
Παρασκευή 24 Ιουλίου 2026

Αθήνα, σήμερα στις 24 Ιουλίου 2026, ημέρα Παρασκευή και ώρα 9.06΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Γ΄ Αντιπροέδρου αυτής κ. ΑΘΑΝΑΣΙΟΥ ΜΠΟΥΡΑ.
ΠΡΟΕΔΡΕΥΩΝ (Αθανάσιος Μπούρας): Κυρίες και κύριοι συνάδελφοι, αρχίζει η συνεδρίαση. 
Πριν εισέλθουμε στην ημερήσια διάταξη, θα προβούμε στην ορκωμοσία των συναδέλφων, της κ. Θεοδώρας Ακριώτου που αντικαθιστά τον κ. Συμεών Κεδίκογλου που παραιτήθηκε και του κ. Ιωάννη Καριπίδη που αντικαθιστά τον κ. Βασίλειο Κόκκαλη που παραιτήθηκε. 
Καλούνται οι συνάδελφοι, η κ. Θεοδώρα Ακριώτου και ο κ. Ιωάννης Καριπίδης να προσέλθουν και να δώσουν τον νενομισμένο από το Σύνταγμα και τον Κανονισμό της Βουλής όρκο. Παρακαλώ να επαναλαμβάνετε αυτά που θα λέω εγώ. 
(Στο σημείο αυτό προσέρχεται η Βουλευτής κ. Θεοδώρα Ακριώτου και ο Βουλευτής κ. Ιωάννης Καριπίδης και δίνουν τον ακόλουθο όρκο: 
«Ορκίζομαι στο όνομα της Αγίας και Ομοούσιας και Αδιαίρετης Τριάδος να είμαι πιστός στην Πατρίδα και το δημοκρατικό πολίτευμα, να υπακούω στο Σύνταγμα και τους νόμους και να εκπληρώνω ευσυνείδητα τα καθήκοντά μου.»)
(Χειροκροτήματα)
ΠΡΟΕΔΡΕΥΩΝ (Αθανάσιος Μπούρας): Συγχαρητήρια, καλή δύναμη και καλή επιτυχία στο έργο σας. 
Άξιοι, άξιοι!
ΟΛΟΙ ΟΙ ΒΟΥΛΕΥΤΕΣ: Άξιοι, άξιοι!
ΠΡΟΕΔΡΕΥΩΝ (Αθανάσιος Μπούρας): Κυρίες και κύριοι συνάδελφοι, εισερχόμαστε τώρα στην επετειακή αναφορά για τα 52 χρόνια αποκατάστασης της δημοκρατίας, όπως προβλέπει η σημερινή συνεδρίαση.
Κυρίες και κύριοι συνάδελφοι, η σημερινή 52η επέτειος για την αποκατάσταση της δημοκρατίας στη χώρα μας αποτελεί μία από τις σημαντικότερες στιγμές της σύγχρονης ελληνικής ιστορίας. Στις 24 Ιουλίου 1974 το παρωχημένο τυραννικό δικτατορικό καθεστώς που είχε καταλύσει το δημοκρατικό πολίτευμα περιορίζοντας τις ατομικές ελευθερίες και τα πολιτικά δικαιώματα των πολιτών, κατέρρευσε με καταστροφική συνέπεια την εθνική τραγωδία που προκλήθηκε στην Κύπρο μας. Και φέτος, λοιπόν, τιμούμε και ευγνωμονούμε όλους όσοι αγωνίστηκαν για την αποκατάσταση της δημοκρατίας στην πατρίδα μας. Μια δημοκρατία που ευτυχώς αποδείχτηκε τόσο δυνατή ώστε να αντισταθεί αλλά και να συνεχίσει να αντιστέκεται τόσο στις σειρήνες του λαϊκισμού, όσο και στις σοβαρές παγκόσμιες γεωπολιτικές εξελίξεις. 
Θεωρώ ως επιβεβλημένη και αυτονόητη την αναφορά στον Κωνσταντίνο Καραμανλή ο οποίος ήταν ο πρωτεργάτης της Μεταπολίτευσης στην Ελλάδα. Τη θεωρώ αυτονόητη γιατί ήταν αυτός που ανέλαβε τον σχηματισμό της κυβέρνησης εθνικής ενότητας πριν από 52 χρόνια. Γιατί ήταν αυτός που είχε το πολιτικό σθένος, το κύρος και τον δυναμισμό που απαιτούνταν για να τιθασεύσει το χάος στο οποίο βρισκόταν η πατρίδα μας αλλά και να θέσει παράλληλα τις στέρεες βάσεις πάνω στις οποίες στηρίχτηκε η Ελλάδα και αναπτύχθηκε η δημοκρατία μας μέχρι σήμερα. 
Σήμερα η χώρα μας γιορτάζει για τη δημοκρατία. Γιορτάζει για την ελευθερία. Γιορτάζει την επικράτηση του κοινοβουλευτισμού σε βάρος του αυταρχισμού. Γιορτάζει γιατί οι Ελληνίδες και οι Έλληνες αισθάνονται ανεξάρτητοι, υπερήφανοι και ασφαλείς. Και νιώθουν έτσι γιατί ζουν σε μια κοινωνία που τους δίνει το δικαίωμα να δημιουργούν και να ευημερούν. Σε μια κοινωνία που παρά τις όποιες δυσκολίες της, τα όποια λάθη, υπάρχει το κράτος δικαίου, υπάρχει η προστασία των ανθρωπίνων δικαιωμάτων και το κυριότερο οι πολίτες της συμμετέχουν στη δημόσια ζωή χωρίς φραγμούς. 
Κυρίες και κύριοι συνάδελφοι, η αποκατάσταση της δημοκρατίας στην πατρίδα μας πριν από 52 χρόνια δεν αποτελεί μόνο ένα ιστορικό γεγονός. Είναι ένα διαχρονικό ορόσημο της αξίας της ελευθερίας και της δημοκρατικής διακυβέρνησης. Ορόσημο που επιτεύχθηκε χάρη στην προσπάθεια ολόκληρου του ελληνικού λαού και όλων των πολιτικών κομμάτων και ελπίζω ότι θα μας καθοδηγεί στο μέλλον για ακόμη καλύτερες μέρες για εμάς, για τα παιδιά μας, για την Ελλάδα μας. 
Σας ευχαριστώ πολύ για την προσοχή σας. 
(Χειροκροτήματα)
Κυρίες και κύριοι συνάδελφοι, ολοκληρώθηκε η επετειακή αναφορά για τα 52 χρόνια αποκατάστασης της δημοκρατίας. 
Εισερχόμαστε στην ημερήσια διάταξη της 
ΝΟΜΟΘΕΤΙΚΗΣ ΕΡΓΑΣΙΑΣ
Συνέχιση της συζήτησης επί της προτάσεως για αναθεώρηση διατάξεων του Συντάγματος, σύμφωνα με τα άρθρα 110 του Συντάγματος και 119 του Κανονισμού της Βουλής.
Καλώ στο Βήμα τη Βουλευτή του Κομμουνιστικού Κόμματος Ελλάδος, τη συνάδελφο κ. Λιάνα Κανέλλη να πάρει τον λόγο. 
Κυρία Κανέλλη, έχετε τον λόγο.
ΛΙΑΝΑ ΚΑΝΕΛΛΗ: Ευχαριστώ πολύ, κύριε Πρόεδρε.
Κυρίες και κύριοι συνάδελφοι, λογικά κάποιος σήμερα θα έλεγε χρόνια πολλά και να μακροημερεύσει η δημοκρατία. Η κουβέντα είναι για το Σύνταγμα, τον ανώτατο χάρτη της χώρας, το νομοθετικό υπέρτατο κείμενο. Έτσι έχουμε διδαχθεί και στη γενική και στην ευρύτερη και στη μιντιακή παιδεία. Για να μη μιλήσω για τα πανεπιστήμια. Έχουμε ακούσει σε τούτο το Κοινοβούλιο πάρα πολλά πράγματα. Η συζήτηση στριμώχνεται μεταξύ της επετείου -είναι κακιά η λέξη- της μνήμης για το Μάτι με τους υπέρ εκατό νεκρούς -για μια εκατόμβη μιλάμε- όπου όλοι θέλησαν να κοιτάξουν το πρόσωπο του κράτους στον καθρέφτη και να πουν ότι είναι η ώρα να αναλάβει τις ευθύνες του. Και μετά ερχόμαστε σε μια συζήτηση για το Σύνταγμα σαν και αυτή. 
Θεωρώ ότι στην πραγματικότητα, με τη συμπεριφορά ημών, εδώ, των Βουλευτών, με τη μορφή που έχει -σαν τη φύση του Σκορπιού- το καπιταλιστικό εκμεταλλευτικό σύστημα -αυτό που κατ’ ευφημισμόν αποκαλούμε «αστική δημοκρατία»- έχουμε καταργήσει μια συμβουλή του Αριστοτέλη στα «Πολιτικά» που λέει κάτι που δεν θα ’θελα κανείς να μην μπορεί να πει ότι δεν το ξέρει στην Ελλάδα όταν μιλάει τα ελληνικά και κανείς να μην μπορεί εδώ μέσα, σε αυτόν τον χώρο, να πει ότι το ξέχασε, ότι -και είναι εξαιρετικά σημαντικό- «Η δύναμη και η αξία του κράτους εξαρτώνται περισσότερο από τον χαρακτήρα των πολιτών, παρά από το είδος των νόμων». 
Όποιος μας παρακολουθεί αυτές τις μέρες και ακούει για το Σύνταγμα αυτά που ακούγονται εδώ μέσα, αρχής γενομένης από την Κυβέρνηση και τις προτάσεις της, και τις αντιπολιτευτικές αντιπροτάσεις, θα του έχει σηκωθεί η τρίχα, θα νομίζει ότι είναι -δεν θέλω να τη χρησιμοποιήσω αυτήν τη λέξη, αλλά δεν βρίσκω άλλη προχειρότερη αυτήν τη στιγμή- ένα τσίρκο απόψεων. Έχουν ακουστεί απίστευτα πράγματα εδώ μέσα από ανθρώπους που όταν τους βλέπεις δεν ξέρεις πού ανήκουν, δεν ξέρεις τι εκπροσωπούν, δεν ξέρεις πού έχουν πάει την ψήφο που τους δόθηκε.
Είμαστε εδώ και μιλάμε για την πιθανή αλλαγή του άρθρου που αφορά στη συγκρότηση των κομμάτων και στην εμφάνιση των κομμάτων και υπάρχει πρόταση να έρθει ένα Σύνταγμα να διορθώσει επί το δημοκρατικότερον τη λειτουργία των κομμάτων; Δουλευόμαστε μεταξύ μας; Με ρευστοποιημένα τα κόμματα; Με κόμματα, που υπάρχουν εδώ μέσα, που έχουν τρεις αρχηγούς -έναν που έφυγε, έναν που παραμένει εδώ ως ανεξάρτητος και έναν τρίτο που εκλέχτηκε από τα υπόλοιπα, μέσα εδώ; Μιλάμε για ανθρώπους που μετακίνησαν την έδρα τους από δω όπως είναι, στα από κει έδρανα και από τα από κει έδρανα, στα από δω, λες και επρόκειτο για σουλάτσο σε παραλία το καλοκαίρι, με βασικό στόχο την αποϊδεολογικοποίηση του κοινοβουλευτισμού με κάθε του μορφή; 
Δεν θα σας μιλήσω με όρους κομμουνιστικού λαϊκού κράτους γιατί και να σας μιλούσα, αδυνατείτε να το καταλάβετε. Και αδυνατείτε να το καταλάβετε γι’ αυτό και έχει βγει σε όλη τη συζήτηση και ένας παράλληλος θηριώδης αντικομμουνισμός. Παθαίνετε ταράκουλο από πολιτικούς αρχηγούς -και μάλιστα γυναίκες- οι οποίες ανοίγουν το στόμα τους και βρίζουν το Κομμουνιστικό Κόμμα επειδή το Κομουνιστικό Κόμμα εξακολουθεί να υπηρετεί συγκεκριμένη ιδεολογία, συγκεκριμένο λαϊκό προσανατολισμό και να έχει μια κοινοβουλευτική ομάδα η οποία είναι η ίδια από την ώρα που μπήκε μέχρι την ώρα που θα φύγει. Και αυτό καθίσταται ουτοπία; Στα σοβαρά; Στα σοβαρά, αποκαλείτε ουτοπία τη συνέπεια, το ήθος, το ύφος, την έννοια του υπηρετώ και δεν υπηρετούμαι; 
Και αυτός ο υπόκωφος αντικομμουνισμός, που ξεκίνησε το 2007 στην Ευρώπη, είναι κάτι το οποίο διατρέχει κάθε μορφή και κάθε πρόταση και κάθε αντιπρόταση αλλαγής αυτού του Συντάγματος. Ό,τι και να συζητήσετε για το Σύνταγμα, όσο και να το παίξετε Αντιπολίτευση, όλοι -πλην ΚΚΕ- συμφωνούντες με το παρόν πολιτικό σύστημα, με όλες του τις εκφάνσεις, όλες τις αποχρώσεις και όλες του τις μορφές, δεν μπορείτε να το στηρίξετε πουθενά αν στο άρθρο 28, το οποίο δεν έχει καταργηθεί και δεν πρόκειται να καταργηθεί -θυμίζει την αείμνηστη Άννα Ψαρούδα Μπενάκη, πρώτη γυναίκα Πρόεδρο της Βουλής εδώ. Το άρθρο 28, εντελώς, σαφώς και με κατηγορηματικό τρόπο καθορίζει ότι κάθε ευρωενωσιακής μορφής δίκαιο είναι πάνω από το δικό μας. 
Στην πραγματικότητα για ποιο Σύνταγμα μιλάτε; Μιλάτε για το Σύνταγμα σαν να είναι ένας χάρτης. Γιατί αυτή είναι η πραγματικότητα, υπάρχοντος του άρθρου 28, εφόσον υπερισχύει άλλη νομοθεσία, άρα άλλα συμφέροντα, άρα άλλες τοποθετήσεις απέναντι στη ζωή, στον κόσμο, στον πλούτο, στους λαούς, στον πόλεμο, στην ειρήνη. Σε κάθε έκφανση της ανθρώπινης ζωής αποδέχεστε ότι συζητάμε και μάλιστα με συμπυκνωμένο χρόνο -χωρίς να έχει υπάρξει ο απαιτούμενος χρόνος, το πραγματικό δίμηνο και όχι ένας μήνας- και μετά από ένα μήνα, να έχουμε ψηφοφορία μεσολαβουσών των διακοπών. Στα σοβαρά; 
Καθόμαστε και μιλάμε, έχοντας αποδεχτεί το ΝΑΤΟ, για παράδειγμα, και την ευρωενωσιακή του μορφή ως ανώτερο από εμάς; Κάτι που σημαίνει ότι ο οποιοσδήποτε ξένος στρατός μπορεί να πατήσει όπου θέλει, όποτε θέλει, γιατί αυτό θα είναι πάρα πολύ χρήσιμο; Μιλάτε για το εάν θα υπερασπίσει τη χώρα ένας θόλος, ο οποίος θόλος μπορεί να είναι αντίστοιχος άλλων δολοφονικότερων θόλων από αυτούς που έχουμε φανταστεί; 
Μιλάτε για ιδιωτικοποίηση των πανεπιστημίων λες και είναι η πεμπτουσία, λες και δεν έχει φροντίσει το αστικό κράτος την ίδια την ελληνική παιδεία, τα παιδιά του να πρέπει να τη σπουδάσουν σε δεύτερο, σε τρίτο βαθμό είτε στο Berkeley, είτε στο Harvard, είτε στην Οξφόρδη, είτε κάπου αλλού, για να γυρίσουν να μας πουλήσουν πίσω τον Αριστοτέλη τον δικό μας. Μέχρι σήμερα οι πραγματικοί ελληνιστές έχουν βρεθεί εκτός Ελλάδος. Οι έδρες στα πανεπιστήμια κρατιούνται για τους γόνους. Οι έδρες στη Βουλή κρατούνται για τους γόνους. Αυτή είναι η πραγματικότητα. Και είναι η πραγματικότητα ωμή, ορατή, μπροστά. Και τώρα έρχεται το σύστημα να συνταγματικοποιήσει κάθε μορφής αθλιότητα του αστικού κράτους; 
Κοιτάξτε, από δω, σε αυτά τα έδρανα έχει μπει η Χρυσή Αυγή και έχει κάτσει. Και αυτήν τη στιγμή που μιλάμε -και ήθελα, μα τω Χριστώ, να μιλήσω κυρίως για το άρθρο 14 και την κυβερνητική πρόταση- για το άρθρο 14, που είναι τα Μαζικά Μέσα Ενημέρωσης και η ελευθερία του Τύπου και όλα αυτά τα περισπούδαστα και πολύ σπουδαία, τα οποία ουδέποτε έχουν εφαρμοστεί στην πραγματικότητα, έρχεται μια τροποποίηση για να αφαιρέσετε, λέει, τις λεπτομερείς διατάξεις. 
Γιατί θέλετε να αφαιρέσετε τις λεπτομερείς διατάξεις; Για να προασπίσετε τους δημοσιογράφους; Γι’ αυτό το θέλετε; Ποιους δημοσιογράφους; Τους δολοφονημένους από τους συμμάχους σας σαν τον Κασόγκι, που έγινε κιμάς στη γείτονα χώρα; Ποιους δημοσιογράφους; Αυτούς που μετακινούνται εκ των πραγμάτων από σταθμό σε σταθμό και από εφημερίδα σε εφημερίδα και από site σε site μαζί με τα έπιπλα και τα υπόλοιπα σαν περιουσία του αφεντικού; Θέλετε να αφαιρέσετε εκείνες τις λεπτομέρειες που θα σας επιτρέψουν να έχετε πλήρη κυριαρχία πάνω στα μίντια, σε μία εποχή που μειώνεται η δυνατότητα εάν δεν έχεις στρατιές από τρολ και την ιδιοκτησία πλατφορμών στην εποχή της τεχνητής νοημοσύνης, της ΑΙ; 
Έχετε σκεφτεί ποτέ ότι η βασική αρχή του ποιος κατέχει τα μέσα και τον πλούτο που παράγεται -για την οποία χύνει το αίμα του το ΚΚΕ να την έχει ο λαός στα χέρια του- σήμερα την έχουν κάτι τύποι σαν τον Μασκ; Ποιες λεπτομέρειες θέλετε να αφαιρέσετε; Αυτές που επιτρέπουν στον Μασκ να κάνει αυτό που έκανε -όντως έκανε- χθες, προχθές, που βγήκε και είπε ότι η δική για τη Χρυσή Αυγή, με βάση την αναδημοσίευση μιας δημοσιογράφου -προσέξτε, την αναδημοσίευση μιας δημοσιογράφου- ήταν ένα πράγμα το οποίο δεν έπρεπε να γίνει ποτέ γιατί είναι πολιτική δίωξη και στηρίζει τον Κασιδιάρη; 
Νομίζετε ότι μπορείτε να έχετε ένα Σύνταγμα που θα προστατέψει από ποιους; Από τα αφεντικά ή από τους κομμουνιστές; 
Νομίζω ότι ο βασικός στόχος ενός τέτοιου Συντάγματος και η κατεύθυνση που έχετε δώσει είναι, κυριολεκτικά, για να αποδυναμωθεί ο λαός από οποιαδήποτε δυνατότητα να σηκώσει κεφάλι, είτε απαιτώντας χρήματα με δημοσιονομικό κόφτη, είτε απαιτώντας δημόσια παιδεία με ιδιωτικά πανεπιστήμια, είτε συνεχίζοντας στον δρόμο της ανελευθερίας.
Το καταψηφίζουμε.
ΠΡΟΕΔΡΕΥΩΝ (Αθανάσιος Μπούρας): Ευχαριστούμε την κ. Κανέλλη.
Να καλέσω τώρα στο Βήμα τη Βουλευτή της Νέας Δημοκρατίας, τη συνάδελφο κ. Ασημίνα Σκόνδρα. 
Ορίστε, κυρία Σκόνδρα έχετε τον λόγο. 
ΑΣΗΜΙΝΑ ΣΚΟΝΔΡΑ: Κύριε Πρόεδρε, μεγάλη μέρα πραγματικά η σημερινή, μια επέτειος που τιμούμε όλους όσους πρόσφεραν και πρωτοστάτησαν για την αποκατάσταση της δημοκρατίας και της ελευθερίας -προεξεχόντως, βεβαίως, του Κωνσταντίνου Καραμανλή του Εθνάρχη μας- αλλά που θυμίζει και σε εμάς το χρέος ότι οφείλουμε να διαφυλάξουμε τη Δημοκρατία μας, να την ενδυναμώσουμε και να παραδώσουμε τη χώρα μας στις νέες γενιές ελεύθερη, δημοκρατική και δίκαιη. 
Κύριε Υπουργέ, κυρίες και κύριοι συνάδελφοι, το βασικό χαρακτηριστικό της κάθε αναθεωρητικής διαδικασίας του Συντάγματος, το ανεπανάληπτο και άκρως γοητευτικό, είναι πως αυτή προκαλεί μια μοναδική πύκνωση του νομικού και πολιτικού χρόνου. Πύκνωση που αποτελεί ίσως την κρισιμότερη θεσμική σύμβαση, μεταξύ των πολιτικών δυνάμεων του συνταγματικού κράτους. 
Η αναθεωρητική διαδικασία μπορεί να οδηγήσει σε μεγάλες τομές, με νηφαλιότητα και ψυχραιμία και όχι επείγοντα χαρακτήρα, όπως όταν συντρέχουν ιστορικοί λόγοι -μια επανάσταση ή ένας πόλεμος- πάντοτε, βέβαια, με την εξαίρεση των διατάξεων που δεν υπόκεινται σε αναθεώρηση. 
Το Σύνταγμα δεν είναι ένας ακόμη νόμος, είναι ο θεμελιώδης κανόνας της πολιτείας, η πυξίδα της Δημοκρατίας μας, το κοινό συμβόλαιο που δεσμεύει τη σημερινή, βεβαίως, αλλά και τις επόμενες γενιές. Γι’ αυτό και κάθε αναθεώρησή του απαιτεί καθαρή σκέψη, θεσμική ωριμότητα και πάνω απ’ όλα τη συνείδηση ότι οι αποφάσεις που λαμβάνουμε σήμερα θα εξακολουθούν να παράγουν αποτελέσματα για πολλές δεκαετίες. 
Η Αναθεώρηση δεν είναι νομοθέτηση επίλυσης προβλημάτων και ούτε κατά διάνοια υποκρύπτει σκέψεις κομματικού οφέλους. Είναι απόφαση με τη σκέψη προσανατολισμένη στο όραμα της Ελλάδας του αύριο, στο όραμα μιας χώρας που αλλάζει, μιας κοινωνίας που μετασχηματίζεται, ενός κόσμου που εξελίσσεται με ταχύτητες που πριν από λίγα χρόνια ήταν αδιανόητες. 
Εκσυγχρονίζουμε, λοιπόν, το Σύνταγμα, για να το προσαρμόσουμε στη νέα πραγματικότητα. Όχι μόνο να καταργήσουμε παρωχημένες διατάξεις που δίνουν την εντύπωση ενός τεχνολογικά αναλφάβητου Συντάγματος, αλλά και να τολμήσουμε την εισαγωγή νέων αλλαγών, που θα αφορούν -λόγου χάρη- αποτελεσματικά θεσμικά αντίβαρα στην ενίσχυση του ελεγκτικού ρόλου της Βουλής, την αντιμετώπιση της κλιματικής αλλαγής, την τεχνητή νοημοσύνη, τη ρύθμιση του διαδικτύου, την απλούστευση της απονομής της δικαιοσύνης και πολλά άλλα. 
Αυτό ακριβώς είναι και το πνεύμα της πρότασης της Νέας Δημοκρατίας, ένα Σύνταγμα που παραμένει σταθερό στις αξίες του, αλλά σύγχρονο στις απαντήσεις του. Ένα Σύνταγμα που δεν εγκλωβίζεται σε ρυθμίσεις μιας άλλης εποχής, αλλά αποκτά τα θεσμικά εργαλεία, για να αντιμετωπίσει τις προκλήσεις του 21ου αιώνα. 
Κυρίες και κύριοι συνάδελφοι, βασική προτεραιότητα στην πρότασή μας είναι η ενίσχυση των θεσμών και ιδιαίτερα της δικαιοσύνης. Η ανεξαρτησία της αποτελεί αδιαπραγμάτευτη αρχή του κράτους δικαίου, όμως, το ίδιο σημαντική είναι και η αποτελεσματικότητά της. Οι πολίτες ζητούν, βεβαίως, δίκαιες αποφάσεις, αλλά θέλουν και να εκδίδονται αυτές με ταχύτητα, με διαφάνεια, με ασφάλεια δικαίου και με θεσμούς που εμπνέουν εμπιστοσύνη. Με αυτό το πνεύμα διατυπώνονται οι προτάσεις για τον τρόπο επιλογής της ηγεσίας της δικαιοσύνης, αλλά και για έναν συνολικότερο εκσυγχρονισμό των σχετικών συνταγματικών διατάξεων. 
Παράλληλα, το ίδιο το Σύνταγμα οφείλει να απαλλαγεί από περιττές λεπτομέρειες που δυσκολεύουν την εφαρμογή του. Χαρακτηριστικό παράδειγμα αποτελούν οι υπερβολικά αναλυτικές ρυθμίσεις για τα βουλευτικά κωλύματα και τα ασυμβίβαστα. Η Ελλάδα είναι σχεδόν η μοναδική στην Ευρώπη ως προς αυτή τη συνταγματική υπερρύθμιση. Το Σύνταγμα πρέπει να καθορίζει τις μεγάλες αρχές. Οι επιμέρους κανόνες μπορούν και πρέπει να ρυθμίζονται με τον κοινό νόμο, ώστε να υπάρχει μεγαλύτερη ευελιξία και μεγαλύτερη ασφάλεια δικαίου. 
Η δεύτερη μεγάλη επιλογή αφορά το ίδιο το κράτος. Διότι ένα κράτος δεν αρκεί να έχει καλές προθέσεις, αλλά πρέπει να αξιολογείται, να λογοδοτεί και να λειτουργεί αποτελεσματικά. Η συνταγματική κατοχύρωση της αξιολόγησης στη δημόσια διοίκηση εκφράζει ακριβώς αυτή τη φιλοσοφία, ότι η ποιότητα των δημοσίων υπηρεσιών είναι δικαίωμα του κάθε πολίτη, όπως και η Τοπική Αυτοδιοίκηση πρέπει να εκπροσωπεί ουσιαστικά τα συμφέροντα όλων των πολιτών. 
Προερχόμενη από ένα νομό της Περιφέρειας να τονίσω την ανάγκη για πραγματική περιφερειακή σύγκλιση που θα δίνει έμφαση στον αγροτικό τομέα, στην πρωτογενή παραγωγή, που αποτελεί βάση της εκβιομηχάνισης της χώρας και συντελεί καταλυτικά στην επάρκεια αγαθών για τον λαό μας. Συγχρόνως, η Αναθεώρηση ανοίγει τον δρόμο για σημαντικές μεταρρυθμίσεις στην εκπαίδευση, δίνοντας τη δυνατότητα λειτουργίας μη κρατικών, μη κερδοσκοπικών πανεπιστημίων, με αυστηρούς κανόνες ποιότητας και δημόσιας εποπτείας.           Ήδη στη χώρα μας λειτουργούν τέσσερα τέτοια ιδρύματα, ενώ σε εξέλιξη βρίσκεται η διαδικασία αδειοδότησης για νέα. Αυτή μας η επιλογή ανταποκρίνεται σε μια πραγματικότητα, την οποία όλοι γνωρίζουμε. Χιλιάδες νέοι αναγκάζονται κάθε χρόνο να φεύγουν για σπουδές στο εξωτερικό, ενώ θα μπορούσαν να σπουδάζουν στην πατρίδα μας, χωρίς να επιβαρύνονται οικονομικά και επίσης, θα μπορούσε η Ελλάδα να προσελκύσει φοιτητές από άλλες χώρες. 
Πολύ σημαντικό στοιχείο αυτής της Αναθεώρησης είναι και το ότι συμπεριλαμβάνει ζητήματα, που πριν από λίγα χρόνια δεν υπήρχαν στο προσκήνιο. Η τεχνητή νοημοσύνη, η ψηφιακή εποχή, οι νέες τεχνολογίες, η προστασία του περιβάλλοντος απέναντι στην κλιματική κρίση, η ανάγκη ισχυρών αντίβαρων και λογοδοσίας δεν είναι θεωρητικές έννοιες, είναι οι μεγάλες προκλήσεις της εποχής μας και ένα σύγχρονο Σύνταγμα δεν μπορεί να τις αγνοεί. Την ίδια λογική υπηρετούν και οι προτάσεις για την ενίσχυση της συμμετοχής των πολιτών, όπως η κατοχύρωση της επιστολικής ψήφου, αλλά και η συνταγματική πρόβλεψη για τη δημοσιονομική σταθερότητα. Γιατί οι θεσμοί δεν δοκιμάζονται μόνο στις πολιτικές κρίσεις, αλλά και στις οικονομικές και η Ελλάδα είχε πρόσφατα αυτή την επώδυνη εμπειρία. 
Κυρίες και κύριοι συνάδελφοι, θα ήταν ευχής έργο μια τόσο κορυφαία θεσμική διαδικασία να συνοδευόταν από ευρύτερες συναινέσεις. Η Συνταγματική Αναθεώρηση δεν προσφέρεται για μικροκομματικές αντιπαραθέσεις. Αποτελεί μια σπάνια ευκαιρία να αναζητήσουμε κοινούς τόπους για το μέλλον της πατρίδας μας. Δυστυχώς, η Αντιπολίτευση δεν ανταποκρίθηκε σε αυτή την πρόκληση, αποδεικνύοντας ότι εν τέλει το καλό της πατρίδας και το μέλλον των νέων γενιών της είναι αδιάφορο. Εμείς, όμως, νιώθουμε το χρέος και αναλαμβάνουμε την ευθύνη, με σεβασμό στην ιστορία του ελληνικού συνταγματισμού, αλλά και με τόλμη απέναντι στις ανάγκες του σήμερα και του αύριο. Γιατί το Σύνταγμα δεν γράφεται για να υπηρετήσει μια κυβέρνηση ούτε μια κοινοβουλευτική πλειοψηφία. Γράφεται για να υπηρετήσει τη Δημοκρατία, να προστατέψει τους πολίτες και να διαμορφώσει ένα σταθερό πλαίσιο για τις επόμενες γενιές. Αυτόν τον στόχο υπηρετεί η πρόταση της Νέας Δημοκρατίας και γι’ αυτό αξίζει την υποστήριξη της εθνικής αντιπροσωπείας. 
Σας ευχαριστώ. 
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Αθανάσιος Μπούρας): Και εμείς ευχαριστούμε την κ. Σκόνδρα. 
Να καλέσω τώρα στο Βήμα τη Βουλευτή της Πλεύσης Ελευθερίας, τη συνάδελφο την κ. Γεωργία Κεφαλά. 
Ορίστε, κυρία Κεφαλά, έχετε τον λόγο. 
ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ: Ευχαριστώ, κύριε Πρόεδρε. 
Καλημέρα σε όλους! Πενήντα δύο χρόνια, λοιπόν, από την εδραίωση της Δημοκρατίας, όπως αναφέρθηκε σε αυτό και ο κύριος Πρόεδρος, αλλά παρόλα αυτά δεν μπορούμε παρά να αναφέρουμε τη λύπη μας, γιατί πάντα κάτι αμαυρώνει όλα αυτά που μοιραζόμαστε και υποτίθεται ότι από κοινού καμαρώνουν γι’ αυτά, από τη στιγμή που έχουμε Πρόεδρο της Επιτροπής για την Αναθεώρηση του Συντάγματος έναν που είναι νοσταλγός όχι της Δημοκρατίας, αλλά της κατάλυσης αυτής. 
Και πραγματικά το θεωρούμε απαράδεκτο, πώς αυτός ο άνθρωπος μπήκε επικεφαλής σε αυτήν τη συζήτηση. Είναι κάτι που η Πλεύση Ελευθερίας το λέει ξανά και ξανά και είναι κάτι που δυστυχώς πρέπει να θυμόμαστε και στις συζητήσεις που κάνουμε. 
Ο κ. Πλεύρης ήρθε να μας κάνει έναν ψυχολογικό και ιδεολογικό εξαναγκασμό, μιλώντας μας για τη σημαία, και λέγοντάς μας «Πώς είναι δυνατόν να μην ψηφίσετε κάτι που μιλάει για τη σημαία και τη γλώσσα. Όλοι δεν θέλουμε το ίδιο πράγμα;». Όχι, κύριε Πλεύρη. Δυστυχώς δεν εννοούμε το ίδιο όταν μιλάμε για τη σημαία. Άλλο πράγμα είναι η σημαία για εσάς και άλλο πράγμα είναι η σημαία για εμάς. Δυστυχώς, δεν μιλάμε την ίδια γλώσσα, γιατί εμείς όταν μιλάμε για πατρίδα συμπεριλαμβάνουμε όλους τους ανθρώπους μέσα. Εσείς συμπεριλαμβάνετε κάποιους. Η δική μας σημαία ενώνει. Η δική σας χωρίζει. Και πολλές φορές μας λέτε ότι τα σύνορα και η σημαία θέλει αίμα, αλλά δεν εννοείτε ποτέ το δικό σας. Αυτό είναι το πρόβλημα. 
Τι είναι άνθρωπος για εσάς; Τι είναι πολιτισμός για εσάς; Σίγουρα έχουμε άλλες απόψεις, αλλά δεν έχουμε φυσικά τον χρόνο να τα συζητήσουμε όλα αυτά. Γιατί τα χρώματα της παλέτας σας και εκεί θέλουμε να καταλήξουμε, δεν είναι ίδια με τα δικά μας. Και όπως εγώ φυσικά δεν μπορώ να σας εμποδίσω να βάλετε τις δικές σας πινελιές στο έργο αυτό, στο συμβόλαιο αυτό που λέγεται Σύνταγμα, έτσι κι εσείς πρέπει να δεχτείτε ότι υπάρχουν άνθρωποι με διαφορετική αντίληψη, άλλες απόψεις, άλλες πινελιές που θα βάλουν σε αυτό το έργο. 
Έτσι φτιάχνεις όμως ένα Σύνταγμα το οποίο είναι ζωντανό, αναπνέει και βιώνεται. Γιατί αυτό πρέπει να συμβαίνει. Πρέπει να είναι ζωντανό. Και το Σύνταγμα δεν φτιάχνεται από ειδικούς μέσα σε επιτροπές, από ανθρώπους που δεν πιστεύουν στη δικαιοσύνη και που δεν πιστεύουν στη δημοκρατία. Οι αναθεωρήσεις σας δεν φτιάχνουν το συλλογικό πορτρέτο μιας κοινωνίας, όπως θα έπρεπε να είναι. Ένα πορτρέτο που θα έπρεπε να αλλάζει κιόλας. Το άρθρο 110, λοιπόν, χωρίζει το Σύνταγμα στα ιερά τοτέμ που δεν αγγίζονται και στον εύπλαστο πηλό που αλλάζει μέσα στα χρόνια. 
Ας είμαστε, όμως, ειλικρινείς. Κάθε έργο κινδυνεύει να αλλοιωθεί αν οι τεχνίτες είναι ιδιοτελείς. Ιστορικά οι συνταγματικές αναθεωρήσεις δεν λειτούργησαν ως πράξεις υψηλής τέχνης, όπως θα έλεγα εγώ, αλλά ως εργαλεία σκοπιμότητας της εκάστοτε πολιτικής εξουσίας, εξαγοράζοντας μάλιστα χρόνο παραμονής σε αυτήν. Είναι ένα οικοδόμημα προνομίων. Και πίσω από αυτό, σκληρός πυρήνας της εξουσίας καταρρακώνει το κράτος του δικαίου, καταρρακώνει τους θεσμούς οι οποίοι βιώνουν μια καθίζηση και καταρρακώνεται από τις τηλεφωνικές παρακολουθήσεις, από τα εγκλήματα συγκάλυψης και από την κακοδιαχείριση, όπως για παράδειγμα συνέβη στον ΟΠΕΚΕΠΕ. 
Η δικαιοσύνη έχασε την ανεξαρτησία, τη δική της ανεξαρτησία, με την ηγεσία της οριζόμενη από την κυβερνητική εξουσία. Η δημοκρατία μας εκφράζει την αλήθεια σήμερα άραγε ή νομιμοποιεί μια προδιαγεγραμμένη κοινοβουλευτική διαδικασία, κάτι που συνηθίζει να γίνεται; 
Ακούμε τις τελευταίες μέρες, κύριε Πρόεδρε, σε όλους τους τόνους το ίδιο μονότονο κυβερνητικό αφήγημα: «Η Αντιπολίτευση αρνείται τη συναίνεση». Ας ξεκαθαρίσουμε, λοιπόν, κάτι από την αρχή, για να μη χανόμαστε κιόλας μέσα στη μετάφραση των λέξεων. Για εμάς, για την Πλεύση Ελευθερίας η συναίνεση δεν είναι υποχρέωση της Αντιπολίτευσης να υποταχθεί ή να προσχωρήσει ή να χειροκροτήσει το σχέδιο της εκάστοτε κυβερνητικής πλειοψηφίας. Αυτό άλλωστε δεν λέγεται συναίνεση, λέγεται συμμόρφωση. Η αληθινή δημοκρατική συναίνεση προϋποθέτει κοινή διαμόρφωση της διαδικασίας, προϋποθέτει κοινωνική συμμετοχή, ανοικτά αυτιά και πάνω απ’ όλα αμοιβαίες θεσμικές εγγυήσεις. Όταν αυτά λοιπόν λείπουν, η επίκληση της συναίνεσης είναι απλώς ένα επικοινωνιακό προπέτασμα καπνού.
Ας έρθουμε τώρα λοιπόν στα μεγάλα θεσμικά αγκάθια. Ίσως μπορούμε να τα πούμε και έτσι, γιατί δεν συμφωνούμε. Πανηγυρίζετε για την πρόταση στο άρθρο 86, η οποία καταργεί την ατιμωρησία των Υπουργών. Δεν βλέπουμε όμως καμία ατιμωρησία να πραγματοποιείται. Ας πούμε την αλήθεια και εδώ. Δεν καταργείται καμία ατιμωρησία όσο η ποινική δίωξη ενός πολιτικού προσώπου εξακολουθεί να εξαρτάται από την απόφαση της εκάστοτε κοινοβουλευτικής πλειοψηφίας. Όσο οι πολιτικοί συνάδελφοι του ελεγχόμενου Υπουργού γίνονται δικαστές του, η συγκάλυψη θα είναι ο κανόνας. Η δικαιοσύνη πρέπει να αποφασίζει για τη δίωξη αυτόνομα και ανεξάρτητα, όχι οι κομματικοί στρατοί που υπάρχουν σε αυτήν την Αίθουσα. Και σαν να μην έφτανε αυτό, μας παρουσιάζετε ως μεταρρύθμιση το ότι η επιλογή της ηγεσίας της δικαιοσύνης περνάει στη Βουλή. Στην πραγματικότητα τι αλλάζει; Χωρίς αυξημένη δεσμευτική πλειοψηφία και χωρίς αυστηρά αντικειμενικά κριτήρια, η επιλογή της ηγεσίας των δικαστηρίων μας παραμένει ολοκληρωτικά στα χέρια του κυβερνητικού κόμματος. Απλώς, λοιπόν, αλλάζει η Αίθουσα. Η απόφαση φεύγει από το Υπουργικό Συμβούλιο και έρχεται στη Βουλή, αλλά ο έλεγχος παραμένει ο ίδιος. 
Αυτή λοιπόν είναι η ψευδαίσθηση της αλλαγής. Στα κοινωνικά ζητήματα, η αξιολόγηση στο δημόσιο, για παράδειγμα, μας λέτε ότι είναι αυτονόητη. Βεβαίως και είναι αυτονόητη. Αλλά ξέρετε τι άλλο είναι αυτονόητο για μας; Η αξιοκρατία, όχι η κομματική εξάρτηση. Η αξιολόγηση που εσείς οραματίζεστε είναι ένα εργαλείο πίεσης. Εμείς, θέλουμε μια αξιολόγηση ανεξάρτητη, αντικειμενική, ελέγξιμη. Μια αξιολόγηση που αντί να τρομοκρατεί, θα προστατεύει τον δημόσιο υπάλληλο, όταν εκείνος ορθώνει το ανάστημά του και αρνείται να εκτελέσει μια παράνομη πολιτική εντολή. Και βέβαια, το αγαπημένο ιδεολογικό πυροτέχνημα: «Η Αντιπολίτευση φοβάται τα ιδιωτικά πανεπιστήμια». Δεν φοβόμαστε την εκπαίδευση. Δεν φοβόμαστε τη γνώση. Φυσικά δεν φοβόμαστε το μέλλον. Αυτό που αρνούμαστε κατηγορηματικά, αυτό που πολεμάμε είναι η αντικατάσταση της ισότητας στην πρόσβαση στη γνώση από την οικονομική δυνατότητα αγοράς ενός τίτλου σπουδών. Αρνούμαστε να μετατρέψουμε το δικαίωμα στη μόρφωση σε προϊόν real estate για λίγους και συγκεκριμένους. 
Εμείς θέλουμε, λοιπόν, ένα Σύνταγμα ριζοσπαστικό, προοδευτικό, δίκαιο. Ένα Σύνταγμα που θα καταργεί πραγματικά την ατιμωρησία, που θα απελευθερώνει τη δικαιοσύνη από τον κυβερνητικό εναγκαλισμό, που θα ενισχύει τον πολίτη και θα προστατεύει τα κοινωνικά δικαιώματα. Ένα Σύνταγμα που θα επιστρέφει την εξουσία εκεί που πραγματικά ανήκει. Το Σύνταγμα για εσάς είναι ένας σκοπός, ένα εργαλείο για να μετατραπεί σε ασπίδα της Κυβέρνησής σας απέναντι στις ευθύνες της. Για την Πλεύση Ελευθερίας ο στόχος είναι ακριβώς ο αντίθετος. Θέλουμε να κάνουμε το Σύνταγμα την απόλυτη αδιαπέραστη ασπίδα της κοινωνίας απέναντι σε κάθε κυβέρνηση. 
Υπάρχουν βέβαια διάφορες προτάσεις που η Πλεύση Ελευθερίας προτείνει, που έχει να κάνει με την εκλογή των νέων από την ηλικία των 17 ετών και τη δυνατότητά τους να εκλέγονται και όχι μόνο να ψηφίζουν, να αφαιρέσουμε τα προστατευτικά πέπλα της εξουσίας, καταργώντας τον νόμο περί ευθύνης Υπουργών φυσικά και τη βουλευτική ασυλία, να απελευθερώσουμε τη δικαιοσύνη κόβοντας τον ομφάλιο λώρο που τη συνδέει με την εκάστοτε κυβέρνηση. 
Και να σας πω τέλος, επειδή είμαι καλλιτέχνης, ότι ο λαός είναι ο μέγας καλλιτέχνης και αυτός αποφασίζει. Και ξέρετε κάτι; Στην τέχνη το χειρότερο αμάρτημα είναι η συμβατικότητα και η συγκάλυψη των ελαττωμάτων με φθηνά τεχνάσματα. Το ίδιο ακριβώς ισχύει και για την πολιτεία. 

[bookmark: _Hlk235565933]Η δημοκρατία δεν είναι, λοιπόν, ένα έτοιμο παγωμένο μνημείο που μας παραδόθηκε για να το προσκυνάμε, αλλά είναι ένα ανοικτό έργο εν εξελίξει. Ας μην επιτρέψουμε σε κανένα στενό πυρήνα της εξουσίας να μονοπωλεί τη δημιουργία του. 
Ευχαριστώ πολύ. 
(Χειροκροτήματα από την πτέρυγα της Πλεύσης Ελευθερίας)
ΠΡΟΕΔΡΕΥΩΝ (Αθανάσιος Μπούρας): Και εμείς ευχαριστούμε την κ. Κεφαλά.
Και να καλέσω, τώρα, στον Βήμα την ανεξάρτητη Βουλευτή, την συνάδελφο, κ. Θεοπίστη Πέρκα. 
ΙΩΑΝΝΗΣ ΑΜΑΝΑΤΙΔΗΣ: Κύριε Πρόεδρε, ζητώ τον λόγο για να κάνω την πρωτομιλία μου. 
ΠΡΟΕΔΡΕΥΩΝ (Αθανάσιος Μπούρας): Όποτε πείτε, αμέσως μετά την κ. Πέρκα.
ΓΕΩΡΓΙΟΣ ΑΜΥΡΑΣ: Κύριε Πρόεδρε, με συγχωρείτε, στις 10:00΄ ξεκινάει Επιτροπή επάνω για το νομοσχέδιο, που είμαι εισηγητής. Δεν θέλω να ξεκινήσει και να μην είμαι εκεί.
ΠΡΟΕΔΡΕΥΩΝ (Αθανάσιος Μπούρας): Κοιτάξτε. Συγγνώμη, κυρία Πέρκα, να πω κάτι. 
Κύριε Αμυρά, αυτά θα τα λέτε κατ’ ιδίαν. Ο κ. Αμανατίδης είναι Κοινοβουλευτικός Εκπρόσωπος. Οι Κοινοβουλευτικοί Εκπρόσωποι προηγούνται και έχουν το δικαίωμα, είναι αντί των αρχηγών εδώ. 
Κυρία Πέρκα, συγγνώμη, μπορείτε να ξεκινήσετε.
ΘΕΟΠΙΣΤΗ (ΠΕΤΗ) ΠΕΡΚΑ: Κύριε Πρόεδρε, ευχαριστώ.
Αλήθεια, πόση υποκρισία χωράει σε ένα διάλογο για το Σύνταγμα από μια Κυβέρνηση, που είναι υπόλογη στον ελληνικό λαό για την πολλαπλή και απροκάλυπτη παραβίαση στα όρια της εκτροπής, κρίσιμων άρθρων και προνοιών του Συντάγματος.
Και είναι υπόλογη, γιατί χρησιμοποίησε το άρθρο 86 υπέρ της παραγραφής ευθυνών Υπουργών της, γιατί παρέκαμψε το άρθρο 16 για τα δημόσια ΑΕΙ με την λειτουργία ιδιωτικών πανεπιστημίων fast food, γιατί ψήφισε και εφάρμοσε βαριά αντεργατική νομοθεσία, γιατί συνέβαλε σε περιβαλλοντικές καταστροφές στο όνομα κερδοφορίας των δήθεν επενδυτών, γιατί υπονόμευσε τις Ανεξάρτητες Αρχές που λειτουργούν ως αντίβαρα στην εκτελεστική εξουσία, γιατί ήδη συνταγματοποίησε την εκλογή του Προέδρου της Δημοκρατίας ακόμα και από μία μειοψηφία στη Βουλή, γιατί νόθεψε τη διαδικασία και χειραγώγησε την λειτουργία των εξεταστικών και προανακριτικών επιτροπών της Βουλής, γιατί επίσης επιχείρησε σε κοινή θέα την άσκηση επιρροής στο δικαστικό σώμα στο ανώτατο επίπεδο, γιατί παραβίασε -τώρα τελευταία- το ρητά κατοχυρωμένο δικαίωμα της μειοψηφίας να καλεί πρόσωπα στην Επιτροπή Θεσμών και Διαφάνειας. Και αυτή η λίστα μόνο μεγαλύτερη μπορεί να γίνει. 
Αποτελεί, λοιπόν, τουλάχιστον πολιτική υποκρισία η δήθεν πρόκληση για δημοκρατικό διάλογο, αφού η κύρια στόχευση είναι η απόσειση αυτών των βαριών ευθυνών που σκίασαν επί επτά χρόνια την κυβερνητική θητεία του κ. Μητσοτάκη και της Κυβέρνησής του τόσο στην Ελλάδα, όσο και στην Ευρώπη. Όσο και να προσπαθήσετε να μας πείσετε με τη γνωστή κάλυψη από τα πρόθυμα Μέσα Μαζικής Ενημέρωσης για τη δήθεν θεσμική προσήλωση του Πρωθυπουργού και της Κυβέρνησης, η αλήθεια είναι ότι μέσω της Συνταγματικής Αναθεώρησης θέλετε να κανονικοποιήσετε τα σημεία και τέταρτα, τα οποία κάνατε. 
Ξεκινώ από το πιο τρανταχτό και εξοργιστικό παράδειγμα αυτής της θεσμικής παρακμής, που είναι η ωμή καταστρατήγηση της δημόσιας παιδείας. Το άρθρο 16 παρακάμφθηκε, πλέον, και από το ίδιο το Συμβούλιο της Επικρατείας. Η πρόσφατη απόφασή του για τα ιδιωτικά πανεπιστήμια αποτελεί μνημείο νομικού ακροβατισμού, καθώς στηρίχτηκε σε μία στρεβλή ερμηνεία των ενωσιακών επιταγών. 
Επικαλεστήκατε το ενωσιακό δίκαιο και τους οικονομικούς κανόνες της αγοράς, για να αδειάσετε το Σύνταγμα από το κανονιστικό του περιεχόμενο. Πρόκειται για την απόλυτη ερμηνευτική αποκένωση του συνταγματικού κανόνα. Βαφτίζετε το δημόσιο αγαθό της παιδείας «εμπορική υπηρεσία» και χρησιμοποιείτε το δίκαιο της Ευρωπαϊκής Ένωσης ως Δούρειο Ίππο, για να ισοπεδώσετε τη ρητή, ρητότατη απαγόρευση του άρθρου 16.
Την ίδια ώρα, η μονιμότητα των δημοσίων υπαλλήλων και τα εργασιακά κεκτημένα μπαίνουν στο στόχαστρο, παρά το γεγονός ότι το άρθρο 22 του Συντάγματος επιτάσσει την προστασία της εργασίας από το κράτος. Θα σας θυμίσω εσάς, της Συμπολίτευσης αγαπητοί συνάδελφοι, τον Ελευθέριο Βενιζέλο του 1911, τότε έγινε η συνταγματική μεταρρύθμιση για τη μονιμότητα των υπαλλήλων, και ξέρετε τι είχε πει; Είχε πει: «Για να έχουμε μία αφατρίαστο και ακομμάτιστο δημόσια διοίκηση». Γιατί; Γιατί μέχρι τότε η εκάστοτε κυβέρνηση απέλυε τους δημόσιους υπαλλήλους και προσλάβανε τους δικούς της. Αυτό πάτε να κάνετε. Και το κάνετε όπου μπορείτε. 
Η θεσμοθέτηση της μονιμότητας έγινε για να διασφαλιστεί όχι ο δημόσιος υπάλληλος, το δημόσιο συμφέρον και η ανεξαρτησία των εργαζομένων από περισπασμούς και καταναγκασμούς, που μπορεί να προέλθουν από την πολιτική εξουσία, όπως δηλαδή ακριβώς γίνεται σήμερα που διώκονται δημόσιοι υπάλληλοι, οι οποίοι εκτελούν με ευσυνειδησία τα καθήκοντά τους και επιτηρούν, επιμένουν στη τήρηση της νομιμότητας. Η κ. Τυχεροπούλου είναι ένα χαρακτηριστικό παράδειγμα, αλλά δυστυχώς δεν είναι η μόνη. 
ΓΕΩΡΓΙΟΣ ΑΜΥΡΑΣ: Δεν υπήρχε ΑΣΕΠ.
ΘΕΟΠΙΣΤΗ (ΠΕΤΗ) ΠΕΡΚΑ: Μην μου απαντάτε, κύριε Αμυρά. Είναι γνωστά όλα αυτά που λέω. Όλα είναι γνωστά. Όλοι τα ξέρουμε και εσείς τα ξέρετε. Και εσείς τα ξέρετε, παρόλο που ομνύετε στη δημοκρατία και στο κράτος δικαίου. 
Το πρόβλημά σας δεν είναι ότι το Σύνταγμα δεν σας επιτρέπει να κυβερνήσετε. Το πρόβλημά σας είναι ότι το Σύνταγμα βάζει όρια στα ιδιωτικά συμφέροντα που εξυπηρετείτε. Δεν ζητάτε αναθεώρηση για να βελτιώσετε τη χώρα. Ζητάτε νομιμοποίηση για τις συνεχείς παραβιάσεις σας. 
Αυτό επιχειρείτε και με το άρθρο 17 και την έννοια της δυναμικής πολεοδομίας, τη συνταγματική θεμελίωση δυνατότητας υπέρβασης των συνήθων πολεοδομικών περιορισμών και συντελεστών δόμησης, σε περιοχές βεβαίως αυξημένου επενδυτικού ενδιαφέροντος και ανταποκρινόμενοι στις πιέσεις των μεγάλων επενδυτών. Δυναμική πολεοδομία.
Ομοίως, στο άρθρο 24 αποδυναμώνετε τις συνταγματικές εγγυήσεις περιβαλλοντικής προστασίας προς όφελος πάλι επενδυτικών επιλογών και ισχυρών οικονομικών συμφερόντων. Η ίδια ακριβώς στρέβλωση συντελείται και στην οικονομία, όπου οι ανάγκες της κοινωνίας θυσιάζονται στον βωμό του νεοφιλελεύθερου δόγματος. Η Κυβέρνηση έχει απεμπολήσει την πολιτική επιλογή, δεσμεύοντας και οποιαδήποτε επόμενη κυβέρνηση, δηλώνοντας αδυναμία, υποταγή μπροστά στις διεθνείς αγορές. 
Η πρόταση για το άρθρο 79, για την υποχρέωση του προϋπολογισμού να διασφαλίζει βιώσιμη δημοσιονομική λειτουργία, είναι πρόδηλο ότι αποσκοπεί στην καθιέρωση της απαγόρευσης ελλειμμάτων, άρα στη συνταγματοποίηση των νεοφιλελεύθερων οικονομικών πολιτικών. Τα δομικά προβλήματα της χώρας είναι βαθιά πολιτικά, κοινωνικά και οικονομικά και η συνταγματική μεταρρύθμιση για τον κ. Μητσοτάκη δεν είναι τίποτα άλλο από μια βαθύτερη προσαρμογή στην αποτυχημένη κοινωνικά οικονομία της αγοράς. Παρόλο που, προφανώς, υπάρχουν άρθρα, που χρήζουν αναθεώρησης, ωστόσο θα μπορούσατε να αρνηθείτε να διορίζετε την ηγεσία της δικαιοσύνης, θα μπορούσατε να είχατε σεβαστεί το άρθρο 86. Δεν χρειαζόταν η συνταγματική αλλαγή γι’ αυτό. 
Η Νέα Αριστερά, αγαπητοί συνάδελφοι, δεν πρόκειται να μείνει απαθής μπροστά σ’ αυτήν τη θεσμική και κοινωνική διολίσθηση. Δεν θα επιτρέψουμε να μετατραπεί το Σύνταγμα από όπλο πολιτικής ελευθερίας σε εργαλείο εξυπηρέτησης των σκοπιμοτήτων της εξουσίας και στην καλύτερη περίπτωση σ’ ένα απλό ευχολόγιο. Είναι άρθρα, που είναι απλώς ευχές. 
Για εμάς η υπεράσπιση του κράτους δικαίου και της λαϊκής κυριαρχίας είναι καθημερινός, ανυποχώρητος αγώνας. Απέναντι στην προσπάθεια υποβάθμισης των εργασιακών δικαιωμάτων και της μονιμότητας των δημοσίων υπαλλήλων, εμείς προτάσσουμε την πλήρη θεσμική θωράκιση των εργαζομένων. Απέναντι στη στρεβλή ερμηνεία ενωσιακών επιταγών και το νομικό πραξικόπημα της παράκαμψης του άρθρου 16, για χάρη των ιδιωτικών κολεγίων, εμείς απαντάμε με την απόλυτη προάσπιση του δημόσιου δωρεάν χαρακτήρα της παιδείας. Απέναντι στην υποταγή της οικονομίας στην αγορά, θα παλέψουμε για τον σοσιαλισμό, για τη δημοκρατία και τα δικαιώματα, την ισότητα.
Η αποκατάσταση, βέβαια, της αξιοπρέπειας της χώρας και του λαού μας, απαιτεί και ιστορική δικαιοσύνη. Για τον λόγο αυτό οι Βουλευτές της Νέας Αριστεράς καταθέσαμε στην Επιτροπή Αναθεώρησης πρόταση για τη συνταγματική ενίσχυση της διεκδίκησης των γερμανικών αποζημιώσεων. Ζητάμε την αναθεώρηση του άρθρου 28 του Συντάγματος ως προς ένα και μόνο σημείο, ώστε να αρθεί η ετεροδικία ξένων κρατών, όταν πρόκειται για εγκλήματα κατά της ανθρωπότητας και να ανοίξει ο δρόμος στα ελληνικά δικαστήρια για τη δικαίωση των θυμάτων της ναζιστικής θηριωδίας. Ιδού πεδίο δόξης λαμπρό. 
Αν εννοείτε όσα λέτε για την εθνική κυριαρχία και τη δικαιοσύνη, ιδού η πρότασή μας. Σταματήστε τις μεθοδεύσεις, σταματήστε τις συνεχείς παραβιάσεις του Συντάγματος, κάντε το χρέος σας απέναντι στην ιστορία. Εμείς δεν υποχωρούμε. Μαζί με το κίνημα των εργαζομένων θα αντιδράσουμε δυναμικά σε κάθε δυσμενή συνταγματική αλλαγή και θα σας θυμίσουμε το 114, μια λέξη που έγινε σύνθημα του λαού και της νεολαίας στους αγώνες για τη δημοκρατία, το κράτος δικαίου, τις ελευθερίες. Κάθε φορά, όμως, που πάει να φιμωθεί ο λαός, ο λαός βρίσκει τρόπο να ακουστεί πιο δυνατά. Αυτό ακριβώς θα γίνει και τώρα. Θα δείτε τη δύναμή του, που ενωμένος θα δώσει τη μάχη της εποχής μας. 
Ευχαριστώ.
ΠΡΟΕΔΡΕΥΩΝ (Αθανάσιος Μπούρας): Και εμείς ευχαριστούμε την κ. Πέρκα.
Τον λόγο έχει ο Βουλευτής της Νέας Δημοκρατίας, ο κ. Γιώργος Αμυράς.
Θα ήθελα να ευχαριστήσω τον κ. Αμανατίδη που έδωσε τη δυνατότητα να προηγηθεί.
Αμέσως μετά, θα λάβει τον λόγο ο Κοινοβουλευτικός Εκπρόσωπος του ΣΥΡΙΖΑ- Προοδευτική Συμμαχία, ο κ. Γιάννης Αμανατίδης.
Κύριε Αμυρά, έχετε τον λόγο. 
ΓΕΩΡΓΙΟΣ ΑΜΥΡΑΣ: Ευχαριστώ πολύ, κύριε Πρόεδρε.
Κυρίες και κύριοι συνάδελφοι, το να συμμετέχουμε στην προτείνουσα Βουλή για τη Συνταγματική Αναθεώρηση του Συντάγματος του ‘75 είναι μια μεγάλη ευθύνη. Είναι μεγάλη ευθύνη, γιατί το Σύνταγμα του ’75 απεδείχθη ως το μακροβιότερο, το ανθεκτικότερο, το πλέον φιλελεύθερο και δημοκρατικό αυτής της χώρας.
ΘΕΟΠΙΣΤΗ (ΠΕΤΗ) ΠΕΡΚΑ: Δεν το τιμήσατε, όμως. 
ΓΕΩΡΓΙΟΣ ΑΜΥΡΑΣ: Το τιμούμε, λοιπόν, με την πράξη μας και με το να είμαστε πάρα πολύ προσεκτικοί, αγαπητές και αγαπητοί συνάδελφοι, στο τι προτείνουμε και τι διατυπώσεις χρησιμοποιούμε. 
Έρχομαι να τοποθετηθώ ιδιαίτερα στο άρθρο 24 του Συντάγματος για την προστασία του φυσικού περιβάλλοντος. Άκουσα, αγαπητοί και αγαπητές συνάδελφοι, κάποιες ακρότητες -θα έλεγα- εδώ μέσα από πολλούς Βουλευτές από όλες τις παρατάξεις και όλες τις πτέρυγες σε σχέση με την έννοια του δάσους.
Βλέπω έναν περίεργο ανταγωνισμό, αγαπητέ Υπουργέ και εξέχοντα συνταγματολόγε, κύριε Γεραπετρίτη, για τον ορισμό του δάσους. Το τι έχω ακούσει από χθες για τον ορισμό του δάσους δεν λέγεται. Θα έλεγα, λοιπόν, στους συναδέλφους, κύριε Στυλιανίδη, αγαπητέ μας εισηγητή, βαστάτε τ’ άλογα. 
Το 1975, όταν λοιπόν συντάχθηκε το Σύνταγμα του ’75, μόλις είχε τελειώσει η πρώτη απογραφή των δασών, η οποία είχε κρατήσει δώδεκα χρόνια. Είχε ξεκινήσει το 1963 και τελείωσε 1975 η απογραφή. Τι είχε βγάλει; Είχε βγάλει ότι η χώρα είχε δασοκάλυψη είκοσι πέντε εκατομμυρίων στρεμμάτων. Σας κρατάω για το τέλος να σας πω πόσα δάση έχουμε σήμερα, για να μπορέσουμε να κρίνουμε αν το Σύνταγμα του ‘75 και το άρθρο 24 ήταν επιτυχές ή όχι στον στόχο του. 
Προσέξτε, λοιπόν, δεν χρειαζόμαστε νέο ορισμό δάσους, παρά μόνο σημειακά, ενδεχομένως, γιατί πρέπει να είμαστε πάρα πολύ προσεκτικοί, ώστε να διασφαλίσουμε την ισορροπία μεταξύ της προστασίας του φυσικού περιβάλλοντος και του δάσους και των καλώς εννοουμένων νομίμων συμφερόντων των πολιτών. Δεν χρειαζόμαστε, λοιπόν, έναν ορισμό του δάσους. Και θα σας πω, τι δουλειά έχουμε κάνει, τι δουλειά έχει κάνει η Κυβέρνηση Μητσοτάκη, με αποκορύφωμα -θα έλεγα- τη διετία 2021- 2023, όπου ολοκληρώσαμε δασικούς χάρτες στην Ελλάδα, μια μεταρρύθμιση εξαιρετικά σημαντική, εξίσου σημαντική με το Κτηματολόγιο. Προσέξτε, όμως, οι δασικοί χάρτες δεν ήταν εύκολο να ολοκληρωθούν, που χαμογελάτε, αγαπητέ συνάδελφε του ΠΑΣΟΚ.
ΔΗΜΗΤΡΙΟΣ ΜΠΙΑΓΚΗΣ: Ως προς το ότι ολοκληρώσατε γελάω.
ΓΕΩΡΓΙΟΣ ΑΜΥΡΑΣ: Ακούστε, η πρώτη προσπάθεια για να φτιάξει δασικούς χάρτες αυτό το κράτος ξέρετε πότε έγινε, που το βλέπετε λίγο χαλαρά; Έγινε το 1832, μόλις είχε συσταθεί το νέο ελληνικό κράτος. Άλλες τρεις προσπάθειες έγιναν μέσα σε δύο αιώνες και τίποτα, τζίφος. Γιατί; Διότι αντιστέκονταν τα χιλιάδες μικροσυμφέροντα. Η Κυβέρνηση Μητσοτάκη είναι αυτή που το 2021-2023 έβαλε κάτω το κεφάλι, δούλεψε σκληρά και σήμερα η Ελλάδα που ήταν η μοναδική χώρα στην ευρωπαϊκή ήπειρο, όχι στην Ευρωπαϊκή Ένωση, που δεν διέθετε δασικούς χάρτες έχει έγκυρους, σωστούς, ολοκληρωμένους δασικούς χάρτες για το 96% της επικράτειας. 
Επίσης, χάρη στους δασικούς χάρτες, ξέρουμε πού ακριβώς υπάρχει δάσος, για να το προστατέψουμε και που δεν υπάρχει, για να αναπτύξουν οι άνθρωποι τα νόμιμα δικαιώματά τους. Χάρη στους δασικούς χάρτες, λοιπόν, τι αποκαλύφθηκε; Αποκαλύφθηκε ότι είχαμε περίπου δυόμισι εκατομμύρια στρέμματα, τα οποία ήταν χωράφια που καλλιεργούνταν, όπως αποδεικνυόταν από τις αεροφωτογραφίες του ’36, του ’45, του ‘60 κλπ. και τα οποία είχαν εγκαταλειφθεί, είχαν λογγιάσει  και τότε τα διεκδικούσε, και μάλιστα ως δημόσια περιουσία, το εκάστοτε δασαρχείο. Το λύσαμε αυτό με Υπουργικές αποφάσεις και με διατάξεις. Δυόμισι εκατομμύρια στρέμματα αποδόθηκαν πίσω στους ιδιοκτήτες τους και τώρα τα καλλιεργούν.
Ο ασπάλαθος, τα πουρνάρια και όλα αυτά που όταν αναπτύσσονταν σε ένα χωράφι και ερχόταν η δασική υπηρεσία και έλεγε ότι είναι πρόδρομος δάσους, άρα η ιδιοκτησία σου εκπίπτει στη δασική νομοθεσία, αυτό πλέον δεν υπάρχει. Αυτό το εμπόδιο δεν υπάρχει για οποιονδήποτε πολίτη. Πάλι με Υπουργικές αποφάσεις τα βγάλαμε.
Γιατί τα λέω όλα αυτά; Διότι δεν χρειάζεται να πολυπαίζουμε και να πειραματιζόμαστε με τον ορισμό του δάσους, όταν με συγκεκριμένα εργαλεία μπορούμε και να λύνουμε. 
Ποια είναι η πρότασή μου; Η πρότασή μου, λοιπόν, που θα την αναφέρω και ενδεχομένως και στην επόμενη Βουλή -εάν θα είμαστε, θα την υποστηρίξουμε- θα έχει ως πυρήνα ότι η φύση, ενώ σήμερα λέει το άρθρο 24 ότι είναι αντικείμενο προστασίας και από το κράτος και τους πολίτες, έχει δικαιώματα σαν να ήταν φυσικό ή νομικό πρόσωπο, αγαπητέ, κύριε Γεραπετρίτη. Είναι μία διάταξη συνταγματική, η οποία υπάρχει και στο γαλλικό σύνταγμα και το γερμανικό. Και το πιο πρακτικό και προχωρημένο διεθνώς το έχει κάνει η Νέα Ζηλανδία.
Η Νέα Ζηλανδία έχει ένα καταπληκτικό ποτάμι, που έχει και μεγάλη πολιτισμική αξία για τις τοπικές κοινότητες, το Whanganui. Η Νέα Ζηλανδία, λοιπόν, αναγνώρισε το ποτάμι αυτό ως νομικό πρόσωπο και έβαλε δύο εταίρους, δύο «μετόχους» υπεύθυνους γι’ αυτό το ποτάμι, έναν εκπρόσωπο από το κράτος και έναν εκπρόσωπο από τις τοπικές κοινότητες των ιθαγενών. Άρα, η φύση δεν χρειάζεται ιδιοκτήτη, χρειάζεται κηδεμόνα ή το αντίστροφο ανάλογα με το επίδικο που πρέπει να προστατεύσεις. 
Πώς θα μπορούσε να ενσωματωθεί αυτό που σας είπα στο ελληνικό Σύνταγμα; Θα μπορούσε με μία ευρωπαϊκή δικαστικά εφαρμόσιμη γλώσσα, με το λεγόμενο Legal Standing, που θα λέει το εξής: Η φύση ως σύνολο οικοσυστημάτων έχει δικαίωμα στη διατήρηση, ισορροπία και φυσική αναγέννηση της. Το κράτος και οι πολίτες έχουν καθήκον σεβασμού και προστασίας αυτών των δικαιωμάτων. Κάθε πρόσωπο ή συλλογικότητα νομιμοποιείται να ζητεί δικαστική προστασία εξ ονόματος φυσικών οικοσυστημάτων. 
Αυτή είναι η πρότασή μου και την καταθέτω στα Πρακτικά, για να υπάρχει.
(Στο σημείο αυτό ο Βουλευτής κ. Γεώργιος Αμυράς καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και  Πρακτικών της Βουλής)
 Θα μου επιτρέψετε, πριν σας πω σήμερα πόσα εκατομμύρια στρέμματα δάσους έχουμε για να δούμε εάν πέτυχε ή όχι το άρθρο 24 του Συντάγματος του ’75, να πω το εξής: Το Σύνταγμα του 2001 συγκέντρωσε, όπως το ξέρει πολύ καλύτερα από εμένα ο κ. Στυλιανίδης, ο εισηγητής μας, τη μεγαλύτερη συναίνεση που υπήρξε ποτέ σε Συνταγματική Αναθεώρηση. Τότε δύο ηγέτες ο Κώστας Σημίτης του ΠΑΣΟΚ και ο Κώστας Καραμανλής της Νέας Δημοκρατίας συνεννοήθηκαν, έβαλαν τα δύο κόμματα να συνεργαστούν, να συναινέσουν και οδηγήθηκαν προς συζήτηση αναθεώρησης εβδομήντα εννέα άρθρα, αν δεν κάνω λάθος, για τις ανεξάρτητες αρχές, για τα ατομικά δικαιώματα, για την προστασία του φυσικού περιβάλλοντος. 
Δεν μπορώ να σκεφτώ -μόνο υποθέσεις να κάνω, κύριε Γεραπετρίτη- τι θα σκεπτόταν σήμερα ο Κωνσταντίνος Σημίτης, βλέποντας αυτήν την ανερμάτιστη πολιτική εικόνα του ΠΑΣΟΚ να λέει, θέλω να προτείνω κι εγώ την αναθεώρηση ορισμένων άρθρων που συμπίπτουν με άρθρα προς αναθεώρηση που και εμείς προτείνουμε, αλλά το ΠΑΣΟΚ λέει ότι δεν θα τα ψηφίσει. Το ίδιο το ΠΑΣΟΚ δεν θα ψηφίσει τα δικά σας άρθρα που εσείς προτείνετε. Πάνω σε ποια βάση πολιτικής σκέψης το κάνετε; Κανείς δεν μπορεί να το καταλάβει. 
Καταλήγοντας να σας πω, αγαπητοί συνάδελφοι, ότι σήμερα έχουμε τριάντα τέσσερα εκατομμύρια στρέμματα. Είχαμε είκοσι πέντε εκατομμύρια στρέμματα δάσους το 1975. Είχαμε είκοσι πέντε εκατομμύρια στρέμματα δάσους το 1975. Έχουμε τριάντα τέσσερα εκατομμύρια στρέμματα δάσους σήμερα. Άρα, η διάταξη του άρθρου 24 του Συντάγματος το ‘75 πέτυχε και με το παραπάνω. Και όταν βλέπουμε έστω και ένα δέντρο να καίγεται όλοι κλαίμε. Ελπίζω να χαιρόμαστε βλέποντας ότι τα δάση στην Ελλάδα αυξάνονται. 
Γι’ αυτό, λοιπόν, είμαστε πάρα πολύ προσεκτικοί όταν ακουμπάμε το άρθρο 24 του Συντάγματος για την προστασία της φύσης. 
Ευχαριστώ πολύ.
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Αθανάσιος Μπούρας): Κι εμείς ευχαριστούμε τον κ. Αμυρά.
Όπως ήδη έχω προαναγγείλει, τον λόγο έχει ο Κοινοβουλευτικός Εκπρόσωπος του ΣΥΡΙΖΑ-Προοδευτική Συμμαχία, ο κ. Γιάννης Αμανατίδης.
 
ΙΩΑΝΝΗΣ ΑΜΑΝΑΤΙΔΗΣ: Ευχαριστώ, κύριε Πρόεδρε. 
Κύριοι Υπουργοί, ιδιαίτερα κύριε Υπουργέ των Εξωτερικών, κυρίες και κύριοι συνάδελφοι, η σημερινή συζήτηση αφορά την ίδια την ποιότητα της δημοκρατίας μας. Αφορά τη φυσιογνωμία του κράτους που θέλουμε να παραδώσουμε στις επόμενες γενιές. 
Το Σύνταγμα δεν είναι εργαλείο της εκάστοτε κυβερνητικής Πλειοψηφίας. Είναι η θεσμική εγγύηση απέναντι στην αυθαιρεσία της εξουσίας. Είναι το κοινωνικό συμβόλαιο που κατοχυρώνει δικαιώματα, εξισορροπεί εξουσίες και προστατεύει τους πολίτες από την κατάχρηση κυβερνητικής ισχύος. Είναι αυτό που λέμε και στα βιβλία του Δημοτικού, ο υπέρτατος νόμος στον οποίο οφείλουν να εναρμονίζονται και να υπακούουν όλοι οι άλλοι νόμοι του κράτους. Γι’ αυτό και ακριβώς κάθε Συνταγματική Αναθεώρηση προϋποθέτει ευρύτητα σκέψης, πολιτική γενναιοδωρία και συναίνεση. 
Όμως δυστυχώς αυτή η Συνταγματική Αναθεώρηση αντιμετωπίζεται σαν συνέχεια της κυβερνητικής πολιτικής. Δεν επιχειρεί να θεραπεύσει, κατά την άποψή μου, θεσμικές αδυναμίες και επιχειρεί να συνταγματοποιήσει το μοντέλο διακυβέρνησης του Κυριάκου Μητσοτάκη, το μοντέλο ενός κράτους λιγότερο δημόσιου, λιγότερο κοινωνικού, λιγότερο υπόλογου, ενός κράτους μικρού στις δημόσιες υποχρεώσεις του, αλλά μεγάλου στις εξυπηρετήσεις προς ιδιωτικά συμφέροντα, ενός κράτους που γίνεται ολοένα και πιο κομματικά ελεγχόμενο. Με δυο λόγια, ενός μικρού και μπλε κράτους. Και αυτό είναι το πραγματικό διακύβευμα της Αναθεώρησης. 
Μας αφορά ιδιαίτερα το άρθρο 16, γιατί αυτό δεν αφορά μόνο την εκπαίδευση, αφορά και την κοινωνική κινητικότητα. Επιμένει η Νέα Δημοκρατία στην αναθεώρηση του άρθρου 16, παρουσιάζοντάς την ως μεταρρύθμιση εκσυγχρονισμού. Εδώ όμως υπάρχει ένα ερώτημα. Πριν από λίγους μήνες δεν διαβεβαίωνε ότι με πρόσφατο νόμο έλυσε οριστικά το πρόβλημα της λειτουργίας μη κρατικών πανεπιστημίων; Εάν πράγματι ήταν έτσι, τότε γιατί χρειάζεται η αναθεώρηση; Από την άλλη μεριά, αν θεωρεί ότι σήμερα είναι αναγκαία η αναθεώρηση, τότε ουσιαστικά παραδέχεται ότι η ίδια η νομοθετική της επιλογή κινείται σε αμφισβητούμενο συνταγματικό έδαφος. 
Το ζήτημα, όμως, είναι βαθύτερο. Το άρθρο 16 δεν είναι ιδεολογικό απολίθωμα. Είναι η συνταγματική εγγύηση ότι η πρόσβαση στη γνώση δεν θα εξαρτάται από την οικονομική δυνατότητα κάθε οικογένειας. Είναι εγγύηση ότι το παιδί του αγρότη, του εργαζόμενου, του μικρομεσαίου θα μπορεί να διεκδικήσει το μέλλον του με βάση τις ικανότητές του και όχι το εισόδημα των γονιών του. 
Κυρίες και κύριοι συνάδελφοι, η δημόσια πανεπιστημιακή εκπαίδευση υπήρξε ο μεγαλύτερος μηχανισμός κοινωνικής κινητικότητας της Μεταπολίτευσης και αυτό ακριβώς αμφισβητείται με τη συγκεκριμένη αναθεώρηση του άρθρου 16. Αντί να επενδύουμε στα δημόσια πανεπιστήμια, στη χρηματοδότησή τους, στις υποδομές τους, στο προσωπικό τους και στη δημόσια εξωστρέφειά τους, επιλέγει η Κυβέρνηση να μεταφέρει πόρους, ενδιαφέρον και πολιτικό κεφάλαιο στη δημιουργία μιας παράλληλης αγοράς ιδιωτικής τριτοβάθμιας εκπαίδευσης. Δεν πρόκειται για μεταρρύθμιση. Πρόκειται για ιδεολογική επιλογή. 
Τον τελευταίο καιρό υπάρχει η επίκληση του κοινοτικού δικαίου. Η επίκληση αυτή, όμως, είναι κενή περιεχομένου, αφού το κοινοτικό δίκαιο εφαρμόζεται μόνο επί των ρητά απονεμημένων αρμοδιοτήτων τις οποίες τα κράτη -μέλη μεταβίβασαν μέσω των συνθηκών στην Ευρωπαϊκή Ένωση. 
Επί του προκειμένου, η Ευρωπαϊκή Ένωση έχει αρμοδιότητα στο πεδίο της επαγγελματικής εκπαίδευσης και κατάρτισης. Αντιθέτως, η γενική εκπαίδευση και ιδίως η ανώτατη παραμένει βάσει των συνθηκών ουσιώδης εθνική αρμοδιότητα, με επικουρική και συντρέχουσα μόνο αρμοδιότητα της Ευρωπαϊκής Ένωσης. 
Ειδικότερα, στο κεφάλαιο 12 της Συνθήκης ορίζεται σαφώς ότι η Ένωση συνδράμει τα κράτη- μέλη της στην ανάπτυξη ποιοτικής εκπαίδευσης, συμπληρώνοντας τη δράση τους, σεβόμενη πλήρως την ευθύνη των κρατών- μελών να οργανώνουν αυτά το εκπαιδευτικό τους σύστημα, άρθρο 165, παράγραφος 1. Ο Χάρτης Θεμελιωδών Δικαιωμάτων της Ευρωπαϊκής Ένωσης, κατά τη ρητή του πρόβλεψη, δεν μπορεί να προσθέσει νέες αρμοδιότητες στην Ένωση. 
Επίσης και κατά το άρθρο 14 παράγραφος 3 του Χάρτη, η ελευθερία ίδρυσης εκπαιδευτικών ιδρυμάτων ασκείται σύμφωνα με τις εθνικές νομοθεσίες που διέπουν την άσκησή της, δηλαδή σε ό,τι αφορά τη χώρα μας, πρωταρχικά σύμφωνα με το άρθρο 16 παράγραφος 5, 6 και 8 του Συντάγματος. Άλλωστε, εάν υπήρχε θεμελιώδες κοινοτικό δικαίωμα ίδρυσης πανεπιστημίων, αναγόμενο στο Χάρτη ή στο πρωτογενές κοινοτικό δίκαιο, η επιτροπή θα είχε ήδη προχωρήσει προ πολλού σε προσφυγή παράβασης κατά της Ελλάδος, για παράβαση υποχρέωσής της προς την Ευρωπαϊκή Ένωση. 
Η πιο σημαντική, επιτρέψτε μου να πω τη λέξη, λαθροχειρία, έγινε στον ισχυρισμό ότι τα ιδιωτικά ανώτατα εκπαιδευτικά ιδρύματα, θα είναι μη κερδοσκοπικά και αυτοδιοίκητα όπως τα δημόσια. Και εδώ παρακολουθώ με ενδιαφέρον και τη θέση του ΠΑΣΟΚ. Έχει δώσει όμως η Κυβέρνηση δείγμα γραφής. Και ποιο είναι το δείγμα γραφής; Ο νόμος του κ. Πιερρακάκη. Ο νόμος αυτός ορίζει ότι το ακαδημαϊκό προσωπικό έχει μόνο συμβουλευτικό ρόλο. Ο ιδιοκτήτης του -επιτρέψτε την έκφραση, μέσα σε εισαγωγικά- «μαγαζιού», παίρνει τις αποφάσεις. 
Περαιτέρω και σημαντικότερο, το υποτιθέμενο κοινοτικό δικαίωμα αποτελεί κατά τους υποστηρικτές του, μορφή επιχειρηματικής ελευθερίας για την ίδρυση ιδιωτικών πανεπιστημίων από κερδοσκοπικές επιχειρήσεις. Πώς θα εμποδιστεί, επομένως, χωρίς παράβαση του κοινοτικού δικαίου να φτιάξει κάθε επιχειρηματίας το δικό του πανεπιστήμιο σε κερδοσκοπική βάση; Ή να το πούμε αλλιώς, μια τύποις κερδοσκοπική εταιρεία δεν θα έχει παράλληλα ένα κερδοσκοπικό βραχίονα διαχείρισης, όπως πήγε να γίνει πρόσφατα; Δηλαδή, ενώ χαρακτηρίζεται μη κερδοσκοπικός, στο τέλος ιδρύει και έναn βραχίονα διαχείρισης κερδοσκοπικό. 
Κατά την άποψή μας, σε τίποτα δεν θα προωθήσει η ίδρυση κερδοσκοπικών ΑΕΙ συμπράξεις με τα σοβαρά πανεπιστήμια του εξωτερικού που ήδη συνεργάζονται ή προγραμματίζουν συνεργασίες με τα δημόσια ΑΕΙ. Σαν κόμμα ο ΣΥΡΙΖΑ θα συνεχίσει να υπερασπίζεται ένα πανεπιστήμιο δημόσιο, δίκαιο, εξωστρεφές και πραγματικά προσβάσιμο σε όλους. Είναι ζήτημα ισονομίας. Δεν μπορεί στην ανώτατη εκπαίδευση να συμμετέχουν τα παιδιά με διαφορετικά κριτήρια. Ή θα είναι για όλους τα ίδια ακαδημαϊκά κριτήρια ή δεν θα είναι από τη μια μεριά μόνο ακαδημαϊκά κριτήρια, οι επιδόσεις τους και από την άλλη μεριά λιγότερα ακαδημαϊκά κριτήρια συν κάποια χρήματα. Αυτό δεν είναι ισονομία. 
Το άρθρο 103 δεν προστατεύει προνόμια, προστατεύει τη δημοκρατία. Γιατί παρουσιάζεται από τη Νέα Δημοκρατία η μονιμότητα των δημοσίων υπαλλήλων ως η βασική πηγή ή αιτία αναποτελεσματικότητας του δημοσίου. Πρόκειται για έναν πολιτικό μύθο. Η μονιμότητα δεν σημαίνει ατιμωρησία. Το ισχύον Σύνταγμα και η κοινή νομοθεσία προβλέπουν πειθαρχικές διαδικασίες, αξιολόγηση, ακόμα και απόλυση όταν υπάρχουν σοβαρές παραβάσεις. 
Άρα, ποιο είναι το πραγματικό πρόβλημα που θέλει να λύσει η Κυβέρνηση; Η απάντηση είναι απλή. Θέλει ένα εξαρτημένο δημόσιο, ένα δημόσιο στο οποίο κάθε υπάλληλος θα αισθάνεται ότι η επαγγελματική του ασφάλεια εξαρτάται από την εκάστοτε πολιτική εξουσία. Γιατί ενοχλείται η Κυβέρνηση από τις θεσμικές εγγυήσεις που προστατεύουν τη διοίκηση από τον κομματισμό. Και είναι πραγματικά οξύμωρο να λέει η Κυβέρνηση ότι είναι τιμητής της αξιοκρατίας, τη στιγμή που η ίδια διόγκωσε το κράτος των μετακλητών. Εμάς μας κατηγορούσαν τότε ότι είχαμε πολλούς μετακλητούς, αλλά αυτοί πολλαπλασιάστηκαν. 
Πολλαπλασίασε τις απευθείας αναθέσεις, δημιούργησε παράλληλους μηχανισμούς εξουσίας και αντιμετώπισε το κράτος ως κομματικό λάφυρο. Δεν είναι η μονιμότητα, λοιπόν, το πρόβλημα, κατά την άποψή μας. Το πρόβλημα είναι η κομματικοποίηση του κράτους. Και αυτό επιχειρείται να παγιωθεί μέσα από τη Συνταγματική Αναθεώρηση. 
Το άρθρο 86 χρειάζεται αλλαγές. Το έχουμε πει πρώτοι. Όχι όμως προς την κατεύθυνση αποδυνάμωσης του κοινοβουλευτικού ελέγχου, αλλά προς την κατεύθυνση της ενίσχυσης της λογοδοσίας. Γιατί το πρόβλημα δεν είναι ότι στη χώρα οι Υπουργοί διώκονται εύκολα. Το πρόβλημα είναι ότι, όταν υπάρχει κυβερνητική Πλειοψηφία, πρόθυμη να συγκαλύψει, οι Υπουργοί δεν ελέγχονται ποτέ. Το ζήσαμε στις υποκλοπές, στα Τέμπη, το ζούμε και με τον ΟΠΕΚΕΠΕ. Εξεταστικές επιτροπές έκλεισαν άρον άρον, προανακριτικές επιτροπές λειτούργησαν ως μηχανισμοί προστασίας της Κυβέρνησης, πλειοψηφίες αρνήθηκαν να διερευνήσουν την ουσία. 
Η λύση, λοιπόν, δεν είναι να αφαιρεθεί από τη Βουλή η δυνατότητα να ερευνά. Η λύση είναι να μην μπορεί καμία κυβερνητική Πλειοψηφία να μετατρέπει τον κοινοβουλευτικό έλεγχο σε εργαλείο συγκάλυψης. Η δημοκρατία δεν έχει να φοβηθεί και δεν φοβάται τίποτα από την αλήθεια. 
Το ασυμβίβαστο Υπουργού και Βουλευτή, η διάταξη που αποσύρθηκε με τις υπογραφές όλων των συναδέλφων της Νέας Δημοκρατίας, κατά την άποψή μας, δείχνει και την προχειρότητα με την οποία αντιμετωπίστηκε η Συνταγματική Αναθεώρηση. Είναι πολύ κρίσιμο. Δεν είναι ένα απλό νομοσχέδιο, το οποίο φέρνεις και στο τέλος ο Υπουργός παίρνει τη διάταξη πίσω. Μιλάμε για συνταγματική θεώρηση, η οποία έχει τις εκατόν πενήντα τόσες υπογραφές όλης της Κοινοβουλευτικής Ομάδας της Νέας Δημοκρατίας και αυτό δείχνει μία προχειρότητα. 
Η Κυβέρνηση την πρόταση αυτή την είχε παρουσιάσει σαν ενίσχυση της διάκρισης των εξουσιών. Στην πραγματικότητα, όμως, συμβαίνει ακριβώς το αντίθετο. Ο Πρωθυπουργός θα αποκτούσε τη δυνατότητα να αναδιαμορφώνει τη σύνθεση της κοινοβουλευτικής Πλειοψηφίας κάθε φορά που θα αλλάζει η κυβέρνηση, να επιλέγει ποιοι θα είναι οι Υπουργοί και ταυτόχρονα ποιοι θα εισέρχονται στη Βουλή ως αναπληρωματικοί. Δηλαδή, να επηρεάζει άμεσα τη σύνθεση της νομοθετικής εξουσίας. Θα επρόκειτο για μια ακόμη μεγαλύτερη συγκέντρωση εξουσίας στο πρωθυπουργικό γραφείο και είναι απολύτως συνεπές βέβαια με όσα έχουμε δει τα τελευταία χρόνια, δηλαδή με ένα επιτελικό κράτος που στην πράξη μετατράπηκε σε υπερσυγκεντρωτικό κράτος. 
Εμείς πιστεύουμε ότι η λύση είναι ακριβώς η αντίθετη. Περισσότερη αυτονομία της Βουλής, περισσότερος κοινοβουλευτικός έλεγχος, περισσότερες θεσμικές εγγυήσεις, όχι λιγότερες. Για το σχέδιο της συνταγματοποίησης δημοσιονομικού κόφτη ή φρένο χρέους, όπως αναφέρεται, σύμφωνα με το οποίο η Ελλάδα θα έχει ένα Σύνταγμα που στην επόμενη κρίση δεν θα της επιτρέπει να πάρει μέτρα -τα λεγόμενα «αντικυκλικά»- και θα την αφήσει αθωράκιστη τη χώρα στην επόμενη κρίση, θα ήθελα να θυμίσω στους συναδέλφους ότι ακόμα και χώρες που εφάρμοσαν ανάλογους κανόνες έκαναν πίσω, ανέκρουσαν πρύμνα, τονίζοντας ότι σε περιόδους κρίσης η ευελιξία δημοσιονομικής πολιτικής είναι απαραίτητη. 
Κυρίες και κύριοι συνάδελφοι, το Σύνταγμα δεν γράφεται για να εξυπηρετεί τις ανάγκες μιας κυβέρνησης. Γράφεται για να προστατεύει τη δημοκρατία, όταν οι κυβερνήσεις υπερβαίνουν τα όριά τους. Και γι’ αυτό η σημερινή αναθεώρηση δεν είναι μια τεχνική συζήτηση. Είναι μια βαθιά πολιτική αλλαγή. Θέλουμε ένα Σύνταγμα που θα κατοχυρώνει τα δημόσια αγαθά, τα κοινωνικά δικαιώματα. Θέλουμε ισχυρούς θεσμούς και πραγματική λογοδοσία. Αυτό είναι το πραγματικό δίλημμα. Η Νέα Δημοκρατία ζητάει περισσότερη εξουσία. Η κοινωνία ζητάει περισσότερη λογοδοσία. Η Νέα Δημοκρατία ζητά λιγότερους θεσμικούς περιορισμούς. Οι πολίτες ζητούν ισχυρότερες εγγυήσεις διαφάνειας και δικαιοσύνης. 
Εμείς επιλέγουμε ένα Σύνταγμα που υπηρετεί τον πολίτη και όχι την εξουσία. Ένα Σύνταγμα που ενισχύει τη δημοκρατία, προστατεύει το κοινωνικό κράτος, θωρακίζει τη δημόσια διοίκηση από τον κομματισμό, κατοχυρώνει τη δημόσια παιδεία και διασφαλίζει ότι καμία κυβέρνηση δεν θα βρίσκεται υπεράνω ελέγχου. Αυτό είναι το πραγματικό νόημα της συνταγματικής αναθεώρησης και γι’ αυτόν ακριβώς τον λόγο ο ΣΥΡΙΖΑ-Προοδευτική Συμμαχία θα δώσει αυτή τη μάχη μέχρι τέλους. Γιατί τελικά το πραγματικό ερώτημα είναι ποια δημοκρατία θέλουμε.
 Εμείς επιλέγουμε μια δημοκρατία ισχυρή, κοινωνική, ανοικτή και βαθιά δημοκρατική.
 Σας ευχαριστώ πολύ. 
(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)
ΠΡΟΕΔΡΕΥΩΝ (Αθανάσιος Μπούρας): Και εμείς ευχαριστούμε τον κ. Αμανατίδη.
 Και να καλέσω τώρα στο Βήμα τον Υπουργό Εξωτερικών, τον κ. Γεώργιο Γεραπετρίτη. 
Κύριε Υπουργέ, έχετε τον λόγο. 
ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Εξωτερικών): Ευχαριστώ. 
Κυρίες και κύριοι Βουλευτές, αισθάνομαι ιδιαίτερη τιμή να παρευρίσκομαι σήμερα ενώπιον της Εθνικής Αντιπροσωπείας στην πιο σημαντική κοινοβουλευτική διαδικασία που προβλέπει το Σύνταγμα. Διαδικασία η οποία αφορά το παρόν και το μέλλον του τόπου. 
Πριν από 210 χρόνια στις 12 Ιουλίου του 1816 έγραφε ο Τόμας Τζέφερσον, εκ των ιδρυτών πατέρων των Ηνωμένων Πολιτειών, τρίτος πρόεδρος των Ηνωμένων Πολιτειών και συντάκτης της Διακήρυξης της Ανεξαρτησίας, σε μία αποστροφή η οποία στη συνέχεια κατέστη κλασική στη συνταγματική και την πολιτική θεωρία. «Δεν είμαι θιασώτης των συχνών και αδόκιμων αναθεωρήσεων στο Σύνταγμα και τους νόμους. Θα πρέπει εμείς να προσαρμοζόμαστε στις όποιες θεσμικές ατέλειες και να βρίσκουμε τα πολιτικά μέσα να διορθώνουμε τις συνέπειές τους. Οι θεσμοί πρέπει να πηγαίνουν χέρι-χέρι με την εξέλιξη του ανθρώπινου πνεύματος. Όσο περισσότερο εξελίσσεται το ανθρώπινο πνεύμα και γίνεται πιο φωτισμένο, όσο νεότερες εφευρέσεις έρχονται στο φως και νέες αλήθειες ανακαλύπτονται, όσο αλλάζουν οι θεωρήσεις με την αλλαγή των συνθηκών, οι θεσμοί πρέπει να εναρμονίζονται με τους καιρούς».
 Συντάσσομαι με την τοποθέτηση αυτή. Πιστεύω σε ένα λειτουργικό Σύνταγμα, ένα Σύνταγμα το οποίο θα έχει τη δυνατότητα να μπορεί με την παρέμβαση της δικαστικής λειτουργίας να προσαρμόζεται στους καιρούς. Και οι εξ ορισμού αφαιρετικές συνταγματικές διατάξεις να λειτουργούν κατά τρόπο ώστε να διατρέχουν τους καιρούς. Εντούτοις, αυτό το οποίο σήμερα βιώνουμε είναι η ταχύτατη εξέλιξη των πολιτικών φαινομένων και είναι ένα -νομίζω- μοναδικό στην ιστορία των κοινωνιών, της κοινωνικής ανθρωπολογίας φαινόμενο, το οποίο είναι η σύμπτωση τριών φαινομένων ταυτόχρονα. 
Το πρώτο είναι η οικουμενική γεωπολιτική αναδιάταξη, η οποία συντελείται με πρώτο και βασικό φαινόμενο την υποχώρηση της διεθνούς πολυμέρειας, των διεθνών οργανισμών και την ενίσχυση κρατών μετρίου ή ανώτατου γεωγραφικού και πληθυσμιακού καθεστώτος, έτσι ώστε να αλλάζει η ισορροπία στην διεθνή αρχιτεκτονική ασφαλείας. 
Το δεύτερο είναι η βιομηχανική επανάσταση μεγάλης κλίμακας. Αυτό το οποίο σήμερα συμβαίνει ιδίως με την εφαρμογή της τεχνητής νοημοσύνης, η οποία διαμορφώνει και το πλαίσιο εκείνο για τις σύγχρονες κοινωνίες, με τα προβλήματα τα οποία θέτει και όχι μόνο σε επίπεδο τεχνολογίας αλλά και σε επίπεδο βιοηθικής. 
Το τρίτο φαινόμενο είναι η ριζική αλλαγή στον τρόπο με τον οποίο διαμορφώνεται η ανθρώπινη επικοινωνία, ιδίως ο τρόπος με τον οποίο αναπτύσσονται τα δίκτυα και δη τα κοινωνικά δίκτυα με ηλεκτρονικά μέσα, που αλλάζουν καθολικά τον τρόπο με τον οποίο αντιλαμβανόμαστε την ανθρώπινη επαφή. Η επιστήμη και η τεχνολογία τρέχει με ιλιγγιώδη ταχύτητα. Εντούτοις, δεν είναι πάντοτε η ταχύτητα αυτή ανάλογη σε ό,τι αφορά την εξέλιξη της ανθρώπινης διάνοιας, του ανθρώπινου πνεύματος, της πνευματικής διάστασης του ανθρώπου. Αυτή η αντίστιξη μεταξύ της τεχνολογίας και του πνεύματος, της ανθρώπινης διάνοιας, νομίζω ότι μας καλεί και γι’ αυτόν τον λόγο να λάβουμε μία τολμηρή απόφαση σε ό,τι αφορά τον καταστατικό μας χάρτη. Αυτό εξυπηρετεί η πρόταση αναθεώρησης, η οποία κατατέθηκε κι η οποία περιλαμβάνει την αναθεώρηση τριάντα τριών άρθρων του Συντάγματος.
 Οι λόγοι για τους οποίους επιλέγεται η αναθεώρηση, μολονότι είναι καλό να υπάρχει διάρκεια στους θεσμούς, είναι κατά τη γνώμη μου τέσσερις. Ο πρώτος λόγος είναι η ανάγκη θεσμικής αποκατάστασης διατάξεων, οι οποίες ενόσω έχουν τεθεί με μία συγκεκριμένη τελολογία, δεν εξυπηρετούν πάντοτε τον σκοπό για τον οποίο έχουν τεθεί. Παραδείγματος χάριν, ο ελεγκτικός ρόλος του Βουλευτή. Προτείνεται η αναθεώρηση του άρθρου 60, έτσι ώστε να αποκατασταθεί ο γνήσια ελεγκτικός ρόλος του Βουλευτή με την αναβάθμισή του σε σχέση με την ισορροπία των κρατικών θεσμών. Ή ακόμη η επιστολική ψήφος, η οποία προβλέπεται στο άρθρο 51 μόνο για τους εκτός επικρατείας εκλογείς, ενόσω προφανώς οι συνθήκες επιβάλλουν όσο το δυνατόν μεγαλύτερη συμμετοχή και στο πολιτικό γίγνεσθαι, άρα και συμμετοχή με επιστολική απομακρυσμένη ψήφο και εντός της επικρατείας. Ή ακόμη το αυτονόητο, η κρατική μέριμνα για τον πρωτογενή τομέα και την περιφέρεια στο άρθρο 101 του Συντάγματος. Όλες αυτές συνιστούν παρεμβάσεις προς την κατεύθυνση της θεσμικής αποκατάστασης. 
Ο δεύτερος σκοπός που εξυπηρετείται είναι η εξισορρόπηση του πολιτεύματος. Θα αναφερθώ στα βασικά σημεία των προτάσεων για τα τριάντα τρία άρθρα που είναι η ποινική ευθύνη των Υπουργών, η προαγωγή των ανωτάτων δικαστών κατά τρόπο, ώστε να υπάρξει μεγαλύτερη συμμετοχή της δικαστικής λειτουργίας και περιορισμένη της εκτελεστικής λειτουργίας. Επίσης, ο προληπτικός έλεγχος συνταγματικότητας των νόμων, έτσι ώστε να υπάρχει διαλυτήρια ασφάλεια, αλλά και η δικαστική λειτουργιά να τοποθετείται έγκαιρα σε ό,τι αφορά τις διατάξεις οι οποίες έρχονται από την Εθνική Αντιπροσωπεία. Παράλληλα, η κατάργηση των διατάξεων για τη διάλυση της Βουλής με πρωτοβουλία της κυβέρνησης. Θα πρέπει να προβλέπεται ότι είναι η ίδια η Βουλή η οποία διαλύεται. 
Ακόμη, η διενέργεια των δημοψηφισμάτων με κανόνες. Το γεγονός ότι το άρθρο 44 του Συντάγματος προβλέπει το δημοψήφισμα χωρίς κανόνες, έχει οδηγήσει σε σοβαρότατη διατάραξη του πολιτεύματος στο παρελθόν. Είναι αδιανόητο να μην υφίστανται κανόνες και όροι που αποκαθιστούν τη γνήσια βούληση, όπως εκφράζεται από το εκλογικό σώμα. Είναι ακόμη η φορολογική αποκέντρωση και βέβαια η βιώσιμη δημοσιονομική λειτουργία του προϋπολογισμού, διότι δεν είναι μόνο η παρούσα Βουλή, αλλά είναι και οι επόμενες Βουλές και οι επόμενες γενεές. 
Η τρίτη σκοπιμότητα που εξυπηρετείται είναι η διαλεκτική λειτουργία με την κοινωνία. Τα φαινόμενα τρέχουν. Το Σύνταγμα οφείλει να προσαρμόζεται στις ανάγκες τις κοινωνικές. Και μιλώ κυρίως για το ζήτημα της εφαρμογής της τεχνητής νοημοσύνης που θέτει μεγάλες προκλήσεις και καλεί και για συγκεκριμένα όρια. Ακόμη, η ανάγκη για προσιτή στέγη, όπως εκφράζεται ήδη σήμερα στο άρθρο 21 του Συντάγματος ως κρατική μέριμνα, αλλά πλέον θα πρέπει ρητώς να αναφέρεται στο ζήτημα του προσιτού της στέγης, όπως επίσης και της ειδικής μέριμνας να αξιοποιούνται τα εγκαταλελειμμένα κτήρια που αποτελούν μία πραγματική πληγή σε ό,τι αφορά την έλλειψη στέγης στη χώρα.


Επίσης έχουμε το άρθρο 17 του Συντάγματος έτσι ώστε να έχουμε προστασία όχι μόνο της παραδοσιακής συμβατικής εμπράγματης ιδιοκτησίας, αλλά να έχουμε προστασία και της περιουσίας, έτσι ώστε να προστατεύονται τα ενοχικά δικαιώματα. Έχει ήδη αναφερθεί εκτενώς και ακαδημαϊκά ο εισηγητής της Πλειοψηφίας, ο κ. Στυλιανίδης. Και βεβαίως η αναφορά στην κλιματική κρίση στο άρθρο 24, που αποτελεί τη μεγαλύτερη πρόκληση σε ό,τι αφορά τη βιωσιμότητα στον κόσμο.
Και ο τέταρτος σκοπός που εξυπηρετείται είναι η άρση εκείνων που θα ονομάζαμε των συνταγματικών εξαιρέσεων που υφίστανται σε ό,τι αφορά το Ελληνικό Σύνταγμα. Διότι, πράγματι, δεν υπάρχει Σύνταγμα το οποίο να προβλέπει κρατικό μονοπώλιο στην ανώτατη εκπαίδευση ειδικώς σήμερα, όπου η εκπαίδευση δεν αποτελεί απλώς ένα μέσο με το οποίο καθίσταται δυνατή η παραγωγή και η μεταφορά γνώσης, αλλά κυρίως αποτελεί ένα γνήσιο πεδίο ελευθερίας. Βεβαίως, θα πρέπει να υφίσταται ενίσχυση των δημοσίων πανεπιστημίων, που πάντοτε θα αποτελούν το μεγαλύτερο όχημα για την κοινωνική ανέλιξη, την πιο αναγνωρίσιμη μορφή σε ό,τι αφορά την εξέλιξη της παιδείας, τη βελτίωση του επιπέδου των πολιτών. Αλλά από την άλλη πλευρά το να περιορίζεις τη γνώση αποτελεί στην πραγματικότητα μια σοβαρή υποθήκευση για το μέλλον. 
Όπως, επίσης, σημαντικό ζήτημα εξαίρεσης αποτελεί και η έλλειψη ρητής αναφοράς στο ζήτημα της αξιοκρατίας και στον δημόσιο τομέα. Η αξιοκρατία οφείλει να είναι το όχημα εκείνο με το οποίο δεν τιμωρείται ο δημόσιος υπάλληλος, αλλά επιβραβεύεται ο δημόσιος υπάλληλος. Διότι χωρίς αξιοκρατία, χωρίς ουσιαστική αξιολόγηση, δεν μπορεί να υπάρξει στην πραγματικότητα η αναγκαία επιβράβευση, η οποία επιβάλλεται όχι μόνο από το στάτους του δημοσίου υπαλλήλου, αλλά και από την ίδια την ανθρώπινη αξιοπρέπεια και την προσωπικότητα. 
Κυρίες και κύριοι Βουλευτές, το Σύνταγμα της Ελλάδος είναι αυστηρό. Προβλέπει διαδικασία πολύ πιο σύνθετη για την αναθεώρησή του σε σχέση με τον οποιοδήποτε κοινό νόμο. Και όσο πιο αυστηρό είναι το Σύνταγμα -το ελληνικό συγκαταλέγεται στα ιδιαιτέρως αυστηρά- τόσο περισσότερο καλεί για συναινέσεις πολιτικές. Είναι μέσα στην ίδια την ιδιοσυγκρασία του Συντάγματος και της αναθεωρητικής διαδικασίας να υφίστανται συναινέσεις. Κατά τούτο το κριτήριο για μια επιτυχή αναθεώρηση δεν είναι η πρωτοβουλία της Κυβέρνησης, αλλά είναι κατεξοχήν η στάση της Αντιπολίτευσης, έτσι ώστε να υπάρξει μία σημαντική, μείζονα, αναθεώρηση. 
Και εδώ οφείλω να πω, και θα το πω με ταπεινότητα, ότι η στάση της Αντιπολίτευσης δεν ανταποκρίνεται στη μείζονα διακύβευση που είναι η συνταγματική μας τάξη. Όχι επειδή δεν υπήρξε η σύνθεση για να υπάρξει μία τυπική πρόταση εκ μέρους των κομμάτων της Αντιπολίτευσης ούτε καν μία άτυπη πρόταση έτσι ώστε να έχουμε καταγεγραμμένες τις προτάσεις εκ μέρους των κομμάτων της κοινοβουλευτικής Αντιπολίτευσης, για να μπορούμε να συζητούμε επί συγκεκριμένων προτάσεων και στο τέλος να αξιολογούμε, όπως απαιτεί άλλωστε το άρθρο 110 του Συντάγματος, αλλά κυρίως διότι υφίσταται μια πολιτική ανακολουθία σε ό,τι αφορά τη στάση απέναντι στη Συνταγματική Αναθεώρηση. 
Και θα μου επιτρέψετε να πω ότι μου είναι δύσκολα κατανοητό τόσο υπό την ιδιότητά μου ως μέλους της εκτελεστικής λειτουργίας, αλλά και από την ακαδημαϊκή μου ιδιότητα, πώς είναι δυνατόν να είναι συνεκτικό το αφήγημα ότι συμφωνούμε σε ό,τι αφορά στην Αναθεώρηση ή τουλάχιστον συμφωνούμε εν μέρει με ορισμένες από τις διατάξεις, αλλά παρά ταύτα δεν δεχόμαστε να ανοίξουν τα σχετικά αναθεωρητικά κεφάλαια. 
Το επιχείρημα της λευκής επιταγής θα μου επιτρέψετε να πω ότι δεν ανταποκρίνεται ούτε στο γράμμα ούτε στο πνεύμα του Συντάγματος διότι αυτό είναι το Σύνταγμα. Απαιτεί τις συγκεκριμένες πλειοψηφίες, έχει συγκεκριμένο χαρακτήρα αυστηρότητας, και άρα αυτόν οφείλουμε να ακολουθούμε. Άρα αντί για λευκή επιταγή θα μου επιτρέψετε να πω ότι έχουμε έναν συνταγματικό μηδενισμό, μία ακόμα σελίδα καθολικής άρνησης. Και η επιτυχία των Αναθεωρήσεων του 2001 και του 2019 θα μου επιτρέψετε να πω ότι οφείλεται ακριβώς στην υπεύθυνη στάση της Αντιπολίτευσης πρωτίστως. Η Νέα Δημοκρατία ως Αντιπολίτευση στην προτείνουσα Βουλή για τις δύο αυτές Αναθεωρήσεις επέδειξε υπεύθυνη στάση και αποδέχθηκε την αναθεώρηση συγκεκριμένων διατάξεων. 
Με όλο τον σεβασμό, κυρίες και κύριοι Βουλευτές της Αντιπολίτευσης, σας καλώ να αναλογιστούμε όλοι την ιστορικότητα της στιγμής και να συναινέσουμε στα αναγκαία συνταγματικά κεφάλαια τα οποία πρέπει να ανοίξουν. Δεν ομιλώ για τις διατάξεις εκείνες οι οποίες έχουν πράγματι ένα ιδεολογικό βάρος, όπως είναι, παραδείγματος χάριν, το ζήτημα του άρθρου 16 για τα ΑΕΙ ή τη σημαία, την εσωκομματική δημοκρατία στο άρθρο 29, την αμνηστία για τα πολιτικά εγκλήματα στο άρθρο 47 ή τον εκλογικό νόμο στο άρθρο 51.
Ομιλώ όμως για τις διατάξεις εκείνες στις οποίες όλοι συμφωνούμε ότι πρέπει να ανοίξουν. Η ιστορία θα καταγράψει, κυρίες και κύριοι Βουλευτές, θα καταγράψει ότι η Ελληνική Λύση και η ΝΙΚΗ δεν υπερψήφισαν τις διατάξεις για την Αναθεώρηση, έτσι ώστε να προστατευθεί η ελληνική γλώσσα και να αναγνωριστεί το σύμβολο της ελληνικής σημαίας. Θα γράψει η ιστορία ότι ο ΣΥΡΙΖΑ, η Πλεύση Ελευθερίας, το ΚΚΕ, δεν συναίνεσε στο άνοιγμα των διατάξεων για προσιτή στέγη, για διαγενεακή αλληλεγγύη, για κλιματική κρίση. Και θα γράψει για το ΠΑΣΟΚ ότι δεν συναίνεσε στο άνοιγμα των κεφαλαίων που αφορούν τα μη κρατικά πανεπιστήμια και του άρθρου 86. Είμαστε όλοι υπόλογοι απέναντι στην ιστορία. 
Κυρίες και κύριοι Βουλευτές, το Σύνταγμα δεν αποτελεί πανάκεια. Χρειαζόμαστε ισχυρή άμυνα. Δεν αρκεί το Σύνταγμα. Χρειαζόμαστε μια βιώσιμη πολιτική οικονομία. Δεν αρκούν μόνο οι δημοσιονομικές διατάξεις του Συντάγματος. Έχει όμως μια μεγάλη σημασία το Σύνταγμα για τη συλλογική μας αυτοσυνειδησία και τούτο διότι αυτό το οποίο αποφασίζουμε σήμερα δεν αφορά μόνο το σήμερα, αλλά δεσμεύει τον μελλοντικό νομοθέτη και δια του μελλοντικού νομοθέτη δεσμεύει και τις επόμενες γενιές. 
Σας ευχαριστώ πολύ. 
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Αθανάσιος Μπούρας): Και εμείς ευχαριστούμε τον κύριο Υπουργό.
Για να διευκολυνθούν και οι συνάδελφοι που ταυτόχρονα έχουν και άλλες υποχρεώσεις σε επιτροπές, θα πω τις επόμενες κινήσεις. Τώρα θα πάρει τον λόγο και καλείται στο Βήμα ο Βουλευτής του ΠΑΣΟΚ Κινήματος Αλλαγής, ο κ. Δημήτριος Μπιάγκης. Στη συνέχεια θα μιλήσει ο Βουλευτής της Νέας Δημοκρατίας, ο κ. Δημήτριος Κούβελας. Αμέσως μετά τον λόγο θα πάρει ο Κοινοβουλευτικός Εκπρόσωπος του ΠΑΣΟΚ Κινήματος Αλλαγής, ο συνάδελφος κ. Δημήτρης Μάντζος. Κάθε φορά θα ανακοινώνουμε, γιατί σήμερα θα υπάρξουν και τοποθετήσεις και άλλων κοινοβουλευτικών εκπροσώπων, αλλά και αρχηγών κομμάτων, όπως έχουν ήδη δηλωθεί. 
Κύριε Μπιάγκη, έχετε τον λόγο. 
ΔΗΜΗΤΡΙΟΣ ΜΠΙΑΓΚΗΣ: Ευχαριστώ πολύ, κύριε Πρόεδρε.
Κύριοι Υπουργοί, κυρίες και κύριοι συνάδελφοι, είναι μία σημαντική μέρα η σημερινή ειδικά σε όσους έχουν διδαχτεί τη νομική επιστήμη να μιλάμε για Αναθεώρηση του Συντάγματος. Και είναι και ιδιαίτερα δύσκολη στιγμή να μιλάς μετά από έναν Υπουργό Εξωτερικών ή απλά συνταγματολόγο. 
Όταν η θεωρία αν θέλετε από μόνη της έρχεται να αντιπαρατεθεί με την πρακτική εκεί είναι αν θέλετε, κύριε Υπουργέ, η διαφορά μας, δηλαδή με τις πρακτικές που ακολουθήθηκαν τα προηγούμενα χρόνια και οι οποίες μας αναγκάζουν να αντιπαρέλθουμε τη θεωρία, που σε πάρα πολλά σημεία από όσα είπατε πρέπει κανονικά να ερμηνεύεται και να γίνεται έτσι. Αλλά ο τρόπος με τον οποίο αξιοποιήθηκε από τη μεριά της Πλειοψηφίας αυτή η λευκή επιταγή τα προηγούμενα χρόνια είναι αυτό που μας αναγκάζει πραγματικά να πάρουμε αυτήν τη θέση. 
Συνεχίζω λοιπόν και λέω ότι η συζήτηση για τη Συνταγματική Αναθεώρηση δεν αφορά μόνο το γράμμα επιμέρους διατάξεων. Αφορά τη δημοκρατία που θέλουμε. Αφορά το κράτος που οφείλει να υπηρετεί τον πολίτη. Αφορά τη χώρα που θα παραδώσουμε στις επόμενες γενιές. Για το ΠΑΣΟΚ η Αναθεώρηση οφείλει να απαντήσει καθαρά μεταξύ άλλων σε τρία θεμελιώδη ζητήματα: Πώς θωρακίζουμε τους θεσμούς και τη διαφάνεια; Πώς δίνουμε πραγματική δύναμη στην περιφέρεια και στην Τοπική Αυτοδιοίκηση; Και πώς προστατεύουμε τις παραμεθόριες περιοχές της πατρίδας μας με συγκεκριμένες συνταγματικές εγγυήσεις; 
Κυρίες και κύριοι συνάδελφοι, η κρίση εμπιστοσύνης των πολιτών προς τους θεσμούς δεν αντιμετωπίζεται με επικοινωνιακές διαβεβαιώσεις. Αντιμετωπίζεται με κανόνες που δεσμεύουν την εξουσία με πραγματικά αντίβαρα και με διαδικασίες που δεν επιτρέπουν την ταύτιση του κράτους με το κόμμα. Αυτό υπηρετούν οι προτάσεις μας για τα άρθρα 86, 90 και 101Α.
Με την αναθεώρηση του άρθρου 86 προτείνουμε την ουσιαστική αποπολιτικοποίηση της ποινικής ευθύνης των Υπουργών. Η διερεύνηση ενδεχόμενων ποινικών ευθυνών δεν μπορεί να εξαρτάται, κυρίες και κύριοι συνάδελφοι, από τους αριθμητικούς συσχετισμούς της Βουλής ούτε να μετατρέπεται σε πεδίο κομματικής προστασίας, κάτι το οποίο το έχουμε δει. Η σχετική αρμοδιότητα πρέπει να ανατεθεί σε ειδικό δικαστικό συμβούλιο με πλήρεις εγγυήσεις ανεξαρτησίας. 
Με την αναθεώρηση του άρθρου 90 επιδιώκουμε να αποδεσμεύσουμε την επιλογή της ηγεσίας της δικαιοσύνης από την κυβερνητική κηδεμονία. Η ηγεσία των ανωτάτων δικαστηρίων δεν μπορεί να αποτελέσει επιλογή της εκάστοτε κυβερνητικής πλειοψηφίας. Προτείνουμε λοιπόν μια ειδική μεικτή επιτροπή με συμμετοχή της Εθνικής Αντιπροσωπείας, του δικαστικού σώματος και της νομικής κοινότητας.
Με το άρθρο 101Α ενισχύουμε την προσωπική και λειτουργική ανεξαρτησία των ανεξάρτητων αρχών και θεσπίζουμε διαδικασία επιλογής των μελών τους που επιδιώκει τη συναίνεση χωρίς κομματική επιβολή ή θεσμική παράλυση. 
Η διαφάνεια όμως δεν εξαντλείται στη λειτουργία των θεσμικών αντίβαρων. Με την πρότασή μας για το άρθρο 5Α κατοχυρώνεται το δικαίωμα πρόσβασης των πολιτών στα δημόσια έγγραφα, στις πληροφορίες και στα δεδομένα που κατέχουν οι δημόσιες αρχές. Παράλληλα κατοχυρώνεται η υποχρεωτική δημοσίευση πράξεων, αποφάσεων, συμβάσεων, δαπανών και στοιχείων εκτέλεσης του προϋπολογισμού σε ενιαία ψηφιακή πλατφόρμα. Η διαφάνεια παύει έτσι να εξαρτάται από την καλή πρόθεση της κάθε διοίκησης και γίνεται δικαίωμα του πολίτη, γίνεται υποχρέωση του κράτους και όρος εγκυρότητας της δημόσιας δράσης. 
Κυρίες και κύριοι συνάδελφοι, η ποιότητα της δημοκρατίας κρίνεται και από το κατά πόσο το κράτος αντιμετωπίζει ισότιμα τον κάθε τόπο και τους ανθρώπους του. Η Ελλάδα λοιπόν δεν είναι μόνο η Αθήνα και τα μεγάλα αστικά κέντρα. Είναι τα νησιά μας, είναι οι μικροί δήμοι, είναι οι ορεινές και απομακρυσμένες κοινότητες, είναι οι ακριτικές και παραμεθόριες περιοχές. Είναι οι περιοχές που βιώνουν με τη μεγαλύτερη ένταση την πληθυσμιακή συρρίκνωση, την εσωτερική μετανάστευση προς τα αστικά κέντρα και τη φυγή νέων ανθρώπων προς το εξωτερικό. Το δημογραφικό, κυρίες και κύριοι συνάδελφοι, δεν είναι μόνο ζήτημα γεννήσεων. Είναι και ζήτημα παραμονής, είναι η δυνατότητα ενός νέου ανθρώπου να εργαστεί και να δημιουργήσει στον τόπο του, εκεί που γεννήθηκε. Είναι η δυνατότητα μιας οικογένειας να έχει πρόσβαση σε κατοικία, στην υγεία, στην εκπαίδευση, στην ενέργεια, στο νερό και σε σύγχρονες δημόσιες υπηρεσίες. 
Σε αυτήν λοιπόν την κατεύθυνση η πρόταση του ΠΑΣΟΚ για το άρθρο 102 ενισχύει ουσιαστικά την Τοπική Αυτοδιοίκηση. Κατοχυρώνει σαφέστερα το τεκμήριο αρμοδιότητας υπέρ των Οργανισμών Τοπικής Αυτοδιοίκησης. Διευρύνει έτσι τη διοικητική και κανονιστική τους αυτοτέλεια και περιορίζει την κρατική εποπτεία στον έλεγχο νομιμότητας. Κυρίως όμως συνδέει τις αρμοδιότητες με τους αναγκαίους οικονομικούς πόρους και ενισχύει τη διαφάνεια, τη δημοσιονομική ισορροπία και τη συμμετοχή των πολιτών. Δεν μπορεί, κυρίες και κύριοι συνάδελφοι, να υπάρξει περιφερειακή ανάπτυξη, αν οι τοπικές αρχές έχουν ευθύνες χωρίς μέσα, αρμοδιότητες χωρίς πόρους και υποχρεώσεις χωρίς πραγματική δυνατότητα σχεδιασμού. Ούτε μπορεί να υπάρξει βιώσιμη περιφέρεια, αν οι πολίτες δεν έχουν πρόσβαση στα βασικά αγαθά που καθιστούν έναν τόπο κατοικήσιμο. 
Γι’ αυτό λοιπόν οι προτάσεις μας για το άρθρο 21 με τη συνταγματική κατοχύρωση του Εθνικού Συστήματος Υγείας και της πρόσβαση σε επαρκή και προσιτή κατοικία, καθώς και για το άρθρο 24 με την καθολική πρόσβαση στην ενέργεια, τη δίκαιη ενεργειακή μετάβαση και την προστασία στη βιώσιμη διαχείριση των υδάτων έχουν μεγάλη, ιδιαίτερη, σημασία για τη νησιωτική και την περιφερειακή Ελλάδα. Πρόκειται για αυτές τις προϋποθέσεις που επιτρέπουν στους ανθρώπους να παραμένουν στους τόπους τους, στις τοπικές κοινωνίες, με ζωντανές και παραγωγικές δράσεις. 
Ιδιαίτερη βαρύτητα για εμάς έχει και η πρόταση του άρθρου 17. Η πρόταση του ΠΑΣΟΚ, κυρίες και κύριοι συνάδελφοι, δεν περιορίζεται στη γενική προστασία της ιδιοκτησίας. Θεσπίζει ρητώς υποχρέωση του κράτους να μεριμνά για την προστασία των παραμεθόριων και ευαίσθητων περιοχών της χώρας μας. Παρέχει έτσι στον κοινό νομοθέτη τη δυνατότητα να θεσπίζει ειδικούς περιορισμούς και όρους στην άμεση ή έμμεση κτήση και μεταβίβαση δικαιωμάτων σε ακίνητα στις περιοχές αυτές. Παράλληλα, επιτρέπει τη δημιουργία μηχανισμών ελέγχου ή και απαγόρευσης συναλλαγών που μπορούν -λέω μπορούν- να θέσουν σε κίνδυνο την εθνική ασφάλεια. 
Η πρόβλεψη αυτή καλύπτει ένα κρίσιμο θεσμικό κενό, διότι η προστασία της παραμεθορίου δεν μπορεί να εξαρτάται από τις αποσπασματικές ρυθμίσεις ούτε να αποδυναμώνεται κατά καιρούς από έμμεσες εταιρικές ή συναλλακτικής πρακτικές. Χρειάζεται λοιπόν σαφές συνταγματικό έρεισμα για την αποτελεσματική προστασία περιοχών με ιδιαίτερη εθνική σημασία. Για εμάς, που εκπροσωπούμε νησιωτικές και παραμεθόριες κοινωνίες, η διάταξη αυτή δεν είναι θεωρητική. Αφορά την ασφάλεια, αφορά την εθνική κυριαρχία, αφορά την εδαφική συνοχή και τελικά τη δυνατότητα των τοπικών κοινωνιών να έχουν μέλλον, να έχουν ελπίδα. 
Κυρίες και κύριοι συνάδελφοι, η Συνταγματική Αναθεώρηση πρέπει να αποκαταστήσει την εμπιστοσύνη στους θεσμούς, να καταστήσει τη διαφάνεια σταθερό κανόνα της δημόσιας ζωής, να δώσει πραγματική δύναμη στην αυτοδιοίκηση και να προστατέψει έμπρακτα τη νησιωτική, την ακριτική και παραμεθόρια Ελλάδα. Αυτό προτείνει το ΠΑΣΟΚ, ένα Σύνταγμα δηλαδή που περιορίζει την αυθαιρεσία της εξουσίας, που ενισχύει τη λογοδοσία, που στηρίζει την περιφερειακή και βιώσιμη ανάπτυξη και που κρατά τη χώρα ενωμένη θεσμικά, κοινωνικά και εδαφικά. 
Ευχαριστώ πολύ, κύριε Πρόεδρε.
ΠΡΟΕΔΡΕΥΩΝ (Αθανάσιος Μπούρας): Και εμείς ευχαριστούμε, κύριε Μπιάγκη.
Ο Κοινοβουλευτικός Εκπρόσωπος της Πλεύσης Ελευθερίας, ο κ. Αλέξανδρος Καζαμίας, ζήτησε και έχει τον λόγο για παρέμβαση τριών λεπτών. 
ΑΛΕΞΑΝΔΡΟΣ ΚΑΖΑΜΙΑΣ: Ευχαριστώ, κύριε Πρόεδρε.
Θα ήθελα να σχολιάσω την ομιλία του κυρίου Υπουργού των Εξωτερικών, του κ. Γεραπετρίτη, λίγο πριν για την Αναθεώρηση του Συντάγματος. Θα ήθελα να ξεκινήσω λέγοντας ότι δεν είμαι σίγουρος ακριβώς αν κατάλαβα ποιο ήταν το νόημα της παραπομπής που κάνατε στον Τζέφερσον για τις συχνές αναθεωρήσεις. Γιατί αυτό που βλέπουμε καταρχάς είναι ότι οι αναθεωρήσεις γίνονται όλο και πιο συχνές. Νομίζω ότι η παραπομπή που κάνατε ξεκινούσε με τη φράση ότι «δεν μου αρέσουν οι συχνές αναθεωρήσεις του Συντάγματος». Υπάρχει μια αντιφατικότητα εκεί. Είστε πολύ συντεταγμένος με μια άποψη ότι «ναι μεν δεν μου αρέσουν οι αναθεωρήσεις, αλλά τις κάνω». Πιστεύω ότι αυτή η αντιφατικότητα βρίσκεται στο επίκεντρο όλης της πρότασης της Νέας Δημοκρατίας για την Αναθεώρηση του Συντάγματος. 
Οι αναφορές που κάνατε σε άρθρα, κύριε Γεραπετρίτη, παρέλειψαν τα πιο συγκεντρωτικά στοιχεία που έχει η πρόταση της Νέας Δημοκρατίας και τα οποία είναι τα πιο ουσιαστικά. Υπάρχουν, κατά την άποψή μας, εδώ, στις τριάντα τρεις προτάσεις αλλαγών άρθρων, αυτά που θα αποκαλούσα τα συγκεντρωτικά άρθρα, τα οποία εντάσσονται στη λογική ενός πρωθυπουργοκεντρικού μοντέλου, το οποίο η Νέα Δημοκρατία από το 1986 επικρίνει, αλλά στην πράξη εφαρμόζει με τους νόμους για το επιτελικό κράτος. 
Εδώ αναφέρομαι σε τρία άρθρα. Το άρθρο το οποίο δίνει στον Πρωθυπουργό τη δυνατότητα να διαλύει τη Βουλή χωρίς αιτιολογία. Αυτό είναι αύξηση των εξουσιών του Πρωθυπουργού. Επιπλέον, έχουμε το άρθρο για τη μείωση της θητείας του Προέδρου της Δημοκρατίας, ο οποίος τώρα πλέον εκλέγεται με απλή πλειοψηφία για έξι χρόνια, και αυτό είναι υπέρ της πρωθυπουργικής εξουσίας και ενός μοντέλου που συγκεντρώνει τις εξουσίες στον Πρωθυπουργό. Έχουμε, επίσης, τα άρθρα για τον εκλογικό νόμο που αναφέρονται στην κυβερνησιμότητα. Και αυτό είναι υπέρ του συγκεντρωτισμού των εξουσιών στα χέρια του Πρωθυπουργού. Άλλα λέτε, δηλαδή και άλλα κάνετε. Και έχουμε βεβαίως και το άρθρο 86 το οποίο δεν μεταρρυθμίζεται. Έβαλε τα ρούχα του αλλιώς τώρα το άρθρο 86. Βάζει τις διαδικασίες που έρχονται μετά λίγο πριν, αλλά στο τέλος πάλι η Βουλή με πλειοψηφία αποφασίζει αν οι Υπουργοί θα έχουν την άρση της ασυλίας τους ή όχι. 
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)
Επομένως, θα περιμέναμε να σχολιάσετε αυτά τα τέσσερα άρθρα τα οποία αποσιωπήσατε επιμελώς, νομίζω, για να μας παρουσιάσετε άλλα άρθρα, μια κατηγορία άρθρων την οποία εγώ θα ονόμαζα διακηρυκτική, όπως για την επιστολική ψήφο. Κατά την άποψή μας, αυτά δεν χρειάζονται. Για την Τοπική Αυτοδιοίκηση, αυτά δεν χρειάζονται. Είναι ήδη εδραιωμένα στο Σύνταγμα, απλώς δίνουν την ψευδαίσθηση ότι η Κυβέρνηση με πάρα πολύ μικρές και ασήμαντες, επουσιώδεις, αλλαγές στην πραγματικότητα, προσπαθεί να κάνει και κάποια βήματα προς την κατεύθυνση της αποκέντρωσης ή του εκδημοκρατισμού. Αυτά είναι ψευδεπίγραφα.
Και έρχομαι, τέλος, στην κατηγορία των άρθρων που θα τα ονόμαζα απατηλά άρθρα. Δηλαδή έχουμε τα συγκεντρωτικά, έχουμε τα διακηρυκτικά και ψευδεπίγραφα και έχουμε τα απατηλά. Εκεί η πρόταση της Νέας Δημοκρατίας πάει πάρα πολύ καλά. Για παράδειγμα, θα έλεγα για το άρθρο 21 στο οποίο αναφερθήκατε για την εξασφάλιση της στέγης μα, πώς είναι δυνατόν τη στιγμή που διώχνετε με την προώθηση των funds και των servicers κόσμο από τα σπίτια του να έρχεστε σε μια Συνταγματική Αναθεώρηση και να λέτε ότι «ενισχύουμε την προστασία της στέγης»; Αυτά είναι εξαπάτηση των πολιτών.
Κατά την άποψή μας, το ίδιο συμβαίνει και με τον Βουλευτή στο άρθρο 60. Ο Βουλευτής -λέει τώρα- υποχρεώνεται να μεταφέρει αυτά που έρχονται από την περιφέρεια στη Βουλή. Μα, αυτό ήταν το επιχείρημα των Βουλευτών που κατηγορήθηκαν από την Ευρωπαϊκή Εισαγγελία ότι έκαναν ρουσφέτια. Και φοβάμαι ότι έτσι προσπαθείτε να νομιμοποιήσετε το ρουσφέτι. Και αυτό επίσης είναι απατηλό. 
Επομένως, …
ΠΡΟΕΔΡΕΥΩΝ (Αθανάσιος Μπούρας): Ευχαριστούμε τον κ. Καζαμία. 
Κύριε Υπουργέ, έχετε τον λόγο για τρία λεπτά, για να απαντήσετε. 
ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Εξωτερικών): Κύριε Πρόεδρε, δεν θα τα χρειαστώ τα τρία λεπτά, διότι ειλικρινώς δεν αντελήφθη την παρέμβαση του Καθηγητή, του κ. Καζαμία.
Πρώτα απ’ όλα, νομίζω ότι ήμουν πάρα πολύ σαφής. Έχω μία βασική προδιάθεση ότι το Σύνταγμα πρέπει να είναι αφηρημένο και ευέλικτο, έτσι ώστε να προσαρμόζεται, κυρίως μέσω της δικαστικής λειτουργίας, στον χρόνο. Αυτή ήταν και η τοποθέτηση του ιδρυτού πατέρα της Διακήρυξης της Ανεξαρτησίας, του Τόμας Τζέφερσον, ο οποίος διατήρησε μία επιφύλαξη, εάν οι συνθήκες είναι τέτοιες, έτσι ώστε η διάνοια η ανθρώπινη, η οποία τρέχει με ρυθμούς ταχείς, να πρέπει να προσαρμόσει τη θεσμική πραγματικότητα. Αυτή ήταν η εξαίρεση. 
Εξήγησα, κύριε Καθηγητά, για ποιους λόγους θεωρώ ότι σήμερα βιώνουμε μία πραγματική κατάσταση η οποία επιβάλλει την προσαρμογή των θεσμών. Διότι, η αλήθεια είναι, κύριε Καζαμία -νομίζω ότι δεν θα διαφωνήσουμε σ’ αυτό-, ότι πριν από δέκα χρόνια -το 2019 είχαμε την τελευταία αναθεώρηση. Εάν ευδοκιμήσει η παρούσα Αναθεώρηση, θα είναι το 2027-2028, σχεδόν δέκα χρόνια- ήταν ένας άλλος κόσμος. 
Ήταν ένας άλλος κόσμος, διότι ήταν διαφορετικός ο τρόπος με τον οποίο οι άνθρωποι επικοινωνούσαν -τα κοινωνικά δίκτυα είναι ο βασικός τρόπος με τον οποίο ενημερώνονται σήμερα οι πολίτες-, διότι δεν υπήρχε η ανεπτυγμένη τεχνητή νοημοσύνη και διότι το γεωπολιτικό σκηνικό, το οποίο γνωρίζετε πάρα πολύ καλά, είναι εντελώς διαφοροποιημένο με την ουσιαστική μετατόπιση πραγματικών δυνατοτήτων από την πολυμέρεια κυρίως στις ισχυρές τάξεις. 
Αναφερθήκατε με μία τυπολογία που, για να σας είμαι ειλικρινής, δεν την κατάλαβα για το πρωθυπουργικό, συγκεντρωτικό σύστημα και για τις απατηλές διατάξεις. Επικαλεστήκατε διατάξεις οι οποίες πόρρω απέχουν από οποιονδήποτε συγκεντρωτισμό. Γιατί μάλλον δεν καταλάβατε σε τι συνίσταται το ζήτημα της διάλυσης της Βουλής. 
Κύριε Καζαμία, σήμερα που μιλάμε, το άρθρο 41 προβλέπει ότι με απόφαση της κυβέρνησης, του Πρωθυπουργού δηλαδή ουσιαστικά, μπορεί να διαλυθεί για εθνικό θέμα κρίσιμης σημασίας. Τώρα που μιλάμε, αυτή τη στιγμή. Το γνωρίζετε. Και τι προτείνει η κυβερνητική Πλειοψηφία; Αυτό να αφαιρεθεί από τον Πρωθυπουργό και να πάει στη Βουλή. 
Πώς τώρα, στη δική σας αντίληψη, αυτό το οποίο είναι αφαίρεση αρμοδιότητας από τον Πρωθυπουργό ρητά και είναι μετατόπιση στην Εθνική Αντιπροσωπεία, που έχει τη νομιμοποίηση, αυτό συνιστά συγκεντρωτικό σύστημα, με συγχωρείτε πάρα πολύ, έχω πλήρη αδυναμία να το κατανοήσω. 
Επίσης, αναφερθήκατε στο άρθρο 86. Το άρθρο 86 προβλέπει σήμερα μία συγκεκριμένη διαδικασία που στην πραγματικότητα δίνει όλη τη δυνατότητα και την αρμοδιότητα στη Βουλή. Εκείνο το οποίο εισηγείται η κυβερνητική Πλειοψηφία είναι να υπάρχει μετατόπιση σημαντικού μέρους της αρμοδιότητας αυτής στη δικαστική λειτουργία. Πώς αυτό είναι συγκεντρωτικό, κύριε Καζαμία; Ειλικρινά, δεν καταλαβαίνω τι εννοείτε.
Επίσης, όσον αφορά το ζήτημα της εκλογικής νομοθεσίας, σήμερα, κύριε Καζαμία, βιώνουμε γεωπολιτικές ανακατατάξεις οι οποίες είναι μείζονος σημασίας, τεκτονικές. Χρειάζεται να υπάρχει σαφής πολιτική σταθερότητα. Και η πρόταση δεν είναι να πάμε σε ένα ακραίο πολιτικό σύστημα, είναι να λαμβάνονται υπόψη στα εκλογικά συστήματα τόσο η ανάγκη κυβερνησιμότητας όσο και η αντιπροσωπευτικότητα. Γιατί αυτό είναι συγκεντρωτισμός; 
Κύριε Καζαμία, θα μου επιτρέψετε να πω ότι μάλλον βρισκόμαστε σε μία σύγχυση. Όσο δε για τα απατηλά, αυτό είναι προφάσεις εν αμαρτίες. 
Να μας πείτε, κύριε Καζαμία, συμφωνείτε ή όχι στο να περιληφθεί η διάταξη για την προσιτή στέγη; Συμφωνείτε ή όχι να περιληφθεί η διάταξη για την κλιματική κρίση; Συμφωνείτε ή όχι να υπάρχει μέριμνα κρατική για τον πρωτογενή τομέα; Συμφωνείτε ή όχι ότι θα πρέπει να υπάρχει ειδική μέριμνα για τις περιφέρειες; 
Να έχετε την εντιμότητα να μας πείτε ότι εγώ δεν θέλω να συμφωνήσω σε τίποτα με την Κυβέρνηση και να απαντήσετε στους πολίτες για ποιους λόγους μία τέτοια διαδικασία φτάνει στο σημείο να απλοποιείται και να ευτελίζεται. 
Ευχαριστώ, κύριε Πρόεδρε. 
ΠΡΟΕΔΡΕΥΩΝ (Αθανάσιος Μπούρας): Και εμείς ευχαριστούμε, κύριε Υπουργέ. 
Θα καλέσω τώρα στο Βήμα τον Βουλευτή της Νέας Δημοκρατίας, τον κ. Δημήτρη Κούβελα. Και αμέσως μετά, όπως έχω ήδη προαναγγείλει, τον λόγο θα πάρει ο Κοινοβουλευτικός Εκπρόσωπος του ΠΑΣΟΚ-Κινήματος Αλλαγής, ο συνάδελφος κ. Δημήτρης Μάντζος. 
ΑΝΔΡΕΑΣ ΠΑΝΑΓΙΩΤΟΠΟΥΛΟΣ: Και μετά; 
ΠΡΟΕΔΡΕΥΩΝ (Αθανάσιος Μπούρας): Μετά θα συνεχίσουμε κατά τον κατάλογο. Στη συνέχεια θα λάβει τον λόγο η κ. Κουρουπάκη και ο κ. Παναγιωτόπουλος και μετά τον κ. Παναγιωτόπουλο, ο Κοινοβουλευτικός Εκπρόσωπος της Νίκης, ο κ. Οικονομόπουλος, και έπεται. 
Αυτά δεν έχουν απόλυτη σταθερότητα, για να είμαστε ειλικρινείς. Γιατί αν κάποιος Αρχηγός ζητήσει τον λόγο, θα πάρει τον λόγο. Και υπάρχουν τέτοια δεδομένα για σήμερα. 
Κύριε Κούβελα, έχετε τον λόγο. 
ΔΗΜΗΤΡΙΟΣ ΚΟΥΒΕΛΑΣ: Σας ευχαριστώ πολύ, κύριε Πρόεδρε. 
Θα μείνω στο χρόνο μου. Άλλωστε, αυτό είναι δεδομένο. 
Κύριοι Υπουργοί, κυρίες και κύριοι Βουλευτές, με αφορμή στην Επέτειο Αποκατάστασης της Δημοκρατίας μας πριν πενήντα δύο χρόνια, τιμούμε όλους όσους αγωνίστηκαν για να το πετύχουμε. Κεντρική πολιτική προσωπικότητα της δύσκολης εκείνης εποχής ήταν αδιαμφισβήτητα ο Εθνάρχης Κωνσταντίνος Καραμανλής και ιδρυτής της Νέας Δημοκρατίας λίγους μήνες αργότερα. 
Η 24η Ιουλίου 1974 αποτελεί διαχρονική υπενθύμιση ότι η δημοκρατία δεν είναι δεδομένη, αλλά κατακτάται, προστατεύεται και ενισχύεται καθημερινά με υπευθυνότητα, ενότητα και ενεργή συμμετοχή των πολιτών. 
Κυρίες και κύριοι Υπουργοί, κυρίες και κύριοι Βουλευτές, ως φοιτητές Νομικής μάθαμε να μελετούμε το Σύνταγμα, όχι ως ένα αποστεωμένο στατικό νομικό κείμενο, αλλά ως τον ζωντανό Καταστατικό Χάρτη της πολιτείας μας, ως ένα κοινωνικό συμβόλαιο, που οφείλει να εξελίσσεται, να αφουγκράζεται την κοινωνία και να απαντά στις επιτακτικές απαιτήσεις των καιρών. 
Ως Βουλευτής της Νέας Δημοκρατίας αισθάνομαι βαριά την ιστορική ευθύνη που φέρουμε σήμερα σε αυτή την Αντιπροσωπεία ενώπιον του ελληνικού λαού. Βρισκόμαστε στην εξέλιξη της κορυφαίας θεσμικής κοινοβουλευτικής διαδικασίας, με στόχο να διαμορφώσουμε υπεύθυνα το Σύνταγμα για την Ελλάδα του μέλλοντος, μέσα από τολμηρές μεταρρυθμίσεις, που συζητούμε εδώ και αρκετό καιρό και έχουν πλέον ωριμάσει. 
Η πρόταση της παράταξής μας δεν είναι θεωρητική άσκηση στο χαρτί. Είναι μια βαθιά τομή, που εγγυάται τον εκσυγχρονισμό της πατρίδας μας με ορίζοντα τις επόμενες δεκαετίες. Στο επίκεντρο αυτής της προσπάθειας βρίσκεται η αποκατάσταση της εμπιστοσύνης των πολιτών στους θεσμούς και η εμπέδωση της ισονομίας. 
Με την προτεινόμενη αλλαγή του άρθρου 86 για την ποινική ευθύνη των Υπουργών θέλουμε, ανάμεσα σε άλλα, να βάλουμε τέλος σ’ αυτή την εικόνα η Βουλή να μετατρέπεται σε λαϊκό δικαστήριο που εξυπηρετεί κομματικές σκοπιμότητες και αποδίδουμε τη διερεύνηση διάπραξης αξιόποινων πράξεων και παραλήψεων εκεί που αυτονόητα προσήκει, στην ίδια τη Δικαιοσύνη. 
Παράλληλα, ενισχύουμε την ανεξαρτησία του Δικαστικού Σώματος, δίνοντάς του ουσιαστικότερο και πιο καθοριστικό ρόλο στην επιλογή της ηγεσίας του. 
Ακόμη, με την πρότασή μας, επαναπροσδιορίζουμε την έννοια της μονιμότητας στο Δημόσιο, συνδέοντάς την άρρηκτα με τη διαρκή, πραγματική και όχι προσχηματική αξιολόγηση των παρεχόμενων υπηρεσιών. Διότι ο ελληνικός λαός δικαιούται ένα σύγχρονο, αποτελεσματικό και υπόλογο κράτος. 
Οι προτάσεις μας εκτείνονται και στη δημοσιονομική θωράκιση της χώρας. Υψώνουμε συνταγματικό ανάχωμα απέναντι στον κίνδυνο νέων δημοσιονομικών εκτροπών και προστατεύουμε μόνιμα τον φορολογούμενο πολίτη από την αυθαίρετη επιβολή ετεροχρονισμένων φόρων. 
Παράλληλα, απαντάμε στις πιεστικές κοινωνικές ανάγκες, καθιστώντας ρητή υποχρέωση της πολιτείας τη διασφάλιση προσιτής στέγης για τις νέες γενιές. 
Η πιο ιστορική ευκαιρία είναι αναμφίβολα η συζήτηση που γίνεται για την αναθεώρηση του άρθρου 16. Θα ανοίξουμε επιτέλους, με συνταγματική σφραγίδα, τον δρόμο για την ίδρυση μη κρατικών, μη κερδοσκοπικών πανεπιστημίων, ευθυγραμμίζοντας την Ελλάδα με τη διεθνή και ευρωπαϊκή πραγματικότητα. 
Ελπίζω αυτό να μη μείνει για άλλη μια φορά σε επίπεδο συζήτησης, αλλά να γίνει πραγματικότητα στο τέλος αυτής της συζήτησης. 
Θυμίζω ότι πρόκειται για μια διαχρονική φιλελεύθερη πρόταση, την οποία η Νέα Δημοκρατία στηρίζει με συνέπεια. Και αν παλιότερα η αντιπαράθεση σχετικά με το ζήτημα αυτό ήταν ιδεολογική, σήμερα είναι πρωτίστως υπαρξιακή, θα έλεγα, τόσο από οικονομική όσο και από κοινωνική άποψη. 
Τα μη κρατικά πανεπιστήμια, πέραν των άλλων, θα συγκρατήσουν πολλά από τα παιδιά μας ώστε να μην ξενιτευτούν για σπουδές, ακόμη θα προσελκύσουν ξένους φοιτητές για σπουδές στην Ελλάδα, ενισχύοντας την εθνική οικονομία και διαφημίζοντας ταυτόχρονα τη χώρα μας. Πάντως, σε τίποτα δεν πρόκειται να περιοριστεί η υποχρέωση του κράτους για παροχή δωρεάν ποιοτικής τριτοβάθμιας παιδείας. Εδώ μένει να δούμε αν το ΠΑΣΟΚ θα φανεί αντάξιο της ευθύνης που του αναλογεί. 
Επιπλέον, διευρύνουμε με την πρότασή μας το συνταγματικό πεδίο ώστε να αγκαλιάσει τόσο τις προκλήσεις επιβίωσης που σχετίζονται με την κλιματική κρίση όσο και την ηθική και πρακτική πρόκληση που σχετίζεται με τη ραγδαία τεχνολογική εξέλιξη, ώστε να θωρακιστούν τα δικαιώματα του πολίτη στη νέα ψηφιακή εποχή. 
Απέναντι σε αυτό το ολοκληρωμένο μεταρρυθμιστικό σχέδιο-πρόταση Συνταγματικής Αναθεώρησης, η στάση της αντιπολίτευσης -και εδώ επιτρέψτε μου να επιμείνω στο ΠΑΣΟΚ- αποδεικνύεται δυστυχώς κατώτερη των περιστάσεων. Επιμένω στο ΠΑΣΟΚ γιατί είναι τελικά θεσμικά ασυμβίβαστο ένα κόμμα που θέλει να θεωρείται υπεύθυνο να οχυρώνεται δειλά πίσω από το «Παρών», ενώ συμφωνεί επί της ουσίας με τις περισσότερες από τις προτάσεις μας. Η στάση αυτή συνιστά τελικά ένα ηχηρό «απών» από τη μεγάλη προσπάθεια και τη μεγάλη ευκαιρία για τον εκσυγχρονισμό της πατρίδας μας. 
Τα πράγματα είναι απλά, όπως φαίνεται, για άλλη μια φορά. Ενώ υπάρχει η δυνατότητα συγκέντρωσης των θετικών ψήφων που απαιτούνται, όπου υπάρχει η συμφωνία, η άρνηση συναίνεσης χάριν μικροκομματικών, μικροπολιτικών τακτικισμών, τελικά προσβάλλει την ίδια τη συνταγματική μας τάξη. 
Κυρίες και κύριοι Βουλευτές, η συζήτηση που κρατάει τρεις μέρες για τη Συνταγματική Αναθεώρηση, ενδεικτικό της σημασίας που δίνει ο συνταγματικός νομοθέτης σε αυτήν την υπόθεση, και βέβαια η Βουλή των Ελλήνων, όπως επιβάλλεται, αναδεικνύει την ποιοτική διαφορά της δικής μας πρότασης έναντι της στάσης των άλλων κομμάτων που έχει αποδειχθεί υποκριτική σε πολλές περιπτώσεις. Η ιστορία τελικά θα καταγράψει ποια παράταξη έχει το σθένος να επιμένει στις προτάσεις της με εθνική ευθύνη και έχει στα αλήθεια επιλέξει να συγκρουστεί με τις αγκυλώσεις του παρελθόντος, επιδιώκοντας, επιχειρώντας αυτήν τη φυγή προς τα εμπρός, τη φυγή προς το μέλλον. 
Η Ελλάδα δεν μπορεί να περιμένει. Οι Έλληνες πολίτες δεν μπορούν να περιμένουν άλλο. Είμαστε μπροστά σε αυτήν την ιστορική ευκαιρία. Ας την αξιοποιήσουμε γιατί θα χρειαστεί να περάσουν πολλά χρόνια μέχρι την επόμενη. Ας μην μείνουμε αμήχανοι θεατές των εξελίξεων. Αυτό θα έρθει η ώρα που θα το πληρώσουμε όλοι μαζί ως πολιτικός κόσμος, διότι οι Έλληνες πολίτες έχουν και κρίση και είμαι βέβαιος ότι θα αποδείξουν ότι έχουν και μνήμη. 
Η Νέα Δημοκρατία επιλέγει σταθερά τον δρόμο της ευθύνης και των μεγάλων αλλαγών. 
Σας ευχαριστώ πολύ. 
(Χειροκροτήματα από την πτέρυγα της Νέας Δημοκρατίας)
 ΠΡΟΕΔΡΕΥΩΝ (Αθανάσιος Μπούρας): Κι εμείς ευχαριστούμε τον κ. Κούβελα.
Τώρα να καλέσω στο Βήμα τον Κοινοβουλευτικό Εκπρόσωπο του ΠΑΣΟΚ-Κινήματος Αλλαγής, τον συνάδελφο Δημήτρη Μάντζο. Μετά τον λόγο θα πάρει η κ. Κουρουπάκη, ο κ. Παναγιωτόπουλος και στη συνέχεια ο Κοινοβουλευτικός Εκπρόσωπος της ΝΙΚΗΣ, ο κ. Τάσος Οικονομόπουλος.
Κύριε Μάντζο, έχετε τον λόγο. 
ΔΗΜΗΤΡΙΟΣ ΜΑΝΤΖΟΣ: Ευχαριστώ πολύ, κύριε Πρόεδρε. 
Κυρίες και κύριοι συνάδελφοι, επιθυμώ να αρχίσω αυτήν την ομιλία από μια θέση που πιστεύω βαθιά. 
Η Αναθεώρηση του Συντάγματος ως η κορυφαία πολιτειακή λειτουργία της Βουλής προϋποθέτει προφανώς την απόπειρα επίτευξης συναινέσεων και άρα, την εξ ορισμού συναινετική συζήτηση. Προϋποθέτει όμως και κάτι πολύ περισσότερο και πιο απαιτητικό από αυτό, να είμαστε ειλικρινείς. Και αν θέλουμε να αρχίσουμε από μια ειλικρινή αφετηρία, θα πρέπει να το πούμε καθαρά. 
Το πρόβλημα της χώρας δεν είναι το Σύνταγμά της. Πενήντα δύο χρόνια από την αποκατάστασή της και μετά την κυπριακή τραγωδία, η δημοκρατία στην Ελλάδα είναι ώριμη και σταθερή. Άντεξε στη μεγάλη κρίση, τη δημοσιονομική και την ηθική-πολιτική, χάρη στους θεσμούς της και χάρη στην ανθεκτικότητα του Συντάγματός της που σήμερα συζητούμε. Αντέχει παρά τις προκλήσεις που δέχεται. Όχι, λοιπόν, το πρόβλημα της χώρας δεν είναι το Σύνταγμά της, αλλά η εφαρμογή του ή ορθότερα, η μη εφαρμογή του. 
Δεν είναι ζήτημα συνταγματικό, κυρίες και κύριοι συνάδελφοι, αν η Βουλή θα λύνει ή αν θα δένει τα χέρια της Δικαιοσύνης. Δεν είναι ζήτημα Συντάγματος αν η πλειοψηφία θα αλλάξει και τα μαθηματικά ακόμη, για να πλήξει την ανεξαρτησία αρχών. Οι απευθείας αναθέσεις, η ευνοιοκρατία δεν είναι θέμα Συντάγματος. Για την άρνηση εφαρμογής δικαστικών αποφάσεων από την ίδια την Κυβέρνηση, όπως συμβαίνει με την απόφαση του Συμβουλίου της Επικρατείας για τις υποκλοπές, δεν φταίει το Σύνταγμα. Το δόγμα «Έχω 151 Βουλευτές και κάνω ό,τι θέλω» δεν είναι συνταγματική ρήτρα. Είναι θέμα νοοτροπίας. Είναι ζήτημα του πώς βλέπουν κυβερνήσεις και πλειοψηφίες το κράτος, τη δημόσια διοίκηση και την ίδια τη νομοθεσία που τίθεται και εφαρμόζεται. Το πρόβλημα, επομένως, δεν είναι το Σύνταγμα, αλλά η μη εφαρμογή του, η έλλειψη σεβασμού σε αυτό. 
Εδώ λοιπόν αυτή η συζήτηση διεξάγεται πράγματι με έντονα φορτία λαϊκισμού, συνταγματικού λαϊκισμού. Το Σύνταγμα εμφανίζεται ως πανάκεια δια πάσαν νόσον και χειρότερα, το Σύνταγμα εμφανίζεται ως δικαιολογία, ως άλλοθι, ό,τι δεν μπορεί ή ό,τι δεν θέλει, πιο σωστά, να κάνει η Κυβέρνηση και η Νέα Δημοκρατία το ανάγει σε συνταγματικό πρόβλημα. 
Και κάπως έτσι το ρουσφέτι μετά το σκάνδαλο του ΟΠΕΚΕΠΕ βαφτίστηκε επικοινωνία των Βουλευτών με την περιφέρειά τους και πρέπει και να προβλεφθεί συνταγματικά ή για όλο αυτό έφταιγε η ταύτιση Υπουργών και Βουλευτών, αν πιστέψουμε την εντελώς αστήρικτη πρόταση του Πρωθυπουργού για το ασυμβίβαστο «περιστρεφόμενη πόρτα» Υπουργών Βουλευτών, που φυσικά αφαιρέθηκε τόσο άγαρμπα όσο άγαρμπα προστέθηκε και στη δημόσια συζήτηση. 
Αλλά αυτό πράγματι είναι λαϊκισμός, είναι οπορτουνισμός πάνω στο Σύνταγμα. Κάθε φορά που ανακύπτει κάτι, συστηματικά όλους τους περασμένους μήνες και χρόνια, που είναι αποτέλεσμα κακονομίας, κακοδιοίκησης, αδιαφάνειας, διαφθοράς, κάθε σκάνδαλο, έπεφτε πάντοτε μετά από αυτό ένα σύνθημα σε σχέση με το Σύνταγμα. 
Αλλά όταν το αναθεωρητικό εγχείρημα, κυρίες και κύριοι συνάδελφοι, ορίζεται από τη συγκυρία, από την επικαιρότητα και όχι από την ιστορία, τότε είναι καταδικασμένο σε αποτυχία, όπως έδειξε η εμπειρία του 2008. Σε αυτό το έδαφος, η πρόταση της Νέας Δημοκρατίας δυστυχώς χαρακτηρίζεται από πρόδηλη υποκρισία. 
Διότι πώς αλλιώς μπορεί κανείς να χαρακτηρίσει την πρόταση της Νέας Δημοκρατίας για το άρθρο 86 του Συντάγματος, ένα άρθρο το οποίο εξαιτίας της καταστρατήγησης που έκανε η ίδια η Νέα Δημοκρατία αποτέλεσε παλλαϊκό κοινωνικό αίτημα τα τελευταία χρόνια; 
Με την πρόταση της Πλειοψηφίας δεν αλλάζει τίποτα εκεί όπου έπρεπε να αλλάξουν όλα. Η ποινική δίωξη των Υπουργών μένει δεμένη με την κοινοβουλευτική πλειοψηφία και μάλιστα με ονομαστική αντί για μυστική ψηφοφορία για να ελέγχονται οι Βουλευτές, αντί να απελευθερώνεται η Δικαιοσύνη, με επιστολικές ψήφους. 
Σε λίγες ημέρες γιορτάζουμε την επέτειο της θεσμικής εκτροπής της 30ης Ιουλίου του 2025 και εσείς, κυρίες και κύριοι συνάδελφοι της Πλειοψηφίας, θέλετε αυτό να το κατοχυρώσετε και συνταγματικά. Και κατά τα λοιπά, μας λέτε ότι θέλετε να αναβαθμίσετε και τον ρόλο του Βουλευτή. Η αλήθεια είναι μία. Η Νέα Δημοκρατία δεν θέλει την αποσύνδεση των διαδικασιών από την κοινοβουλευτική Πλειοψηφία, δεν θέλει να χάσει τον έλεγχό της στα πάντα, επιδιώκει την υπερσυγκέντρωση της εξουσίας και τη διατήρηση αυτής. 
Ή πώς αλλιώς μπορεί κανείς να χαρακτηρίσει τη συγκινητική προσπάθεια της Νέας Δημοκρατίας στο άρθρο 16 να μας δείξει ότι αναθεωρεί το Σύνταγμα, αφού βέβαια το έχει ήδη παρακάμψει με τα ιδιωτικά παραρτήματα, ανωτατοποιημένα κερδοσκοπικά κολέγια του νόμου Πιερρακάκη; 
Εδώ πλέον, σε μια δημόσια διαδικασία Συνταγματικής Αναθεώρησης κανείς δεν μπορεί να κρυφτεί ούτε στην Επιτροπή Αναθεώρησης ούτε στην Ολομέλεια. Η Νέα Δημοκρατία με την πρότασή της αφήνει ορθάνοιχτη την πόρτα σε κερδοσκοπικά πανεπιστήμια. Έπεσαν τα προσχήματα ανάμεσα στον Μάιο και την αρχική πρόταση που μιλούσε για μη κερδοσκοπικά πανεπιστήμια και στον Ιούνιο και σήμερα που τα μη κερδοσκοπικά έγιναν ιδιωτικά. Ειπώθηκε η αλήθεια της πρόθεσης της Νέας Δημοκρατίας, που είναι εδώ και δεκαετίες γνωστή. Κατανοούμε ότι όλο αυτό το κάνετε για να φέρετε τα ΑΕΙ ΑΕ-κερδοσκοπικά πανεπιστήμια, διότι αντιλαμβάνεστε την παιδεία, την εκπαίδευση ως μηχανή κέρδους, γιατί βλέπετε μόνο αριθμούς ακόμα και στην εκπαίδευση.
Εμείς, στον αντίποδα, ζητούμε τον μη κερδοσκοπικό χαρακτήρα των μη κρατικών πανεπιστημίων. Διότι αντί για αριθμούς, βλέπουμε ανθρώπους, βλέπουμε την αξία των επενδύσεων στη γνώση, την έρευνα και την καινοτομία και βλέπουμε την αξία του δημοσίου πανεπιστημίου ως του βασικού πυλώνα της ανώτατης εκπαίδευσης. 
Ή πώς αλλιώς μπορεί κανείς να χαρακτηρίσει τις θέσεις της Πλειοψηφίας για το άρθρο 103 του Συντάγματος, την ώρα που το κράτος και η αυτοδιοίκηση γεμίζουν μετακλητούς υπαλλήλους και αδιαφανείς εξωτερικούς συμβούλους; 
Οι δημόσιοι υπάλληλοι με την πρόταση της Νέας Δημοκρατίας ενοχοποιούνται. Την ώρα που η Κυβέρνηση αδυνατεί ή αρνείται να εφαρμόσει και δικούς της νόμους για την αξιολόγηση, κάνει ιδεοληπτικές ασκήσεις επί χάρτου, διχάζει, ενεργοποιεί κοινωνικό αυτοματισμό κατά των δημοσίων υπαλλήλων. 
Εμείς επαναλαμβάνουμε την αρχή ότι η μονιμότητα είναι εγγύηση νομιμότητας και η μονιμότητα δεν είναι προστασία του υπαλλήλου, είναι προστασία του δημοσίου συμφέροντος. Λέμε ναι στην αξιοκρατία, ναι στην αξιολόγηση, ναι στο πειθαρχικό, με το κοινό δίκαιο και την κοινή νομοθεσία που ήδη ισχύει και δεν εφαρμόζεται με δική σας ευθύνη. 
Σε όλα αυτά, με αυτήν την υποκρισία και τον λαϊκισμό, ήρθατε, κυρίες και κύριοι συνάδελφοι της Πλειοψηφίας, να ζητήσετε συναίνεση, λευκή επιταγή. Και μας ελέγχετε τώρα που δεν σας την παρέχουμε. Και ακούσαμε τον Πρωθυπουργό σήμερα το πρωί στην τηλεοπτική του συνέντευξη να μας λέει ότι απογοητεύεται. Έτσι δήλωσε. Φαντάζομαι και φαίνεται τελικά ότι δεν μας άκουσε, όταν εξ αρχής εδώ και μήνες είπαμε κάτι πολύ σημαντικό, θεσμικά ειλικρινές. 
Οι συναινέσεις στη σημαντικότερη στιγμή της αναθεωρητικής διαδικασίας δίνονται και παρέχονται και επιτυγχάνονται, γιατί έτσι πρέπει να γίνονται στις δημοκρατίες, την ώρα που θα γράφονται οι νέες λέξεις του Συντάγματος. Αυτή η βαθιά αντίληψή μας ότι κανείς μόνος του δεν μπορεί να αλλάξει το Σύνταγμα είναι ακριβώς που αποδεικνύει τον ύψιστο, τον βαθύτερο σεβασμό μας στη συνταγματική τάξη και το κράτος δικαίου. 
Η υπερπλειοψηφία πρέπει να επιτευχθεί στις διατυπώσεις, διότι πρώτον, αυτό είναι το αληθές πνεύμα του Συντάγματος και γι’ αυτό ζητήσαμε την αναθεώρηση της ίδιας της διαδικασίας αναθεώρησης του άρθρου 110, ώστε αυτό να αποτυπώνεται. Και μάλιστα δεν ήμασταν οι μόνοι, κυρίες και κύριοι συνάδελφοι. 
Διαβάζω ποιος άλλος το είχε προτείνει αυτό από τα Πρακτικά της Επιτροπής Αναθεώρησης στις 8 Γενάρη του 2019: «Η πρόταση της Νέας Δημοκρατίας για το άρθρο 110 του Συντάγματος απλοποιεί την αναθεωρητική διαδικασία και διασφαλίζει τον αυστηρό χαρακτήρα του Συντάγματος. Η προτείνουσα Βουλή αποφασίζει με απόλυτη πλειοψηφία για τα προς αναθεώρηση άρθρα. Η αναθεωρητική αποφασίζει με πλειοψηφία τριών πέμπτων». Ποιος τα έλεγε αυτά, κυρίες και κύριοι συνάδελφοι της Πλειοψηφίας; Ο Γενικός Εισηγητής της Μειοψηφίας τότε, ονόματι Κωνσταντίνος Τασούλας. Απόψε σας περιμένει στο Προεδρικό Μέγαρο να σας λύσει τις όποιες απορίες έχετε.
Και δεύτερον, εξαιτίας της πικρής εμπειρίας της Αναθεώρησης του 2019, όπου η Νέα Δημοκρατία άλλαξε μόνη της όπως ήθελε τον τρόπο εκλογής του Προέδρου της Δημοκρατίας, οδηγώντας το 2025 σε μονοκομματική επιλογή του ανώτατου πολιτειακού άρχοντα, αθετώντας τις δεσμεύσεις της, διότι υπήρξαν και δεσμεύσεις, διαβάζω ξανά από τα Πρακτικά της Ολομέλειας του Σώματος.
Πρωθυπουργός Κυριάκος Μητσοτάκης, 25 Νοεμβρίου 2019: «Η συνταγματική πρόβλεψη για την τελική εκλογή του Προέδρου της Δημοκρατίας με απλή πλειοψηφία δεν αναιρεί», επαναλαμβάνει, «δεν αναιρεί την πολιτική ευθύνη της εκάστοτε πλειοψηφίας να αναζητεί πρόσωπο το οποίο θα εξασφαλίζει τη μεγαλύτερη δυνατή συναίνεση». Ποιος φέρει ακέραιη την ευθύνη για το ότι αυτό δεν συνέβη; Για τη μετατροπή της διακομματικής συναίνεσης σε εσωκομματική συνεννόηση; 
Η κ. Ντόρα Μπακογιάννη στην Επιτροπή Αναθεώρησης τότε έλεγε: «Πιστεύω πως ότι υπάρχει το 151 πολιτικά θα μας οδηγήσει στη συναίνεση των 200», και αναρωτηθήκατε: «Εάν έχεις έναν Πρόεδρο της Δημοκρατίας μειωμένης πολιτικής απήχησης, έναν Πρόεδρο απλώς κουκλάκι ή έναν Πρόεδρο της Δημοκρατίας με ειδικό πολιτικό βάρος, δεν έχει μια διαφορά;»
Ο κ. Στυλιανίδης, ο Γενικός Εισηγητής σήμερα, μιλούσε τότε για πνεύμα εθνικής συνεννόησης για την εκλογή Προέδρου της Δημοκρατίας με απήχηση 180 ή και 200 Βουλευτών. 
Αυτά ποιοι τα έλεγαν; Συνωνυμία είναι; Αυτά για την ιστορία, για το ποιος πιστεύει ποιον, ποιος εμπιστεύεται ποιον σε αυτήν την Αίθουσα. 
Και επειδή άκουσα τον κ. Αμυρά να λέει «Τι θα αισθανόταν ο Κωνσταντίνος Σημίτης για τη θέση του ΠΑΣΟΚ», εγώ αναρωτιέμαι μέρα που είναι τι θα αισθανόταν ο Κωνσταντίνος Καραμανλής με τις μονοκομματικές εκλογές Προέδρου της Δημοκρατίας που κάνει το κόμμα που ίδρυσε ή για την κατάργηση της δεύτερης θητείας που σήμερα προτείνετε;
Και επειδή άκουσα τον κ. Γεραπετρίτη ότι πέτυχε η Συνταγματική Αναθεώρηση του 2001 επειδή ήταν συναινετική. Θα του πω ναι, πέτυχε επειδή ήταν συναινετική και απέτυχε του 2019, τουλάχιστον όσον αφορά στον Πρόεδρο Δημοκρατίας, επειδή ακριβώς δεν ήταν συναινετική. 
Και αυτά μας τα λέει ο κ. Μητσοτάκης, νιώθοντας απογοήτευση. Είναι περήφανος άραγε που εξέλεξε Πρόεδρο Δημοκρατίας μόνος του και τον απογοητεύει το ΠΑΣΟΚ!
Ξέρετε, είναι άδικη η κριτική που μας ασκείτε στην πραγματικότητα και επί της ουσίας, διότι γι’ αυτές τις μεγάλες συναινέσεις που αξιώνει το Σύνταγμα είμαστε οι μόνοι που δουλέψαμε. Εμείς πράγματι εργαστήκαμε μεθοδικά με απόλυτο σεβασμό στην πολιτειακή αυτή διαδικασία, την κορυφαία, με τιμή και ευθύνη στον ρόλο μας, όσες απογοητεύσεις και αν δεχτήκαμε από την Πλειοψηφία. Εμείς μείναμε πιστοί στην αποστολή μας. Καταθέσαμε μόνοι εμείς πλήρεις προτάσεις νομοτεχνικά άρτιες. 
Δεν μπορούμε λοιπόν να ακούμε τον Πρωθυπουργό να μας λέει κόμμα διαμαρτυρίας ή τον Γενικό Εισηγητή της Πλειοψηφίας ή τον Πρόεδρο της Επιτροπής Αναθεώρησης χθες να μας λέει ότι αποφύγαμε την ουσία, ποιοι; Εμείς που καταθέσαμε προτάσεις για τα πάντα και το λένε όλοι και οι συνάδελφοι της Πλειοψηφίας στους διαδρόμους της Βουλής και ας μην το παραδέχονται εδώ; 
Και ποιος μας το λέει αυτό; Η παράταξη που επέλεξε να δώσει μόνο αόριστες κατευθύνσεις και να οργανώσει τη συζήτηση μέσα στο θέρος, με τον έναν μήνα ανάμεσα στις δύο συνεδριάσεις της Βουλής, τις δύο ψηφοφορίες, να είναι ο Αύγουστος με κλειστή τη Βουλή. Ακόμα και αν πιστεύετε ότι θέλετε τις συναινέσεις όπως λέτε, πού θα μας βρείτε για να τις πετύχετε; Τον 15 Αύγουστο θα τα συζητήσουμε;
Έγινε συζήτηση στην κοινωνία για την αναθεώρηση, αλήθεια, ή μόνο στον νεφέλωμα του Κοινοβουλίου ανάμεσα σε ορισμένους από εμάς; Επιλέξατε να ανοίξετε τη συζήτηση τώρα, γιατί πολύ απλά δεν σας ενδιέφεραν οι συγκλίσεις, διότι εν μέσω προεκλογικής περιόδου το θερμόμετρο έχει ανέβει και δεν αναφέρομαι προφανώς στον καύσωνα. 
Εμείς -και κλείνω- δεν ανεχόμαστε να εργαλειοποιείται ο καταστατικός χάρτης της χώρας. Ο ανώτατος νόμος οφείλει να περιορίζει την αυθαιρεσία της εξουσίας, όχι να τη διευκολύνει. Γι’ αυτό και μιλήσαμε με προτάσεις πάνω στις αληθείς ανάγκες της κοινωνίας: Ανθεκτικό κράτος δικαίου, δικαιοσύνη για όλους, ισχυρά θεσμικά αντίβαρα, διαφάνεια στη δημόσια διοίκηση και στο πολιτικό χρήμα, νέα δικαιώματα, τεχνητή νοημοσύνη, κλιματική κρίση, έμφυλες διακρίσεις, ισχυρό κοινωνικό κράτος, πραγματική αξιοκρατία και αξιολόγηση στο κράτος, ισχυρή και χειραφετημένη τοπική αυτοδιοίκηση και ένας ενιαίος ακαδημαϊκός χάρτης με κεντρική θέση του δημοσίου πανεπιστημίου, δημόσια κοινωνικά αγαθά, το νερό και την ενέργεια. 
Εμείς είδαμε το Σύνταγμα στην πραγματική ιστορική και πολιτειακή του διάσταση, πέρα και πάνω από τις τεχνητές διαιρέσεις που προσπάθησε να επιβάλλει η Πλειοψηφία, η Νέα Δημοκρατία, στον δημόσιο διάλογο. Διότι για εμάς το Σύνταγμα είναι η πυξίδα για το πώς κυβερνάται, πώς πρέπει ορθότερα να κυβερνάται η χώρα. Εμείς αποδείξαμε πώς αντιλαμβανόμαστε τους θεσμούς και τον τρόπο διακυβέρνησης του τόπου μας. 
Τελικά, αυτός είναι ο πυρήνας της συζήτησης. Είναι η εμπιστοσύνη, η εμπιστοσύνη των πολιτών στην πολιτεία και είναι η ανάκτηση αυτής της τρωθείσας εμπιστοσύνης το διακύβευμα της Συνταγματικής Αναθεώρησης. Είναι η επιστροφή του δήμου στη δημοκρατία που είναι η μόνη εγγύηση για τη θωράκιση και την προάσπιση της δημοκρατίας απέναντι στις απειλές, απέναντι στον αυταρχισμό, απέναντι στις φωνές και τα κέντρα εξουσίας που απειλούν να την υπονομεύσουν.
Με αυτό το κριτήριο αξιολογούμαστε όλες και όλοι από τους συμπολίτες μας και από την ιστορία την ίδια. 
Σας ευχαριστώ. 
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
 ΠΡΟΕΔΡΕΥΩΝ (Αθανάσιος Μπούρας): Ευχαριστούμε τον κ. Μάντζο.
Να καλέσω τώρα στο Βήμα την Βουλευτή της Κοινοβουλευτικής Ομάδας ΝΙΚΗ, τη συνάδελφο κ. Ασπασία Κουρουπάκη.
Αμέσως μετά ο Ανεξάρτητος Βουλευτής κ. Ανδρέας Παναγιωτόπουλος.
Κυρία Κουρουπάκη, έχετε τον λόγο. 
ΑΣΠΑΣΙΑ ΚΟΥΡΟΥΠΑΚΗ: Ευχαριστώ, κύριε Πρόεδρε. 
Κύριε Υπουργέ, κυρίες και κύριοι συνάδελφοι, η Αναθεώρηση του Συντάγματος αφορά τη ζωή των ανθρώπων που βρίσκονται έξω από αυτήν την Αίθουσα. Αφορά τον εργαζόμενο που βλέπει τον μισθό του να τελειώνει πριν τελειώσει ο μήνας. Αφορά τη μητέρα που μεγαλώνει τα παιδιά της με αγωνία. Αφορά τον νέο που θέλει να σπουδάσει και τον ηλικιωμένο που δυσκολεύεται να συνεννοηθεί με ένα απρόσωπο κράτος.
Αυτούς τους ανθρώπους οφείλουμε να έχουμε μπροστά μας, αυτοί θα ζήσουν με τις αποφάσεις που θα ληφθούν και αυτοί θα πληρώσουν, όπως ήδη πληρώνουν κάθε σας λάθος. 
Η Νέα Δημοκρατία παρουσιάζει την Αναθεώρηση ως ένα μεγάλο βήμα εκσυγχρονισμού. Έχει βέβαια ήδη δείξει με τις μέχρι τώρα πράξεις της τι εννοεί με αυτήν τη λέξη. Συγκεντρώνει περισσότερη εξουσία στην κορυφή και περιορίζει τον έλεγχό της. Συγκεντρώνει όλο και περισσότερα προσωπικά δεδομένα και απομακρύνει το κράτος από την καθημερινότητα του πολίτη. 
Το Σύνταγμα βάζει όρια στην εξουσία και προστατεύει τον άνθρωπο, δίνει ασφάλεια στον αδύναμο, όταν απέναντί του βρίσκεται ένας μηχανισμός πολύ ισχυρότερος από τον ίδιο. Η κυβέρνηση οφείλει να υπηρετεί το Σύνταγμα και να λογοδοτεί μέσα στα όριά του. 
Στην παιδεία ανοίγει τον δρόμο για τα μη κρατικά και ιδιωτικά πανεπιστήμια, την ώρα που τα δημόσια ιδρύματα δοκιμάζονται. Οι φοιτητές ψάχνουν σπίτι με ενοίκια που οι οικογένειες τους αδυνατούν να πληρώσουν. Οι σχολές έχουν κενά και τα πανεπιστημιακά εργαστήρια χρειάζονται εξοπλισμό. Στην περιφέρεια ολόκληρα τμήματα παλεύουν να κρατήσουν το προσωπικό και τους φοιτητές τους.
Η σημερινή εικόνα είναι αποτέλεσμα των πολιτικών αποφάσεων και επιλογών σας. Η Νέα Δημοκρατία άφησε τα δημόσια πανεπιστήμια να εξαντλούνται και τώρα παρουσιάζει την ιδιωτική εκπαίδευση ως μονόδρομο.
Η Νίκη υπερασπίζεται μια παιδεία που θα δίνει σε κάθε παιδί τη δυνατότητα να προχωρήσει σύμφωνα με τον κόπο και τις ικανότητές του. Το εισόδημα των γονιών του δεν μπορεί να γίνεται το εισιτήριο για το μέλλον του. 
Στη συζήτηση για την οικογένεια η Κυβέρνηση κάνει λόγο για προσιτή κατοικία και δικαιοσύνη ανάμεσα στις γενιές. Στην καθημερινή ζωή τα νέα ζευγάρια δίνουν το μεγαλύτερο μέρος του μισθού τους στο ενοίκιο. Πολλοί νέοι αναβάλλουν τη δημιουργία οικογένειας, επειδή φοβούνται ότι δεν θα μπορέσουν να μεγαλώσουν ένα παιδί. Οι πολύτεκνες οικογένειες πληρώνουν φόρους και λογαριασμούς, χωρίς να έχουν τη στήριξη που αξίζουν. Το δημογραφικό προχωρά σαν μια σιωπηλή ερήμωση. Σχολεία κλείνουν και χωριά αδειάζουν. Η περιφέρεια χάνει τα παιδιά της και η χώρα χάνει το μέλλον της. 
Η αντιμετώπιση αυτού του προβλήματος θέλει αποφάσεις που θα φαίνονται στο σπίτι κάθε οικογένειας. Η πολύτεκνη οικογένεια χρειάζεται πλήρη φορολογική απαλλαγή και σοβαρή στεγαστική βοήθεια. Η μητρότητα χρειάζεται προστασία στην εργασία. Η πατρότητα χρειάζεται πραγματικό χρόνο για την οικογένεια. Οι νέοι χρειάζονται δουλειές που θα τους επιτρέπουν να μείνουν στον τόπο τους. Τίποτα από τα παραπάνω δεν σας προβληματίζει, ώστε να το εντάξετε στην Αναθεώρηση του Συντάγματος. 
Τέλος, υπάρχει ένα ζήτημα που η Νέα Δημοκρατία επίσης αφήνει έξω από την πρότασή της και αφορά την προστασία του αγέννητου παιδιού, καθώς η Κυβέρνηση δεν καταθέτει καμία πρόταση και δεν αναλαμβάνει καμία συνταγματική δέσμευση για τη ζωή από τη σύλληψη. 
Η Νίκη θέτει το θέμα ανοιχτά και προτείνει να προστεθεί στο Σύνταγμα η διάταξη: «Το δικαίωμα στη ζωή είναι ιερό και απαραβίαστο και ισχύει εξ άκρας συλλήψεως του ανθρώπινου οργανισμού». Η θέση αυτή συνοδεύεται από έμπρακτη στήριξη της εγκύου, της μητέρας και της οικογένειας, ώστε κάθε γυναίκα που βρίσκεται σε δύσκολη θέση να έχει οικονομική βοήθεια, ιατρική φροντίδα, ψυχολογική υποστήριξη και κοινωνική προστασία πριν και μετά τη γέννηση του παιδιού. 
Επίσης, στη χώρα μας ζουν χιλιάδες άνθρωποι με αναπηρία που ταλαιπωρούνται από επιτροπές και καθυστερήσεις. Οι οικογένειές τους σηκώνουν ένα βάρος που συχνά μένει αόρατο. Η κύρια κατοικία τους πρέπει να προστατεύεται από τον πλειστηριασμό. Η πρόσβαση στην εργασία και στις δημόσιες υπηρεσίες πρέπει να εξασφαλίζεται στην πράξη. Χρειάζεται ένας φορέας με συγκεκριμένη ευθύνη, ώστε ο πολίτης να γνωρίζει πού θα απευθυνθεί και ποιος θα λογοδοτήσει.
Η ψηφιακή μετάβαση αφορά πλέον κάθε πλευρά της ζωής μας. Η Κυβέρνηση προωθεί τον προσωπικό αριθμό και συγκεντρώνει όλο και περισσότερα στοιχεία σε ενιαία συστήματα. Ένας άνθρωπος δεν μπορεί να περιορίζεται σ’ έναν αριθμό που δεν συνδέει την υγεία του με την περιουσία και την εργασία του. Οι ηλικιωμένοι πρέπει να εξυπηρετούνται ακόμη και όταν δεν διαθέτουν «έξυπνο» τηλέφωνο. Κάθε πολίτης πρέπει να μπορεί να κάνει τις συναλλαγές του χωρίς απόλυτη εξάρτηση από τις τράπεζες και τις ηλεκτρονικές πλατφόρμες. Η χρήση των μετρητών και η εξυπηρέτηση με ανθρώπινη παρουσία χρειάζονται συνταγματική προστασία.
Κυρίες και κύριοι συνάδελφοι, η Ελλάδα έχει κουραστεί από μεγάλες λέξεις που αφήνουν πίσω τους μικρά αποτελέσματα. Οι πολίτες ζητούν κράτος που να τους σέβεται, ζητούν δικαιοσύνη που να λειτουργεί και παιδεία που να τους ανοίγει δρόμους. Θέλουν να μπορούν να δημιουργήσουν οικογένεια και να δώσουν στα παιδιά τους λόγο να μείνουν στην πατρίδα τους. 
Η Νίκη καταθέτει τις προτάσεις της με πίστη στις δυνάμεις του λαού μας. Η χώρα έχει ανθρώπους τίμιους και δημιουργικούς, έχει νέους με γνώσεις και οικογένειες που κρατούν ζωντανή την κοινωνία. Αυτοί οι άνθρωποι χρειάζονται μια πολιτεία που θα τους δίνει χώρο και ασφάλεια, χρειάζονται μια εξουσία που θα ακούει πριν αποφασίσει και θα αναλαμβάνει την ευθύνη, όταν αποτυγχάνει. Η εμπιστοσύνη μπορεί να ξαναχτιστεί όταν ο πολίτης αισθανθεί ότι η φωνή του μετρά.
Η Ελλάδα μπορεί να προχωρήσει με συνοχή και αυτοπεποίθηση, μπορεί να παραδώσει στις επόμενες γενιές μια πατρίδα πιο δίκαιη και πιο ανθρώπινη. Αυτήν την Ελλάδα υπηρετούμε εμείς στη Νίκη, την Ελλάδα των αξιών και της παράδοσης.
Εσείς στη Νέα Δημοκρατία θα μείνετε στην ιστορία ως η Κυβέρνηση της αναξιοκρατίας, της σύγχυσης και του διαρκούς ελέγχου πάνω σε κάθε θεσμό. Με κάθε σας κίνηση αποδυναμώνετε το κράτος, υποβαθμίζετε την αξιοπιστία της δημόσιας διοίκησης και οδηγείτε τη χώρα σε μια εποχή όπου το μέτριο επιβραβεύεται και το άξιο πολεμιέται. Αυτή είναι η πραγματική σας κληρονομιά και θα σας ακολουθεί. Όσες Αναθεωρήσεις του Συντάγματος και αν επιχειρήσετε, δεν μπορείτε να κρύψετε ότι υπηρετείτε μια πολιτική που υποτάσσεται στην παγκοσμιοποίηση και απομακρύνει τη χώρα από τις αξίες της. Με τέτοιες επιλογές το μόνο που καταφέρνετε είναι να αποδυναμώνετε τους θεσμούς και να οδηγείτε την Ελλάδα σε μια πορεία χωρίς πυξίδα. 
Σας ευχαριστώ.
(Χειροκροτήματα από την πτέρυγα του Δημοκρατικού Πατριωτικού Κινήματος-ΝΙΚΗ)
ΠΡΟΕΔΡΕΥΩΝ (Αθανάσιος Μπούρας): Ευχαριστούμε κι εμείς την κ. Κουρουπάκη.
Καλείται στο Βήμα ο Ανεξάρτητος Βουλευτής κ. Ανδρέας Παναγιωτόπουλος. Αμέσως μετά θα λάβει τον λόγο ο Κοινοβουλευτικός Εκπρόσωπος της Κοινοβουλευτικής Ομάδας Νίκη κ. Τάσος Οικονομόπουλος.
Ορίστε, κύριε Παναγιωτόπουλε, έχετε τον λόγο.
ΑΝΔΡΕΑΣ ΠΑΝΑΓΙΩΤΟΠΟΥΛΟΣ: Ευχαριστώ, κύριε Πρόεδρε.
Κύριοι συνάδελφοι, θα ξεκινήσω με μια κοινοτυπία που ωστόσο χρειάζεται να την υπενθυμίζουμε, δηλαδή ότι το Σύνταγμα είναι ο θεμελιώδης νόμος του κράτους, το «Ευαγγέλιο» της δημοκρατικής και πολιτειακής λειτουργίας, άρα αν ομνύουμε σ’ αυτό, πρέπει και να παραμένουμε πιστοί. Ο Αριστόβουλος Μάνεσης το θεωρούσε ως εγγύηση του κράτους δικαίου, ως θώρακα προστασίας του πολίτη και ως μηχανισμό οργάνωσης της λαϊκής κυριαρχίας και διασφάλισης της γνησιότητας των εκφράσεών της. 
Τούτων δοθέντων, είναι πραγματικά απορίας άξιο πώς είναι δυνατό να συζητάμε την πρόταση Αναθεώρησης του Συντάγματος από έναν Πρωθυπουργό και μια Κυβέρνηση που έχουν καταστήσει τις θεσμικές εκτροπές πλέον κανονικότητα, από έναν Πρωθυπουργό και μια Κυβέρνηση που καταστρατηγούν καθημερινά το Σύνταγμα και που εργαλειοποιούν τη Συνταγματική Αναθεώρηση, μια πραγματικά κορυφαία κοινοβουλευτική διαδικασία, για να αποδράσουν επικοινωνιακά από τις αποτυχημένες πολιτικές τους και να φορέσουν τον μανδύα του μεταρρυθμισμού.
Χαρακτηριστικό παράδειγμα είναι αυτό με το άρθρο 81 και το ασυμβίβαστο Βουλευτή και Υπουργού που αποτελούσε ένα επικοινωνιακό «πυροτέχνημα» και τελικά αναγκάστηκε ο κ. Μητσοτάκης να κάνει πίσω, αλλά ο επικοινωνιακός θόρυβος εγένετο. 
Από πού να ξεκινήσει κανείς και πού να τελειώσει για να καταδείξει αυτήν την επικοινωνιακή διάσταση και την εμμονή σε νεοφιλελεύθερες ιδεοληψίες που είναι ξένες με την έννοια ακριβώς του κράτους δικαίου που το Σύνταγμα οφείλει να προστατεύει και να προάγει; Αυτό έπρεπε να είναι η κεντρική ιδέα. 
Γι’ αυτό και θα αρκεστώ σε μερικές επιλεγμένες επισημάνσεις που θεωρώ κρίσιμες και για την οικονομία του χρόνου. Άκουσα νωρίτερα τον ομιλητή Βουλευτή της Νέας Δημοκρατίας, τον συνάδελφο κ. Αμυρά, να λέει πόσο αυξήθηκαν δραματικά τα δάση από το 1975 μέχρι σήμερα. Μα γιατί αυξήθηκαν; Αναρωτήθηκε ποτέ; Γιατί ακριβώς εγκαταλείφθηκε η ελληνική ύπαιθρος από τους ανθρώπους. Γιατί διώξατε τον κόσμο με τις πολιτικές που ακολουθήσατε και τους στείλατε στο εξωτερικό ή αλλού. Εγκαταλείφθηκε η ελληνική ύπαιθρος. Γέμισε ο τόπος πουρνάρια, βάτα και δάση. Ερημοποιήσατε την ύπαιθρο. Αυτό είναι το αποτέλεσμα της πολιτικής σας. Και μην καυχάσθε, λοιπόν, ότι προστατεύσατε τα δάση με τις νομοθεσίες σας.
 Βεβαίως κανείς δεν μπορεί να είναι αντίθετος με την εισαγωγή στο Σύνταγμα διάταξης που θα αφορά την τεχνητή νοημοσύνη. Αλλά τι θα λέει αυτή η διάταξη; Θα συμφωνήσω βεβαίως με τη γνώμη του έγκριτου συνταγματολόγου και καθηγητή της νομικής σχολής του Πανεπιστημίου Αθηνών, του κ. Βλαχόπουλο ότι πρέπει να μιλάμε για μία διάταξη που να θέτει τις γενικές αρχές. Μάλιστα δίνει και παράδειγμα. Μία βασική αρχή θα πρέπει να είναι ότι καμία εφαρμογή τεχνητής νοημοσύνης δεν μπορεί να υποκαταστήσει τους κρατικούς λειτουργούς κατά την άσκηση των καθηκόντων τους, πολλώ δε μάλλον στην υγεία να υποκαταστήσει τους γιατρούς και την κρίση τους. Έχει διάταξη που φέρνει με το άρθρο 5β αυτή τη διάσταση ή θα εργαλειοποιηθεί και όλες οι διοικητικές, δικαστικές και άλλες αποφάσεις θα φτιάχνονται σύμφωνα με τα σχέδια που θα μας βγάζει στο ίντερνετ η τεχνητή νοημοσύνη; Ας δούμε, λοιπόν, τι γίνεται διεθνώς και ειδικά στην Ευρώπη και ας είμαστε πιο προσεκτικοί και δημιουργικοί στο πώς θα ενσωματώσουμε την τεχνητή νοημοσύνη σε ένα συνεχώς εξελισσόμενο και μεταβαλλόμενο ταχέως περιβάλλον. Γιατί η εξέλιξη της τεχνολογίας είναι ταχύτατη. Γι’ αυτό και οι ασφαλιστικές δικλείδες του Συντάγματος οφείλουν χωρίς δαιμονοποιήσεις να προλαμβάνουν τις ενδεχόμενες απειλές ή αυθαιρεσίες. 
Όσον αφορά στο πολυσυζητημένο άρθρο 16 το Σύνταγμα είναι ξεκάθαρο και έτσι πρέπει να παραμείνει παρά την εκπαιδευτική και θεσμική οπισθοδρόμηση που μας φόρτωσε η Νέα Δημοκρατία με την ίδρυση των ιδιωτικών πανεπιστημίων. Τα Συντάγματα του ελληνικού κράτους ήδη από το πρώτο Σύνταγμα του 1844 μιλούν για δωρεάν εκπαίδευση. Ένα θεμελιώδες δικαίωμα που εξελίχθηκε προσφέροντας το αγαθό της γνώσης, της συστηματικής εκπαίδευσης και της κοινωνικής ανέλιξης σε όλα τα παιδιά και τους νέους μας. 
Με το άρθρο 60 δήθεν θέλετε να ενισχύσετε τον ρόλο του Βουλευτή. Μα για να συμβεί αυτό, αγαπητοί συνάδελφοι της Νέας Δημοκρατίας, πρέπει να σταματήσετε να κάνετε εργαλείο της εκτελεστικής εξουσίας τη νομοθετική. Πρέπει να πιστέψετε πραγματικά στη διάκριση των εξουσιών γιατί ο τρόπος που συμπεριφέρεστε στις εξεταστικές επιτροπές είναι το «αποφασίζομεν και διατάσσομεν». Πώς το είχε πει ο κ. Γεωργιάδης τον ΟΠΕΚΕΠΕ; Διορθώστε με αν δεν το λέω σωστά. «Εμείς έχουμε πλειοψηφία στη Βουλή, άρα δεν θα ελέγξουμε τους κυρίους Βορίδη και Αυγενάκη». Μάλλον δεν έχει κατανοήσει ότι οι εξεταστικές επιτροπές αποτελούν μέσο κοινοβουλευτικού ελέγχου. 
Επικαλούμενος κι εδώ τον Αριστόβουλο Μάνεση, το Σύνταγμα πρέπει να απαντά στην ανάγκη να υπάρξουν αντίβαρα στον θεσμικό ρόλο του Πρωθυπουργού και στις δυνατότητες της εκάστοτε κοινοβουλευτικής πλειοψηφίας. Αφορά και το πολύπαθο άρθρο 86 του Συντάγματος περί ευθύνης Υπουργών. Ένα ζήτημα που αγγίζει τους πολίτες αφού αισθάνονται ότι εδώ μέσα στο ναό της δημοκρατίας όλα συγκαλύπτονται. Η Κυβέρνηση οφείλει να λογοδοτήσει στους Βουλευτές γιατί αυτό που βιώνουμε τα τελευταία χρόνια είναι ένας κοινοβουλευτικός αυταρχισμός που μας γυρίζει πολύ πίσω στα χρονικά του ελληνικού κράτους στην εποχή του Κωλέττη. 
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)
Έχω υπάρξει αιρετός στην τοπική αυτοδιοίκηση για 25 ολόκληρα χρόνια και έχω διατελέσει πρόεδρος κοινότητας, δήμαρχος καποδιστριακού δήμου, δήμαρχος καλλικρατικού δήμου και μάλιστα εκλεγμένος με μεγάλη πλειοψηφία και μπορώ να σας πω με βεβαιότητα ότι, ναι, οι δήμοι έχουν ανάγκη μεγαλύτερης αυτονομίας και αυτοτέλειας. Πρέπει οι δήμοι να αναγορευθούν ως το πρώτο επίπεδο εξουσίας του ελληνικού κράτους και η αυτοτέλεια αυτή να συμπεριλαμβάνεται στις αποφάσεις του δημοτικού συμβουλίου ούτως ώστε να μπορούν να διοικούν, να αυτεξουσιάζουν και να λύνουν τα προβλήματα του λαού που εκπροσωπούν. Το ερώτημα βέβαια είναι πώς; Χωρίς μεταβίβαση πόρων; Η αναθεώρηση του άρθρου 102 όπως και όλων φυσικά των προτεινόμενων για αναθεώρηση άρθρων δεν μπορεί να καταστεί γονατογράφημα ή δούρειος ίππος για ουσιαστική αποδυνάμωση. Σε αυτό το οικονομικό και κοινωνικό περιβάλλον οι δήμοι και οι πολίτες πρέπει να ενισχυθούν γιατί είναι μαθηματικά βέβαιο ότι οι τοπικοί φόροι χωρίς μεταβίβαση πόρων από την κεντρική διοίκηση θα επιβαρύνουν δυσανάλογα τις τοπικές κοινωνίες και τους πολίτες. Και η τοπική αυτοδιοίκηση θα γίνει ο σύγχρονος κοτζαμπάσης. 
Τέλος, το άρθρο 103 αφορά στους δημοσίους υπαλλήλους. Ο Πρωθυπουργός και η Κυβέρνηση μεθοδικά δίχασαν και διχάζουν την κοινωνία βάζοντας απέναντί τους τους δημοσίους υπαλλήλους. Δεν θα αναφερθώ στην καταστρατήγηση της μονιμότητας των δημοσίων υπαλλήλων με τη συνέντευξη Βορίδη αλλά θα σας πω ότι ο Βενιζέλος είπε «εάν πρόκειται να καταστήσουμε την μονιμότητα στους υπαλλήλους… 
ΠΡΟΕΔΡΕΥΩΝ (Αθανάσιος Μπούρας): Ευχαριστούμε, κύριε Παναγιωτόπουλε. Έχει τελειώσει ο χρόνος.
Να καλέσω τώρα στο Βήμα, όπως ήδη έχω προαναγγείλει, τον Κοινοβουλευτικό Εκπρόσωπο της Κοινοβουλευτικής Ομάδος ΝΙΚΗ, τον κ. Τάσο Οικονομόπουλο. Θα ακολουθήσουν η κ. Παναγιού Πούλου και ο κ. Διονύσιος Καλαματιανός. Και έπεται συνέχεια.
Κύριε Οικονομόπουλε, έχετε το λόγο. 
ΤΑΣΟΣ ΟΙΚΟΝΟΜΟΠΟΥΛΟΣ: Ευχαριστώ, κύριε Πρόεδρε. 
Το Σύνταγμα είναι το τελευταίο καταφύγιο που ελεύθερου πολίτη. Είναι εκείνο που υπενθυμίζει σε κάθε κυβέρνηση ότι η λαϊκή εντολή είναι ισχυρή αλλά δεν είναι απεριόριστη. Ότι στη δημοκρατία η πλειοψηφία κυβερνά αλλά δεν κυριαρχεί. Και αυτό είναι το πρώτο ερώτημα που οφείλουμε να απαντήσουμε σήμερα. Η προτεινόμενη αναθεώρηση ενισχύει πραγματικά τις εγγυήσεις της δημοκρατίας ή απλώς αναδιατάσσει ορισμένες συνταγματικές διατάξεις χωρίς να αγγίζει τον πυρήνα του προβλήματος; 
(Στο σημείο αυτό την Προεδρική Έδρα καταλαμβάνει η Ε΄ Αντιπρόεδρος της Βουλής, κ. ΟΛΓΑ ΓΕΡΟΒΑΣΙΛΗ)
Η Ελλάδα σήμερα δεν αντιμετωπίζει πρωτίστως κρίση θεσμών αντιμετωπίζει κρίση εμπιστοσύνης στους θεσμούς. Οι πολίτες εξακολουθούν να πιστεύουν στη δημοκρατία. Αμφιβάλλουν όμως ολοένα και περισσότερο για τον τρόπο που αυτή λειτουργεί. Αμφιβάλλουν αν όλοι είναι πραγματικά ίσοι απέναντι στον νόμο. Αμφιβάλλουν αν υπάρχουν επαρκή αντίβαρα απέναντι στην πολιτική εξουσία. Και αυτή η δυσπιστία είναι η μεγαλύτερη απειλή για το δημοκρατικό μας πολίτευμα. Γιατί τα συντάγματα δεν αποδυναμώνονται μόνο όταν παραβιάζονται. Αποδυναμώνονται όταν οι πολίτες πάψουν να πιστεύουν ότι μπορούν να τους προστατεύουν. 
Η Κυβέρνηση παρουσίασε την αναθεώρηση ως μία μεγάλη θεσμική μεταρρύθμιση. Εμείς όμως στη ΝΙΚΗ θεωρούμε ότι μία πραγματικά μεγάλη συνταγματική μεταρρύθμιση θα ξεκινούσε από την αποκατάσταση της εμπιστοσύνης, από την ενίσχυση της λογοδοσίας, από την ουσιαστική διάκριση των εξουσιών, από την πραγματική ανεξαρτησία της δικαιοσύνης και από την κατοχύρωση περισσότερων εγγυήσεων απέναντι στην αυθαιρεσία της εξουσίας. Διότι το Σύνταγμα δεν υπάρχει για να διευκολύνει την άσκηση της εξουσίας. Υπάρχει για να τη δεσμεύει.
Η Νίκη αντιμετωπίζει το Σύνταγμα ως την ηθική και θεσμική πυξίδα του ελληνικού κράτους. Γι’ αυτό η δική μας αντίληψη για τη συνταγματική αναθεώρηση είναι διαφορετική. Δεν αναζητούμε ένα Σύνταγμα περισσότερο βολικό για την εκάστοτε κυβέρνηση. Αναζητούμε ένα Σύνταγμα περισσότερο ασφαλές για τον πολίτη. 
Κάθε φορά που οι θεσμοί αποδυναμώνονται, η αυθαιρεσία αποκτά χώρο και κάθε φορά που η λογοδοσία εξασθενεί, η δημοκρατία χάνει ένα ακόμα στήριγμά της. Πυρήνας κάθε δημοκρατικού πολιτεύματος πρέπει να είναι η διάκριση των εξουσιών όχι ως θεωρητική αρχή, αλλά ως καθημερινή εγγύηση της ελευθερίας. Η νομοθετική εξουσία δεν μπορεί να μετατρέπεται σε απλό επικυρωτή κυβερνητικών αποφάσεων. Και η δικαστική εξουσία δεν μπορεί ούτε να φαίνεται ούτε να είναι εξαρτημένη από πολιτικές επιρροές. Γι’ αυτό και θεωρούμε ότι η διαδικασία επιλογής της ηγεσίας της δικαιοσύνης οφείλει να διασφαλίζει πολύ μεγαλύτερη θεσμική απόσταση από την εκτελεστική εξουσία. Δεν αρκεί να υπάρχει ανεξαρτησία, πρέπει να υπάρχει και η κοινωνική πεποίθηση ότι η ανεξαρτησία αυτή είναι πραγματική. 
Το ίδιο ισχύει και για τη λογοδοσία των κυβερνώντων. Η κοινωνία δεν ζητά εκδίκηση απέναντι στους πολιτικούς. Ζητά ισονομία. Ζητά να γνωρίζει ότι όποιος ασκεί δημόσια εξουσία, λογοδοτεί με τους ίδιους κανόνες που λογοδοτεί κάθε Έλληνας πολίτης. 
Ο συνταγματικός νομοθέτης, πολύ σοφά, προέβλεψε ειδικές πλειοψηφίες και ειδικές διαδικασίες για τη Συνταγματική Αναθεώρηση. Δηλαδή, αναγνωρίζει την ύπαρξη αξιών ανώτερων και από τις συνταγματικές. Αυτές τις αξίες η Νέα Δημοκρατία με την επιχειρούμενη Αναθεώρηση δείχνει πως όχι μόνο δεν τις σέβεται, αλλά ούτε και γνωρίζει την ύπαρξή τους. 
Η πρώτη αξία που το ίδιο το Σύνταγμα προβάλλει είναι η αξία του ανθρωπίνου προσώπου. Ο σεβασμός και η προστασία της αξίας του ανθρώπου αποτελούν την πρωταρχική υποχρέωση της πολιτείας, λέει το άρθρο 2, παράγραφος 1 του Συντάγματος. 
Δεύτερη αξία είναι η ισότητα των ανθρώπων έναντι του νόμου -άρθρο 4 του Συντάγματος- την οποία η Κυβέρνηση της Νέας Δημοκρατίας έχει ξεχάσει προ πολλού.
Και όμοια με αυτή, η αναλογικότητα του άρθρου 25 που επιτάσσει καμιά ελευθερία ή δικαίωμα του πολίτη να μην περιορίζεται, πέρα από το απολύτως αναγκαίο για το δημόσιο συμφέρον.
 Εξίσου σημαντική για τη λειτουργία του κράτους είναι η αξιοκρατία σε όλη τη λειτουργία του δημοσίου -άρθρο 103 του Συντάγματος. 
Ποιο είναι, όμως, το δημόσιο συμφέρον και θεμέλιο του έθνους; Το θεμέλιο όλων είναι η οικογένεια και η προστασία της οικογένειας. Το προβλέπει το άρθρο 21 του Συντάγματος. Προστατεύει τον γάμο, τη μητρότητα και την παιδική ηλικία. Τι λέει η Νέα Δημοκρατία; Ως οικογένεια με πατέρα και μητέρα προβάλλεται, πλέον, η έννοια της οικογένειας χωρίς πατέρα ή μητέρα ή με δυο άντρες ή με δυο γυναίκες ως γονείς Α και Β. Η μητρότητα; Και αυτή αλλοιώνεται. 
Ας δούμε το άρθρο 5 που θέλει να αναθεωρήσει η Νέα Δημοκρατία. Καθένας έχει δικαίωμα να αναπτύσσει ελεύθερα την προσωπικότητά του και να συμμετέχει στην κοινωνική, οικονομική και πολιτική ζωή της χώρας, εφόσον δεν προσβάλλει τα δικαιώματα των άλλων και δεν παραβιάζεται το Σύνταγμα ή τα χρηστά ήθη. Μιλάει για δικαίωμα, προσωπικότητα, ελευθερία, σεβασμό στα δικαιώματα των άλλων και για χρηστά ήθη. Αυτά η Νέα Δημοκρατία θέλει να αφαιρεθούν και να αντικατασταθούν με θολούς ορισμούς περί τεχνητής νοημοσύνης, ώστε να μην μπορεί να καταλογιστεί η ευθύνη σε πρόσωπο, αλλά σε έναν άψυχο μηχανισμό που, στη χειρότερη περίπτωση, θα λέμε ότι δεν προγραμματίστηκε καλά. Δηλαδή και εδώ υπάρχει εξαφάνιση του προσώπου και της προσωπικής ευθύνης και αντικατάσταση με μηχανές και αόριστες τεχνολογικές έννοιες. 
Στα άρθρα 14 και 15, που αφορούν την ελευθερία έκφρασης, μήπως η πρόθεση της Νέας Δημοκρατίας είναι να αναιρέσει την ελευθερία του Τύπου και να αφαιρέσει και την προσβολή της θρησκείας; Πώς θα προστατεύσει τον δημοσιογράφο έναντι του εργοδότη εάν καταργηθεί το ΕΣΡ; 
Αυτά που προτείνονται από την Κυβέρνηση είναι εντελώς προσχηματικά και αντιφατικά και αποσκοπούν στην απόκτηση μεγαλύτερου ελέγχου σε όλα τα μέσα πληροφόρησης. 
Για την ιδιοκτησία, στο άρθρο 17, αντί να προτείνει συνταγματική προστασία για αναπήρους και συνταξιούχους και γενικά για τους ανθρώπους που επλήγησαν από τις μνημονιακές επιλογές, όπως προτείνει η ΝΙΚΗ, εισάγει αντιφατικές προτάσεις. Από τη μία, μεταφορά σε συντελεστή δόμησης και από την άλλη, επέμβαση σε εγκαταλελειμμένα κτήρια για κοινωνικούς σκοπούς. Γιατί χρειάζεται συνταγματική αλλαγή για κάτι τέτοιο που είναι απλά θέμα νομοθέτησης; Μήπως για να δοθούν ακίνητα του δημοσίου προς εκμετάλλευση με γρήγορες διαδικασίες και τάχα συνταγματική κάλυψη; 
Όλες οι αλλαγές που προτείνει η Νέα Δημοκρατία είναι αλλαγές επιπέδου νόμου και όχι Συντάγματος. Με πρόσχημα τις δήθεν αναγκαίες συνταγματικές αλλαγές, θέλει να παγιώσει την κακή αντίληψη για τη διαχείριση της εξουσίας από την οποία διακατέχεται. 
Αλλά ας δούμε και την πολιτική ζωή πώς την φαντάζεται η Κυβέρνηση, μήπως την αδικούμε. Ζητάει εξαετή θητεία για τον Πρόεδρο Δημοκρατίας και αποκλεισμό από νέα εκλογή στο άρθρο 30. Ποια ανάγκη εξυπηρετεί η τόσο μακρά θητεία του Προέδρου; Προς τι η μεταβατική ρύθμιση του άρθρου 118 για τον τωρινό Πρόεδρο; Ποια ανάγκη εξυπηρετεί το άρθρο 41 που προτείνει ώστε να μπορεί να διαλυθεί η Βουλή όποτε θέλει η Κυβέρνηση, αλλά όχι για εθνικό θέμα εξαιρετικής σημασίας; 
Αυτά έρχονται σε αντίφαση μεταξύ τους γιατί περιφρονούν την έννοια του ρυθμιστή του πολιτεύματος για τον Πρόεδρο και τον καθιστούν προέκταση της κυβέρνησης. Δηλαδή, από τα εθνικά ζητήματα ισχυρότερη είναι η επιθυμία μιας μονοκομματικής κυβέρνησης. Αυτό λέει η Νέα Δημοκρατία. 
Μήπως, όμως, ενδιαφέρεται για τον λαό; Ακόμη και για δημοψηφίσματα -στο άρθρο 44- προβλέπει περίοδο προετοιμασίας μόνο είκοσι ημερών, δηλαδή λιγότερο και από τις εκλογές, ενώ μπορεί να διακυβεύονται εθνικά θέματα μείζονος σημασίας. Τα δημοψηφίσματα, αν δεν έχει γίνει επαρκής πληροφόρηση, μπορεί να καταλήξουν σε αντίθετα αποτελέσματα από αυτά που θα ήθελε ο λαός. 
Και όμως, επιστέγασμα σε αυτό, δείχνει την αντίληψή της για πολίτες πολλών κατηγοριών με την πρόταση του άρθρου 54 για χωρισμό της χώρας σε ελάσσονες και μείζονες περιφέρειες. Ταυτόχρονα, αναφέρεται σε κυβερνησιμότητα, ούτε λέξη για απλή αναλογική. Πού αποσκοπεί αυτό; Στη νομή και κατοχή της εξουσίας με συνοπτικές διαδικασίες και με μικρά ποσοστά, ακόμη, λόγω ενισχυμένης αναλογικής. 
Στο ίδιο πνεύμα και η αφαίρεση των κωλυμάτων των υποψηφίων από το Σύνταγμα -άρθρα 56, 57- και η μεταφορά σε νόμο, ώστε κάθε φορά να μπορεί να ελέγχει και αυτό. Δηλαδή, ένα σύστημα εξουσίας πρωθυπουργοκεντρικό, που θα ελέγχει τα πάντα. 
Μήπως ο σκοπός είναι να αφαιρεθεί από τον Βουλευτή η ελευθερία συνείδησης που έχει τώρα; Πολλές «τομές» λέει ότι θέλει να κάνει η Κυβέρνηση, αλλά αυτές δεν είναι τομές. Είναι μαχαιριές στην πλάτη της δημοκρατίας. 
Το Συμβούλιο Επικρατείας, όταν δημιουργήθηκε από τον Ελευθέριο Βενιζέλο, επρόκειτο να είναι και συνταγματικό δικαστήριο, όπως το αντίστοιχο γαλλικό. Αυτό δεν κατέστη δυνατό και έτσι το ΣτΕ και τα δικαστήρια κρίνουν με παρεμπίπτοντα έλεγχο την αντισυνταγματικότητα. Πάγια θέση της ΝΙΚΗΣ είναι η Ελλάδα να αποκτήσει συνταγματικό δικαστήριο. Σήμερα η Κυβέρνηση, αντί να προτείνει την ύπαρξη συνταγματικού δικαστηρίου με προληπτικό έλεγχο, πριν την ψήφιση κατέληξε σε ημίμετρα που δεν προσφέρουν τίποτα. Πληθώρα αντισυνταγματικών διατάξεων περνούν κάθε τόσο από τη Βουλή. Γίνονται ενστάσεις αντισυνταγματικότητας που όλες, ανεξαιρέτως, απορρίπτονται από την κυβερνητική πλειοψηφία. 
Το περιώνυμο άρθρο 86, που θα έπρεπε να αλλαχθεί τελικά, δεν αλλάζει τίποτα στην ουσία του. Η Βουλή και πάλι θα αποφασίζει, όχι μόνο για αδικήματα που αφορούν τα καθήκοντα του Υπουργού, αλλά και για εκείνα που διαπράχθηκαν κατά τη θητεία του από αυτόν. Δηλαδή, πιο ισχυρή προστασία επί δικαίων και αδίκων. 
Τους συνταξιούχους δικαστικούς τους προορίζει για θέσεις δημόσιες ή και κυβερνητικές μετά τριετία  από την αφυπηρέτησή τους στο άρθρο 89, ενώ στο άρθρο 90 θέλει και τη Βουλή να μετέχει στις προαγωγές ανώτατων δικαστικών. Αυτό δεν είναι ούτε θυμίζει διάκριση εξουσιών και χρηστή διοίκηση σε καμία περίπτωση. Το συμπέρασμα είναι, προφανώς, ότι καμία αλλαγή δεν προέκυψε από την πραγματική ανάγκη, πλην της αλλαγής του άρθρου 86, η οποία, όμως, δεν επιτυγχάνεται με τις προτάσεις της Νέας Δημοκρατίας. Όλες οι προτεινόμενες αλλαγές συντελούν στην καταπάτηση των συνταγματικών αρχών και την ευνομία. Εάν υιοθετηθούν θα προκαλέσουν πλήθος προβλημάτων στη χώρα μας, που δεν θα είναι εύκολα ανατάξιμο. 
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)
Η Νίκη έχει προτείνει σε όλα τα επίμαχα άρθρα αλλαγές που θα μπορούσαν να βελτιώσουν το περιεχόμενο του Συντάγματος, με σεβασμό στις αξίες του έθνους, της ιστορίας και των παραδόσεών μας. Η ελληνική συνταγματική παράδοση δεν αρχίζει το 1975 ούτε τελειώνει στις σύγχρονες θεωρίες διακυβέρνησης. Η πολιτική μας σκέψη έχει βαθιές ρίζες από τη βυζαντινή πολιτική φιλοσοφία, μέχρι το νεότερο ελληνικό συνταγματισμό. Η εξουσία δεν νοείται ως προνόμιο, αλλά ως ευθύνη. 
Για το Μέγα Φώτιο ο ιδανικός άρχοντας δεν νομιμοποιείται επειδή κατέχει την εξουσία. Η εξουσία δεν είναι προνόμιο, αλλά διακονία. Νομιμοποιείται όταν κυβερνά με δικαιοσύνη και όχι με προσωπικό συμφέρον, όταν σέβεται το νόμο περισσότερο από άλλους, όταν επιλέγει ως συνεργάτες του, τους άξιους και όχι τους αρεστούς. Όταν προστατεύει τον αδύναμο, όταν είναι ταπεινός και φιλαλήθης, όταν ακούει με σεβασμό την αντίθετη γνώμη και όταν θεωρεί την εξουσία ευθύνη και όχι μέσο προσωπικής δόξας. 
Η βασική διαφορά με τον ηγεμόνα του Μακιαβέλι είναι ότι ο Μακιαβέλι δίνει προτεραιότητα στην αποτελεσματική διατήρηση της εξουσίας, βλέπει την εξουσία ως μηχανισμό διατήρησης της ισχύος. Αναρωτιέμαι: Σας θυμίζει κάτι αυτό; Η βυζαντινή ορθόδοξη παράδοση δίνει προτεραιότητα στη δικαιοσύνη και την ηθική… 
 ΠΡΟΕΔΡΕΥΟΥΣΑ (Όλγα Γεροβασίλη): Υπάρχουν και συζητήσεις για τη διαδικασία. 
Τον λόγο έχει η Ανεξάρτητη Βουλευτής κ.  Γιώτα Πούλου. 
ΠΑΝΑΓΙΟΥ (ΓΙΩΤΑ) ΠΟΥΛΟΥ: Σας ευχαριστώ πολύ, κυρία Πρόεδρε.
Κυρίες και κύριοι συνάδελφοι, ειλικρινά στο πλαίσιο της κορυφαίας συζήτησης για τη Συνταγματική Αναθεώρηση, δεν θα ήθελα να περιοριστώ μόνο στην κριτική για την απροκάλυπτη και θεσμικά επικίνδυνη πρόταση της Νέας Δημοκρατίας. Θέλω ως Βουλευτής και ως πολίτης, να καταθέσω την αγωνία μου για τη θεσμική απαξίωση, αποτέλεσμα της επταετούς διακυβέρνησης της συντηρητικής Πλειοψηφίας και να προσθέσω τη φωνή μου σε όσους διεκδικούν μια προοδευτική, δημοκρατική, θεσμική ανασυγκρότηση της Ελληνικής Δημοκρατίας. 
Έρχεστε, κυρίες και κύριοι της Νέας Δημοκρατίας, φορώντας το μανδύα του εκσυγχρονιστή και παρουσιάζετε ένα πακέτο περίπου τριάντα πέντε διατάξεων προς αναθεώρηση. Είναι, όμως, πραγματική ανάγκη η ενίσχυση της λειτουργίας και θωράκισης της δημοκρατίας με την Αναθεώρηση του Συντάγματος ή μήπως χρησιμοποιείται και αυτή η κορυφαία διαδικασία προσχηματικά και καθαρά επικοινωνιακά από τον Πρωθυπουργό για αλλαγή ατζέντας, εν μέσω συνεχών σκανδάλων, κρίσεων και σοβαρών προβλημάτων που βιώνει η ελληνική κοινωνία; 
Η διαδικασία ξεκίνησε εσπευσμένα, όπως άλλωστε όλες σας οι νομοθετήσεις, χωρίς πραγματική διαβούλευση και χωρίς ειλικρινή διάθεση για εθνικό διάλογο. Επιπλέον, δεν επιδιώξατε καμία ουσιαστική συναίνεση. Είναι κομματική σας υπόθεση η Αναθεώρηση του Συντάγματος, ή σκοπεύετε να μετατοπίσετε ξανά την ευθύνη της αποτυχίας σας στην Αντιπολίτευση;
Πίσω, όμως, από τους βαρύγδουπους επικοινωνιακούς τίτλους, η αλήθεια είναι μία: Πρόκειται για μία ακόμη προσχηματική διαδικασία, που δεν υπηρετεί τη θωράκιση των θεσμών, αλλά την πολιτική επιβίωση μιας Κυβέρνησης που έχει χάσει την αξιοπιστία της και επιδιώκει να ενσωματώσει στο Σύνταγμα τις νεοφιλελεύθερες πολιτικές της. Και αυτό, δεν το λέει μόνο η Αντιπολίτευση. Κορυφαίοι συνταγματολόγοι και πρώην πολιτειακοί παράγοντες χαρακτηρίζουν τις προτάσεις σας ως αναθεώρηση των συνταγματικών πλεονασμάτων, μια άσκηση που δεν προσφέρει καμία ουσιαστική τομή, αλλά απλώς τραυματίζει το κύρος και τη σοβαρότητα του ίδιου του Συντάγματος. 
Αυτά δήλωσε ο πρώην Πρόεδρος της Δημοκρατίας κ. Προκόπης Παυλόπουλος. Και σε αυτά να προσθέσω και τη δήλωση του κ. Ευάγγελου Βενιζέλου: Ο σεβασμός στο Σύνταγμα προηγείται της Αναθεώρησης του και η χώρα πρέπει πρώτα να καταστεί διακυβερνήσιμη και θεσμικά αξιόπιστη. Και με τους δύο δεν ταυτίζομαι πολιτικά, αλλά αυτό δεν με εμποδίζει να επικαλεστώ την επιστημοσύνη τους. 
Κυρίες και κύριοι συνάδελφοι, οι Κυβερνήσεις Μητσοτάκη επί επτά ολόκληρα χρόνια έχουν συστηματικά καταστρατηγήσει βασικές συνταγματικές αρχές, από την ανεξαρτησία των αρχών και την εξόφθαλμη χειραγώγηση της δικαιοσύνης μέχρι τις νομοθετήσεις στα όρια της συνταγματικής νομιμότητας μερικές φορές, τη διαχείριση της δημόσιας διοίκησης και την προστασία των δικαιωμάτων. Τώρα έρχεται, δήθεν, να διορθώσει το Σύνταγμα, που ήδη έχει υπονομεύσει. Με ποια ηθική, όμως, και θεσμική νομιμοποίηση; 
Δεν υπάρχει ο χρόνος για την παράθεση των περιπτώσεων με τις οποίες έχει ευτελίσει στην πράξη το Σύνταγμα και τον Κανονισμό της Βουλής για λόγους πολιτικού, αλλά και δικαστικού καιροσκοπισμού. 
Θα αναφερθώ όσο συνοπτικά μπορώ σε μερικά εμβληματικά σημεία των προτάσεών σας, κύριοι της Κυβέρνησης. 
Πρώτον, η επίθεση στη δημόσια παιδεία, το πολύπαθο άρθρο 16. Προτάσσετε τη δυνατότητα παροχής ανώτατης εκπαίδευσης από ιδιώτες χωρίς, όμως, να θωρακίζετε επαρκώς το δημόσιο πανεπιστήμιο, τον ιστορικό μοχλό κοινωνικής κοινωνικότητας. Πρέπει να το λέμε συνεχώς. Δημιουργείται μια ταξική εκπαίδευση δύο ταχυτήτων, όπου η πρόσβαση στη γνώση θα εξαρτάται αποκλειστικά από το οικονομικό στάτους των οικογενειών. Είστε και ανακόλουθοι, όμως, αφού η διαβόητη απόφαση στο Συμβούλιο της Επικρατείας την οποία επικαλείστε -μολονότι έχει αποδομηθεί από έγκριτους νομικούς και ακαδημαϊκούς- κρίνει ότι ο νόμος Πιερρακάκη είναι ορθός συνταγματικά. Τότε γιατί έρχεστε να αλλάξετε το άρθρο 16; Μήπως γιατί γνωρίζετε πολύ καλά ότι ο νόμος σας είναι κατάφωρα αντισυνταγματικός;  
Δεύτερον, στο άρθρο 103 με το πρόσχημα της αξιολόγησης επιχειρείτε με επανακαθορισμό της μονιμότητας των δημοσίων υπαλλήλων και εισάγετε διαδικασία οριστικής παύσης. Αντί για ένα πραγματικά ανεξάρτητο και αποτελεσματικό κράτος, δημιουργείτε συνθήκες εργασιακής και κομματικής ομηρίας, φόβου και ανασφάλειας για χιλιάδες δημοσίους υπαλλήλους. Γιατί δεν εφαρμόζετε τους διάφορους νόμους που ψηφίσατε για την αξιολόγηση τους; Των αρίστων νόμοι, αποτύχατε; 
Τρίτον, συνταγματοποίηση της λιτότητας και των προνομίων για τους λίγους. Η κοινωνική σας αναλγησία γίνεται συνταγματικό άρθρο, άρθρο 79. Επιβάλλεται συνταγματική υποχρέωση για δημοσιονομική ισορροπία. Δηλαδή, συνταγματοποίηση της λιτότητας των περικοπών σε υγεία, παιδεία και κοινωνικές δαπάνες. Να το πούμε με απλά λόγια. Κάνετε τα μνημόνια συνταγματική υποχρέωση στο διηνεκές. 
Τέταρτον, ο θεσμικός κατήφορος και η συγκέντρωση εξουσίας. Πλήττετε την ίδια την καρδιά της δημοκρατίας και της λογοδοσίας. 
Στο άρθρο 54, με πρόσχημα την κυβερνησιμότητα φωτογραφίζετε αλλαγές στο εκλογικό σύστημα για τεχνητές πλειοψηφίες. Επίκαιρο, πράγματι, αφού πλέον η αυτοδυναμία για τη Νέα Δημοκρατία είναι μακρινό όνειρο και προσπαθείτε ανενδοίαστα να αναθεωρήσετε το Σύνταγμα στα κομματικά σας μέτρα. 
Επίσης, στο άρθρο 86 αλλάζετε απλώς διατυπώσεις και προτείνετε να αποφασίζει πλειοψηφικά η Βουλή. Ποιον κοροϊδεύετε; Είστε η Κυβέρνηση που θα μείνει στη θεσμική μνήμη της χώρας σαν αυτή που μετέτρεψε το άρθρο 86 σε εργαλείο συγκάλυψης ευθυνών των Υπουργών σας. 
Και επειδή ο χρόνος είναι περιορισμένος, μπορείτε να μας απαντήσετε πού ακριβώς σας εμπόδισαν τα άρθρα 101 και 102 του Συντάγματος, να εφαρμόσετε πραγματική αποκέντρωση και να ενισχύσετε την Τοπική Αυτοδιοίκηση; Ή μήπως, αλήθεια, ευθύνεται η συντηρητική και καθεστωτική αντίληψή σας να ελέγχετε τα πάντα από το επιτελικό Μαξίμου, ακόμα και το κομματικό πελατειακό σας κράτος; Διότι εσείς δεν εμπιστεύεστε ούτε τους συνεργάτες, ούτε τα στελέχη σας, ούτε τους Υπουργούς. Πώς εφαρμόζετε, αλήθεια, την πολυεπίπεδη διακυβέρνηση, την οποία νομοθετήσατε ως τίτλο, για να μείνει ανεφάρμοστη στα χαρτιά; Και πώς αντιλαμβάνεστε τη διαχείριση των τοπικών υποθέσεων που προβλέπει το Σύνταγμά μας, όταν αρπάζετε τη διαχείριση του νερού από τους δήμους και την παραδίδετε στην κερδοφορία της αγοράς σε εισηγμένες εταιρείες στο Χρηματιστήριο, με το νομοσχέδιο που συζητούμε ήδη στις επιτροπές αυτή τη στιγμή -με fast track και αυτό διαδικασίες διαβούλευσης και νομοθέτησης- και φυσικά, σε αντίθεση με την ΚΕΔΕ, τις ΔΕΥΑ και τους δήμους;
Κυρίες και κύριοι συνάδελφοι, όλες οι δημοκρατικές πολιτικές δυνάμεις οφείλουμε να καταγγείλουμε αυτήν την αντικοινωνική και προσχηματική αναθεώρηση και να αντιπροτείνουμε μια προοδευτική προσέγγιση που βάζει τον άνθρωπο και τα δικαιώματά του στο επίκεντρο, με ανασυγκρότηση της δημόσιας ανώτατης εκπαίδευσης, με γενναία χρηματοδότηση του δημόσιου πανεπιστημίου, με συνταγματική κατοχύρωση του ΕΣΥ ως καθολικής και υψηλού επιπέδου δημόσιας υγειονομικής περίθαλψης, με προστασία των εργασιακών δικαιωμάτων, των συλλογικών συμβάσεων και της μονιμότητας, με πραγματική ανεξαρτησία των ανεξάρτητων αρχών και της δικαιοσύνης, χωρίς κυβερνητικά φίλτρα και μικροκομματικούς σχεδιασμούς, με συνταγματική κατοχύρωση της εξασφάλισης του νερού, της ενέργειας, της στέγης και της προστασίας του περιβάλλοντος ως θεμελιωδών ανθρωπίνων δικαιωμάτων.
Θέλω κλείνοντας και μολονότι η διαδικασία των προς αναθεώρηση διατάξεων έχει ολοκληρωθεί να καλέσω τη Βουλή να στηρίξει την πρόταση του Εθνικού Συμβουλίου Διεκδίκησης των Γερμανικών Οφειλών για την προσθήκη ερμηνευτικής δήλωσης ή συμπλήρωση του άρθρου 28, σύμφωνα με την ομόφωνη απόφαση της Ολομέλειας της Βουλής το 2019 και για τη διασφάλιση της δικαστικής προστασίας των θυμάτων των ναζιστικών εγκλημάτων κατά της ανθρωπότητας. 
Κυρίες και κύριοι συνάδελφοι, η χώρα δεν έχει ανάγκη από ένα Σύνταγμα κομμένο και ραμμένο στα μέτρα της Νέας Δημοκρατίας, αλλά από ένα Σύνταγμα που θα προστατεύει τους Έλληνες πολίτες, τα ανθρώπινα δικαιώματα και τα δημόσια αγαθά, θα εγγυάται τη δικαιοσύνη, την κοινωνική συνοχή και θα δίνει πραγματική προοπτική στη νέα γενιά. 
Το δημοκρατικό και προοδευτικό μέτωπο, για το οποίο οφείλουμε να εργαστούμε όλοι, ώστε να μην παγιωθεί το δόγμα «Δεν υπάρχει εναλλακτική», πρέπει να σταθεί εμπόδιο στα σχέδια της Κυβέρνησης τόσο μέσα στη Βουλή όσο και έξω στην κοινωνία. 
Σας ευχαριστώ. 
ΠΡΟΕΔΡΕΥΟΥΣΑ (Όλγα Γεροβασίλη):  Τον λόγο έχει ο Πρόεδρος της Κοινοβουλευτικής Ομάδας Νίκη, ο κ. Νατσιός.
ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ): Κυρία Πρόεδρε, κυρίες και κύριοι συνάδελφοι, είναι γνωστό ότι τα τρία πρώτα Συντάγματα ψηφίστηκαν εν μέσω της Εθνικής Παλιγγενεσίας του 1821. Το πρώτο πολίτευμα της αγωνιζομένης Ελλάδος προήλθε από την Εθνοσυνέλευση της Επιδαύρου, στις 20 Δεκεμβρίου του 1821. Το πολίτευμα τούτο, γράφει ο Αλέξανδρος Σβώλος, στο έργο του «Ελληνικά Συντάγματα 1822-1975», δια να μη διεγείρη, ως δημοκρατικόν την δυσπιστίαν της Ιεράς Συμμαχίας, ωνομάσθη «προσωρινόν». 
Βαρυσήμαντη και μεγαλοπρεπής είναι η επική διακήρυξη της Επιδαύρου, την οποία και παραθέτω για να ακουστεί, για να δούμε πώς ξεκίνησε το έθνος μας: «Το Ελληνικόν Έθνος, το υπό την φρικώδη Οθωμανικήν δυναστείαν, μη δυνάμενον να φέρη τον βαρύτατον και απαραδειγμάτιστον ζυγόν της τυραννίας, και αποσείσαν αυτόν με μεγάλας θυσίας, κηρύττει σήμερον διά των νομίμων Παραστατών του, εις Εθνικήν συνηγμένων Συνέλευσιν, ενώπιον Θεού και ανθρώπων, την πολιτικήν αυτού ύπαρξιν και ανεξαρτησίαν».
Σημαντικότατο είναι το προοίμιο του Συντάγματος, το εν ονόματι της Αγίας Τριάδος. Γράφει ο σεβαστός Πρόεδρος επί τιμή του Αρείου Πάγου, κ. Βασίλειος Νικόπουλος: Είναι εμφανές ότι η ορθόδοξος χριστιανική πίστης, η οποία ως υπερτάτη αξία ενέπνευσε τον ιερόν απελευθερωτικόν αγώνα, κατηύγαζεν και το φρόνημα των συντακτών του προσωρινού πολιτεύματος της Ελλάδος. Ενδεικτικόν της ευλαβείας και της ζώσης ορθοδόξου χριστιανικής πίστεως των μελών της Α΄ εν Επιδαύρω Εθνικής Συνελεύσεως των Ελλήνων, είναι ότι η έναρξης των εργασιών της εκηρύχθη υπό του Επισκόπου Ταλαντίου Νεοφύτου, ηρωική μορφή, και πρώτου των μελών αυτής, αφού προηγουμένως με συμμετοχή όλων, ετελέσθη υπ’ αυτού Θεία Λειτουργία. 
Τι ωραίο, στην πιο μεγάλη στιγμή το έθνος κηρύττει την πολιτικήν αυτού ύπαρξη, δι’ ευχών της Αγίας μας Εκκλησίας, με μια Θεία Λειτουργία. 
Σημαντικό είναι και το δεύτερο άρθρο. Όταν αναζητήθηκε, κύριοι συνάδελφοι, η συνισταμένη και η κοινή βάση που θα προσδιόριζε τον Έλληνα, την εθνική δηλαδή ονοματοδοσία των επαναστατών, ευθύς εξ αρχής ορίστηκε: «Όσοι αυτόχθονες κάτοικοι της επικράτειας της Ελλάδος πιστεύουσιν εις Χριστόν εισίν Έλληνες και απολαμβάνουσιν άνευ τινός διαφοράς όλων των πολιτικών δικαιωμάτων». Είναι ακράδαντη και εδραία η πίστη των αγωνιστών στην σωτήριο επέμβαση του Χριστού για την νεκρανάσταση του γένους. «.Αυτόν τον Χριστόν φοβόμαστε, και αυτείνη η θρησκεία μάς ξαναλευτέρωσε και βήκαμεν εις την κοινωνίαν του κόσμου, όπως γράφει και ο πατριδοφύλακας, στρατηγός Μακρυγιάννης. 
Εσείς τα αγνοείτε όμως αυτά. Στη Νίκη δεν λησμονούμε τα ιδρυτικά κληροδοτήματα μας. Εμπνεόμαστε από τους αγώνες των ελευθερωτών μας. Γι’ αυτό υπηρετούμε και τον λαό μας με ήθος ρωμαίικο. Υπηρετούμε τα πάθια και τους καημούς του λαού, που θα έλεγε και ο Αλέξανδρος Παπαδιαμάντης. 
Στη Νίκη γνωρίζουμε ότι παιδεία θα πει πρωτίστως γλώσσα. Και η Ελληνική γλώσσα, κυρίες και κύριοι συνάδελφοι, είναι πρωτίστως δουλειά της μάνας. Οι μαστοί της είναι τρεις, έλεγε κάποιος σοφός. Οι δύο για το πολύτιμο γάλα της, το μητρικό και ο τρίτος είναι η γλώσσα της. Γι’ αυτό και η εθνική μας γλώσσα ονομάζεται και μητρική γλώσσα. Θέλετε να προστατέψετε τη γλώσσα όπως αναγράφετε; Προστάτεψε τη μάνα, τον πρώτο αξεπέραστο και αμίμητο δάσκαλο του παιδιού. Όσο πιο πολύ μένει η μάνα με τα παιδιά της, τόσο πιο ισορροπημένη και υγιής είναι και η γλωσσική εξέλιξη και η ανατροφή του παιδιού. Η δυσκολία που παρατηρείται σήμερα στα παιδιά στην έκφραση είναι ακριβώς εξαιτίας της απουσίας της μάνας, την οποία την έχετε καταδικάσει να τριγυρίζει νυχθημερόν έξω από το σπίτι για να εξασφαλίσει τα προς το ζην. 
Πρόταση ακόμη της Νίκης είναι η κατοχύρωση και του Εθνικού μας Ύμνου. Μιλάτε για προστασία της σημαίας. Άκουγα Βουλευτές της Συμπολίτευσης με ζέση να μιλάνε για τη Γαλανόλευκη. Σας το είπε εχθές και ο Βουλευτής μας, ο κ. Δελβερούδης. Αγαπητοί μου, τόσο προστατεύετε την Ελληνική Σημαία που δεν τολμάτε να τη βάλετε μέσα στα δημοτικά σχολεία. Το ζητήσαμε επανειλημμένως. Μία φορά τον μήνα Εθνικός Ύμνος και έπαρση σημαίας. Αυτό, κύριε Στυλιανίδη, είναι πατριωτισμός; Ξέρω τις ευαισθησίες σας. Αυτό είναι υποκρισία, μεγίστη. 
Διαφωνούμε με τα ιδιωτικά πανεπιστήμια. Θέλουμε ισχυρό δημόσιο πανεπιστήμιο. Μας ενδιαφέρει όμως και πάλι εδώ πρωτίστως, τι διδάσκεται μέσα στα πανεπιστήμια. Οι σπουδές φύλου αρμόζει με την παράδοσή μας; Επιτρέπεται να διδάσκουν μέσα στα πανεπιστήμια καθηγητές τύπου κ. Διαμαντόπουλου, οι οποίοι λένε ότι διέπραξε εγκλήματα ο ελληνικός στρατός στη Μικρά Ασία; Αυτά που λένε στην Πάντειο; Είναι δυνατόν να βλέπουμε κάθε Μάιο στο Αριστοτέλειο Πανεπιστήμιο της Θεσσαλονίκης να καμαρώνει η σημαία των ΛΟΑΤΚΙ; Την Ελληνική Σημαία να βάλετε εκεί, μόνιμα. Με τέτοια πράγματα δεν είναι πανεπιστήμιο, είναι πανεπιζήμιο, όπως είχα διαβάσει κάποτε. 
Βάζετε από την πόρτα τους ιδιώτες στα πανεπιστήμια, από τα παράθυρα και κρυφίως και πονηρά όμως συνεχίζεται ο δηλητηριασμός των παιδιών. Εμείς στη Νίκη θα σας σφυροκοπούμε όπου μπορούμε και όσο μπορούμε γι’ αυτά τα λεπτά θέματα. Θα υπερασπιζόμαστε ως άγρυπνοι φρουροί την οικογένεια και τα παιδιά του λαού μας. Και θα σας το ξαναδείξω, να το δείτε και εσείς, κύριε Υπουργοί. Συμφωνείτε με αυτό που διδάσκεται μέσα στα σχολεία μας; Μέσες οικογένειες στις οποίες βάζουν και την οικογένεια του ιδίου φύλου και διαβάζουν, σε δεκάχρονα και εντεκάχρονα παιδιά, ακούστε: Αποτελείται από ζευγάρια του ιδίου φύλου, που ζουν μαζί και μπορεί να έχουν παιδιά μέσω υιοθεσίας, παρένθετης μητρότητας ή βιολογικών μεθόδων». Σε εντεκάχρονα παιδιά αυτά. Κατά τα άλλα ανεμίζετε σημαίες πατριωτισμού. Και πάλι υποκρισία εδώ. 
Για μας αποτελεί ακόμη ύψιστη υποκρισία να κομπάζει το πολιτικό σύστημα για την προάσπιση των ανθρωπίνων δικαιωμάτων, όταν την ίδια στιγμή αρνείται πεισματικά να προστατεύσει τον πιο αδύναμο, τον πιο αθώο και τον πιο ανυπεράσπιστο συνάνθρωπό μας, το παιδί που ακόμη δεν έχει γεννηθεί. Προτείνουμε ευθέως την εισαγωγή νέας διάταξης που θα ανάγει σε ύψιστο και απαραβίαστο αγαθό την ανθρώπινη ζωή από την πρώτη στιγμή της δημιουργίας, εξ άκρας συλλήψεως όπως λέγεται. Χωρίς το δικαίωμα στην ύπαρξη κάθε άλλη συζήτηση περί ελευθεριών είναι κενή περιεχομένου. Δίπλα στο αγέννητο παιδί στέκεται ο θεσμός που κράτησε όρθιο τον Ελληνισμό, το γένος μας, άρα τους αιώνες, την παραδοσιακή ελληνική οικογένεια. 

[bookmark: _Hlk235565933]Η δική μας πρόταση για το άρθρο 21 ξεκαθαρίζει το τοπίο. Ενδεικτικώς, προτείνουμε τα εξής: Πρώτον, τη σαφή αναφορά στο Σύνταγμα ότι ο γάμος ορίζεται ως ένωση ανδρός και γυναικός και τελεί υπό την προστασία του κράτους. Αυτό είναι η οικογένεια, τίποτα άλλο. Αυτό γνωρίσαμε, αυτό μας έρχεται από τα βάθη των αιώνων. Τώρα τι γίναμε; 
Δεύτερον, την σαφή αναφορά ότι η δημογραφική ανάπτυξη του ελληνικού έθνους αποτελεί πρωταρχική αποστολή της πολιτείας και δεν μπορεί να επιδιώκεται μέσω της αποδοχής αλλογενών πληθυσμών. Ας γίνουμε ξεκάθαροι. Η λύση στο δημογραφικό μας «χειμώνα» δεν θα έρθει μέσα από την αντικατάσταση των Ελλήνων από αλλογενείς και από αναφομοίωτους, παράνομους μετανάστες.
Τρίτον, η ευλογημένη πολύτεκνη οικογένεια -λίγες απέμειναν στην Ελλάδα- να τυγχάνει πλήρους φορολογικής απαλλαγής και ειδικής στεγαστικής μέριμνας. 
Η Νίκη, συνεπής στον αγώνα της για την προάσπιση της ελευθερίας του ανθρωπίνου προσώπου, στέκεται απέναντι στον ψηφιακό ολοκληρωτισμό. Στο όνομα της δήθεν διοικητικής διευκόλυνσης και της τεχνητής νοημοσύνης στήνεται ένα ασφυκτικό πλέγμα επιτήρησης κάθε πτυχής της ανθρώπινης δραστηριότητας. Η δημιουργία ενιαίων προσωπικών αριθμών και ψηφιακών φακέλων σε συνδυασμό με την επιβαλλόμενη απόσυρση του φυσικού χρήματος αφαιρούν από τον άνθρωπο το δικαίωμα στην ιδιωτικότητα και στην αυτονομία. Απαιτούμε τη συνταγματική διασφάλιση της ακώλυτης χρήσεως των μετρητών, όπως ακριβώς προβλέπεται στα Συντάγματα άλλων ευρωπαϊκών κρατών. Κανένα τραπεζικό σύστημα και κανένα υπερεθνικό κέντρο αποφάσεων δεν δικαιούται να κρατά το διακόπτη της επιβίωσης του κάθε Έλληνα πολίτη. 
Κυρίες και κύριοι της Πλειοψηφίας, μιλάτε διαρκώς για ανάπτυξη. Αλλά τι είδους ανάπτυξη είναι αυτή που ξεσπιτώνει τους Έλληνες; Έχετε παραδώσει -όχι μόνο εσείς και οι προηγούμενοι- τα κλειδιά των σπιτιών των Ελλήνων σε δήθεν επενδυτικά ταμεία. Στην πραγματικότητα, στεγαστικά δάνεια χιλιάδων Ελλήνων μεταβιβάστηκαν σε πρόσωπα αγνώστου ταυτότητας, κρυμμένα πίσω από υπεράκτιες εταιρείες φορολογικούς παραδείσους και, βέβαια, τις τράπεζες. Αυτή την περιουσία, που όλα αυτά τα αρπακτικά αποκομίζουν μέσα από σκανδαλώδεις τιτλοποιήσεις δανείων, θέλετε να την καταστήσετε αντικείμενο συνταγματικής προστασίας. Την ίδια στιγμή η πραγματική ιδιοκτησία, αυτή που αποκτήθηκε με το μόχθο και τον κόπο και τον ιδρώτα του λαού μας, έχει καταστεί έρμαιο της λαίλαπας των πλειστηριασμών. 
Προτείνουμε και στο ισχύον άρθρο μία παράγραφο με το εξής περιεχόμενο: Η πρώτη κατοικία τελεί υπό την απόλυτη προστασία του κράτους. Απαγορεύεται η εκχώρηση απαιτήσεων που αφορούν την κύρια κατοικία σε τρίτους με όρους ευνοϊκότερους από αυτούς που προσφέρθηκαν στον οφειλέτη. Απαγορεύεται ρητά η κατάσχεση ή ο πλειστηριασμός της κύριας κατοικίας, στην οποία διαβιούν πρόσωπα με ποσοστό αναπηρίας που ορίζει ο νόμος. Να σεβαστούμε, τουλάχιστον, αυτές τις οικογένειες που έχουν παιδιά -και όχι μόνο- με προβλήματα αναπηρίας και τους υπηρετούν. Ξεκάθαρες κουβέντες, να ανασάνει ο λαός, να μπορέσουν οι νέοι μας αντί να φεύγουν στο εξωτερικό να προγραμματίσουν τη ζωή τους εδώ στην πατρίδα μας και να φτιάξουν οικογένειες, που τόσο ανάγκη έχει η Ελλάδα μας. 
Ας έρθουμε τώρα στο μεγάλο απόστημα της πολιτικής μας ζωής. Μιλάτε για διαφάνεια, ενώ το σύστημά σας προάγει την ατιμωρησία. Το διαβόητο άρθρο 86 για την ευθύνη των Υπουργών αποτελεί το απόλυτο μνημείο ντροπής μεταπολιτεύσεως. Με τη διάταξη αυτή ο πολιτικός διαχωρίζεται από τον απλό λαό, χτίζοντας γύρω του ένα κάστρο προστασίας. Εσείς προτείνετε αλλαγές, που δεν αλλάζουν την ουσία, αφού τον τελικό λόγο και πάλι για τη δίωξη ενός Υπουργού τον αφήνετε πάλι στα χέρια της Βουλής, δηλαδή την πλειοψηφία. Μας τα έλεγε και στα κανάλια ο κ. Άδωνις και κοκορευόταν γι’ αυτό. Έλεγε: «Είμαστε πλειοψηφία, κάνουμε ότι θέλουμε». Πρόκειται για καθαρή συγκάλυψη. 
Η δική μας φωνή είναι κρυστάλλινη. Κατάργηση κάθε προνομίου. Η κίνηση της ποινικής διαδικασίας πρέπει να αφαιρεθεί πλήρως από τη Βουλή. Ο πολιτικός πρέπει να στέκεται απέναντι στον νόμο απογυμνωμένος από τα προνόμια και τα αξιώματά του, όπως ακριβώς και ο κάθε πολίτης αυτής της χώρας. Οι αρχαίοι -θυμήθηκα- όταν αναπαριστούσαν τη δικαιοσύνη την απεικόνιζαν με ρούχα ευτελή και τυφλή. Γιατί άραγε; Για να δείξει ότι δεν δωροδοκείται, είναι αδέκαστη δικαιοσύνη και δεν βλέπει ποιους έχει μπροστά της και να μην διαχωρίζει. 
Η κατάργηση του άρθρου 86 δεν αρκεί όταν ο ελεγχόμενος Υπουργός συμμετέχει στον διορισμό της ηγεσίας της δικαιοσύνης, όταν η Κυβέρνηση επιλέγει την ηγεσία του Αρείου Πάγου και του Συμβουλίου της Επικρατείας. 
Η πρόταση της Νέας Δημοκρατίας για την ανάθεση αυτής της αρμοδιότητας σε ειδική κοινοβουλευτική επιτροπή, δηλαδή στην εκάστοτε κυβερνητική πλειοψηφία, συνιστά προσβολή της νοημοσύνης μας. Απαιτούμε την ριζική αποκοπή της δικαιοσύνη από τα πλοκάμια της εκτελεστικής εξουσίας. 
Μελετώντας αυτές τις μέρες, αγαπητοί μου, πάντα μ' αρέσει να εμπνέομαι και να ερανίζομαι από τον αρχαίο πλούσιο λόγο, βρήκα ένα κείμενο στον «Κατά Κτησιφῶντος» λόγο του Αισχίνη, που γράφει τα εξής, πρώτα στην αειθαλή αρχαία γλώσσα μας και θα το αποδώσω στην ελληνική. Λέει το κείμενό: «Οὐ μέμνησθ᾽ ὅτι οὐδεὶς πώποτε ἐπέθετο πρότερον δήμου καταλύσει, πρὶν ἂν μεῖζον τῶν δικαστηρίων ἰσχύσῃ;». Δηλαδή, δεν θυμάστε ότι ποτέ κανείς δεν επιχείρησε να καταλύσει τη δημοκρατία (τον δήμο), προτού προηγουμένως γίνει ισχυρότερος από τα δικαστήρια; Η δημοκρατία καταλύεται όταν ελέγχεις τη δικαιοσύνη. Έχει ειπωθεί από τα αρχαία ακόμη χρόνια. 
Η Νίκη προτείνει, πρώτον, η ηγεσία της δικαιοσύνης να εκλέγεται -αυτό είναι και αίτημα όλου του ελληνικού λαού, αυτό το αγκάθι, το οποίο πληγώνει συνεχώς την πολιτική ζωή του τόπου μας- από ανεξάρτητο μικτό συλλογικό όργανο πλήρως αποσυνδεδεμένο από την εκάστοτε κυβερνητική πλειοψηφία. Δεύτερον, να απαγορευθεί δια ροπάλου, θα έλεγα, η δυνατότητα διορισμού συνταξιούχων δικαστικών σε υψηλόβαθμες κρατικές θέσεις ή Ανεξάρτητες Αρχές. Να τελειώνει, επιτέλους, αυτό το σκοτεινό αλισβερίσι. Τρίτον, να μην επιτρέπεται η επιλογή συνδικαλιστών δικαστών σε ηγετικές θέσεις δικαιοσύνης ούτε και σε υπηρεσιακά ή πειθαρχικά συμβούλια ή να ασκούν καθήκοντα επιθεωρήσεως. 
Επί λήψει ο χρόνος διηγουμένω, που λέει και στη γραφή, δεν αρκεί ο χρόνος, αγαπητοί μου, για να αναπτύξουμε όλες τις θέσεις της Νίκης, για την εξυγίανση των θεσμών και του πολιτικού μας συστήματος. Θα κλείσω με κάποια σημεία. 
Πρώτον, απαιτούμε το ξερίζωμα της κομματοκρατίας και του πελατειακού κράτους μέσα από την πλήρη και από την αποτελεσματική διάκριση των εξουσιών. Ακούγαμε εδώ προχθές από τον κ. Σαλμά να μας περιγράφει τη διαπλοκή. Εσείς τι νομίζετε; Τι κάνει έξω ο λαός; Έλεγε ο Πλάτων στο «Μενέξενο» της Πολιτείας: «Το ήθος της πολιτείας ομοιούται τοις αρχούσιν». 
Και βέβαια και κάτι άλλο, ότι ο πολιτικός είναι δάσκαλος του ελληνικού λαού. Όταν ο πολιτικός είναι αγαθός, μεταφέρει αυτήν την αγαθότητα με την κυριολεκτική σημασία την αρχαία και στον λαό. Όταν είναι πονηρός, πονηρεύει και τον λαό. Έχουμε μεγάλη ευθύνη ως πολιτικοί. Και το ξαναλέω αυτό. Τα αξιώματα, κυρίες και κύριοι συνάδελφοι, δεν μας ανήκουν. Αυτό μας διαφεύγει. Τα αξιώματα ανήκουν στον ελληνικό λαό. Αυτός μας τα έδωσε για να τον υπηρετούμε. 
Δεύτερον, διεκδικούμε το τέλος της οικονομικής ομηρίας και της φαυλότητας των κομμάτων, την απαγόρευση κάθε μορφής τραπεζικού δανεισμού και τον αποκλεισμό των κομμάτων που έχουν υπέρογκα χρέη από τις εκλογικές διαδικασίες. 
Τρίτον, αξιώνουμε πλήρη διαφάνεια σε όσους κρατούν τις τύχες της χώρας. Είναι ανεπίτρεπτο Βουλευτές, Υπουργοί, δικαστικοί και υψηλόβαθμα στελέχη των Ενόπλων Δυνάμεων να συμμετέχουν σε στοές και μυστικές οργανώσεις. Δεν χωρούν διπλοί όρκοι και κρυφές δεσμεύσεις όταν καλείσαι να υπηρετήσεις το έθνος και το Σύνταγμα. 
Πρέπει να δώσουμε ξανά νόημα στο πρώτο άρθρο του Συντάγματος, που ορίζει ότι όλες οι εξουσίες πηγάζουν από το λαό. Η Νίκη υποστηρίζει τη λαϊκή νομοθετική πρωτοβουλία, τα δημοψηφίσματα που είναι δεσμευτικά για την πολιτεία, την ενίσχυση του θεσμού της διαβούλευσης των νόμων. Η δημοκρατία δεν είναι τηλεοπτικό σόου, είναι η άμεση και υπεύθυνη ενεργοποίηση του ελληνικού λαού.
Κυρία Πρόεδρε, κυρίες και κύριοι συνάδελφοι -σας κοιτάω, κυρία Πρόεδρε, να μην κάνω κάποιο λάθος- στο ακροτελεύτιο άρθρο του Συντάγματος γράφει το εξής. Διαβάζω αυτήν την περίφημη φράση: Η τήρηση του Συντάγματος επαφίεται στον πατριωτισμό των Ελλήνων. Το ρήμα «επαφίεται» σημαίνει ανάθεση, εμπιστοσύνη και ευθύνη. Δυστυχώς, κυρίως, από τα μνημόνια -μνημόσυνα για τον λαό- και εντεύθεν, όλες οι κυβερνήσεις έδειξαν ανευθυνότητα, πρόδωσαν το Σύνταγμα που κατάντησε σύντριμμα. Υποθηκεύτηκε η πατρίδα, δεν τηρήθηκε το Σύνταγμα, άρα, δεν ήταν πατριωτικές αυτές οι κυβερνήσεις. Η Νίκη είναι το μόνο κίνημα μέσα στη Βουλή των Ελλήνων που προτάσσει τη λέξη «πατριωτικό» στην ονομασία του, όχι για να κερδίσουμε εντυπώσεις, αλλά γιατί είμαστε όντως πατριώτες με όλη μας την ψυχή. 
Ευχαριστώ πολύ.
(Χειροκροτήματα από την πτέρυγα του Δημοκρατικού Πατριωτικού Κινήματος-ΝΙΚΗ)
ΠΡΟΕΔΡΕΥΟΥΣΑ (Όλγα Γεροβασίλη): Κι εμείς ευχαριστούμε.
Τον λόγο έχει ο κ. Διονύσιος Καλαματιανός, ανεξάρτητος Βουλευτής. 
ΔΙΟΝΥΣΙΟΣ-ΧΑΡΑΛΑΜΠΟΣ ΚΑΛΑΜΑΤΙΑΝΟΣ: Ευχαριστώ, κυρία Πρόεδρε.
Κυρία και κύριε Υπουργέ, κυρίες και κύριοι συνάδελφοι, βρισκόμαστε σε μία κορυφαία διαδικασία του κοινοβουλευτισμού μας. Η Αναθεώρηση του Συντάγματος δεν είναι μια απλή διαδικασία, είναι μια διαδικασία που απαιτεί αξιοπιστία, σοβαρότητα και σεβασμό. Διότι το Σύνταγμα αφορά τον τρόπο που λειτουργεί η δημοκρατία μας, αφορά την ποιότητα της δημοκρατίας μας, αφορά τη σχέση του πολίτη με το κράτος, αφορά τις εγγυήσεις του κράτους δικαίου, αφορά τη λειτουργία των θεσμών και την προστασία των δικαιωμάτων. Απαιτείται, λοιπόν, αξιοπιστία. Και έρχεται η Κυβερνητική Πλειοψηφία και προτείνει τις αλλαγές που θέλει για το Σύνταγμα. 
Κατ’ αρχάς, αυτή η Κυβερνητική Πλειοψηφία έχει την αξιοπιστία που απαιτείται για να υπάρξουν οι ευρύτερες συναινέσεις, που το ίδιο το Σύνταγμα μας απαιτεί, τις αυξημένες πλειοψηφίες; Προφανώς, όχι. Διότι είναι μια Κυβέρνηση η οποία συνδέεται συνεχώς με σκάνδαλα, με διαφθορά, με διαπλοκή, με θεσμικές εκτροπές. Είναι μια Κυβέρνηση η οποία, επίσης, καταστρατηγεί και καταπατά συνεχώς τις διατάξεις του Συντάγματος. Το είδαμε αυτό και στο έγκλημα των Τεμπών και στο σκάνδαλο των υποκλοπών και στο σκάνδαλο του ΟΠΕΚΕΠΕ. Αλήθεια, ακόμα πανηγυρίζετε για το ότι παραπέμπονται τέσσερις Βουλευτές της Κυβερνητικής Πλειοψηφίας για περαιτέρω διερεύνηση; Πώς, λοιπόν, ζητάτε συναινέσεις με όλα αυτά που έχετε κάνει απέναντι στη δημοκρατία και στη λειτουργία του Συντάγματος; 
Δεν μπορούμε όμως να συναινέσουμε και για έναν επιπλέον λόγο, για τις προτάσεις σας αυτές καθ’ αυτές. Διότι είναι προτάσεις οι οποίες δεν υπηρετούν μια ισχυρότερη δημοκρατία, δεν ενισχύουν το κράτος δικαίου, δεν προστατεύουν τα δικαιώματα, δεν προστατεύουν την κοινωνική πλειοψηφία. Το αντίθετο, είναι η συνέχεια μιας κατεύθυνσης πολιτικής που έχετε, που ουσιαστικά είναι μια κατεύθυνση συντηρητική, μια κατεύθυνση συγκεντρωτική και μια κατεύθυνση φιλική στα μεγάλα οικονομικά συμφέροντα. 
Θα αναφέρω κάποιες διατάξεις ενδεικτικά. 
Στο άρθρο 16, τι κάνατε; Εκεί που έλεγε το Σύνταγμα ότι απαγορεύεται η ίδρυση ιδιωτικών σχολών, εσείς το κάνατε ότι θα επιτρέπεται η ίδρυση ιδιωτικών σχολών μέσω της λειτουργίας παραρτημάτων ξένων πανεπιστημίων στην Ελλάδα. Τι μας λέγατε τότε που φέρατε αυτή τη διάταξη, αυτόν τον νόμο; Μας λέγατε ότι θα έρθουν εδώ τα μεγάλα πανεπιστήμια στην Ελλάδα, το Χάρβαρντ, το Γέιλ, ότι θα επενδύσουν και ότι θα δημιουργήσουν παραρτήματα. Ποιο ήταν το αποτέλεσμα της νομοθέτησης σας; Μετονομάστηκαν τα κολέγια σε πανεπιστημιακές σχολές. Βαφτίσια κάνατε και τίποτε άλλο. Στην ουσία τι λειτούργησε; Τίποτα. Επιβεβαιωθήκαμε απόλυτα σε αυτό που λέγαμε. Και δημιουργείτε και ανισότητες. Ποια ελάχιστη βάση εισαγωγής χρειάζεται για να μπει κάποιος σε ιδιωτικό πανεπιστήμιο και ποια σε δημόσιο; Και δημιουργείτε πελατεία μέσω της ελάχιστης βάσης εισαγωγής, για να αποκλειστούν δέκα, δεκαπέντε, είκοσι χιλιάδες υποψήφιοι φοιτητές και να στραφούν στις ιδιωτικές σχολές, στα παραρτήματα αυτά που λειτουργούν σήμερα στην Ελλάδα. Θέλετε, δηλαδή, να μας γυρίσετε δεκαετίες πίσω και να μετατρέψετε την Τριτοβάθμια Εκπαίδευση, την Τριτοβάθμια Παιδεία από κοινωνικό δικαίωμα σε προνόμιο. Διότι το δημόσιο πανεπιστήμιο υπηρέτησε την κοινωνική κινητικότητα. Επέτρεψε στο παιδί του αγρότη, του εργαζόμενου, του λιγότερο οικονομικά ισχυρού να σπουδάσει, να έχει ένα καλύτερο μέλλον, να καλλιεργηθεί. Θέλετε να μας γυρίσετε πίσω λοιπόν, όχι να μας πάτε στο μέλλον και να κάνετε την Τριτοβάθμια Εκπαίδευση να πληρώνεται.
Στο άρθρο 79 επιχειρείτε να εισάγετε στο Σύνταγμα δημοσιονομικό όριο, μια συγκεκριμένη οικονομική αντίληψη, δηλαδή. Θέλετε να κάνετε διάταξη του Συντάγματος τον νεοφιλελευθερισμό. Θέλετε λιτότητα για τα κοινωνικά δικαιώματα, μείωση κοινωνικών δαπανών και ταυτόχρονα, οι αμυντικές δαπάνες να τραβάνε τον ανήφορο. Αυτό θέλετε να κάνετε. Είναι μια εμμονή ιδεολογική δική σας και θέλετε να την κάνετε και συνταγματικό κανόνα.
Στο άρθρο 86 έχουμε πραγματική υποκρισία. Μας λέτε ότι θέλετε τη λογοδοσία των Υπουργών. Και η διάταξη που υπάρχει σήμερα, δίνει το δικαίωμα, δίνει τη δυνατότητα της λογοδοσίας των Υπουργών, των μελών της Κυβέρνησης. Τι κάνατε εσείς; Καταστρατηγήσατε τη διάταξη, αδιαφορήσατε για τη δυνατότητα αυτή και προστατεύσατε τα μέλη της Κυβέρνησης, τους Υπουργούς που θέλατε να προστατεύσετε. Αυτό κάνατε. Και λέτε τώρα ότι -και καλά- θέλετε να αλλάξετε το άρθρο 86 για να υπάρχει λογοδοσία. Όχι, το αντίθετο. Ξανά στην Κυβερνητική Πλειοψηφία η άσκηση ποινικής δίωξης. Έτσι όμως, δεν αλλάζει τίποτα. Αφήνετε τη διαδικασία, όπως είναι σήμερα και θέλετε να συνεχίσετε να προστατεύετε τα μέλη της Κυβέρνησης που ελέγχονται για διάπραξη ποινικών αδικημάτων. 
Επίσης, στο άρθρο 103 τα έχετε βάλει με τους δημοσίους υπαλλήλους. Θέλετε μέσω της αξιολόγησης να άρετε τη μονιμότητα, να οδηγήσετε δηλαδή δημοσίους υπαλλήλους στην απόλυση, να ζήσουμε δηλαδή ξανά την Πλατεία Κλαυθμώνος, το κομματικό κράτος που διώχνει τους δημοσίους υπαλλήλους που έχει προσλάβει η προηγούμενη κυβέρνηση για να προσλάβει τους δικούς της. Αυτό θέλετε; Πείτε το ξεκάθαρα. Τι σας έχουν κάνει οι δημόσιοι υπάλληλοι; Θα πρέπει να λειτουργήσει ανεξάρτητα το δημόσιο. Θα πρέπει να μπορεί να λειτουργεί η δημόσια διοίκηση πραγματικά ανεξάρτητα πέρα από κομματικές δεσμεύσεις. Εσείς θέλετε ακριβώς το αντίθετο. Ξανά μάς γυρίζετε πίσω. Ξανά οπισθοδρόμηση. 
Είναι ξεκάθαρο, κυρίες και κύριοι συνάδελφοι, ότι η δική μας αντίληψη για τη Συνταγματική Αναθεώρηση είναι εντελώς διαφορετική από τη δική σας. Εμείς θέλουμε ισχυρότερο κράτος δικαίου, βελτίωση της ποιότητας της ζωής των πολιτών, εμβάθυνση της δημοκρατίας, πραγματική ανεξαρτησία της δικαιοσύνης, ισχυρές ανεξάρτητες αρχές, προστασία των ατομικών δικαιωμάτων, προστασία των δημοσίων αγαθών που τα έχετε βάλει στο στόχαστρο ακόμα και το νερό, ισχυρή δημόσια υγεία για να έχουν γιατρό και νοσηλευτή όλες και όλοι, ισχυρή δημόσια παιδεία για να έχουν δάσκαλο και καθηγητή όλες και όλοι, ενίσχυση των εργασιακών δικαιωμάτων για να έχουν αξιοπρεπείς μισθούς και ασφαλείς συνθήκες εργασίας όλοι οι εργαζόμενοι, μεγαλύτερη προστασία των ατόμων με αναπηρία και των ευάλωτων κοινωνικών ομάδων. Και επίσης, θέλουμε τη συμμετοχή των πολιτών στις διαδικασίες λήψης αποφάσεων. Θέλουμε μια δημοκρατία πιο ανοικτή, πιο συμμετοχική, πιο ζωντανή. 
Το Σύνταγμα δεν υπάρχει για να υπηρετεί τις επιδιώξεις της εκάστοτε κυβέρνησης, δεν υπάρχει για να κατοχυρώνει ιδεολογικές εμμονές, δεν υπάρχει για να εξυπηρετεί τα συμφέροντα των λίγων και των οικονομικών ελίτ. Το Σύνταγμα υπάρχει για να προστατεύει τη δημοκρατία, να διασφαλίζει τους θεσμούς, να κατοχυρώνει τα δικαιώματα των πολιτών, να υπηρετεί το δημόσιο συμφέρον. Και αυτό δεν συνάδει με τις δικές σας προτάσεις. Δεν μπορούμε να συναινέσουμε. Δεν μας επιτρέπει ο ελληνικός λαός να συναινέσουμε στις προτάσεις της Αναθεώρησης που κάνετε. Δεν μπορούμε να ανεχθούμε να γυρίζουμε πίσω στο παρελθόν. 
Η Ελλάδα χρειάζεται προγραμματικές και προοδευτικές συνταγματικές αλλαγές, χρειάζεται περισσότερη δημοκρατία, περισσότερη δικαιοσύνη, περισσότερη διαφάνεια, περισσότερη λογοδοσία, περισσότερη κοινωνική δικαιοσύνη. Και αυτός είναι ο δρόμος της προόδου, της προοπτικής για τη νέα γενιά. Αυτόν τον δρόμο αξίζει να έχουμε για την Ελλάδα. 
Σας ευχαριστώ.

ΠΡΟΕΔΡΕΥΟΥΣΑ (Όλγα Γεροβασίλη): Τώρα έχει τον λόγο ο Πρόεδρος της Κοινοβουλευτικής Ομάδας του Κομμουνιστικού Κόμματος Ελλάδας, ο κ. Δημήτρης Κουτσούμπας. 
ΔΗΜΗΤΡΙΟΣ ΚΟΥΤΣΟΥΜΠΑΣ (Γενικός Γραμματέας της Κεντρικής Επιτροπής του Κομμουνιστικού Κόμματος Ελλάδας): Κυρίες και κύριοι, η σημερινή επέτειος μας καλεί να θυμηθούμε και να τιμήσουμε όσους αγωνίστηκαν κατά της δικτατορίας, όσους βασανίστηκαν, φυλακίστηκαν, εξορίστηκαν, δολοφονήθηκαν. Το ΚΚΕ είναι περήφανο για τη συνεισφορά του και για τις μεγάλες θυσίες που κατέθεσε σε αυτή την υπόθεση. 
Ταυτόχρονα, μας υπενθυμίζει ότι πολλά από τα αιτήματα του αντιδικτατορικού αγώνα παραμένουν επίκαιρα και σήμερα, γιατί η δικτατορία του κεφαλαίου άλλαξε μεν μορφή, αλλά δυστυχώς δεν άλλαξε η ουσία της. Και αυτό είναι ένα συμπέρασμα που σχετίζεται και με το θέμα της σημερινής συνεδρίασης. 
Κυρίες και κύριοι της Κυβέρνησης, στην προηγούμενη συζήτηση στην Ολομέλεια είχαμε καταγγείλει τις απαράδεκτες fast track διαδικασίες που επιβάλατε για τη διαδικασία της Συνταγματικής Αναθεώρησης. Τι μας απαντούσατε τότε; Ότι δεν είμαστε σχολείο και δεν υπάρχει πρόβλημα η Βουλή να συνεδριάζει τον Αύγουστο, λες και αυτό ήταν το νόημα της κριτικής μας. 
Τελικά στην Επιτροπή βέβαια το τερματίσατε. Οι δύο μήνες έγιναν ένας και να που δεν θα χρειαστεί να συνεδριάσουμε και τον Αύγουστο. Γιατί προφανώς άλλη ήταν η επιδίωξή σας εξ αρχής. Θέλατε να περάσετε μια σειρά σκληρά αντιλαϊκές προτάσεις, χωρίς να προλάβει να ενημερωθεί και να αντιδράσει ο ελληνικός λαός, χωρίς να έχετε δηλαδή μέσα στα πόδια σας τους άμεσα θιγόμενους, για παράδειγμα τους δημόσιους υπάλληλους, τους οποίους θέλετε πειθαρχημένους στις κατευθύνσεις και τη λειτουργία ενός κράτους εχθρικού για τις λαϊκές ανάγκες και φιλικού μονάχα για τους διάφορους ονομαζόμενους επενδυτές. Γι’ αυτό θέλετε να κρέμεται πάνω από το κεφάλι τους η δαμόκλειος σπάθη της απόλυσης, με όχημα τη δήθεν αξιολόγησή σας, πάντα με τα κριτήρια της αγοράς. Ή ακόμα τους φοιτητές, τα μορφωτικά και εργασιακά δικαιώματα των οποίων θα δεχτούν ένα ακόμα χτύπημα με την αναθεώρηση του άρθρου 16, για να μπορούν να κάνουν τις μπίζνες τους οι έμποροι της γνώσης. 
Βέβαια, δεν το πετύχατε όπως θα θέλατε, γιατί μεγάλες κινητοποιήσεις υπήρξαν και τώρα, αλλά θα υπάρξουν ακόμα περισσότερες και μεγαλύτερες το επόμενο διάστημα. Ήδη τα συνδικάτα και οι φορείς του κινήματος σάς ετοιμάζουν θερμή υποδοχή, κύριε Μητσοτάκη, στη Διεθνή Έκθεση Θεσσαλονίκης στις 5 Σεπτεμβρίου. Γελιέστε, αν νομίζετε ότι οι εργαζόμενοι, οι φοιτητές, ο λαός συνολικά θα θεωρήσει τα δικαιώματά του και τις κατακτήσεις του περασμένα, ξεχασμένα. 
Με την ευκαιρία να πω ότι εμείς δεν είμαστε σαν αυτούς που επιλέγετε για βολικούς σας αντιπάλους, που λένε ότι δεν τους αρέσουν δήθεν τα ιδιωτικά πανεπιστήμια, αλλά τι να κάνουμε; Τώρα υπάρχουν. Να ποια είναι η δήθεν πολιτική αλλαγή που υπόσχονται να φέρουν, η ίδια, δηλαδή, που έφεραν και την προηγούμενη φορά που κυβέρνησαν, αέρας κοπανιστός! Άλλωστε, αυτό το «τι να κάνουμε, τώρα υπάρχουν», αυτός ο δήθεν ρεαλισμός σας, που είναι ρεαλισμός της υποταγής, στον οποίο μάλιστα προσπαθείτε να εκπαιδεύσετε τον λαό όλοι σας, μπορεί να ειπωθεί για πάρα πολλά ζητήματα. 
Ξεκινά από το ίδιο το σύστημα της εκμετάλλευσης, τον καπιταλισμό δηλαδή, συνεχίζει με τη συμμετοχή της χώρας μας στην Ευρωπαϊκή Ένωση και το ΝΑΤΟ, με τις δεσμεύσεις που απορρέουν από αυτή τη συμμετοχή, με τα χρηματιστήρια ενέργειας, με τις αμερικανικές βάσεις, με τα δεκατριάωρα και καταλήγει μέχρι τα ιδιωτικά πανεπιστήμια και ό,τι άλλο μπορεί να φανταστεί κανείς. 
Το αποτέλεσμα γνωστό. Τελικά έτσι δεν αλλάζει τίποτα, παρά μόνο «ο Μανωλιός που βάζει τα ρούχα του αλλιώς». Μόνο που για να ζήσει ο λαός μας όπως του αξίζει, είναι προϋπόθεση ακριβώς το να αλλάξουν αυτά που υπάρχουν, αυτά που ζούμε και αυτό θα το επιβάλλει μόνο ο ίδιος ο λαός με το ΚΚΕ στην πρώτη γραμμή. 
Κυρίες και κύριοι, αυτές οι πρακτικές της Κυβέρνησης δεν είναι τυχαίες ούτε είναι τυχαίο και το γεγονός ότι αντιμετωπίστηκαν με ανέξοδες κορώνες και ουσιαστική συμφωνία από τα άλλα κόμματα. Συνδέονται με τον ίδιο τον χαρακτήρα της Συνταγματικής Αναθεώρησης, μια νέα αντιδραστική τομή δηλαδή, με στόχους την παραπέρα θωράκιση του αστικού κράτους και την εξασφάλιση της αντιλαϊκής πολιτικής σταθερότητας. Συνδέονται με την αποτελεσματικότερη στήριξη της καπιταλιστικής οικονομίας σε συνθήκες μάλιστα πολεμικής οικονομίας και προετοιμασίας, την ακόμα μεγαλύτερη ένταση της καταστολής απέναντι στο εργατικό λαϊκό κίνημα. 
Με αυτή την έννοια, όντως πρόκειται για μια σημαντική στρατηγικού χαρακτήρα, αν θέλετε, πρωτοβουλία της Κυβέρνησης. Και η δική μας κριτική στοχεύει ακριβώς στον πυρήνα της. Δεν είναι η ρηχή κριτική που σας κάνουν άλλα κόμματα, ότι δήθεν πρόκειται για επικοινωνιακό τέχνασμα και άλλα τέτοια φαιδρά, που τα λένε ακριβώς γιατί δεν μπορούν να διαφοροποιηθούν στην ουσία. Ούτε παζαρεύουμε αν θα σας δώσουμε συναίνεση τώρα ή στην επόμενη Βουλή, όπως κάνει το ΠΑΣΟΚ, το «παρών» του οποίου σε εμβληματικά άρθρα, όπως το άρθρο 16, ισοδυναμεί με ένα μεγαλοπρεπέστατο «ναι». 
Εμείς θα είμαστε εδώ παρόντες προκειμένου να αποκαλύπτουμε τις πραγματικές σας στοχεύσεις, να τις αντιπαλεύουμε, να προβάλλουμε και να προωθούμε τη μοναδικά ριζικά διαφορετική προοπτική για τον λαό μας. Δεν είναι τυχαία, όμως, ούτε η χρονική στιγμή στην οποία φέρνετε αυτές τις αλλαγές. Αντίθετα, αυτές υπαγορεύονται από τις διεθνείς και εσωτερικές εξελίξεις, από την όξυνση των ανταγωνισμών που εκφράζονται και εντός του ΝΑΤΟ και εντός της Ευρωπαϊκής Ένωσης. Είδαμε, άλλωστε, και στην πρόσφατη Σύνοδο, πόσο ενωμένη είναι η ιερά συμμαχία όλων αυτών. 
Υπαγορεύονται από τη βαθύτερη εμπλοκή της χώρας σε πολεμικούς σχεδιασμούς, τη διαφαινόμενη νέα οικονομική κρίση, την πιθανότητα κλονισμών στο αστικό πολιτικό σύστημα, ακόμα και μιας μεγαλύτερης συνολικής αστάθειας του συστήματος. Γι’ αυτά προετοιμάζεστε, αλλά και γι’ αυτά πρέπει να προετοιμάζεται και ο λαός. Απέναντι στις νέες θυσίες και στη σιγή νεκροταφείου, που θέλετε και συνταγματικά να ενισχύσετε, να αντιτάξει ένα ισχυρό μέτωπο αντεπίθεσης. 
Όσο κι αν θέλετε να λέτε ότι το σύστημα που υπηρετείτε είναι παντοδύναμο, αιώνιο, ταυτόχρονα ομολογείτε και τις πάμπολλες ανασφάλειές σας. Το βλέμμα σας είναι μονίμως στραμμένο στη λαϊκή δυσαρέσκεια και τη δυναμική που μπορεί αυτή να αποκτήσει, ιδιαίτερα αν συναντηθεί αποφασιστικά με την πολιτική πρόταση του ΚΚΕ. 
Κοινή αγωνία όλων σας, που εκφράζεται και με συγκεκριμένες προτάσεις, είναι η αναστήλωση του κύρους των θεσμών του -εντός εισαγωγικών- «κράτους δικαίου», με άλλα λόγια, της ίδιας της αντιλαϊκής αστικής νομιμότητας που εκτιμάμε και εκτιμάτε και εσείς ότι έχει πληγεί μέσα στον ελληνικό λαό. 
Με μοιρασμένους ρόλους προσπαθείτε να συσκοτίσετε αυτό που οι περισσότεροι αρχίζουν να αντιλαμβάνονται πλέον από την ίδια τους την πείρα ότι το νομοθετικό πλαίσιο, η αστική δικαιοσύνη, συνολικά οι θεσμοί του κράτους, όχι μόνο δεν αποτελούν ασπίδα προστασίας και καταφύγιο για τον λαό, αλλά αντίθετα είναι εκεί για να στηρίξουν και να αθωώσουν τον μεγάλο ένοχο για όλα τα δεινά που υπάρχουν, το σύστημα, δηλαδή, της εκμετάλλευσης και του κέρδους. Γι' αυτό και παρά τις μεγαλόστομες διακηρύξεις για το άρθρο 86, συνεχίζετε να προστατεύετε τα δικά σας παιδιά, τα κυβερνητικά στελέχη, τους υπουργούς σας. 
Τόσο η Κυβέρνηση όσο και οι άλλοι αφήνετε ανέγγιχτη την ουσία με τις προτάσεις σας, γιατί και πάλι η εκάστοτε κυβερνητική Πλειοψηφία θα αποφασίζει για το αν θα ασκηθεί ή όχι δίωξη σε έναν υπουργό. Αντίστοιχα αυτή θα έχει τον τελικό λόγο και για τον διορισμό της ηγεσίας της δικαιοσύνης. Άνθρακες, λοιπόν, ο θησαυρός και εδώ!



Τσακώνεστε μέρα νύχτα για το ποιος από εσάς είναι ο καλύτερος θεματοφύλακας του κράτους δικαίου. Και έρχεται τώρα ο κ. Μητσοτάκης και πανηγυρίζει για μια Έκθεση της Ευρωπαϊκής Ένωσης, η οποία του δίνει, λέει, εύσημα, αφού πρώτα έχει διαγράψει το έγκλημα των Τεμπών, τα σκάνδαλα του ΟΠΕΚΕΠΕ, τα σκάνδαλα των υποκλοπών. Όλα αυτά, δηλαδή, για τα οποία όλοι σας έχετε αναγορεύσει την Ευρωπαϊκή Ένωση σε θύμα και κριτή, ενώ είναι συνένοχη. 
Και πού αλήθεια εντοπίζει ότι υπάρχει περιθώριο βελτίωσης αυτή η Έκθεση; Στο ότι πρέπει να θεσμοθετηθεί καλύτερα η δράση των αμαρτωλών λόμπι, τα οποία άλλωστε η ίδια η Ευρωπαϊκή Ένωση, πάλι με τις ψήφους όλων σας, έχει αναγορεύσει σε συστατικό στοιχείο της δημοκρατίας και του κράτους δίκαιου της. Να το χαίρεστε, λοιπόν, αυτό το διαφθορείο σας. 
Βασικός στόχος της προωθούμενης Συνταγματικής Αναθεώρησης είναι, φυσικά, και η αποτελεσματικότερη στήριξη της οικονομίας των καπιταλιστικών κερδών. Έρχεστε να βάλετε και συνταγματική βούλα στα ματωμένα πλεονάσματα και στον κόφτη των κοινωνικών δαπανών που όλες οι κυβερνήσεις έχετε συμφωνήσει με την Ευρωπαϊκή Ένωση και που όλα τα κόμματα του συστήματος, παλιά και νέα, τα αποδέχεστε ως θέσφατα. Γι’ αυτό, άλλωστε, και παρακολουθούμε αυτή τη μονότονη αντιπαράθεση περί κοστολόγησης των προγραμμάτων, που αυτή ακριβώς την κοινή αποδοχή ομολογεί.
 Δεν βλέπουμε, βέβαια, να έχετε καμμιά αγωνία για το πόσο κοστίζουν οι φοροαπαλλαγές που το ίδιο το Σύνταγμα εξασφαλίζει σε εφοπλιστές και που καμμιά αναθεώρηση δεν τόλμησε ποτέ να αγγίξει. Αντίθετα, έρχεστε να θεσπίσετε επιπλέον φοροαπαλλαγές στους στρατηγικούς επενδυτές. Ούτε αυτό, όμως, μας λέτε πόσο κοστίζει. Γιατί, τελικά, το πρόβλημα δεν είναι η λογιστική πράξη της κοστολόγησης. Είναι τι αντιμετωπίζει ο καθένας και η καθεμιά ως κόστος. Και για εσάς το κόστος είναι μόνο οι λαϊκές ανάγκες, ενώ τα κέρδη είναι ο σκοπός. Για εμάς ισχύει το αντίθετο. Και σε αυτές τις ανάγκες ετοιμάζεται ακόμα μεγαλύτερο πετσόκομμα το επόμενο διάστημα. 
Γι’ αυτό επιδιώκετε την ένταση της καταστολής και με συνταγματική βούλα, όπως με την πρόταση για την αναθεώρηση του άρθρου 29. Θεωρούμε, μάλιστα, ότι δεν είναι καθόλου τυχαία η προσπάθεια υποβάθμισης αυτής της αντιδραστικής αλλαγής που επιχειρεί η Κυβέρνηση και η αφωνία των άλλων κομμάτων. Εδώ τα πράγματα είναι πολύ σοβαρά, καθώς ανοίγει ο δρόμος για ακόμα μεγαλύτερο έλεγχο και παρέμβαση στο εσωτερικό των κομμάτων.
 Αλήθεια, σε ποια κόμματα θέλει το σύστημα να μπορεί να παρέμβει; Μήπως στα δικά του κόμματα που τα ελέγχει έτσι κι αλλιώς και μπορεί να υπαγορεύει την πολιτική τους με χίλιους δυο τρόπους ανά πάσα στιγμή; Μήπως είναι για τους φασίστες, που είναι δικά του παιδιά τα οποία όποτε το βολεύει τα αμολάει και όποτε το βολεύει τα μαζεύει; Μήπως είναι για το σκορποχώρι, αυτό εδώ μέσα, του κεντρικού διαζώματος της Ολομέλειας, της αμαρτωλής της σοσιαλδημοκρατίας, για τα διάφορα υβριδικά κόμματα, επίσης, τα κόμματα με τα μέλη των δύο ευρώ, που ενώ τρώγονται για τις καρέκλες, ταυτόχρονα με μια φωνή χαρακτηρίζουν ειρωνικά ως Δευτέρα Παρουσία τον αγώνα για την αλλαγή, την ανατροπή αυτού του συστήματος; 
Την ίδια στιγμή, βέβαια, καλούν τον λαό να συνεχίσει να πιστεύει και να ελπίζει στην πρώτη παρουσία του δήθεν φιλολαϊκού δημοκρατικού καπιταλισμού, κάτι που έχει διαψευστεί ξανά και ξανά πάρα πολλές φορές όλα αυτά τα χρόνια. Αυτό, βέβαια, είναι που εξηγεί και τα πολιτικά τους αδιέξοδα και τον σημερινό εκφυλισμό τους. Αλήθεια, τι να φοβηθεί από όλους αυτούς το σύστημα; Στον πραγματικό του αντίπαλο στόχευε και στοχεύει πάντα το σύστημα. Στον οργανωμένο λαό που, συνειδητοποιώντας τη δύναμή του, μπορεί να αποφασίσει ή να επιβάλλει το δίκιο του. Αλλά και στο ΚΚΕ που παλεύει, πρωτοστατεί, δείχνει τον δρόμο για να γίνει αυτό πράξη. Έχουν, όμως, γνώσιν οι φύλακες και όποιος κάνει τέτοια σχέδια στοχεύοντας τον Ελληνικό λαό και όσους συνεχίζουν να αγωνίζονται όπως το ΚΚΕ, δεν έχει καμμιά ελπίδα. Θα φάει ξανά τα μούτρα του. 
Κυρίες και κύριοι, εμείς δεν έχουμε αυταπάτες ότι μπορεί να υπάρξει, πραγματικά, γνήσια προοδευτικό δημοκρατικό Σύνταγμα στο πλαίσιο της σημερινής εξουσίας του κεφαλαίου. Δεν παραιτούμαστε, όμως, από την προσπάθεια να καταθέτουμε και πολύ συγκεκριμένες προτάσεις στην κατεύθυνση υπεράσπισης εργατικών λαϊκών δικαιωμάτων, τις οποίες βέβαια μέχρι σήμερα διαχρονικά κυβερνήσεις και κόμματα του συστήματος απορρίπτουν. Το ίδιο κάνουμε και σε αυτή τη διαδικασία με την αναλυτική έκθεση που κατέθεσαν οι εισηγητές μας από την Κοινοβουλευτική μας Ομάδα. 
Τέτοιες προτάσεις, για παράδειγμα, είναι: Η κατάργηση του άρθρου 28 για την υπεροχή του διεθνούς δικαίου και των διεθνών συμβάσεων της Ευρωπαϊκής Ένωσης και του ΝΑΤΟ έναντι του εσωτερικού δικαίου. Η απαγόρευση εκχώρησης κυριαρχικών δικαιωμάτων. Η απαγόρευση της εμπορίας, διακίνησης και χρήσης λογισμικού προγράμματος που επιτρέπει την παρακολούθηση των επικοινωνιών. Η πλήρης διασφάλιση του ενιαίου δημόσιου και δωρεάν πραγματικά χαρακτήρα της παιδείας με απαγόρευση στη λειτουργία ιδιωτικών εκπαιδευτηρίων σε όλες τις βαθμίδες. Ενιαίο, αποκλειστικά δημόσιο και δωρεάν σύστημα υγείας πρόνοιας για όλους και όλες. Η κατοχύρωση μόνιμης, σταθερής εργασίας, η απαγόρευση της διευθέτησης του χρόνου εργασίας, η υποχρέωση της κυριακάτικης αργίας, η κατάργηση της απαγόρευσης για τη μονιμοποίηση των συμβασιούχων. Η απαγόρευση των πλειστηριασμών της κύριας κατοικίας. Η κατάργηση του άρθρου 107 και οι προκλητικές φοροαπαλλαγές των εφοπλιστών. Η παύση του διορισμού της ηγεσίας της δικαιοσύνης από την κυβέρνηση και η εκλογή της από ευρύτερο εκλεκτορικό σώμα χωρίς εμπλοκή της κυβέρνησης. Ακόμη, η κατάργηση του άρθρου 86 του Συντάγματος, ώστε να διώκονται οι Υπουργοί όπως όλοι οι πολίτες. 
Σε όλα αυτά και στα υπόλοιπα που προτείνουμε και δεν προλαβαίνω τώρα να τα αναφέρω -άλλωστε έχουν τοποθετηθεί και θα τοποθετηθούν και οι Βουλευτές του κόμματος- θα περιμένουμε να τοποθετηθούν τόσο η κυβερνητική Πλειοψηφία όσο και τα άλλα κόμματα.
 Πάνω απ’ όλα, όμως, το ΚΚΕ θα συνεχίσει να δίνει όλες του τις δυνάμεις, προκειμένου να αποκαλυφθεί ο μεγάλος ένοχος για όλα τα δεινά που υποφέρει ο ελληνικός λαός. Είναι το σάπιο και διεφθαρμένο άδικο σύστημα που γεννά συνεχώς πολέμους, φτώχεια, εξαθλίωση για τους εργαζόμενους, προκειμένου να στηρίζονται τα κέρδη κάποιων επιχειρηματικών ομίλων. Το ΚΚΕ θα συνεχίσει να πρωτοστατεί στην οργάνωση της λαϊκής πάλης, προκειμένου να συνειδητοποιήσει ο λαός μας τη δύναμή του, να γίνει πραγματικός πρωταγωνιστής των εξελίξεων στον δρόμο της ανατροπής. Για μια κοινωνία που στο επίκεντρό της θα βρίσκεται η κάλυψη των σύγχρονων λαϊκών αναγκών, όπου το γνήσιο λαϊκό κράτος και το Σύνταγμά του θα στηρίζουν την υπεράσπιση των κοινωνικών δικαιωμάτων σε όλους τους τομείς της ζωής με πρωταγωνιστικό ρόλο στη λήψη των αποφάσεων, στην υλοποίηση και τον έλεγχο αυτών των αποφάσεων. 
Στα ακόμα πιο δύσκολα που φέρνετε για τον λαό, ένα πιο ισχυρό ΚΚΕ θα είναι στήριγμα, δύναμη και ελπίδα για το σήμερα και το αύριο. 
Ευχαριστώ.
ΠΡΟΕΔΡΕΥΟΥΣΑ (Όλγα Γεροβασίλη): Επόμενος ομιλητής ο κ. Μανώλης Συντυχάκης, Βουλευτής του Κομμουνιστικού Κόμματος Ελλάδας.
Ορίστε, έχετε τον λόγο.

ΕΜΜΑΝΟΥΗΛ ΣΥΝΤΥΧΑΚΗΣ: Για το Κομμουνιστικό Κόμμα Ελλάδας το Σύνταγμα δεν είναι ένα ουδέτερο νομικό κείμενο. Αποτελεί τον θεμέλιο λίθο του αστικού εποικοδομήματος ο οποίος έχει έναν και μοναδικό στόχο, τη διαφύλαξη των καπιταλιστικών σχέσεων παραγωγής σε νομική μορφή. Η βασική του αποστολή είναι η προστασία των συμφερόντων του κεφαλαίου, η διαιώνιση της εκμετάλλευσης ανθρώπου από άνθρωπο. 
Αυτό που εσείς περιγράφετε ως πολιτική σταθερότητα εμείς το μεταφράζουμε ως σταθερότητα για το κεφάλαιο και μόνιμη ανασφάλεια για τον λαό. Σημαίνει διαρκή πλεονάσματα που προέρχονται από τη φοροληστεία των πολλών, προκειμένου να χρηματοδοτούνται οι επενδύσεις των λίγων. Σημαίνει αποτελεσματικότερη στήριξη της καπιταλιστικής οικονομίας και προσαρμογή της στις σημερινές συνθήκες, συνθήκες πολεμικής προετοιμασίας, αλλά και έντασης της καταστολής απέναντι στο εργατικό λαϊκό κίνημα. Δεν είναι καθόλου τυχαίο ότι η παρούσα αναθεωρητική πρωτοβουλία εκδηλώνεται σε μία περίοδο οξύτατων ιμπεριαλιστικών ανταγωνισμών με την ενεργή συμμετοχή της Ελλάδας στους δολοφονικούς σχεδιασμούς των ΗΠΑ, του ΝΑΤΟ και της Ευρωπαϊκής Ένωσης. 
Σε μια εποχή όπου οι εργαζόμενοι καλούνται να επωμιστούν νέα βάρη και να εθιστούν στην κουλτούρα των φέρετρων είναι λογικό να εντείνεται και η λαϊκή αμφισβήτηση. Το αστικό πολιτικό σύστημα αντιμετωπίζει κραδασμούς και τα κόμματα που το υπηρετούν δυσκολεύονται πλέον να χειραγωγήσουν τον λαό με παλιές μεθόδους. Έτσι η Αναθεώρηση έρχεται ως μία προσπάθεια θωράκισης του συστήματος απέναντι σε αυτήν τη λαϊκή δυσαρέσκεια.
Με τις προτεινόμενες αλλαγές στα άρθρα 51 και 54 εισάγει η Κυβέρνηση αντιδραστικές τομές που αλλοιώνουν τον χαρακτήρα της εκλογικής διαδικασίας. Η συζήτηση για το εκλογικό σύστημα διεξάγεται πάντα με το πρόσχημα της κυβερνησιμότητας, το οποίο χρησιμοποιείτε και ως φόβητρο για να διατηρήσετε ληστρικά μπόνους εδρών και να κατασκευάσετε τεχνητές πλειοψηφίες. Στόχος σας είναι η εναλλαγή κυβερνήσεων που θα εφαρμόζουν απαρέγκλιτα την ίδια στρατηγική υπέρ του κεφαλαίου. Την ίδια στιγμή όμως αρνείστε πεισματικά την καθιέρωση της γνήσιας απλής αναλογικής, που είναι ο μόνος όρος για την τυπική ισότητα της ψήφου. 
Για το ΚΚΕ κάθε ψήφος πρέπει να έχει την ίδια ακριβώς βαρύτητα και οι έδρες πρέπει να κατανέμονται σε απόλυτη αντιστοιχία με το ποσοστό κάθε κόμματος χωρίς κλεμμένες έδρες και πλασματικές προσαυξήσεις. 
Επιπλέον η πρόταση για κατάτμηση των εκλογικών περιφερειών στοχεύει στην ενίσχυση των εκβιαστικών διλημμάτων και της θεωρίας της χαμένης ψήφου. Η καθιέρωση της επιστολικής ψήφου αποτελεί στρατηγική επιλογή που θέτει σε σοβαρό κίνδυνο τη μυστικότητα και το αδιάβλητο της διαδικασίας. Δεν σας ενδιαφέρει η αντιμετώπιση της αποχής, η οποία, βέβαια, έχει βαθιά πολιτικά αίτια. Αντιθέτως, θέλετε έναν λαό θεατή και απομονωμένο, μακριά από τη ζωντανή συλλογική δράση, ώστε να χειραγωγείται εύκολα από την εργοδοσία και τους μηχανισμούς σας. 
Για εμάς η ψηφοφορία πρέπει να διεξάγεται με φυσική παρουσία στο παραβάν, ώστε να προστατεύεται η συνείδηση του πολίτη. Η συμμετοχή πρέπει να διευκολύνεται με περισσότερα εκλογικά τμήματα, ειδικές άδειες και δωρεάν μετακίνηση και όχι με μεθόδους που υπονομεύουν την εκλογική διαδικασία. 
Ιδιαίτερα επικίνδυνη είναι και η τροποποίηση του άρθρου 29. Με πρόσχημα τη δήθεν δημοκρατική λειτουργία και την αντιμετώπιση φασιστικών μορφωμάτων ανοίγετε τον δρόμο για τον κρατικό και δικαστικό έλεγχο στο εσωτερικό των κομμάτων. Η στόχευσή σας, βέβαια, είναι σαφής. Θέλετε να επιβάλλετε περιορισμούς και απαγορεύσεις σε όσους αμφισβητούν την καπιταλιστική κυριαρχία, όπως το ΚΚΕ. Το θεωρητικό σας προκάλυμμα είναι η ανιστόρητη θεωρία των δύο άκρων, η οποία χρησιμοποιείται ήδη στην Ευρωπαϊκή Ένωση για την ποινικοποίηση της κομμουνιστικής ιδεολογίας και των συμβόλων της. Στοχεύετε στην ποινικοποίηση του ριζοσπαστισμού, σε ένα αποστειρωμένο πολιτικό σκηνικό, όπου θα επιτρέπονται μόνο δυνάμεις που αποδέχονται το καπιταλιστικό σύστημα, για να αυτοπροστατευθεί από τον εχθρό λαό, ενώ όποιος παλεύει για τη ριζική αλλαγή θα βρίσκεται υπό τη δαμόκλεια σπάθη των απαγορεύσεων. 
Σας ξεκαθαρίζουμε όμως ότι το ΚΚΕ δεν πρόκειται να δώσει δηλώσεις νομιμοφροσύνης στη σάπια δημοκρατία σας. Οι κοινωνικές, πολιτικές, συνδικαλιστικές ελευθερίες κερδήθηκαν με σκληρούς αγώνες και δεν θα επιτρέψουμε να μπουν στον γύψο των συνταγματικών περιορισμών. Αντίθετα, παλεύουμε για τη διεύρυνσή τους. 
Στην ίδια κατεύθυνση κινείται και η συζήτηση για την ενίσχυση του ρόλου του Προέδρου της Δημοκρατίας. Η προσπάθεια αύξησης των αρμοδιοτήτων του στο όνομα της θεσμικής σταθερότητας αποσκοπεί στη θωράκιση της συνέχειας της κρατικής πολιτικής ανεξάρτητα από τις κοινωνικές αντιδράσεις. Ως ΚΚΕ διαφωνούμε ριζικά με την ισχυροποίηση αυτού του μονοπρόσωπου θεσμού, ο οποίος λειτουργεί ως θεματοφύλακας της αντιλαϊκής πολιτικής. Η πείρα δείχνει ότι ο Πρόεδρος της Δημοκρατίας υπηρετεί τη διασφάλιση των συμφερόντων του κεφαλαίου, στηρίζει και θα στηρίξει σταθερά την πολεμική εμπλοκή, την πολεμική οικονομία, το τσάκισμα του λαϊκού εισοδήματος και την καταστολή. 
Όσον αφορά τα κωλύματα και το ασυμβίβαστο η μεταφορά τους στον νόμο στοχεύει στο να λύσει τα χέρια των κυβερνήσεων να προσαρμόζουν τον εκλογικό νόμο κατά το δοκούν. Ειδικά το ασυμβίβαστο βουλευτικής και υπουργικής ιδιότητας αποσκοπεί στη δημιουργία Υπουργών ακόμα πιο ασύδοτων και θωρακισμένων από τον κοινοβουλευτικό έλεγχο. 
Το άρθρο 86 για την ποινική ευθύνη των Υπουργών είναι πραγματικό μνημείο συγκάλυψης. Αφού αμνηστεύσατε τα στελέχη σας για τα Τέμπη και τις υποκλοπές, προτείνετε τώρα βελτιώσεις που αφήνουν ανέγγιχτο τον πυρήνα της προνομιακής μεταχείρισης. Το λαϊκό αίτημα, βέβαια, είναι αδιαπραγμάτευτο, πλήρης κατάργηση του άρθρου 86. Οι Υπουργοί να δικάζονται από τον φυσικό τους δικαστή, όπως όλοι οι πολίτες. 
Το ΚΚΕ καταψηφίζει στο σύνολό της την πρόταση της Νέας Δημοκρατίας. Δεν πρόκειται να υπάρξει προοδευτικό και δημοκρατικό Σύνταγμα σε ένα αστικό κράτος. Η πρότασή σας αντιθέτως επιδιώκει ένα κράτος πιο επιθετικό, πιο αυταρχικό απέναντι στον εχθρό λαό. Σε αυτήν τη στρατηγική κατεύθυνση συμφωνούν όλα τα αστικά κόμματα εκτός από τη Νέα Δημοκρατία, το ΠΑΣΟΚ, το ΣΥΡΙΖΑ, το κόμμα Τσίπρα, παρά τις επιμέρους κοκορομαχίες τους. Όλοι μαζί συνδιαλέγεστε με τους εκπροσώπους του Συνδέσμου Ελλήνων Βιομηχάνων και των τραπεζών για να καταλήξετε σε συναινέσεις που παγιδεύουν τον λαό στα μνημόνια διαρκείας της Ευρωπαϊκής Ένωσης. Το κράτος δικαίου σας είναι το κράτος των αδικιών και των λόμπι που τα θεωρείτε συστατικό στοιχείο της δημοκρατίας. 
Δεν τρέφουμε όμως αυταπάτες ότι μια διαφορετική διατύπωση συνταγματικών διατάξεων μπορεί να αλλάξει τον ταξικό χαρακτήρα της εξουσίας. Η αστική δημοκρατία κρύβει πίσω της τη δικτατορία του κεφαλαίου. Γι’ αυτό και αρνείστε την κατάργηση των προνομίων ξένου και εφοπλιστικού κεφαλαίου. 
Οι μεγάλες κοινωνικές αλλαγές όμως δεν γράφονται ούτε στα κοινοβούλια ούτε στις όποιες συζητήσεις των αστικών θεσμών, αλλά στους δρόμους του αγώνα, στα εργοστάσια και στα πανεπιστήμια εκεί όπου ο λαός συνειδητοποιεί τη δύναμή του. Η εργατική τάξη δεν πρέπει να φοβηθεί την αστάθεια του συστήματός σας, αλλά να την αξιοποιήσει για να αλλάξει τον συσχετισμό δύναμης. Η μόνη πραγματική διέξοδος είναι η πάλη για την εργατική εξουσία και τον σοσιαλισμό. Εκεί όπου ο πλούτος θα ανήκει σε αυτούς που τον παράγουν και οι θεσμοί θα διασφαλίζουν την ουσιαστική συμμετοχή των εργαζομένων. Μόνο σε μία σοσιαλιστική κοινωνία με κεντρικό σχεδιασμό και κοινωνική ιδιοκτησία το Σύνταγμα μπορεί να εκφράζει την πραγματική λαϊκή κυριαρχία. Το ΚΚΕ θα συνεχίσει να πρωτοστατεί στους αγώνες για να γίνει ο λαός ο πραγματικός πρωταγωνιστής στη ζωή του. 
Ευχαριστώ. 
ΠΡΟΕΔΡΕΥΟΥΣΑ (Όλγα Γεροβασίλη): Επόμενος ομιλητής είναι ο Πρόεδρος του ΠΑΣΟΚ. 
ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής): Κυρία Πρόεδρε, δεν έχω ζητήσει τον λόγο.
ΠΡΟΕΔΡΕΥΟΥΣΑ (Όλγα Γεροβασίλη): Νόμιζα ότι είχατε ζητήσει, εντάξει. 
Επόμενος ομιλητής είναι ο Βουλευτής της Νέας Δημοκρατίας, ο κ. Φίλιππος Φόρτωμας.
Έχετε τον λόγο, κύριε Φόρτωμα. 
ΦΙΛΙΠΠΟΣ ΦΟΡΤΩΜΑΣ: Ευχαριστώ πολύ, κυρία Πρόεδρε.
Κυρίες και κύριοι συνάδελφοι, συζητάμε σήμερα μία διαδικασία της Αναθεώρησης, η οποία αποτελεί κορυφαία στιγμή του κοινοβουλευτικού μας βίου. Κατά τη συνολική αυτή διαδικασία δοκιμάζεται, προφανώς, και η δική μας θεσμική ωριμότητα, αλλά και η ικανότητα του πολιτικού συστήματος να διαμορφώνει συναινέσεις με ευθύνη, νηφαλιότητα, αλλά και επιστημονική τεκμηρίωση. Για τον λόγο αυτόν οφείλουμε να μην αντιλαμβανόμαστε αυτή ως πεδίο αντιπαράθεσης μεταξύ της Κυβέρνησης και της Αντιπολίτευσης.
Το δε Σύνταγμα, ως θεμέλιο της δημοκρατίας, αλλά και προφανώς έκφραση της δικής μας εθνικής ταυτότητας, οφείλει να παραμένει σταθερό στις διαχρονικές του αξίες, αλλά και ανοικτό στις μεγάλες γεωπολιτικές, τεχνολογικές, αλλά και άλλες κοινωνικές μεταβολές της εποχής μας. Αυτήν ακριβώς την παρούσα ισορροπία καλούμαστε σήμερα να την υπηρετήσουμε με αίσθημα κυρίως εθνικής ευθύνης μέσα από τη συνολική αυτή διαδικασία. 
Θα ήθελα στον περιορισμένο χρόνο που έχουμε, παρόλο που έχουν προταθεί πολλά και σημαντικά προς αναθεώρηση άρθρα, να σταθώ σε κάποια συγκεκριμένα. Και θα αρχίσω με το άρθρο 16, όχι τόσο για τον αναμενόμενο λόγο, δηλαδή της αναθεώρησης σχετικά με τα ιδιωτικά πανεπιστήμια, αλλά για μία άλλη πρόταση, απ’ αυτές που δεν έχουν προφανώς συζητηθεί και στον δημόσιο διάλογο. 
Συνολικά, το άρθρο 16 βρίσκεται στον πυρήνα δύο μεγάλων επιλογών, της διαφύλαξης της δικής μας εθνικής ταυτότητας, αλλά και της απελευθέρωσης δημιουργικών δυνάμεων της ελληνικής κοινωνίας. 
Όπως είναι γνωστό, μεταξύ των προτάσεων της Νέας Δημοκρατίας είναι και η κρατική μέριμνα για την προστασία και την προαγωγή της ελληνικής γλώσσας, καθώς και την προστασία της ελληνικής σημαίας ως συμβόλου του δικού μας ελληνικού έθνους. 
Κυρίες και κύριοι συνάδελφοι, η πρόταση της Νέας Δημοκρατίας για τη συνταγματική κατοχύρωση της ελληνικής γλώσσας αποτελεί πράξη εθνικής ευθύνης. Είναι μία γλώσσα δημοκρατίας, φιλοσοφίας, επιστήμης, αλλά κυρίως χριστιανισμού. Είναι ο συνεκτικός κρίκος του απανταχού Ελληνισμού με το ισχυρότερο εργαλείο πολιτιστικής διπλωματίας της χώρας μας σε μία εποχή όπου και η τεχνητή νοημοσύνη, αλλά και η παγκοσμιοποίηση ευνοούν την κυριαρχία ισχυρών γλωσσών. Η δε συνταγματική της προστασία αποτελεί χρέος απέναντι στις επόμενες γενιές. 
Επιτρέψτε μου και μία προσωπική αναφορά. Και μέσα από την Ειδική Μόνιμη Επιτροπή Ελληνισμού Διασποράς διαχρονικά, αλλά και προφανώς εγώ ως Πρόεδρος είχαμε πρωτοβουλίες διοργάνωσης αρκετών συνεδριάσεων, με κυρίως αντικείμενο την καθιέρωση της 9ης Φεβρουαρίου ως Παγκόσμιας Ημέρας Ελληνικής Γλώσσας, όπου ήταν μια συνολική προσπάθεια ανάδειξης της ελληνικής μας γλώσσας, η οποία δεν αποτελεί μόνο εθνική κληρονομιά, αλλά παγκόσμιο πολιτιστικό αγαθό. Η δε συνταγματική της κατοχύρωση προφανώς έρχεται να ενισχύσει αυτήν ακριβώς την παγκόσμια αποστολή της. 
Την ίδια στιγμή, η αναθεώρηση του άρθρου 16 για τη δυνατότητα ίδρυσης μη κρατικών πανεπιστημίων και μη κερδοσκοπικών αποτελεί μία μεταρρύθμιση που θα έπρεπε να έχει γίνει αρκετά χρόνια πριν. Αυτό το οποίο πρέπει να τονίσουμε είναι το ότι ούτε καταργεί, αλλά ούτε και υπονομεύει το παρόν δημόσιο πανεπιστήμιο. Αντιθέτως, το ενδυναμώνει μέσα από την άμυλα, μέσα από τη συνεργασία, μέσα από την εξωστρέφεια, αλλά και μέσα από την αξιολόγηση. 
Δεν μπορούμε να αποδεχόμαστε, κυρίες και κύριοι συνάδελφοι, ότι δεκάδες χιλιάδες Έλληνες φοιτητές αναγκάζονται να πάνε προς το εξωτερικό, ενώ η χώρα μας παραμένει αποκλεισμένη από τη διεθνή εκπαιδευτική πραγματικότητα. 
Προφανώς, με αυστηρή εποπτεία κρατική, με υψηλές προδιαγραφές ποιότητας και ίσους κανόνες για όλους, η χώρα μας μπορεί να αναδειχθεί σ’ ένα διεθνές εκπαιδευτικό, αλλά κυρίως ερευνητικό κέντρο, να ανακόψει το brain drain και να προσελκύσει φοιτητές, αλλά και άλλους επιστήμονες απ’ όλο τον κόσμο, και να μετατρέψει την παιδεία σε μοχλό ανάπτυξης και προφανώς εθνικής ισχύος. 
Αυτή είναι και η ουσία του άρθρου 16 και της αναθεώρησής του. Προστατεύουμε όσα συγκροτούν τη δική μας εθνική ταυτότητα και ταυτόχρονα δίνουμε στη νέα γενιά περισσότερες ευκαιρίες, περισσότερη γνώση και περισσότερη ελευθερία επιλογών. Αυτή είναι και η ευθύνη που έχουμε απέναντι στη χώρα του αύριο. 
Κυρίες και κύριοι συνάδελφοι, θα ήθελα να αναφερθώ και στο άρθρο 86, που είναι μία κορυφαία διαδικασία αναθεώρησης για την αξιοπιστία του πολιτικού μας συστήματος. Οφείλουμε να ισορροπήσουμε ανάμεσα σε δύο εξίσου επικίνδυνες ακρότητες: Στην ατιμωρησία, η οποία γεννά αλαζονεία της συνολικής εξουσίας, αλλά και στην άκριτη ποινικοποίηση της πολιτικής ζωής, η οποία καλλιεργεί τον λαϊκισμό και οδηγεί και στην ευθυνοφοβία. Αυτή είναι μία δύσκολη ισορροπία. Η πρόταση της Νέας Δημοκρατίας την έχει επιτύχει. 
Ο στόχος μας, δε, είναι ένα σύστημα που θα διασφαλίζει την ισότητα όλων απέναντι στον νόμο, θα ενισχύει τον ρόλο της Δικαιοσύνης, αλλά ταυτόχρονα θα προστατεύει και την υπεύθυνη άσκηση της διακυβέρνησης από την εργαλειοποίηση της ποινικής διαδικασίας για μικροκομματικούς και άλλους σκοπούς.
Τέλος, κλείνοντας, θα ήθελα να αναφερθώ και σε μια εξαιρετικά σημαντική πρόταση της αναθεώρησης του άρθρου 101, σύμφωνα με την οποία θα προβλεφθεί κρατική μέριμνα για τη στήριξη και του πρωτογενούς τομέα και την ανάπτυξη της ελληνικής περιφέρειας, ώστε να διασφαλιστεί ίση πρόσβαση σε δημόσια αγαθά σε όλη την επικράτεια. 
Για εμάς τους Βουλευτές της Περιφέρειας, όπως εγώ στον Νομό Κυκλάδων, όπου ο πρωτογενής τομέας είναι ένα διαχρονικό στήριγμα της οικονομίας μας, η πρόταση αυτή αποκτά χαρακτήρα ζωτικής σημασίας. 
Θα σταθώ και στην παράγραφο 4 του άρθρου 101. 
Κυρίες και κύριοι συνάδελφοι, ως Βουλευτής Κυκλάδων θεωρώ ότι η παρούσα αναθεώρηση είναι μια κατάλληλη ευκαιρία για να ενισχύσουμε σημαντικά τη συνταγματική κατοχύρωση του όρου «νησιωτικότητα». 
Με την υφιστάμενη διάταξη του άρθρου 101 παράγραφος 4 υπήρξε σημαντική στήριξη, όμως όχι όσο θα έπρεπε, καθώς εμφανίζει περισσότερο έναν χαρακτήρα κατευθυντήριων γραμμών προς τη Διοίκηση και όχι υποχρεωτικότητα για τη λήψη ειδικών μέτρων. Οι δε νησιώτες εξακολουθούν να έχουν προβλήματα αυξημένου κόστους ζωής, δυσκολία στις μεταφορές, την υγεία, την παιδεία, αλλά και τη στελέχωση δημόσιων υπηρεσιών. 
Η δε νησιωτικότητα δεν είναι προνόμιο, είναι μία μόνιμη πραγματικότητα, που απαιτεί δεσμευτικές συνταγματικές εγγυήσεις. Οι δε Κυκλάδες προφανώς αξίζουν περισσότερα, κυρίως ουσιαστική ισότητα, ειδικές δημόσιες πολιτικές και σταθερή ανάπτυξη και προοπτική, ώστε κανένας νησιώτης να μην νιώθει πολίτης δεύτερης κατηγορίας, γιατί δεν είμαστε. 
Ευχαριστώ πολύ, κυρία Πρόεδρε. 
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΟΥΣΑ (Όλγα Γεροβασίλη): Τον λόγο έχει η Βουλευτής της Νέας Δημοκρατίας, η κ. Λυτρίβη Ιωάννα. 
ΙΩΑΝΝΑ ΛΥΤΡΙΒΗ: Ευχαριστώ πολύ, κυρία Πρόεδρε. 
Κυρίες και κύριοι συνάδελφοι, υπάρχουν λίγες μόνο στιγμές στην κοινοβουλευτική ζωή κατά τις οποίες καλούμαστε να κοιτάξουμε πέρα από την επικαιρότητα, πέρα από τη συγκυρία. Η Συνταγματική Αναθεώρηση είναι μία από αυτές. Είναι η κορυφαία, θα έλεγα. Δεν είναι μία συζήτηση για το παρόν της πολιτικής. Είναι μία συζήτηση για τη διάρκεια της δημοκρατίας. 
Οι νόμοι καλούνται να δώσουν απαντήσεις στα προβλήματα του παρόντος. Το Σύνταγμα όμως επιτελεί μια διαφορετική αποστολή. Δεν γράφεται για να υπηρετήσει τις ανάγκες μιας κοινοβουλευτικής περιόδου ούτε τις προτεραιότητες μιας κυβέρνησης. Διαμορφώνει το σταθερό θεσμικό πλαίσιο μέσα στο οποίο η χώρα μπορεί να εξελίσσεται, ακόμα και όταν αλλάζουν οι κυβερνήσεις, οι κοινωνικές συνθήκες ή οι διεθνείς ισορροπίες. 
Γι’ αυτό και κάθε συνταγματική αναθεώρηση μας καλεί να διακρίνουμε τι οφείλει να παραμένει σταθερό και τι χρειάζεται να προσαρμοστεί, ώστε το Σύνταγμά μας να εξακολουθήσει να υπηρετεί αποτελεσματικά τη δημοκρατία και την κοινωνία. 
Κάθε ζωντανό Σύνταγμα ισορροπεί ανάμεσα στη συνέχεια και την αλλαγή. Δεν παραμένει αμετάβλητο απέναντι στις εξελίξεις ούτε όμως μεταβάλλεται υπό την πίεση της συγκυρίας. Η δύναμή του βρίσκεται στην ικανότητά του να συνδυάζει τη θεσμική σταθερότητα με την αναγκαία προσαρμογή στις ανάγκες της κάθε εποχής. 
Κυρίες και κύριοι συνάδελφοι, η ευθύνη μας είναι διπλή: Να διαφυλάξουμε όσα συγκροτούν τον θεσμικό πυρήνα της Ελληνικής Δημοκρατίας και να δημιουργήσουμε τις προϋποθέσεις ώστε η χώρα να ανταποκριθεί με αυτοπεποίθηση στις μεγάλες προκλήσεις των επόμενων δεκαετιών. Γιατί οι σοβαρές θεσμικές επιλογές δεν κρίνονται στον ορίζοντα ενός εκλογικού κύκλου, κρίνονται από την αντοχή τους στον χρόνο και από τη συμβολή τους στην πορεία της χώρας. 
Αυτή είναι η ουσία της σημερινής διαδικασίας. Δεν αναθεωρούμε το Σύνταγμα για να επιβεβαιώσουμε τις θέσεις της μιας ή της άλλης πολιτικής παράταξης. Το αναθεωρούμε, γιατί έχουμε ευθύνη απέναντι στην επόμενη γενιά. Και αυτή η ευθύνη μάς καλεί να απαντήσουμε σε ένα θεμελιώδες ερώτημα: Ποιες θεσμικές επιλογές θα επιτρέψουν στην Ελλάδα να αξιοποιήσει τις δυνατότητές της στις επόμενες δεκαετίες; 
Μέσα σε αυτό το πλαίσιο αποκτά το πραγματικό της νόημα και η αναθεώρηση του άρθρου 16. Γιατί πίσω από τη συζήτηση για μία συνταγματική διάταξη βρίσκεται ένα πολύ ευρύτερο ερώτημα: Ποιο εκπαιδευτικό και αναπτυξιακό υπόδειγμα θέλουμε για την Ελλάδα του μέλλοντος; 
 Η αναθεώρηση του άρθρου 16, λοιπόν, πρέπει να ιδωθεί μέσα σε αυτό το ευρύτερο θεσμικό και αναπτυξιακό πλαίσιο, γιατί το πραγματικό ερώτημα δεν είναι ποιος μπορεί να παρέχει ανώτατη εκπαίδευση, το πραγματικό ερώτημα είναι ποιο πανεπιστημιακό σύστημα χρειάζεται η Ελλάδα ώστε να ανταποκριθεί στις απαιτήσεις του 21ου αιώνα. 
Σε μια εποχή που η γνώση αποτελεί τον σημαντικότερο μοχλό ανάπτυξης, τα πανεπιστήμια είναι χώροι έρευνας, καινοτομίας και παραγωγής νέας επιστημονικής δημιουργίας, είναι οι θεσμοί μέσα στους οποίους διαμορφώνεται το ανθρώπινο κεφάλαιο της χώρας και καλλιεργούνται οι προϋποθέσεις για βιώσιμη ανάπτυξη, κοινωνική πρόοδο και διεθνή παρουσία.
Έτσι, το πανεπιστήμιο δεν είναι μόνο βαθμίδα εκπαίδευσης, δεν είναι ένας θεσμός της εκπαιδευτικής πολιτικής. Είναι πυλώνας εθνικής στρατηγικής. Γιατί από την ποιότητα της ανώτατης εκπαίδευσης εξαρτώνται η επιστημονική πρόοδος, η ερευνητική παραγωγή, η καινοτομία, η εξωστρέφεια της χώρας και τελικά, οι δυνατότητές της να δημιουργεί περισσότερες ευκαιρίες για τις επόμενες γενιές. 
Υπό αυτό το πρίσμα, η συζήτηση για το άρθρο 16 δεν μπορεί να εξαντλείται σε έναν διαχωρισμό ανάμεσα στο δημόσιο και το μη κρατικό πανεπιστήμιο. Το ουσιαστικό ζητούμενο είναι διαφορετικό. Είναι πώς διαμορφώνουμε ένα σύγχρονο σύστημα ανώτατης εκπαίδευσης που υπηρετεί σταθερά την ποιότητα, ενισχύει την εξωστρέφεια, διευρύνει τις διεθνείς συνεργασίες και δημιουργεί περισσότερες δυνατότητες για τους νέους επιστήμονες. 
Η ποιότητα δεν αφορά τη νομική μορφή ενός ιδρύματος. Είναι το αποτέλεσμα και η προϋπόθεση συνάμα της ακαδημαϊκής ελευθερίας, της αξιολόγησης, της διαφάνειας και της λογοδοσίας, της ισχυρής ερευνητικής δραστηριότητας και της ουσιαστικής διεθνούς διασύνδεσης. Αυτές είναι οι προϋποθέσεις που διαμορφώνουν ισχυρά πανεπιστήμια σε ολόκληρο τον κόσμο. 
Η διεθνής εμπειρία δείχνει ότι τα πλέον επιτυχημένα συστήματα ανώτατης εκπαίδευσης δεν χαρακτηρίζονται από ομοιομορφία. Χαρακτηρίζονται από αυστηρές απαιτήσεις και αποτελεσματικούς μηχανισμούς διασφάλισης της ποιότητας, σαφείς κανόνες λειτουργίας και ισχυρή εξωστρέφεια. Αυτά είναι τα χαρακτηριστικά που οφείλουμε να ενισχύσουμε και στη χώρα μας. 
Η πρόταση που συζητούμε σήμερα δεν αποδυναμώνει το δημόσιο πανεπιστήμιο, κυρίες και κύριοι συνάδελφοι. Αντιθέτως, προϋποθέτει την εμπιστοσύνη στις δυνατότητές του, προϋποθέτει την πεποίθηση ότι τα ελληνικά δημόσια πανεπιστήμια διαθέτουν το επιστημονικό δυναμικό, την ακαδημαϊκή παράδοση και την ποιότητα, ώστε να διαδραματίσουν ακόμη πιο ουσιαστικό ρόλο σε ένα περιβάλλον που ευνοεί την εξωστρέφεια, τις διεθνείς συνεργασίες, την ακαδημαϊκή αριστεία και τη συνεχή αναβάθμιση της ποιότητας. 
Η εμπιστοσύνη αυτή δεν είναι θεωρητική. Εδράζεται στις σημαντικές επιτυχίες που έχουν ήδη καταγράψει τα ελληνικά πανεπιστήμια στην έρευνα, τις διεθνείς συνεργασίες, τα κοινά προγράμματα σπουδών, την προσέλκυση ξένων φοιτητών και τη διαρκώς ενισχυόμενη παρουσία στον ευρωπαϊκό και διεθνή ακαδημαϊκό χώρο. 
Η αναθεώρηση του άρθρου 16 δεν αφορά μόνο την εκπαιδευτική πολιτική. Συνδέεται με την αναπτυξιακή πορεία της χώρας, με την ικανότητά μας να αξιοποιήσουμε το ανθρώπινο δυναμικό της χώρας, να προσελκύσουμε επιστήμονες και να δημιουργήσουμε ένα περιβάλλον όπου οι νέοι άνθρωποι θα μπορούν να σχεδιάζουν το μέλλον τους εδώ. Η Ελλάδα χρειάζεται ένα θεσμικό πλαίσιο που θα ενισχύει αυτήν τη δυναμική, θα δημιουργεί περισσότερες δυνατότητες συνεργασίας και θα επιτρέπει στη χώρα να εξελιχθεί σε ένα περιφερειακό κόμβο γνώσης, έρευνας και καινοτομίας. 
Αν, λοιπόν, η αναθεώρηση του άρθρου 16 αφορά τον τρόπο με τον οποίο παράγεται, μεταδίδεται και αξιοποιείται η γνώση, τότε η αναφορά στην ελληνική γλώσσα δεν αποτελεί μια συμπληρωματική συνταγματική πρόβλεψη. Αφορά το ίδιο το μέσο μέσα από το οποίο η γνώση εκφράζεται, διδάσκεται, μεταδίδεται και δημιουργείται. 
Η γλώσσα, πέρα από στοιχείο της πολιτιστικής μας ταυτότητας, είναι το εργαλείο της σκέψης, της εκπαίδευσης, της επιστήμης και της έρευνας. Είναι το μέσο με το οποίο κάθε νέα γενιά κατανοεί τον κόσμο, παράγει νέα γνώση και συμμετέχει δημιουργικά στις εξελίξεις της εποχής της. 
Κάθε ιστορική περίοδος ανέδειξε και μια διαφορετική αποστολή για την ελληνική γλώσσα. Υπήρξαν εποχές κατά τις οποίες το ζητούμενο ήταν η διατήρηση και η διάσωσή της. Αργότερα η πρόκληση ήταν να αποτελέσει τη γλώσσα εκπαίδευσης ανοικτής σε όλους, μιας κοινωνίας που διεύρυνε διαρκώς την πρόσβαση στη γνώση. 
Σήμερα, όμως, βρισκόμαστε μπροστά σε μια νέα πρόκληση, σε έναν κόσμο που η γνώση παράγεται, διακινείται και επεξεργάζεται με πρωτοφανή ταχύτητα, όπου η τεχνητή νοημοσύνη, οι ψηφιακές τεχνολογίες και τα διεθνή ερευνητικά δίκτυα αναδιαμορφώνουν τον τρόπο με τον οποίο μαθαίνουμε και δημιουργούμε, η ελληνική γλώσσα καλείται να είναι παρούσα σε αυτό το νέο περιβάλλον, το οποίο είναι πολλοίς ψηφιακό. Γι’ αυτό και η συνταγματική κατοχύρωση της μέριμνας του κράτους για την προαγωγή της αποκτά ιδιαίτερη σημασία, καθώς στρέφεται στο μέλλον. Και αυτή είναι και η βαθύτερη σημασία της προτεινόμενης αναθεώρησης. 
Η προστασία της ελληνικής γλώσσας δεν αποτελεί μια συμβολική αναφορά στο Σύνταγμα. Είναι μια στρατηγική επιλογή που συνδέει την πολιτιστική μας συνέχεια με τη δυνατότητα της χώρας να συμμετέχει ενεργά στη διεθνή κοινότητα της γνώσης, της έρευνας και της καινοτομίας. Η θέση της Ελλάδας στον κόσμο δεν θα καθοριστεί μόνο από το πώς θα διαφυλάξει την ιστορία της, αλλά και το πώς θα αξιοποιήσει τις δυνάμεις της για να συνδιαμορφώνει το μέλλον. 
Κυρίες και κύριοι συνάδελφοι, η σημερινή Αναθεώρηση μας υπενθυμίζει ότι το Σύνταγμα δεν είναι ένα κείμενο που απλώς καταγράφει τον τρόπο λειτουργίας του κράτους. Είναι το θεσμικό θεμέλιο πάνω στο οποίο μια κοινωνία οικοδομεί το μέλλον της. Αυτή η ισορροπία ανάμεσα στη σταθερότητα και την εξέλιξη διατρέχει ολόκληρη τη φιλοσοφία της Συνταγματικής Αναθεώρησης.
Υπάρχει και μια ακόμα αλήθεια. Η πρόοδος δεν προκύπτει όταν εγκαταλείπουμε όσα μας συγκροτούν. Προκύπτει όταν αξιοποιούμε τις διαχρονικές μας δυνάμεις για να ανταποκριθούμε στις προκλήσεις της νέας εποχής. Αυτός είναι και ο ουσιαστικός ρόλος του Συντάγματος. Γιατί τα Συντάγματα δεν κρίνονται μόνο από την πίστη τους στις αρχές τους. Κρίνονται και από την ικανότητά τους να επιτρέπουν σε μια κοινωνία να προχωρά μπροστά χωρίς να χάνει τον προσανατολισμό της. 
Αυτή είναι η ευθύνη της σημερινής Βουλής. Είναι όμως και η ευθύνη κάθε γενιάς απέναντι στην επόμενη. 
Σας ευχαριστώ πολύ. 
(Χειροκροτήματα από την πτέρυγα της Νέας Δημοκρατίας)
 ΠΡΟΕΔΡΕΥΟΥΣΑ (Όλγα Γεροβασίλη): Επόμενη ομιλήτρια, από το Κομμουνιστικό Κόμμα, η κ. Σεμίνα Διγενή. 
ΑΣΗΜΙΝΑ (ΣΕΜΙΝΑ) ΔΙΓΕΝΗ: Ευχαριστώ, κυρία Πρόεδρε. 
Κάθε φορά που η Κυβέρνηση μιλάει για θωράκιση της δημοκρατίας ή ενίσχυση της ελευθερίας της έκφρασης, ξέρουμε πως κάτι κακό σχεδιάζει σε βάρος μας. Έτσι και σήμερα, πίσω από τις βαρύγδουπες διακηρύξεις περί δημοκρατικών εγγυήσεων και θεσμικής προστασίας, αποκαλύπτονται οι βαθιές αντιδραστικές επιδιώξεις σας. 
Ας δούμε τι σχεδιάζει για τα ΜΜΕ, τι προμηνύουν οι αλλαγές στα άρθρα 14 και 15. Βαφτίζει εκσυγχρονισμό την πλήρη παράδοση της ενημέρωσης στις δυνάμεις της αγοράς και κόπτεται για την πολυφωνία. Ποια όμως πολυφωνία όταν λίγοι επιχειρηματικοί όμιλοι κατέχουν τηλεοπτικούς σταθμούς, εφημερίδες, ραδιόφωνα, ενημερωτικές ιστοσελίδες και ταυτόχρονα δραστηριοποιούνται σε κατασκευές, ενέργεια, εφοπλισμό, τράπεζες ή κρατικές συμβάσεις; Όταν η ενημέρωση γίνεται εργαλείο υπεράσπισης επιχειρηματικών συμφερόντων, τότε ξέρουμε καλά πως η αλήθεια γίνεται πάντα το πρώτο θύμα.
Ποια πολυφωνία όταν οι εργατικές απεργίες παρουσιάζονται ως κυκλοφοριακό πρόβλημα και όχι ως αγώνας ανθρώπων που παλεύουν για να ζήσουν με αξιοπρέπεια; 
Ποια πολυφωνία όταν τα εργοδοτικά εγκλήματα αντιμετωπίζονται σαν κακή στιγμή; Όταν ένας εργάτης σκοτώνεται σε εργοτάξιο, η είδηση εμφανίζεται ως ένα ακόμη εργατικό ατύχημα, χωρίς να φωτίζονται οι αιτίες, η εντατικοποίηση της δουλειάς, η έλλειψη μέτρων ασφαλείας, η πίεση για μεγαλύτερα κέρδη. 
Όταν δημοσιογράφοι ερευνούν οικονομικά ή πολιτικά σκάνδαλα, βρίσκονται αντιμέτωποι με αγωγές και απολύσεις. Και όταν η επιβίωσή τους εξαρτάται από τον εργοδότη τους, πόσο ελεύθεροι είναι άραγε να γράψουν αυτά που γνωρίζουν; Ποια πολυφωνία, όταν όσοι αμφισβητούν την κυρίαρχη πολιτική εμφανίζονται σπανίως ή απουσιάζουν από τηλεοπτικές συζητήσεις; 
Σήμερα η λογοκρισία δεν φοράει στολή, δεν κρατάει ψαλίδι, κρύβεται μέσα σε έναν αλγόριθμο. Ένα κλικ αρκεί να εξαφανιστεί μια είδηση από εκατομμύρια οθόνες. Ένα κλικ φτάνει για να θαφτούν κινητοποιήσεις, αποκαλύψεις, διαφορετικές απόψεις. 
Η σύγχρονη λογοκρισία δεν απαγορεύει, αποσιωπά, δεν φιμώνει, εξαφανίζει. Και μέσα σ’ αυτό το τοπίο, η Κυβέρνηση τολμάει να μιλάει για προστασία της ελευθερίας της έκφρασης. Ποιας ελευθερίας; Του δημοσιογράφου που γνωρίζει ότι αν δεν συμμορφωθεί προς τις υποδείξεις, θα βρεθεί άνεργος; Του πολίτη που βομβαρδίζεται καθημερινά από πανομοιότυπες ειδήσεις και ολόιδιες αναλύσεις, λες και όλη η κοινωνία σκέφτεται με μια φωνή; 
Η ελευθερία της έκφρασης δεν μπορεί να είναι ανεξάρτητη από το ποιος κατέχει τα μέσα, ελέγχει τις ψηφιακές πλατφόρμες, σχεδιάζει τους αλγόριθμους και χρηματοδοτεί την ενημέρωση.
Όταν όλα αυτά συγκεντρώνονται στα χέρια λίγων η ελευθερία μετατρέπεται σε προνόμιο των ισχυρών. Το Σύνταγμα δεν μπορεί να αγνοεί ποιος κατέχει τα μέσα ενημέρωσης και έχει τη δύναμη να κατασκευάζει την επικαιρότητα. Αν τα αγνοεί όλα αυτά τότε δεν προστατεύει την ελευθερία της έκφρασης. Νομιμοποιεί τον έλεγχό της. Η ελευθερία του λόγου δεν κρίνεται από το αν κάποιος έχει θεωρητικά το δικαίωμα να μιλήσει αλλά το αν μπορεί να ακουστεί, αν έχει πρόσβαση στα μέσα ενημέρωσης αν δεν φιμώνεται από οικονομικά συμφέροντα, κυβερνητικές πιέσεις ή αόρατους αλγόριθμους ψηφιακών πλατφορμών. Η σύγχρονη μορφή φίμωσης εξαφανίζει από το οπτικό πεδίο της κοινωνίας την αντίθετη άποψη. Ευτυχώς όμως που η αλήθεια είναι πεισματάρα ακόμα και σε ένα, όπως το χαρακτηρίζετε κράτος δικαίου, αλλά που μόνο δίκαιο κράτος δεν είναι. 
Το ΚΚΕ υπερασπίζεται το δικαίωμα του λαού να γνωρίζει την αλήθεια χωρίς φίλτρα, αποκλεισμούς, επιχειρηματικούς και κυβερνητικούς μηχανισμούς και χειραγώγησης. Και αυτό το δικαίωμα δεν θα το παραδώσει σε επιχειρηματικούς ομίλους και κυβερνήσεις που υπηρετούν τα συμφέροντά τους. Και όσο η ενημέρωση αντιμετωπίζεται ως εμπόρευμα και ως εργαλείο εξουσίας τόσο η λογοκρισία θα αλλάζει μορφές και η αλήθεια θα χωράει όλο και λιγότερο στα δελτία ειδήσεων. 
Η Συνταγματική Αναθεώρηση που συζητάμε σήμερα και πάντα κάθε αναθεώρηση που βουλιάζει ακόμη πιο βαθιά στην αντίδραση, μας αφορά όλους για το πώς θα ζούμε τα επόμενα χρόνια, ποια θα είναι η συνταγματική σφραγίδα που θα μπει στην πολιτική που ήδη έχουμε πληρώσει ακριβά με ματωμένα πλεονάσματα, μόνιμη λιτότητα και διαρκή κόφτη των κοινωνικών δαπανών. 
Τι σημαίνουν όλα αυτά με δυο λόγια στην πράξη; Σημαίνουν λιγότερα χρήματα για νοσοκομεία, σχολεία, παιδικούς σταθμούς και κοινωνικές υπηρεσίες ώστε να περισσεύουν χρήματα για τους δημοσιονομικούς στόχους. Ακρίβεια, χαμηλοί μισθοί, διάλυση της δημόσιας υγείας, εμπορευματοποίηση της παιδείας, εργασιακή ανασφάλεια και πολεμικές εμπλοκές δημιουργούν ολοένα και μεγαλύτερη δυσαρέσκεια. Και όσο μεγαλώνει αυτή η δυσαρέσκεια, όσο δυσκολεύεται το σύστημα να πείσει την κοινωνία ότι η πολιτική του υπηρετεί το δημόσιο συμφέρον, τόσο περισσότερο θα αναζητά θεσμικές ασφαλιστικές δικλείδες να προστατεύσει τα συμφέροντά του. 
Το ΚΚΕ λέει καθαρά ότι το Σύνταγμα οφείλει να προστατεύει τα δικαιώματα του λαού και όχι τα κέρδη των λίγων. Γι’ αυτό διεκδικούμε ουσιαστική προστασία της ιδιωτικής ζωής. Να σταματήσει κάθε φακέλωμα πολιτικής και συνδικαλιστικής δράσης. Να απαγορευθεί κάθε λογισμικό παρακολούθησης επικοινωνιών. Κανείς δεν πρέπει να φοβάται ότι, επειδή συμμετέχει σε μια απεργία ή σε ένα σωματείο, καταγράφεται. Διεκδικούμε το δικαίωμα όλων σε αξιοπρεπή κατοικία. Δεν μπορεί οι οικογένειες να πετιούνται έξω από το σπίτι τους με πλειστηριασμούς, ενώ τα ενοίκια εκτοξεύονται και η στέγη μετατρέπεται σε πανάκριβο εμπόρευμα. Υπερασπιζόμαστε το δικαίωμα στην απεργία χωρίς απαγορεύσεις, επιστρατεύσεις και εμπόδια. Απαιτούμε σταθερή εργασία, συλλογικές συμβάσεις και κατοχυρωμένη κυριακάτικη αργία. Αποκλειστικά δημόσια και δωρεάν παιδεία, υγεία και κοινωνική ασφάλιση. Μόρφωση, περίθαλψη και σύνταξη δεν είναι εμπορεύματα για όσους μπορούν να πληρώσουν. Είναι δικαιώματα που πρέπει να απολαμβάνουν όλοι. Απαιτούμε πραγματική προστασία του φυσικού πλούτου της χώρας. Δάση, παραλίες, ποτάμια και αρχαιολογικοί χώροι δεν είναι επιχειρηματικά φιλέτα. Είναι λαϊκή περιουσία και οφείλουμε να την προστατεύσουμε. Ως κόμμα δεν παραιτούμαστε από τον αγώνα για την προστασία και τη διεύρυνση των εργατικών λαϊκών δικαιωμάτων χωρίς φυσικά να τρέφουμε ψευδαισθήσεις ότι στο πλαίσιο της σημερινής εξουσίας μπορεί να υπάρχει φιλολαϊκό, δημοκρατικό ή προοδευτικό Σύνταγμα. 
Κλείνοντας ας δούμε το πραγματικό δίλημμα της αναθεώρησης. Τι θέλουμε; Σύνταγμα που θωρακίζει λιτότητα, εμπορευματοποίηση και καταστολή ή Σύνταγμα που κατοχυρώνει σύγχρονα κοινωνικά δικαιώματα. Το ΚΚΕ Βρίσκεται σταθερά στη δεύτερη πλευρά. Στην πλευρά των εργαζομένων, της νεολαίας και των λαϊκών αναγκών. 
Ευχαριστώ. 
ΠΡΟΕΔΡΕΥΟΥΣΑ (Όλγα Γεροβασίλη): Τρίλεπτη παρέμβαση της Προέδρου της Κοινοβουλευτικής Ομάδας της Πλεύσης Ελευθερίας, κ. Κωνσταντοπούλου. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Θα ήθελα πρώτα απ' όλα να επισημάνω ότι η σημερινή μέρα έχει μία ιδιαίτερη βαρύτητα. Είναι η μέρα του επίσημου εορτασμού της αποκατάστασης της δημοκρατίας. Και βέβαια το χρέος μας προς εκείνους που αγωνίστηκαν, φυλακίστηκαν, βασανίστηκαν για να πέσει η χούντα είναι τη σημερινή μέρα να τους τιμάμε και να θυμόμαστε ποιοι από την άλλη πλευρά ήταν οι πραξικοπηματίες και ποιοι είναι και σήμερα οι συνεχιστές τους. 
Ποιος ορίστηκε πρόεδρος της Επιτροπής Αναθεώρησης του Συντάγματος από τον κ. Μητσοτάκη που τον αναμένουμε αλλά δεν έρχεται γιατί δεν έχετε μαζευτεί αρκετοί; Από τη μία η ώρα έχει ανακοινωθεί. Είναι 13.20. Του έχουν ανοίξει και την πόρτα εκεί. Έχει έρθει ο Πρόεδρος της Βουλής περιμένοντας να προεδρεύσει. Αλλά επειδή είστε ακόμα 30-35 άτομα από την Κοινοβουλευτική σας Ομάδα δεν προσέρχεται γιατί πάλι θα μιλήσει στο ένα τρίτο της Κοινοβουλευτικής Ομάδας. Ποιον έβαλε Πρόεδρο της Επιτροπής Αναθεώρησης; Τον χουντικό Βορίδη. Τον εντεταλμένο της ΕΠΕΝ. Τον εντεταλμένο του πραξικοπηματία Παπαδόπουλου που πήγε στις φυλακές Κορυδαλλού στη Μεταπολίτευση να πάρει εντολή και χρίσμα από τον πραξικοπηματία για να τον εκπροσωπήσει. Έγινε και επίσημη τελετή με τη Δέσποινα, κυρία Μπακογιάννη, στις φυλακές Κορυδαλλού. Γελάτε γιατί σας φαίνονται αστεία. 
Έχετε τη δημοκρατία για αστείο. Έχετε τη Βουλή για μαγαζάκι σας αλλά δεν έρχονται οι πελάτες σας. Έχετε την ανθρώπινη ζωή για παιχνίδι και την πετάτε ή την αφαιρείτε ακόμα και μπροστά στη Βουλή. Νομίζετε ότι έχετε τη δημοκρατία του χεριού σας. Η δική μας θέση και στάση είναι απέναντι σε αυτά. Ο κ. Μητσοτάκης δεν έχει δημοκρατική κουλτούρα. Έχει τον Βορίδη αντ’ αυτού. Έχει τον αρνητή των νεκρών του Πολυτεχνείου Γεωργιάδη αντ’ αυτού, Αντιπρόεδρό του και επιλογή του. Γι’ αυτό δεν μπορεί να μαζέψει ούτε τους Βουλευτές του πλέον στη Βουλή. Γι’ αυτό έχει καταρρακώσει τους θεσμούς. Του κάνει βέβαια τη χάρη και ο φίλος του ο Τσίπρας, ο υπαίτιος για το έγκλημα στο Μάτι που ποτέ δεν ελέγχθηκε προς χάριν του κ. Μητσοτάκη. 
Περιμένουμε, λοιπόν, τον Πρωθυπουργό σαν τον Γκοντό. Και θα έρθει να μας πει ότι δεν είναι ο κοντός, είναι ο ψηλός, γιατί περίπου εκεί κινείται και η κουλτούρα εκείνων που μιλάνε για αριστεία με τα πέτσινα παλιόχαρτα του Southeastern. 
Περιμένουμε όμως να μας πει και τι λέει, κύριε Χαρακόπουλε… Ο αδελφός σας είναι ο Αγάπιος Χαρακόπουλος για τον οποίο ο Εισαγγελέας του Αρείου Πάγου προτείνει την παραπομπή, όπως προτείνεται η παραπομπή Τριαντόπουλου που τον χειροκροτάτε. Δεν τον βλέπω σήμερα εδώ. Προτείνεται η παραπομπή Αγοραστού που τον χειροκροτούσατε. Προτείνεται η παραπομπή, δηλαδή, δικών σας προσώπων την ίδια ώρα που μας μιλάτε για διαφάνεια και ισονομία. Εν αναμονή, λοιπόν, του κ. Μητσοτάκη.
Ευχαριστώ. 	
(Χειροκροτήματα από την πτέρυγα της Πλεύσης Ελευθερίας)
ΠΡΟΕΔΡΕΥΟΥΣΑ (Όλγα Γεροβασίλη): Τον λόγο έχει ο κ. Αυλωνίτης, Ανεξάρτητος Βουλευτής.
ΑΛΕΞΑΝΔΡΟΣ-ΧΡΗΣΤΟΣ ΑΥΛΩΝΙΤΗΣ: Ευχαριστώ, κυρία Πρόεδρε.
Θα σας πω ότι είμαι πολύ συγκινημένος. Είμαι επτά χρόνια στη Βουλή και ο κ. Μητσοτάκης είναι εδώ παρών -γιατί συνήθως δεν είναι- για να ακούσει τους Βουλευτές. Ακούτε μόνο τους Αρχηγούς των κομμάτων. Έχουν λόγο, λοιπόν, και οι Βουλευτές! 
Όπως εξελίσσεται, λοιπόν, η συζήτηση σήμερα, διαπιστώνω κάτι το οποίο είναι ίσως το χειρότερο το οποίο συμβαίνει σ’ ένα δημοκρατικό πολίτευμα. Εξέχοντα πρόσωπα της Κυβέρνησης πριν από λίγο καιρό είχαν εντελώς διαφορετικές απόψεις σε σχέση με την Αναθεώρηση του Συντάγματος.
Κύριε Μητσοτάκη, αναφέρομαι στον εκ δεξιών σας σπουδαιότατο Υπουργό, τον κ. Γεραπετρίτη. Επειδή έχω τη συνήθεια να κρατάω έντυπα, τότε, το 2016, αν θυμάστε, συζητούνταν η Αναθεώρηση του Συντάγματος που ολοκληρώθηκε το 2019 και γνωρίζετε όλοι σας ότι τα επίδικα αυτής της Αναθεώρησης του Συντάγματος έχουν δημιουργηθεί τον τελευταίο καιρό. Όταν λέω επίδικα, εννοώ ότι η σύγκρουση η πολιτική σε κεντρικό επίπεδο έχει γίνει για το άρθρο 86 -το θυμάστε-, για την επιλογή της ανώτατης ηγεσίας των ελληνικών δικαστηρίων -σημαντικό επίσης-, για την άρση ασυλίας. Δόξα τω Θεώ, έχετε πάρα πολλούς οι οποίοι ενδιαφέρονται γι’ αυτά τα άρθρα που ανέφερα προηγουμένως.
Το άρθρο 86: Τότε, λοιπόν, ο κ. Γεραπετρίτης, ο οποίος σήμερα ήρθε -παρακολούθησα την ομιλία του- και συμφώνησε με όλες τις αναθεωρήσεις των διατάξεων που προτείνετε ως Κοινοβουλευτική Ομάδα, έλεγε το εξής σε μία πρόταση που είχε κάνει μαζί με τον κ. Αλιβιζάτο, τον κ. Παναγή Βουρλούμη, τον κ. Κτιστάκη, τον κ. Στέφανο Μάνο, τον κ. Φίλιππο Σπυρόπουλο. Ακούστε, λοιπόν, τι έλεγε. Να πούμε πρώτα για το άρθρο 62, για να πάμε στο άρθρο 66. Ακούστε τι έλεγε: «Βουλευτική ασυλία παρέχεται από τη Βουλή μόνο μετά από αίτηση του Βουλευτή που διώκεται και μόνο για πράξεις ή παραλείψεις που συνδέονται άμεσα με την πολιτική δράση του». 
Ακούσατε; Έξυπνη πρόταση. Γιατί να συνεδριάσει αυτεπάγγελτα η Επιτροπή, από τη στιγμή κατά την οποία δεν θέλει ο Βουλευτής να κινήσει τη διαδικασία του άρθρου 62; Γιατί να μην τροποποιηθεί; Έξυπνη η πρόταση του κ. Γεραπετρίτη.
Ξέρετε μετά τι λέει ο κ. Γεραπετρίτης; Όταν, λοιπόν, προφανώς με την ομάδα του συζητάει το θέμα του άρθρου 86, ξέρετε τι λέει; «Ποινική δίωξη κατά μέλους της κυβέρνησης ασκείται από την Εισαγγελία του Ανώτατου Δικαστηρίου. Αρμόδιο για την εκδίκαση είναι το Ανώτατο Δικαστήριο, όπως νόμος ορίζει». Έξυπνη πρόταση, κύριε Γεραπετρίτη.
Είχα αναλάβει ως Τομεάρχης Δικαιοσύνης του ΣΥΡΙΖΑ να συντάξω κάποιες προτάσεις. Έφυγα από τότε και κατά συνέπεια δεν μπόρεσα ούτε στην Επιτροπή να είμαι ούτε να εκφράσω τις απόψεις μου αυτές. Συμφωνώ. 
Ξέρετε τι λέτε, κύριε Γεραπετρίτη, για την επιλογή της ανώτατης ηγεσίας των δικαστηρίων; Λέτε στο άρθρο 76 αυτής της πρότασής σας ότι η προαγωγή στη θέση του Προέδρου και του Εισαγγελέα του Ανωτάτου Δικαστηρίου διενεργείται από τον Πρόεδρο της Δημοκρατίας με επιλογή από κατάλογο τριών υποψηφίων, ο οποίος καταρτίζεται από την Ολομέλεια του Ανωτάτου Δικαστηρίου. Η απόφαση του Προέδρου της Δημοκρατίας είναι δικαστικώς ανέλεγκτη. 
Αυτά για το 2016. Δεν πέρασαν και πολλά χρόνια. Εννιά-δέκα χρόνια πέρασαν. Τι είναι εκείνο το συνταρακτικό που σας έκανε να αλλάξετε την άποψή σας; Θα ήθελα πάρα πολύ να μας απαντήσετε κάποια στιγμή, όπως και ο κ. Μητσοτάκης, να μας πείτε ξεκάθαρα τι είναι εκείνο το οποίο σας κάνει να συζητάτε την Αναθεώρηση του Συντάγματος και να μη λαμβάνονται υπόψη θέσεις που δημοσίως έχετε εκφράσει. 
Αντιμετωπίζετε σοβαρότατα προβλήματα ελέγχου Υπουργών σας. Εδώ επανειλημμένως έχετε πει και κατά το παρελθόν ότι θα αλλάξετε το άρθρο 86. Πολύ ωραία! Ευπρόσδεκτη αλλαγή. Ποια είναι η αλλαγή που κάνατε; Λέτε, δηλαδή, ότι η Βουλή των Ελλήνων είναι εκείνη που θα αποφασίσει αν θα πάει στο δικαστήριο κάποιος Υπουργός και φυσικά θα είχε προηγηθεί η προανάκριση και η ανάκριση, έξω από τις Επιτροπές μας. Καλό είναι αυτό. Μα, για την τελική απόφαση, αυτός που θα ασκήσει την ποινική δίωξη είναι η Βουλή των Ελλήνων. Ποιον δουλεύετε; Αν δεν θέλετε να στείλετε στο Ειδικό Δικαστήριο τον κ. Βορίδη, τον κ. Αυγενάκη, έχετε την απόλυτη δυνατότητα μέσα στην Ολομέλεια να μην τον στείλετε.
Έρχεστε και λέτε, κύριε Πλεύρη, εσείς που μιλάτε, γιατί είμαι σίγουρος ότι εσείς το προτείνατε στην Επιτροπή σας και στον κ. Στυλιανίδη. Ακούστε: «Να προστατέψουμε τη σημαία». Ξέρετε με τι έχει προστατευτεί η σημαία, κύριε Πλεύρη; Με το αίμα των Ελλήνων πολιτών. Μη γελάτε! Με το αίμα!
(Χειροκροτήματα από την πτέρυγα της Πλεύσης Ελευθερίας)
Και έρχεστε εσείς να βάλετε ποια διάταξη στο Σύνταγμα; Να προστατευτεί η σημαία, το μέγιστο σύμβολο των Ελλήνων, όλων των Ελλήνων, όχι των πατριδοκάπηλων! Και λέτε για την ελληνική γλώσσα. Η ελληνική γλώσσα προστατεύεται από τον ελληνικό λαό. 
Ξέρετε πώς χάνει τις δυνατότητές της μία σημαία, κύριε Πλεύρη; Ακούστε με λίγο. Όταν η Ελλάδα είναι κυριαρχούμενη, όταν η Ελλάδα ουσιαστικά είναι παρίας της διεθνούς κοινότητας, όταν υπάρχει αυτήν τη στιγμή η πλήρης ηγεμονία της αγγλικής γλώσσας, «φέξε μου και γλίστρησα». Η ελληνική γλώσσα μιλιόταν σε όλα τα σημεία του ορίζοντα και χάθηκε τώρα. Γιατί; Διότι οι μεγάλες δυνάμεις ουσιαστικά ελέγχουν τα πάντα, ακόμα και πολιτιστικά μια χώρα. Μπορείτε να μας πείτε πώς θα προστατέψετε με αυτόν τον τρόπο την ελληνική γλώσσα; Για πέστε μας λοιπόν, αν έχετε τη διάθεση. 
Πέρασε η ώρα. Θα πω μόνο κάτι για την τεχνητή νοημοσύνη. Θεωρώ ότι ήμουν από τους Βουλευτές εκείνους που έχουν καταθέσει τις περισσότερες ερωτήσεις για την τεχνητή νοημοσύνη. Θα σας διαβάσω κάτι γι’ αυτό. Ένα εκπληκτικό βιβλίο ενός Αμερικανού που έχει γίνει best seller γράφει στην αρχή.
ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Εξωτερικών): Ποιο είναι; 
ΑΛΕΞΑΝΔΡΟΣ-ΧΡΗΣΤΟΣ ΑΥΛΩΝΙΤΗΣ: Δεν θυμάμαι το όνομά του. Είναι το «30-0» ενός Αμερικανού που δεν θυμάμαι.
ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Εξωτερικών): Δεν πειράζει.
ΑΛΕΞΑΝΔΡΟΣ-ΧΡΗΣΤΟΣ ΑΥΛΩΝΙΤΗΣ: Ευτυχώς που έχετε πολύ καλή μνήμη, κύριε Γεραπετρίτη, και πεταχτήκατε, μόνο που δεν θυμάστε τις τροποποιήσεις που κάνατε μ’ αυτήν την πρόταση που κάνατε στο Σύνταγμα που πριν από λίγο σας ανέφερα. Εκεί έχετε πολύ καλή μνήμη! 
Λέω, λοιπόν, για την τεχνητή νοημοσύνη. Τι σημαίνει να είσαι άνθρωπος στην εποχή της τεχνητής νοημοσύνης; Σ’ αυτό να απαντήσουμε συνταγματικά, να απαντήσουμε στο ερώτημα πώς θα επηρεάσει η τεχνητή υπερνοημοσύνη το έγκλημα, τον πόλεμο, τις θέσεις εργασίας, την κοινωνία, ολόκληρη την ανθρωπότητα; 
(Στο σημείο αυτό την Προεδρική Έδρα καταλαμβάνει ο Πρόεδρος της Βουλής κ. ΝΙΚΗΤΑΣ ΚΑΚΛΑΜΑΝΗΣ)
Άραγε, η αυτοματοποίηση θα κυριαρχήσει στη δραστηριότητά μας, αντικαθιστώντας τον άνθρωπο στην αγορά εργασίας, στην πολιτική, στη δικαιοσύνη, στην ιατρική, στην οικονομία, στη βιομηχανία, στις συγκοινωνίες; Πόσο αποδεκτή θα είναι η ετυμηγορία ενός ρομποτικού δικαστή; Θα ζήσουμε με ένα ουτοπικό Σύνταγμα ή σε μια συναινετική δικτατορία;
(Χειροκροτήματα από την πτέρυγα της Πλεύσης Ελευθερίας)
ΠΡΟΕΔΡΟΣ (Νικήτας Κακλαμάνης): Καλείται στο Βήμα ο Πρόεδρος της Κυβέρνησης κ. Κυριάκος Μητσοτάκης. 
(Χειροκροτήματα από την πτέρυγα της Νέας Δημοκρατίας)
ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης): Ευχαριστώ, κύριε Πρόεδρε. 
Κυρίες και κύριοι συνάδελφοι, προσέρχομαι σε αυτήν την κορυφαία κοινοβουλευτική διαδικασία με αίσθημα ευθύνης γιατί η Ελλάδα έχει, πράγματι, ανάγκη ένα νέο Σύνταγμα, το οποίο να συμβαδίζει με την εποχή μας και γιατί οι σχετικές προτάσεις της παράταξής μας, της Νέας Δημοκρατίας, θεωρώ ότι οδηγούν σε ένα κράτος ευρωπαϊκό, σύγχρονο, θεσμικά θωρακισμένο, λειτουργικά πολύ πιο αποτελεσματικό, μακριά από παλιές παθογένειες και ανοικτό πάντα σε μεταρρυθμίσεις υπέρ των Ελλήνων πολιτών. Πρόκειται, μάλιστα, και για μια άκρως συμβολική συγκυρία, καθώς η συζήτηση αυτή διεξάγεται και συμπίπτει με την 52η  επέτειο της επιστροφής της δημοκρατίας στη γενέτειρά της. Είναι μια ευκαιρία να τιμήσουμε όσους αντιστάθηκαν στη χούντα και όσους οικοδόμησαν στη συνέχεια τον νέο κοινοβουλευτισμό. Και αυτό πιστεύω ότι μπορούμε να το κάνουμε ενδυναμώνοντας το πολίτευμα και δίνοντας μια νέα πνοή στη δημόσια ζωή και μετατρέποντας έτσι την πολύπλευρη εμπειρία της μεταπολίτευσης, από μνήμη, σε κινητήρια δύναμη της χώρας.
Επιτρέψτε μου, κατ’ αρχάς, να σας συγχαρώ, κυρία Δούρου, για την εκλογή σας ως Επικεφαλής της Κοινοβουλευτικής Ομάδας του ΣΥΡΙΖΑ και να εκφράσω την απορία μου για το γεγονός ότι υπάρχουν κόμματα σήμερα -κοινοβουλευτικά κόμματα- τα οποία για λόγους τους οποίους, πραγματικά, δεν αντιλαμβάνομαι, αρνούνται να προσέλθουν στην ετήσια δεξίωση του Προέδρου της Δημοκρατίας, όπου όλοι μαζί τιμούμε αυτούς οι οποίοι αγωνίστηκαν για να επανέλθει η δημοκρατία. 
Θεωρώ ότι κάνατε λάθος, κυρία Δούρου, και νομίζω ότι έχετε ακόμα χρόνο -είστε και νεοεκλεγείσα- να αναθεωρήσετε την άποψή σας. Όταν συγκυβερνούσατε με τον κ. Καμμένο, συμμετείχατε κανονικά σε αυτήν τη γιορτή της Δημοκρατίας -και καλά κάνατε. Τώρα ανακαλύψατε ξαφνικά ότι έχουν παρεισφρήσει -δήθεν- ακροδεξιά στοιχεία σε αυτήν τη δεξίωση; Θεωρώ ότι κάνετε σφάλμα. 
Και από την άποψη αυτή, θα έλεγα -και να επανέλθω στο αντικείμενο της συζήτησης- υψώνετε μπροστά μας μια πρόκληση και για τη δική μας κοινοβουλευτική γενιά. Σχεδόν πενήντα χρόνια από το πρώτο μεταδικτατορικό Σύνταγμα, το οποίο θεμελίωσε ο ιδρυτής της παράταξής μας, ο Κωνσταντίνος Καραμανλής, ερχόμαστε εμείς να δώσουμε μια ώθηση -τη δική μας ώθηση- στις βασικές καταβολές του. Και γι’ αυτό εξαρχής υποστήριξα την ευρεία διαβούλευση, ώστε να υπάρξουν συνθέσεις γύρω από τους κορυφαίους κανόνες που θα διέπουν από εδώ και στο εξής την πολιτική ζωή, την ίδια τη λειτουργία του κράτους, της πολιτείας. 
Δεν μπορώ, ωστόσο, να ισχυριστώ, δυστυχώς, το ίδιο για την Αντιπολίτευση, η οποία έδειξε ότι αδυνατεί να σταθεί στο ύψος των περιστάσεων. Από τη μία πλευρά, τα ακραία κόμματα αρκέστηκαν σε μια τυφλή άρνηση που αντλούν από το αντικυβερνητικό τους μένος, ενώ το δήθεν υπεύθυνο ΠΑΣΟΚ, κύριε Ανδρουλάκη, δηλώνει ένα αμήχανο «παρών», το οποίο ουσιαστικά ισοδυναμεί με ένα «απών», μια στάση που θέτει ευθέως τους κομματικούς υπολογισμούς πάνω από το πνεύμα, αλλά τολμώ να πω και πάνω από το γράμμα του καταστατικού κειμένου. 
Επιμένω σε αυτό, κύριε Ανδρουλάκη, διότι -όπως ξέρετε- είναι το ίδιο το Σύνταγμα -ένα αυστηρό Σύνταγμα και δύσκολο στην αναθεώρησή του- το οποίο αναζητά από όλους μας ευρύτερες συναινέσεις, είτε στην προτείνουσα είτε στην Αναθεωρητική Βουλή, αφήνοντας τις τελικές αλλαγές στην κρίση της κάλπης που μεσολαβεί.
Αλλά θέλω να κάνω μια αναφορά σε κάτι το οποίο είπε και ο Υπουργός Εξωτερικών με την ακαδημαϊκή του ιδιότητα, υπενθυμίζοντάς μας την πρόσφατη συνταγματική ιστορία αυτού του τόπου. «Η επιτυχία κάθε Συνταγματικής Αναθεώρησης δεν καθορίζεται τόσο από την πρόταση της πλειοψηφίας, όσο από τη στάση της μειοψηφίας και κατ’ εξοχήν της Αξιωματικής Αντιπολίτευσης». 
(Χειροκροτήματα από την πτέρυγα της Νέας Δημοκρατίας)
Θυμάμαι, κάποιοι από εσάς -λίγοι- ήσασταν στην Βουλή του 2001-2002, όπου τότε η Νέα Δημοκρατία συμμετείχε…
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Εσείς δεν ήσασταν. Άρα, τι θυμάστε; 
 ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης): Εγώ δεν ήμουν στη Βουλή. Εγώ εργαζόμουν τότε. Εργαζόμουν τότε. Δεν ήμουν στη Βουλή, κυρία Κωνσταντόπουλου. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Στην τράπεζα;
ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης): Και ενθυμούνται αυτοί οι οποίοι συμμετείχαν, αλλά και εμείς…
(Θόρυβος στην Αίθουσα)
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): …(δεν ακούστηκε)
ΠΡΟΕΔΡΟΣ (Νικήτας Κακλαμάνης): Μη γράφετε τίποτα από τις απαράδεκτες διακοπές της κυρίας Προέδρου. 
ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης): Θυμόμαστε, λοιπόν, ότι σε αυτήν τη Βουλή η Νέα Δημοκρατία, ως Αξιωματική Αντιπολίτευση, κύριε Ανδρουλάκη, είχε συμμετάσχει ενεργά στη συζήτηση και είχε υπερψηφίσει μια σειρά από άρθρα, διαμορφώνοντας έτσι ένα πεδίο πραγματικής συναίνεσης και πραγματικής σύνθεσης, με διάθεση να αντιμετωπίσουν τα δύο μεγάλα κόμματα από κοινού αυτήν την πολύ μεγάλη πρόκληση. 
Όποιος, λοιπόν, σήμερα διατείνεται ότι, τάχα, δίνει λευκή επιταγή, ουσιαστικά περιφρονεί τη λαϊκή επιλογή και, βέβαια, αποσιωπά ότι οι συσχετισμοί στο τρέχον κατακερματισμένο πολιτικό τοπίο πιθανώς να αποτρέψουν αύριο να υλοποιηθούν τομές που και εσείς οι ίδιοι αναγνωρίζετε ότι είναι απαραίτητες. 
Δυσκολεύομαι πραγματικά να αντιληφθώ, κύριε Ανδρουλάκη, γιατί, παρά το γεγονός ότι φαίνεται να συμφωνούμε στον πυρήνα αλλαγής σε αρκετά άρθρα -τουλάχιστον δεκαπέντε- γιατί επιμένετε σε αυτήν τη στάση, η οποία -τονίζω- παραβιάζει και το πνεύμα και το γράμμα του Συντάγματος. 
Ύστερα από πενήντα δύο χρόνια δημοκρατικής ζωής δεν είναι δυνατόν να έχουμε κόμματα τα οποία να συμφωνούν επί της ουσίας με πολλές κυβερνητικές προτάσεις, αλλά να τις υπονομεύουν μόνο και μόνο επειδή τις επεξεργάστηκε η πλειοψηφία. 
Αυτή είναι μια στάση βαθιά αντιθεσμική. Είναι δηλωτική μιας πολιτικής ανεπάρκειας. Και, βέβαια, νομίζω ότι είναι και αποκαλυπτική γύρω από το ποια δύναμη μπορεί να διαμορφώσει τις εξελίξεις και ποιοι τελικά επιμένουν να παραμένουν σε ρόλο παθητικού παρατηρητή. 
Σε όλα αυτά, πάντως, η παράταξή μας αντιπαραθέτει μια καλά μελετημένη εισήγηση αναθεώρησης τριάντα τριών άρθρων και διατάξεων, επιμένοντας, μέχρι και σήμερα, στις συνθέσεις. 
Θέλω να ευχαριστήσω τον εισηγητή της κυβερνητικής Πλειοψηφίας, τον Ευριπίδη Στυλιανίδη, τον Πρόεδρο της αρμόδιας Επιτροπής, τον Μάκη Βορίδη, όλους τους Βουλευτές οι οποίοι συμμετείχαν με όρεξη και με διάθεση σε αυτή τη διαδικασία, καταλήγοντας….
(Χειροκροτήματα από την πτέρυγα της Νέας Δημοκρατίας)
ΘΕΟΦΙΛΟΣ ΞΑΝΘΟΠΟΥΛΟΣ: Πείτε και για το Προεδρείο της Επιτροπής, κύριε Πρωθυπουργέ.
ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης): Και το Προεδρείο, συγγνώμη. Όλο το διακομματικό Προεδρείο, γιατί πράγματι η εικόνα την οποία αποκόμισα, κύριε συνάδελφε… 
(Χειροκροτήματα από την πτέρυγα της Νέας Δημοκρατίας)
 …από τη συμμετοχή των Βουλευτών της Αντιπολίτευσης στην Επιτροπή είναι αναντίστοιχη της στάσης που εσείς κρατάτε στην Ολομέλεια. 
Θεωρώ ότι οι Βουλευτές της Αντιπολίτευσης προσήλθαν με διάθεση να καταθέσουν προτάσεις. Όταν ήρθε, όμως, η ώρα της ψηφοφορίας φαίνεται να επικράτησαν οι γνωστές κομματικές προτεραιότητες. 
Έρχομαι τώρα στο δια ταύτα. Το Σύνταγμα του 1975, όντως, έχει αποδειχθεί εξαιρετικά ανθεκτικό. Μετά τη δικτατορία, στερέωσε τον κοινοβουλευτισμό, ενώ πρόσφατα μας πέρασε μέσα από τις συμπληγάδες μιας οικονομικής κρίσης, μιας πανδημίας. Αναντίρρητα, το 1975 το Σύνταγμα αυτό υπήρξε και καινοτόμο, υπήρξε και διορατικό, αλλά σήμερα καλείται να συμβαδίσει με τις προτεραιότητες της τρίτης δεκαετίας του 21ου αιώνα. Να καλύψει κενά, να επικαιροποιήσει πλευρές του, πολύ περισσότερο, όταν ουσιαστικά -συνεχώς, κάθε μέρα- συμπληρώνεται και από το ευρωπαϊκό δίκαιο. 
Δυστυχώς, όπως είπα και στις απόπειρες του 2008, ακόμα και το 2019 και παρά τις σημαντικές αλλαγές οι οποίες προχώρησαν, δεν υπήρξαν τελικά οι αναγκαίες συναινέσεις σε μία σειρά από πεδία. Η χώρα έχασε έτσι πολύτιμο χρόνο και μεγάλες ευκαιρίες. Μιλώ, για παράδειγμα, για την άρση της παντελώς αναχρονιστικής και μοναδικής στα παγκόσμια δεδομένα, απαγόρευσης λειτουργίας μη κρατικών πανεπιστημίων. 
Θυμάμαι καλά το 2008, κύριε Ανδρουλάκη, όταν το κόμμα σας τότε, με Πρόεδρο τον Γιώργο Παπανδρέου, άλλαξε στάση την τελευταία στιγμή υποκύπτοντας, ενδεχομένως, σε εσωκομματικές πιέσεις και υπολογισμούς και θεωρώ πηγαίνοντας και αντίθετα στο τι πίστευε τότε ο Αρχηγός σας, επιλέγοντας να κάνετε μία στροφή. Χάσαμε ουσιαστικά είκοσι χρόνια και έχει έρθει η ώρα, επιτέλους, να μπορέσουμε να εναρμονίσουμε το Σύνταγμά μας με μια νέα πραγματικότητα. Έχει έρθει η ώρα να συζητήσουμε σοβαρά, εάν θέλουμε να υπάρχει κάποιου είδους προληπτικός έλεγχος συνταγματικότητας για τα νομοσχέδια τα οποία ψηφίζουμε, ώστε να μην βρισκόμαστε στην προβληματική θέση το Συμβούλιο της Επικρατείας να ανατρέπει νομοθετήματα, τα οποία μπορεί να έχουν ψηφιστεί από τη Βουλή εδώ και μια δεκαετία. Έγινε πρόσφατα αυτό, με το νέο οικοδομικό κανονισμό. Να συζητήσουμε εάν πρέπει ή εάν δεν πρέπει να υπάρχουν κανόνες για τα δημοψηφίσματα, για να αποφύγουμε τον τραγέλαφο του δημοψηφίσματος του Ιουλίου του 2015. 
(Χειροκροτήματα από την πτέρυγα της Νέας Δημοκρατίας)
Να συζητήσουμε εάν πρέπει να υπάρχει κάποιου είδους θεσμική εγγύηση για τη διατήρηση της δημοσιονομικής ισορροπίας, ώστε να μην φτάσουμε ποτέ ξανά, παρά την όποια βούληση της όποιας κυβέρνησης, στο χείλος του γκρεμού της χρεοκοπίας. 
Να δούμε εάν πρέπει, πραγματικά, να κατοχυρώσουμε συνταγματικά την προστασία του πολίτη από την αναδρομική επιβολή φόρων. Εάν πρέπει να κατοχυρώσουμε στο Σύνταγμα την προσιτή στέγη, όλα αυτά η Αριστερά δεν τα ψηφίζει, γιατί θα γράψει τελικά αυτή η ψηφοφορία ποιος ψήφισε τι και κάποια στιγμή, όταν θα έρθει ο ιστορικός του μέλλοντος, θα αναλογιστεί γιατί, παραδείγματος χάρη, η Αριστερά αρνείται να ψηφίσει μια διάταξη προστασίας της στέγης ή γιατί η εντός εισαγωγικών «πατριωτική δεξιά» αρνείται να ψηφίσει τη συνταγματική προστασία της γλώσσας και της ελληνικής σημαίας. 
(Χειροκροτήματα από την πτέρυγα της Νέας Δημοκρατίας)
Να μπορέσουμε, επιτέλους, να κατοχυρώσουμε στο Σύνταγμα τη σύνδεση της μονιμότητας των δημοσίων υπαλλήλων, με την έννοια της αξιολόγησης, σε μια σχέση αμφίδρομη, μεταξύ υφισταμένων και προϊσταμένων, με έναν και μοναδικό στόχο την εξυπηρέτηση του πολίτη. Να κατοχυρώσουμε στο Σύνταγμα την ανάγκη να υπάρχει μέριμνα για την άμυνα απέναντι στην κλιματική αλλαγή. Να κατοχυρώσουμε στο Σύνταγμα ένα πιο αυστηρό πλαίσιο για τη διαχείριση των νερών, για την πρόοδο των ανανεώσιμων πηγών ενέργειας. 
Να μιλήσουμε και να προβλέψουμε στο Σύνταγμα -και έχει αναφερθεί εκτενώς σε αυτό το σχετικό άρθρο ο Εισηγητής μας ο Ευριπίδης Στυλιανίδης- το πώς θα επεξεργαστούμε την τεράστια πρόκληση της τεχνητής νοημοσύνης για τα δικαιώματα των πολιτών απέναντι στην τεχνητή νοημοσύνη, για τις ευκαιρίες που παρέχει, αλλά και για τις προκλήσεις τις οποίες πρέπει να διαχειριστούμε. 

Όχι με τρόπο περιοριστικό, αλλά με αρκετή ευκρίνεια, ώστε να γνωρίζουμε ότι στο μέλλον η διάσταση αυτή πρέπει να αντιμετωπίζεται και από το συνταγματικό νομοθέτη. Είναι, δυστυχώς, ζητήματα για τα οποία δεν άκουσα τα υπόλοιπα κόμματα να αναπτύσσουν εκτενή επιχειρηματολογία για τα θέματα αυτά. 
Η κατάργηση της προσχηματικής επίκλησης εθνικού θέματος για την προκήρυξη εκλογών, να μπορεί η ίδια η Βουλή να διαλύεται. Η αξίωση το εκλογικό σύστημα να διασφαλίζει όχι μόνο την αντιπροσωπευτικότητα, αλλά και την κυβερνησιμότητα της χώρας. Τη συνταγματική πρόβλεψη ο κυβερνητικός σχεδιασμός να εγκρίνεται υποχρεωτικά από το Υπουργικό Συμβούλιο και να δημοσιοποιείται κάθε χρόνο, ώστε να το ελέγχουν οι πολίτες. Είναι κάτι το οποίο προβλέπεται αυτή τη στιγμή. Στο νόμο του επιτελικού κράτους θεωρούμε ότι πρέπει να αποκτήσει και μία συνταγματική κάλυψη αυτή η νομοθεσία. 
Με βάση τα παραπάνω, αναρωτιέμαι και πάλι, ποιος θα διαφωνούσε και γιατί δεν μπορούμε να κάνουμε πράξη από κοινού, τουλάχιστον κάποιες, από αυτές τις θέσεις, όπως αναρωτιέμαι -βέβαια- και πως κάποια κόμματα τα οποία αδυνατούν να αντιληφθούν τα βασικά, να υποστηρίζουν ότι έχουν την ικανότητα να διαχειριστούν τα σύνθετα προβλήματα της διακυβέρνησης. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): …


ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης): Στον λίγο χρόνο που έχω, κύριε Πρόεδρε, παρά τις επίμονες προσπάθειες της κ. Κωνσταντοπούλου που βρίσκεται σε κάποιο οίστρο, γιατί μάλλον είναι η μέρα που γιορτάζουμε την αποκατάσταση της Δημοκρατίας σήμερα, που είστε υπερδραστήρια, κυρία Κωνσταντοπούλου... 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): …
(Θόρυβος στην Αίθουσα από την πτέρυγα της Νέας Δημοκρατίας)
ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης): Δεν πειράζει. Αντιμετωπίστε την κ. Κωνσταντοπούλου με την κατανόηση που της αρμόζει. Σας παρακαλώ πολύ. 
(Χειροκροτήματα από την πτέρυγα της Νέας Δημοκρατίας)
Επιτρέψτε μου να σταθώ σύντομα σε τρεις θεσμικές τομές που η Νέα Δημοκρατία προτείνει. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): … 
ΠΡΟΕΔΡΟΣ (Νικήτας Κακλαμάνης): Κυρία Πρόεδρε, ηρεμήστε, μην διακόπτετε. 
ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης): Όλοι κατάλαβαν κυρία μου τι εννοώ.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): …
ΠΡΟΕΔΡΟΣ (Νικήτας Κακλαμάνης): Μην διακόπτετε.
ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης): Όλοι κατάλαβαν τι εννοώ, όλη η Αίθουσα έχει καταλάβει πια. 
(Χειροκροτήματα από την πτέρυγα της Νέας Δημοκρατίας)
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): … 
ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης): Όλη η Αίθουσα έχει καταλάβει.
ΠΡΟΕΔΡΟΣ (Νικήτας Κακλαμάνης): Μην διακόπτετε, σταματήστε επιτέλους!
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): … 
ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης): Επιτρέψτε μου… 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): …
ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης): Επιτρέψτε μου!
ΠΡΟΕΔΡΟΣ (Νικήτας Κακλαμάνης): Εντάξει, το παραμύθι αυτό το έχουμε ακούσει πολλές φορές, σταματήστε!
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): …
ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης): Κύριε Πρόεδρε, όπως καταλαβαίνετε, είναι λίγο δύσκολο να μιλάμε σε αυτές τις συνθήκες, αλλά εν πάση περιπτώσει, δεν θα σας κάνω το χατίρι, κυρία Κωνσταντοπούλου, θα συνεχίσω, χωρίς να επιτρέψω άλλη διακοπή. 
Επέκταση της επιστολής ψήφου στις εθνικές εκλογές και για τους εντός Επικρατείας ψηφοφόρους. Μια σημαντική πρωτοβουλία -φαντάζομαι συμφωνείτε, κύριε Ανδρουλάκη- για να αντιμετωπιστεί όσο το δυνατόν η απειλή της αποχής και της αδράνειας. 
Δεύτερον, και πολύ σημαντικό. Έχει γίνει πολλή συζήτηση σε αυτή την Αίθουσα για τη θεσμική θωράκιση της ανεξαρτησίας της δικαιοσύνης, του αυτοδιοίκητου της, απέναντι στην εκάστοτε Κυβέρνηση. Έχουμε ήδη νομοθετήσει σε αυτή την σε αυτή την κατεύθυνση, η Κυβέρνηση να λαμβάνει υπόψη της τη γνώμη η οποία εκφράζεται δια της ψήφου της ολομέλειας των δικαστηρίων για την επιλογή της ηγεσίας τους και μάλιστα, στις τελευταίες επιλογές η Κυβέρνηση έχει ουσιαστικά σεβαστεί την άποψη των δικαστών. 
Προτείνουμε τη θεσμική κατοχύρωση αυτής της πολιτικής με την Κυβέρνηση υποχρεωτικά να επιλεγεί μεταξύ τριών υποψηφίων που οι ίδιοι οι δικαστές θα επιλέγουν για την ηγεσία της και νομίζω ότι αυτή είναι διαδικασία που σωστά θα πρέπει να ισχύει και για τις ανεξάρτητες αρχές… 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): …
ΠΡΟΕΔΡΟΣ (Νικήτας Κακλαμάνης): Ηρεμήστε, επιτέλους!
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): …  
ΠΡΟΕΔΡΟΣ (Νικήτας Κακλαμάνης): Ούτε γράφεται τίποτα, ούτε ακούγεται τίποτα. 
ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης): Είναι πρωτοβουλίες που κόβουν τις γέφυρες ανάμεσα στη δικαστική και την εκτελεστική εξουσία, με στόχο την ανάκτηση της εμπιστοσύνης και από τις δύο. 
Και κλείνω με ένα ζήτημα το οποίο μας έχει απασχολήσει διαχρονικά σε αυτήν την Αίθουσα. Με απασχόλησε και εμένα ως νέο Βουλευτή το 2006. Και αναφέρομαι στην αλλαγή του άρθρου 86 περί ευθύνης Υπουργών. 
Θέλω να θυμίσω ότι τότε ήμουν νέος Βουλευτής και είχα συμμετάσχει με μεγάλο ενθουσιασμό στην τότε διαδικασία της αναθεώρησης του Συντάγματος. Το θεώρησα μεγάλη μου τιμή να συμμετέχω στην αρμόδια Επιτροπή. Τότε η Νέα Δημοκρατία δεν είχε προτείνει το άρθρο 86 προς αναθεώρηση. Δεν είχαμε μαζέψει τότε τις πενήντα υπογραφές. Είχα στείλει τότε μια επιστολή σε συναδέλφους Βουλευτές, ζητώντας να κρίνουμε αναθεωρητέο το άρθρο 86 και ως προς τη σύντομη παραγραφή, κάτι το οποίο διορθώθηκε στη συνέχεια πάλι από τη Νέα Δημοκρατία, αλλά και ως προς τον πυρήνα του τρόπου με τον οποίον αντιλαμβανόμουν τότε τον ρόλο της Βουλής σε όλη αυτήν τη διαδικασία. 
Από αυτούς που υπέγραψαν τη σχετική αυτή πρόταση, εγώ έχω την τιμή να είμαι Πρωθυπουργός, ο Κώστα Τασούλας είναι Πρόεδρος της Δημοκρατίας. Την καταθέτω στα Πρακτικά. 
(Στο σημείο αυτό ο Πρόεδρος της Κυβέρνησης κ. Κυριάκος Μητσοτάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και  Πρακτικών της Βουλής)
Έχει, νομίζω, τη δική της ιστορική αξία, αλλά νομίζω ότι υπάρχει μία συμφωνία σε αυτήν την Αίθουσα, ότι δεν μπορούμε να μετατρεπόμαστε εμείς ως Βουλευτές σε Εισαγγελείς, ότι υπάρχει ένα βασικό δομικό πρόβλημα με την έννοια του «αμελλητί» και ότι πρέπει ουσιαστικά αυτή η αρμοδιότητα να περιέλθει και πάλι στην ίδια τη Δικαιοσύνη. Και εκεί θα μπορούσαμε να συζητήσουμε και διαφορετικές επιλογές. Αν την προκαταρκτική έρευνα θα τη διενεργεί ένας Εισαγγελέας Εφετών, αν η πρόταση της άσκησης δίωξης θα γίνει από τον Εισαγγελέα του Αρείου Πάγου, ενδεχομένως από ένα μικτό όργανο με τη συμμετοχή δικαστών. Η Βουλή, όμως, πρέπει να περιορίζεται μόνο στην τελική απόφαση της άσκησης δίωξης ενός πολιτικού με ονομαστική ψηφοφορία. 
Και επειδή άκουσα και τον προβληματισμό του κ. Αυλωνίτη, ο οποίος προηγήθηκε στο Βήμα, λέγοντας «Μα, καλά, η τελική απόφαση πρέπει ή δεν πρέπει να ανήκει στο Κοινοβούλιο;», νομίζω ότι θα είναι πάρα, πάρα πολύ δύσκολο για μία πλειοψηφία του Κοινοβουλίου σε περίπτωση που ο Εισαγγελέας του Αρείου Πάγου έχει εισηγηθεί δίωξη να μη συμφωνήσει τελικά με αυτήν την πρόταση. Και νομίζω ότι όλοι αντιλαμβάνεστε γιατί αυτή η πρόταση πιστεύω ότι είναι ισορροπημένη και νομίζω και ευθυγραμμισμένη με το τι ισχύει και σε άλλα ευρωπαϊκά συντάγματα.
Κύριε Πρόεδρε, κυρίες και κύριοι συνάδελφοι, δεν έχουμε περισσότερο χρόνο να τοποθετηθούμε για τα θέματα αυτά. Να κλείσω, επισημαίνοντας απλά ότι θέλω να πιστεύω ότι όλες οι θέσεις των κομμάτων σχετικά με την αναθεώρηση του Συντάγματος έχουν ήδη γίνει σαφείς στην μεγάλη και εκτενή συζήτηση που προηγήθηκε. Νομίζω ότι σαφής έχει γίνει και η πολιτική λογική που τις πλαισιώνει, όπως βέβαια και η διάθεση συνεννόησης, που νομίζω ότι υπήρξε κάτι παραπάνω από προφανής, από τη δική μας πλευρά. Το βάρος της ευθύνης συνεπώς, καθώς θα ακολουθήσει και τη Δευτέρα ονομαστική ψηφοφορία, περνά τώρα στον κάθε Βουλευτή ξεχωριστά. Θα επαναλάβω απλά ότι σήμερα έχουμε τη δυνατότητα να απαντήσουμε ταυτόχρονα σε πολλά ζητήματα της κοινωνίας, αλλά και των καιρών μας. Από τη μία πλευρά να προσφέρουμε στην πατρίδα μας έναν καταστατικό χάρτη, ο οποίος θα επιτρέπει στο πολιτικό σύστημα να επιστρέψει τη δημόσια ζωή σε έναν δρόμο αναγέννησης, ξεπερνώντας κενά, ξεπερνώντας αγκυλώσεις του παρελθόντος, κάνοντας τον κρατικό μηχανισμό πιο γρήγορο, πιο αποτελεσματικό, πιο φιλικό και από την άλλη πλευρά να δείξουμε στους πολίτες ότι το ίδιο το πολιτικό σύστημα έχει τη δυνατότητα να αναγεννηθεί, καθιστώντας μόνιμους κανόνες στον έλεγχο της λειτουργίας του, εντάσσοντας δυναμικότερα την κοινωνία, αλλά και τους νέους στη δημόσια ζωή και ανακτώντας με αυτόν τον τρόπο το πιο πολύτιμο συστατικό της δημοκρατίας, το οποίο σίγουρα έχει τρωθεί στους καιρούς μας. Και αυτό δεν είναι άλλο από την αμοιβαία σχέση εμπιστοσύνης μεταξύ πολιτείας και πολίτη. 
Ένα νέο Σύνταγμα, λοιπόν, και να κλείσω με αυτό, σημαίνει πολλά περισσότερα από όσα δηλώνει ο τίτλος του. Σημαίνει πρώτα και πάνω από όλα ότι αυτή η θεσμική κάλυψη, η θεσμική ομπρέλα, η οποία τα επόμενα χρόνια θα καλύπτει τις σχέσεις του κράτους με την κοινωνία και την οικονομία, θα έχει πραγματικά εκσυγχρονιστεί. Είναι κάτι το οποίο σήμερα περισσότερο παρά ποτέ, στην ταραγμένη γειτονιά στην οποία ζούμε, όταν συμβαίνουν παγκόσμιες γεωπολιτικές και οικονομικές ανατροπές, η χώρα μας, το έχει ανάγκη. 
Γι’ αυτό και σας καλώ να υπερψηφίσετε τις προτάσεις της Νέας Δημοκρατίας.
(Όρθιοι οι Βουλευτές της Νέας Δημοκρατίας χειροκροτούν ζωηρά και παρατεταμένα)
ΠΡΟΕΔΡΟΣ (Νικήτας Κακλαμάνης): Καλείται στο Βήμα ο Αρχηγός της Αξιωματικής Αντιπολίτευσης και Πρόεδρος του ΠΑΣΟΚ-Κίνημα Αλλαγής κ. Νικόλαος Ανδρουλάκης. 
ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ-Κινήματος Αλλαγής): Κύριε Πρόεδρε, κυρίες και κύριοι Βουλευτές, η σημερινή συζήτηση δεν αφορά μόνο το Σύνταγμα ως κείμενο. Η σημερινή συζήτηση αφορά τον σεβασμό στους θεσμούς και στο Σύνταγμα. Πρακτικά αφορά την ίδια την κουλτούρα διακυβέρνησης της χώρας. 
Τι βιώσαμε εμείς τα τελευταία δέκα χρόνια; Ποια είναι η εμπειρία του ελληνικού λαού από δύο διαφορετικές διαδοχικές κυβερνήσεις; Επιθέσεις μετωπικές στις ανεξάρτητες αρχές, παρασκηνιακές παρεμβάσεις στη δικαιοσύνη, καταστρατήγηση του Κανονισμού της Βουλής και του ίδιου του Συντάγματος. Ποιος λοιπόν είναι ο συνεπής, κύριε Πρωθυπουργέ; Εσείς που το 2019 εμφανιστήκατε ως ο θεματοφύλακας της θεσμικής αξιοπιστίας, ως ο θεματοφύλακας της ευρωπαϊκής κανονικότητας και κάνατε τα ίδια και χειρότερα με τους προκατόχους σας ή εμείς που όπως τότε που καταδικάζαμε τα παιχνίδια με τους θεσμούς και τη διάκριση των εξουσιών, κάνουμε και σήμερα μπαίνοντας εμπόδιο σε σκοτεινές πρακτικές που πληγώνουν τη δημοκρατία; Ποιος είναι ο θεσμικός, κύριε Μητσοτάκη; Εμείς ή εσείς; Θα μας κάνετε μαθήματα σήμερα θεσμικότητας; Ποιος; Το αφεντικό; Το αφεντικό που δεν έφαγε τη σφαίρα; Σας κολακεύουν, κύριε Πρωθυπουργέ, αυτές οι περιγραφές, που θυμίζουν τα πλοκάμια της μαφίας; 
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
Πείτε, λοιπόν, στον πρώην Γενικό σας Γραμματέα και ανιψιό σας, Γρηγόρη Δημητριάδη, ότι στην Ελληνική Δημοκρατία το αφεντικό είναι ένα και είναι ο ελληνικός λαός και όχι εσείς όσο κι αν προσπαθείτε.
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
 Είναι ο ελληνικός λαός. Αλλά πού να τα μάθουν όλα αυτά οι πρωταθλητές του θράσους; Φτάσατε στο σημείο να λέτε στην Κοινοβουλευτική Ομάδα της Νέας Δημοκρατίας ότι σας οφείλουμε συγγνώμη. Γιατί να σας πρωτοζητήσουμε συγγνώμη; Για πείτε μου. Για το σκάνδαλο στην 717 που είναι το αίτιο της τραγωδίας των Τεμπών; Να σας ζητήσουμε συγγνώμη για το πάρτι της συμβουλοκρατίας κόστους εκατοντάδων εκατομμυρίων; Για το πάρτι δισεκατομμυρίων των απευθείας αναθέσεων; Συγγνώμη, για τις παράνομες υποκλοπές ή για το πρόστιμο του ΟΠΕΚΕΠΕ; 


[bookmark: _Hlk235565933]Για ποιο κλίμα δικαίωσης είπατε στους Βουλευτές σας; Για την παραπομπή τεσσάρων Βουλευτών της Νέας Δημοκρατίας και δεκάδων στελεχών πολιτικών γραφείων και μελών της διοίκησης, που εσείς τοποθετήσατε στον ΟΠΕΚΕΠΕ; Για τους κυρίους Βορίδη και Αυγενάκη, που εσείς καλύψατε εργαλειοποιώντας το άρθρο 86 που σήμερα μας κάνετε μαθήματα για την αλλαγή του ή για τον κ. Μελά, τον υποψήφιο Ευρωβουλευτή της Νέας Δημοκρατίας, που εσείς επιλέξατε για Πρόεδρο του ΟΠΕΚΕΠΕ και που ήδη έχει καταδικαστεί πρωτόδικα και ελέγχεται έως και για κακούργημα; 
(Στο σημείο αυτό την Προεδρική Έδρα καταλαμβάνει ο Α΄ Αντιπρόεδρος της Βουλής κ. ΙΩΑΝΝΗΣ ΠΛΑΚΙΩΤΑΚΗΣ)
Θυμάμαι, κύριε Πρωθυπουργέ, ότι πριν από μερικά χρόνια, όταν από αυτή εδώ τη θέση σάς είπα: «Πείτε μας στοιχεία για τον ΟΠΕΚΕΠΕ. Γιατί πάμε σε εποπτεία;» Μου απαντήσατε ότι: «Ναι, υπάρχουν κάποιες σκιές». Τώρα έχω ένα ακόμα ερώτημα και για τα «χρυσά σπιτάκια» ανακύκλωσης υπάρχουν κάποιες σκιές, κύριε Μητσοτάκη; Γιατί τελικά από τις πολλές σκιές, μας οδηγείτε στο απόλυτο σκοτάδι της διαφθοράς και της ατιμωρησίας. 
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
Εδώ, λοιπόν, σήμερα υπάρχουν πολλά δημοσιεύματα για τα «σπιτάκια» που στην Ευρώπη κάνουν 60.000 ευρώ το ένα κι εμείς τα προμηθευτήκαμε με 300.000 ευρώ, έλεγχος καινούργιος της Ευρωπαϊκής Εισαγγελίας. Τι έχετε να πείτε; Η πωλήτρια εταιρεία ανακοινώνει παύση λειτουργίας τους. Τι είναι όλα αυτά; Για πείτε μας. Πάμε σε νέο ΟΠΕΚΕΠΕ και στην ανακύκλωση; Τα καταθέτω στα Πρακτικά. 
(Στο σημείο αυτό ο Πρόεδρος του ΠΑΣΟΚ - Κινήματος Αλλαγής κ. Νικόλαος Ανδρουλάκης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και  Πρακτικών της Βουλής)
ΝΤΟΡΑ ΜΠΑΚΟΓΙΑΝΝΗ: Κάντε καμιά επερώτηση στη Βουλή.
ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής): Έχουμε ήδη καταθέσει, κυρία Μπακογιάννη. 
Οφείλετε, όμως, εξηγήσεις. Δεν θα έρθετε μετά από δύο χρόνια, πάλι, να λέτε «δεν ξέραμε», όπως κάνατε με τον ΟΠΕΚΕΠΕ και να πληρώνει ο αγρότης και ο κτηνοτρόφος, όπως πληρώνουν σήμερα οι δήμοι σε όλη την Ελλάδα τη διαφθορά της Κυβέρνησής σας. 
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
Τι ακούμε, λοιπόν, σε όλα αυτά; «Ξενόδουλοι». «Δεν φοράτε τη φανέλα της Εθνικής Ελλάδας». «Εκθέτετε τη χώρα». Εμείς την εκθέτουμε τη χώρα; Τη χώρα την εκθέτει όποιος παράγει διαφθορά. Τη χώρα, λοιπόν, την εκθέτετε εσείς και όχι εμείς. Πρέπει, λοιπόν, να μπει ένα τέλος και ένας φραγμός στη θεσμική παρακμή. Γι’ αυτό δεν αρκούν μόνο οι αλλαγές στο Σύνταγμα. Αρκεί ο σεβασμός στο Σύνταγμα και εμείς δεσμευόμαστε ιστορικά για αυτόν τον σεβασμό στους κανόνες και στο προσκήνιο. 
Το ΠΑΣΟΚ, λοιπόν, με την πολιτική αλλαγή δεν μιλάει για εναλλαγή προσώπων σε θέσεις εξουσίας, αλλά για μια ριζική διαφορετικά κουλτούρα διακυβέρνησης, όπου η διαφάνεια, η εντιμότητα, η λογοδοσία, η αξιοκρατία θα είναι ο κανόνας και όχι η εξαίρεση οδηγώντας σε κρίση εμπιστοσύνης τον ελληνικό λαό.
Κυρίες και κύριοι Βουλευτές, η Συνταγματική Αναθεώρηση αποτελεί κορυφαία κοινοβουλευτική διαδικασία της δημοκρατίας μας. Το ΠΑΣΟΚ από θέση ευθύνης έχει καταθέσει ολοκληρωμένο σχέδιο για την Αναθεώρηση του Συντάγματος που διέπεται από βασικές αρχές. Πρώτον, ατομικά δικαιώματα που ανταποκρίνονται στις ανάγκες της εποχής μας. Δεύτερον, ενίσχυση του κοινωνικού κράτους και κατοχύρωση των δημόσιων αγαθών. Και τρίτον, ισχυροποίηση των θεσμικών αντίβαρων και θωράκιση της ίδιας της δημοκρατίας. 
Είχαμε ξεκαθαρίσει εξ αρχής ότι δεν πρόκειται να δώσουμε πλειοψηφία 180 Βουλευτών από την πρώτη Βουλή. Αυτό δεν είναι ένα μικροκομματικό παιχνίδι. Είναι μια θεσμική στάση. Γιατί; Διότι αν σήμερα στην προτείνουσα ένα άρθρο λάβει 180, θα αναθεωρηθεί μετά με 150. Άρα, η επόμενη κοινοβουλευτική πλειοψηφία, ακόμη και με 150, μπορεί να γράψει το άρθρο, όπως θέλει, χωρίς ευρύτερες συναινέσεις. 
Για να αποδείξουμε, λοιπόν, την ειλικρίνεια μας, βάλαμε μία προτεραιότητα. 
(Θόρυβος στην Αίθουσα)
Ηρεμήστε, θα καταλάβετε. Η προτεραιότητα ήταν η αναθεώρηση του άρθρου 110. Αν αναθεωρηθεί το άρθρο 110, όσες ψήφους κι αν πάρει ένα άρθρο στην πρώτη Βουλή, χρειάζεται 180 και στη δεύτερη. Άρα, η επόμενη πλειοψηφία θα αναγκαστεί να συναινέσει και στο περιεχόμενο του άρθρου. Ενώ, λοιπόν, καταθέσαμε την αναθεώρηση του άρθρου 110, που δεσμεύομαι τώρα ότι θα ψηφίσουμε από σήμερα, εάν την φέρετε για αναθεώρηση -τώρα είναι δημόσια δέσμευση του ΠΑΣΟΚ, αφού θέλετε να απαντήσω στο ερώτημά σας- μου μπαίνει, όμως, ένα ζητούμενο. Ποιος είναι ο συνεπής και ποιος είναι ο φαρισαίος; Διότι ο Πρωθυπουργός είπε πολλά για την Αναθεώρηση του 2001, που δεν ήταν καν Βουλευτής, αλλά τίποτα για την Αναθεώρηση του 2019, που ήταν Πρόεδρος της Νέας Δημοκρατίας και Αρχηγός της Αξιωματικής Αντιπολίτευσης. 
Εμείς, λοιπόν, λέμε «ναι» στην αναθεώρηση από τώρα του άρθρου 110. Εσείς την αρνείστε. Τι λέγατε το 2019 με εισηγητή τον σημερινό Πρόεδρο της Δημοκρατίας, κ. Τασούλα; Εδώ είναι οι προτάσεις της Νέας Δημοκρατίας. Ό,τι προτείνει σήμερα το ΠΑΣΟΚ και μας αρνείστε, το προτείνατε εσείς στο ΣΎΡΙΖΑ το 2019. Αφήστε, λοιπόν, το ποιος είναι συνεπής. Είστε φαρισαίοι και κοροϊδεύετε τον ελληνικό λαό. 
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
Διότι, αν αναθεωρηθεί το άρθρο, οι μεγάλες συναινέσεις θα είναι στη συγγραφή του άρθρου που αναθεωρείται. Αφήστε, λοιπόν, τα επικοινωνιακά παιχνίδια. Δεν σας παίρνει, κύριε Μητσοτάκη. 
Κοινός παρονομαστής των προτάσεων της Νέας Δημοκρατίας είναι η διατήρηση του ελέγχου της εξουσίας από ένα κλειστό και σκληρό σύστημα. Αυτό αποτυπώνεται σε μια σειρά διατάξεων. Θα δώσω συγκεκριμένα παραδείγματα. Στο άρθρο 90 η κυβέρνηση αποχωρεί τυπικά από την επιλογή της ηγεσίας της δικαιοσύνης, αλλά τη θέση της την καταλαμβάνει η κοινοβουλευτική πλειοψηφία. Άρα, δεν αποφασίζει η κυβέρνηση που κυβερνά, αλλά η κοινοβουλευτική πλειοψηφία που έχει ψηφίσει την κυβέρνηση. Άρα, το ίδιο. Ποιον κοροϊδεύετε, κύριε Μητσοτάκη; Τον ελληνικό λαό; Τίποτα δεν αλλάζει. Εσείς την επιλέγατε, εσείς θα την επιλέγετε και θέλετε και λευκή επιταγή. Ας σταματήσετε να κοροϊδεύετε τους πολίτες. Τίποτα, λοιπόν, δεν αλλάζετε στο άρθρο 90. 
Εμείς έχουμε άλλη αντίληψη. Εμείς προτείνουμε πραγματικό περιορισμό και εγγυήσεις, ώστε να επιλέγει την ηγεσία της δικαιοσύνης διευρυμένο όργανο, ώστε αύριο να μπορεί να ελέγξει η δικαιοσύνη και όχι να μην μπορεί να ελέγξει αυτόν που την επιλέγει. 
Το άρθρο 110, άρθρο που αφορά τις Ανεξάρτητες Αρχές. Δεν θεσπίζονται ούτε εδώ εγγυήσεις. Αντίθετα, παραμένει και εδώ το θέμα μονοκομματικών επιλογών. Η δική μας επιλογή είναι σε άλλη κατεύθυνση. Προβλέπει αυξημένες πλειοψηφίες, ενισχύει τη θεσμική ανεξαρτησία των αρχών και θεσπίζει δικλείδες που αποτρέπουν την κομματική οικειοποίηση. Μια από αυτές είναι η συνταγματική κατοχύρωση της τετραετούς απαγόρευσης ανάληψης δημόσιων θέσεων ευθύνης από αφυπηρετήσαντες δικαστικούς λειτουργούς, όπως έχω προτείνει και σε τροπολογία που είχατε στο πρόγραμμά σας το 2019 και έχετε αρνηθεί πολλές φορές να ψηφίσετε. 
Στο κρίσιμο πεδίο της διαφάνειας και εδώ έχουμε καθαρή θέση. Εσείς διατηρείτε τον πολιτικό αυτοέλεγχο. Εμείς προτείνουμε μια πραγματικά εθνική, ανεξάρτητη αρχή διαφάνειας για τα οικονομικά των κομμάτων, τις εκλογικές δαπάνες και τις δηλώσεις περιουσιακής κατάστασης των πολιτικών προσώπων. Λυμένα τα χέρια της ανεξάρτητης συνταγματικά κατοχυρωμένης αρχής για να ελέγχει το πολιτικό χρήμα. 
Άρθρο 16. Η πρόταση μας από το 2008 είναι η ίδια. Προτείνουμε την αναθεώρηση του, αλλά όχι με το οποιοδήποτε περιεχόμενο. Ζητάμε να κατοχυρωθεί συνταγματικά ο μη κερδοσκοπικός χαρακτήρας των μη κρατικών πανεπιστημίων και να υπάρχουν τα ίδια αυστηρά ακαδημαϊκά κριτήρια για όλα τα ιδρύματα ανώτατης εκπαίδευσης της χώρας. Ποιος είναι ο ασυνεπής; Εσείς πριν δύο χρόνια λέγατε μη κρατικά, μη κερδοσκοπικά. Μετά είπατε μη κρατικά κερδοσκοπικά. Εσείς κάνετε άλματα λογικής, όπως κάνει ο κ. Τσίπρας, που από τη μία δεν θέλει τα μη κρατικά μη κερδοσκοπικά, αλλά θέλει τα ιδιωτικά κερδοσκοπικά. Η θέση μας είναι καθαρή. 
Επίσης, θα αναφερθώ σε ένα ακόμη άρθρο. Προτείνουμε για την περιφρούρηση της χώρας μας να μπει τέλος στο ξεπούλημα της ελληνικής περιουσίας με την αναθεώρηση του άρθρου 17, ώστε να θεσπίσουμε υποχρέωση του κράτους να μεριμνά για την προστασία των παραμεθόριων περιοχών της χώρας. Εισάγουμε ειδικούς περιορισμούς στη μεταβίβαση δικαιωμάτων σε κατοίκους τρίτων χωρών, σε περιοχές, για λόγους εθνικής ασφάλειας. 
Και τέλος, θεσπίζουμε ρητή συνταγματική υποχρέωση του κράτους για προστασία από την έμφυλη βία και τις γυναικοκτονίες, σε μια εποχή που το φαινόμενο αυξάνεται πάρα πολύ. 
Κυρίες και κύριοι συνάδελφοι, ακούτε την Κυβέρνηση και τον Πρωθυπουργό να μας εγκαλεί, γιατί δεν δίνουμε λευκή επιταγή, όπως είπα προηγουμένως. Γιατί δεν δίνουμε λευκή επιταγή; Το κάνουμε από κομματικό εγωισμό; Ή μήπως, κύριε Μητσοτάκη, η συναίνεση προϋποθέτει αξιοπιστία, που εσείς έχετε απωλέσει εδώ και καιρό, όχι μόνο ως Πρωθυπουργός, αλλά και πριν;
Να δώσω, λοιπόν, τα παραδείγματα. Αναθεώρηση 2019. Η Κυβέρνηση αξιοποίησε τις αυξημένες πλειοψηφίες της προτείνοντας Βουλής, όχι ως εντολή για ευρύτερες συναινέσεις, αλλά ως ευκαιρία να διαμορφώσει μονομερώς και κατά όπως τη βόλευε τα άρθρα του Συντάγματος. Το κάνατε ή δεν το κάνατε; Το κάνατε.
Εσείς προσωπικά δεν διαβεβαιώνατε εμάς και τον ελληνικό λαό ότι ακόμα κι αν το Σύνταγμα επιτρέψει την εκλογή του Προέδρου της Δημοκρατίας με πλειοψηφία εκατόν πενήντα ένα Βουλευτών, θα αναζητούσατε ένα πρόσωπο που θα συγκέντρωνε τη μέγιστη δυνατή συναίνεση; Το πράξετε τελικά, κύριε Πρωθυπουργέ; Όχι. Για πρώτη φορά στα κοινοβουλευτικά χρονικά επιλέξατε εν ενεργεία Βουλευτή σας και τον εκλέξατε αποκλειστικά με τις ψήφους της Νέας Δημοκρατίας.
Άρθρο 86. Διατυμπανίζετε ότι θέλετε να το αλλάξετε. Το έχετε εργαλειοποιήσει  κατ’ επανάληψη, για να προστατεύσετε τους δικούς σας Υπουργούς από τη δικαιοσύνη και την έρευνα. Και τώρα, τι μας λέτε; Μα, ένας δικαστής θα κάνει μία έρευνα. Και τι θα κάνει μετά η Κοινοβουλευτική Πλειοψηφία; Δεν θα ψηφίσει αυτό που προτείνει; Εδώ, δεν ψηφίσατε αυτό που πρότεινε η Ευρωπαϊκή Εισαγγελία, τον εθνικό δικαστή θα σεβαστείτε, κύριε Μητσοτάκη;
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
Αφήστε, λοιπόν, τα παιχνίδια. Σας έχουμε μάθει και εμείς και ο ελληνικός λαός. Όπως γράψατε στα παλιά σας τα παπούτσια την Ευρωπαϊκή Εισαγγελία σε πολλές περιπτώσεις, είστε ικανοί λόγω θεσμικής ασέβειας να γράψετε στα παλιά σας τα παπούτσια και την ελληνική δικαιοσύνη. 
Εμείς λέμε κάτι απλό. Σε ένα κράτος δικαίου, οι ελεγχόμενοι δεν μπορεί να αποφασίζουν αν και πότε θα ελεγχθούν. Πρέπει, λοιπόν, να υπάρχει ειδικό δικαστικό όργανο και όχι η Βουλή. Η Βουλή δεν θα έχει κανένα λόγο σε αυτές τις περιπτώσεις. Να υπάρχει ειδικό δικαστικό όργανο και πλήρης διαφάνεια, κανένας σε πλαίσιο ατιμωρησίας, είτε είναι από εσάς είτε από οποιοδήποτε άλλο κόμμα. Αυτό ζητάει ο ελληνικός λαός.
Έρχομαι και σε ένα τρανταχτό παράδειγμα ατολμίας προσωπικής σας. 
Πριν από δύο μήνες -γιατί είπατε για τόλμη και ότι είστε τολμηροί- εσείς εμφανιστήκατε ενώπιον του λαού και είπατε με διάγγελμα ότι έρχεστε για μια πολύ μεγάλη θεσμική ρήξη. Ποια είναι αυτή; Είναι η ρήξη με το βαθύ κράτος. Πώς θα την πετύχετε; Θα την πετύχετε με το ασυμβίβαστο μεταξύ Βουλευτή και Υπουργού. Πού είναι, λοιπόν, σήμερα, κύριε Μητσοτάκη, αυτή η μεγάλη θεσμική τομή που ανακοινώσατε με τέτοια υπερηφάνεια στον ελληνικό λαό; Μάλλον, οι Βουλευτές σας σάς έκαναν να σημάνετε ισπανική υποχώρηση. Πού να τη βρούμε τέτοια τόλμη; Στις 3.00’ το πρωί θα τη βρούμε αυτή την τόλμη. 
ΝΤΟΡΑ ΜΠΑΚΟΓΙΑΝΝΗ: Αυτό σημαίνει διαβούλευση, αλλά είναι άγνωστη έννοια στο ΠΑΣΟΚ.
ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής): Κυρίες και κύριοι συνάδελφοι, η Νέα Δημοκρατία επιλέγει εδώ και επτά χρόνια ένα όλο και πιο συγκεντρωτικό και αδιαφανές μοντέλο εξουσίας. Μπορούμε να το αλλάξουμε και θα το αλλάξουμε με την πολιτική αλλαγή.
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
[bookmark: _Hlk227914319]ΠΡΟΕΔΡΕΥΩΝ (Ιωάννης Πλακιωτάκης): Τον λόγο έχει ο Πρωθυπουργός, ο κ. Κυριάκος Μητσοτάκης. 
ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης): Πράγματι, κύριε Ανδρουλάκη, ήσασταν σήμερα πολύ κατώτερος των περιστάσεων, σε μία τόσο σημαντική συζήτηση. Αναμασήσατε όλα αυτά τα οποία πάντα λέτε σε αυτή την Αίθουσα, όσον αφορά το κράτος δικαίου, θέματα τα οποία είχαμε την ευκαιρία -και έχουμε την ευκαιρία- να συζητήσουμε σε πολλές διαφορετικές περιπτώσεις. Εσείς, όμως, επιλέξατε να αφιερώσετε σχεδόν τη μισή σας ομιλία, όχι στο κρίσιμο ζήτημα της Συνταγματικής Αναθεώρησης, αλλά σε αυτές τις αναμασημένες θεωρίες, τις οποίες μονίμως επαναλαμβάνετε σε αυτή την Αίθουσα. 
Θα πω μια κουβέντα μόνο, για το ποιος είναι το αφεντικό. Πράγματι, κύριε Ανδρουλάκη, αφεντικό είναι πάντα ο ελληνικός λαός, είναι αυτός που τρεις φορές μας έδωσε 41%, μας κατέταξε στην πλειοψηφία, μας επιτρέπει να ασκούμε τη διακυβέρνηση και να λογοδοτούμε απέναντί του και να θέτουμε στην κρίση του στις επόμενες εκλογές το έργο μας. Μόνο αυτός θα αποφασίσει για την τελική σύνθεση της Βουλής και η άποψή του, προφανώς, θα γίνει σεβαστή.
(Χειροκροτήματα από την πτέρυγα της Νέας Δημοκρατίας)
Εάν κάποιος σε αυτή την Αίθουσα έχει παραβιάσει την εντολή του αφεντικού, που είναι ελληνικός λαός, αυτός είστε, μάλλον, εσείς. Διότι γίνατε Αξιωματική Αντιπολίτευση από σπόντα. Άλλη ήταν η εντολή του ελληνικού λαού. Τρίτο κόμμα ήσασταν.
(Χειροκροτήματα από την πτέρυγα της Νέας Δημοκρατίας)
Μη βλέπετε που τα έκανε ο ΣΥΡΙΖΑ έτσι όπως τα έκανε, διελύθη εις τα εξ ων συνετέθη και γίνατε Αξιωματική Αντιπολίτευση, ουσιαστικά από καραμπόλα. Έτσι, δεν είναι, κύριε Ανδρουλάκη; Ήσασταν Αξιωματική Αντιπολίτευση; Σας εξέλεξε ο ελληνικός λαός ως Αξιωματική Αντιπολίτευση;
ΔΗΜΗΤΡΙΟΣ ΜΑΝΤΖΟΣ: Ποια εντολή παραβιάσαμε; Τι λέτε; 
ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης): Άρα, ας είστε λίγο προσεκτικός, όταν κάνετε τέτοιες αναφορές. 
Έρχομαι, λοιπόν, τώρα στα ζητήματα τα οποία θίξατε, όσον αφορά στη Συνταγματική Αναθεώρηση. 
Έχω μετρήσει, κύριε Ανδρουλάκη, μια σειρά από άρθρα, το άρθρο 5, το άρθρο 14, το άρθρο 16, το άρθρο 17, το άρθρο 21, το άρθρο 24, το άρθρο 29, το άρθρο 44, το άρθρο 51, το άρθρο 89, το άρθρο 101, το άρθρο 102 και το άρθρο 86, στο οποίο φυσικά ψηφίσατε «Παρών», υπεύθυνη στάση. Τι σημαίνει «Παρών», κύριε Ανδρουλάκη;  Σας παρακαλώ, να μου το εξηγήσετε στη δευτερολογία σας. Τι σημαίνει «Παρών»; Δεν έχετε άποψη; Πρέπει ή δεν πρέπει τα άρθρα αυτά να κριθούν αναθεωρητέα. 
Θέλω να σας θυμίσω, όχι απλά το πνεύμα, αλλά το γράμμα του Συντάγματος. Το Σύνταγμα προβλέπει, όπως είπα και στην πρωτολογία μου, μία βαριά διαδικασία αναθεώρησης. Άλλα Συντάγματα είναι πολύ πιο ευέλικτα. Στη δική μας την περίπτωση προβλέπεται αυτή η σύνθετη διαδικασία για έναν πολύ σημαντικό λόγο. Διότι ο συνταγματικός νομοθέτης -και κανείς δεν έχει εισηγηθεί μία αλλαγή σε αυτή την κεντρική λογική- προβλέπει ότι μεταξύ της πρώτης και της δεύτερης διαδικασίας, μεταξύ της προτείνουσας και της αναθεωρητικής Βουλής μεσολαβούν εθνικές εκλογές. 
Οι εθνικές εκλογές, λοιπόν, είναι αυτές οι οποίες τελικά θα ενσωματώσουν, σύμφωνα με το σκεπτικό του συνταγματικού νομοθέτη, τις προτιμήσεις των πολιτών και για τα ζητήματα της Συνταγματικής Αναθεώρησης. Εάν είστε τόσο σίγουρος ότι θα είστε πρώτο κόμμα και με μία ψήφο διαφορά, μάλλον, δεν θα έπρεπε να σας ενοχλεί καθόλου το γεγονός ότι θα μπορούσαμε να εξασφαλίσουμε αυξημένη πλειοψηφία από αυτή τη Βουλή, αφού θα είχατε εσείς πιο εύκολα τη δυνατότητα στην επόμενη Βουλή να καθορίσετε το περιεχόμενο των αναθεωρητέων διατάξεων. Ούτε ορίζει πουθενά το Σύνταγμα αυτό το οποίο εσείς προτείνετε ως αλλαγή.

 
Έρχεστε και λέτε κάτι. Θα μπορούσα σε ένα επίπεδο να το ακούσω. Εκατόν πενήντα στην πρώτη Βουλή, εκατόν ογδόντα στη δεύτερη. Μα, δεν λέει αυτό το Σύνταγμα σήμερα, κύριε Ανδρουλάκη. Δεν λέει αυτό! Παραβιάζετε ευθέως το γράμμα του Συντάγματος με τη στάση την οποία ακολουθείτε. 
Και στη δική μας την περίπτωση, εμείς στις επόμενες εκλογές θα ζητήσουμε νομιμοποίηση και για τις προτάσεις τις οποίες έχουμε καταθέσει. Έχουμε περιγράψει εμείς όχι απλά τα άρθρα τα οποία θέλουμε να αναθεωρήσουμε, έχουμε περιγράψει και το περιεχόμενο, την κατεύθυνση της αναθεώρησης, την οποία και θα εισηγηθούμε στη Βουλή, στην περίπτωση που έχουμε απόλυτη πλειοψηφία. Δεν πρόκειται να αιφνιδιάσουμε κανέναν. Θα πούμε ξεκάθαρα ότι θέλουμε να αλλάξουμε το άρθρο 16, που θα είχαμε την ευκαιρία εδώ και εικοσιπέντε χρόνια να το αλλάξουμε, εάν δεν επικρατούσαν οι δικές σας εμμονές και του τότε Προέδρου σας και πολλά άλλα.
(Χειροκροτήματα από την πτέρυγα της Νέας Δημοκρατίας)
Και εν πάση περιπτώσει, για να κάνω και μία μικρή ιστορική αναδρομή που νομίζω ότι έχει την αξία της, για τον τρόπο με τον οποίον κάποιος άλλος αρχηγός της παράταξής σας και πρωθυπουργός, αντιλαμβανόταν τη σημασία της λαϊκής ετυμηγορίας σε σχέση με τη διαδικασία της Συνταγματικής Αναθεώρησης. 
Δεν ξέρω πόσοι από εσάς θυμάστε ότι ο Ανδρέας Παπανδρέου το 1985 διέλυσε τη Βουλή αμέσως μετά την πρώτη ψηφοφορία, επικαλούμενος σημαντικό λόγο και ουσιαστικά εξουσιοδοτώντας τον ελληνικό λαό να κρίνει το ίδιο το περιεχόμενο της αναθεώρησης. Εσείς έρχεστε ουσιαστικά και λέτε ότι η κρίση του λαού δεν έχει καμία σημασία, θέλουμε εκατόν ογδόντα ντε και καλά. Γιατί; Διότι δεν αντέχετε, κύριε Ανδρουλάκη, πολιτικά -λυπάμαι που θα το πω έτσι πιο λαϊκά- είστε τόσο κολλημένος με την ιδέα ότι η Νέα Δημοκρατία είναι ο βασικός ιδεολογικός σας αντίπαλος, αντλείτε υπαρξιακό νόημα μόνο μέσα από τη σύγκρουση με τη Νέα Δημοκρατία, που δεν έχετε το θάρρος να πείτε «ρε παιδιά, αυτά είναι σωστά». Μόνοι σας τα λέγατε στην επιτροπή.
(Χειροκροτήματα από την πτέρυγα της Νέας Δημοκρατίας)
Εδώ πέρα να πάμε να συμφωνήσουμε σε πέντε αυτονόητα πράγματα, αλλά δεν με αιφνιδιάζετε, κύριε Ανδρουλάκη.
Επειδή μιλήσατε και για υπευθυνότητα, μιλήσατε για υπευθυνότητα, να θυμηθούμε τη φαρσοκωμωδία με τις Ανεξάρτητες Αρχές, όταν είχατε συμφωνήσει μαζί μας σε δύο πρόσωπα και ήρθατε εδώ πέρα και αλλάξατε άποψη και θέλατε να επιβάλετε μόνο το ένα πρόσωπο της δικής σας αρεσκείας; Σας προκαλούμε πολιτική αλλεργία, το καταλαβαίνω. Εμείς δεν έχουμε τα ίδια αισθήματα απέναντί σας, θέλω να είμαι ξεκάθαρος εδώ. 
(Χειροκροτήματα από την πτέρυγα της Νέας Δημοκρατίας)
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Σας αγαπάνε.
ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης): Δεν έχουμε τα ίδια. Όχι, δεν θα κάνουμε καρδούλες, αλλά δεν έχουμε τα ίδια συναισθήματα απέναντί σας. Όμως, επιτέλους, κύριε Ανδρουλάκη, σταθείτε έστω και κατ’ ελάχιστο…
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Ιωάννης Πλακιωτάκης): Τον λόγο έχει ο Πρόεδρος του ΠΑΣΟΚ, ο κ. Ανδρουλάκης. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Κύριε Πρόεδρε, έχω ζητήσει και εγώ τον λόγο! 
ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής): Κύριε Πρόεδρε, κυρίες και κύριοι Βουλευτές, το ΠΑΣΟΚ βρέθηκε στη θέση της Αξιωματικής Αντιπολίτευσης χωρίς να οργανώσει κάποια εκτροπή. Ο κ. Μητσοτάκης παραμένει Πρωθυπουργός, έχοντας οργανώσει πολλές εκτροπές και στη Βουλή και στο Σύνταγμα. 
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
Είναι ο ίδιος άνθρωπος που πήρε την απόφαση να γίνει με εκατόν πενήντα εξεταστική επιτροπή για τις υποκλοπές το 2022, αλλά με εκατόν είκοσι σήμερα. Είναι ο ίδιος άνθρωπος που πήρε απόφαση να πάτε να κοιμηθείτε νωρίς νωρίς, ψηφίζοντας δήθεν με επιστολική ψήφο για να μην τολμήσει κανείς από εσάς να φύγει από το μαντρί και να ψηφίσει υπέρ του ελέγχου από τη δικαιοσύνη για Βορίδη και Αυγενάκη. 
Άρα εμείς εδώ που βρεθήκαμε, βρεθήκαμε στο προσκήνιο και ό,τι λέμε είναι δημόσιο. Δεν παίζουμε παιχνίδια παρασκηνίου ούτε παιχνίδια με τη διαπλοκή. Διότι η ιστορία με τα χρυσά σπιτάκια που αποφεύγετε να απαντήσετε, είναι ακόμη ένα βαρίδι στην καμπούρα σας, κύριε Μητσοτάκη. Ένα ακόμη βαρίδι, ένα ακόμη βαρίδι!
ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης): Δεν μιλάτε σε αμφιθέατρο…
ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής): Λέτε για ευθύνη και συναισθήματα. Ποιοι είναι αυτοί που στα δύσκολα βάζουν μπροστά την πατρίδα και όχι το κομματικό τους συμφέρον; Μιλάτε εσείς; Αυτή η παράταξη ανέλαβε μία χρεοκοπημένη Ελλάδα το 2009 και αν οι Βουλευτές του ΠΑΣΟΚ είχαν ακολουθήσει τη δική σας επιλογή, η χώρα θα ήταν στη δραχμή. Και μιλάτε εσείς για το ποιος στέκεται στην πατρίδα στα δύσκολα; Ε, όχι. Ε, όχι! Πάει πολύ, κύριε Μητσοτάκη. 
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
Λέτε ότι δεν πρόκειται να μας αιφνιδιάσετε. Σε ποιους το λέτε; Μα, εσείς άλλα λέτε και άλλα κάνετε συνεχώς. Έδωσα παραδείγματα. Πρόεδρος της Δημοκρατίας. Εσείς δεν είπατε «αλλάζω το Σύνταγμα για να μην πηγαίνουμε σε εκλογές, αλλά ευρύτερη συναίνεση στο πρόσωπο»; Το κάνατε; Όχι. 
Εσείς μου λέτε σήμερα γιατί δεν ψηφίζουμε από την πρώτη Βουλή, γιατί λέτε «παρών». Μα, αν πούμε «ναι», στη δεύτερη Βουλή δεν χρειάζονται εκατόν ογδόντα. Αυτό που λέω δεν το καταλαβαίνετε; Πώς γίνεται λοιπόν αυτό που λέω να το καταλαβαίνετε και εσείς και ο Πρόεδρος της Δημοκρατίας το 2019 και στην πρόταση αναθεώρησης του 110 να είναι υπογραφή του σημερινού Πρωθυπουργού και του σημερινού Προέδρου της Δημοκρατίας, αλλά σήμερα να αρνείται την αναθεώρησή του. Πώς γίνεται αυτό; Ποιος είναι συνεπής; 
Ποιος είναι συνεπής; Αυτός που το 2019 υπέγραψε εδώ -η υπογραφούλα σας είναι- την αναθεώρηση του 110 και τώρα λέει δεν το αναθεωρούμε; 
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
Ελάτε, κύριε Μητσοτάκη, ελάτε κύριε Μητσοτάκη, πάει πολύ, πάει πολύ!
Και κάτι ακόμη. Λέτε ότι υπάρχει μια κουλτούρα διακυβέρνησης και γιατί τα είπατε όλα αυτά σήμερα και κάνουμε μια στενή συζήτηση για το Σύνταγμα. Το επαναλαμβάνω. Η οικονομία που αναπτύσσεται και αναπτύσσεται δίκαια και ανθεκτικά, θέλει θεσμούς. Ο σεβασμός στους θεσμούς προϋποθέτει πολιτικό παράδειγμα προς τους πολίτες. Είστε τέτοιο παράδειγμα; Είστε άνθρωπος που τηρεί τους κανόνες, που σέβεται τους θεσμούς; 
Εμείς, λοιπόν, στη σημερινή συζήτηση βάλαμε έναν καμβά γιατί υπάρχουν δύο κορυφαία ζητήματα που αφορούν την ποιότητα της δημοκρατίας και είναι το Σύνταγμα αυτό καθαυτό, αλλά είναι και ο σεβασμός στο Σύνταγμα, τους θεσμούς, το Κοινοβούλιο και τη δικαιοσύνη. 
Όλες μας οι προτάσεις είναι συγκεκριμένες. Γι’ αυτό, λοιπόν, κλείνω με το εξής. Θέλετε συναίνεση; Το ΠΑΣΟΚ δεσμεύεται τώρα ότι θα ψηφίσει από την πρώτη Βουλή το εκατόν δέκα, για να μπούμε σε μια νέα εποχή ευρύτερων συναινέσεων όλων των κομμάτων της Αντιπολίτευσης χωρίς τον εκβιασμό του εκατόν πενήντα στη δεύτερη Βουλή, την Αναθεωρητική, που μπορεί μια άλλη πλειοψηφία η ίδια να γράψει το άρθρο όπως θέλει και όπως κάνετε εσείς με το εμβληματικό άρθρο 86, που από τη μία λέτε ότι το αλλάζουμε, ότι δεν θα αποφασίζει η Βουλή, αλλά πάλι η Βουλή αποφασίζει και το ξέρετε πάρα πολύ καλά. Και το επιχείρημα ότι μεσολαβεί ένας δικαστής, εδώ μεσολάβησε η Ευρωπαϊκή Εισαγγελία, η ελληνική δικαιοσύνη για τον κ. Καραμανλή, για τον κ. Βορίδη, για τον κ. Αυγενάκη. 
Σε ένα τολμήσατε να διαβείτε τον Ρουβίκωνα και να στηρίξετε την πρόταση του ΠΑΣΟΚ για προανακριτική για τον κ. Τριαντόπουλο και η πρόταση είναι ειδικό δικαστήριο, κύριε Μητσοτάκη. Ειδικό δικαστήριο είναι η πρόταση. Τόσο απλά είναι τα πράγματα. 
Εμείς, λοιπόν, είμαστε συνεπείς, σταθεροί. Εσείς αλλάζετε θέσεις, σύμφωνα με το πώς σας βολεύει σε κάθε περίσταση. 
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε τον κύριο Πρόεδρο. 
Τον λόγο έχει ο Πρωθυπουργός, ο κ. Μητσοτάκης. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Τι θα γίνει, κύριε Πρόεδρε; Έχουμε ζητήσει τον λόγο. Θα απαντήσει και θα φύγει πάλι…
ΠΡΟΕΔΡΕΥΩΝ (Ιωάννης Πλακιωτάκης): Παρακαλώ, παρακαλώ, κυρία Πρόεδρε.
Κύριε Πρωθυπουργέ, έχετε τον λόγο. 
ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης): Λυπάμαι, κύριε Ανδρουλάκη, που μετατρέψατε αυτή την κορυφαία συζήτηση ουσιαστικά σε μία εφ’ όλης της ύλης Προ Ημερησίας ανταλλαγή επιχειρημάτων μεταξύ μας. Έχετε πολλές ευκαιρίες να το κάνετε. 
Επιλέξατε να μιλήσετε όσο το δυνατόν -τι κατάλαβα εγώ;- λιγότερο για το Σύνταγμα, για να μην αναδείξετε με αυτόν τον τρόπο την ένδεια των επιχειρημάτων σας. Αν κατάλαβα καλά από αυτά τα οποία είπατε -και δεν μπορώ να το αφήσω ασχολίαστο, κάνατε ένα λογοπαίγνιο, σας ξέφυγε, το εννοούσατε;- είναι πως ομολογήσατε ότι βρεθήκατε ουσιαστικά στη θέση της Αξιωματικής Αντιπολίτευσης επειδή διαλύθηκε ο ΣΥΡΙΖΑ, αλλά μας κατηγορείτε, να το αποσαφηνίσουμε αυτό, ότι ουσιαστικά εμείς κυβερνούμε ως αποτέλεσμα εκτροπής. Εκτροπή! 
Η βούληση του ελληνικού λαού, το 41% που πήραμε δύο φορές, το ονομάζετε εκτροπή. Εκτροπή ήταν όταν κατέβηκαν τα τανκς το1967 και χρειάστηκε να έρθει ο Κωνσταντίνος Καραμανλής για να αποκαταστήσει τη Δημοκρατία. Ας έχετε μία αίσθηση, των λέξεων που χρησιμοποιείτε, ειδικά μέσα σε αυτόν τον χώρο. 
(Χειροκροτήματα από την πτέρυγα της Νέας Δημοκρατίας)
Όταν επιμένετε με τόσο μεγάλη ένταση να μη δώσετε τη δυνατότητα στην επόμενη Βουλή με εκατόν πενήντα ένα Βουλευτές να αλλάξει το Σύνταγμα, νομίζω, κύριε Ανδρουλάκη, μας κάνετε ένα μεγάλο δώρο. Διότι μεγαλύτερη ομολογία ότι έχετε προεξοφλήσει την αυτοδυναμία της Νέας Δημοκρατίας απ’ αυτό, δεν υπάρχει.
(Χειροκροτήματα από την πτέρυγα της Νέας Δημοκρατίας)
Αλλιώς δεν θα είχατε τέτοια ανησυχία. Αν πιστεύατε πράγματι αυτό το οποίο λέγατε ότι θα κερδίσετε έστω και με μια ψήφο διαφορά, δεν θα σας απασχολούσε τόσο πολύ το συγκεκριμένο ζήτημα. Ανησυχείτε, όμως, γιατί όντως υπάρχει ένα σοβαρό ενδεχόμενο να έχουμε εκατόν πενήντα έναν Βουλευτές και να μπορούμε εμείς να διαμορφώσουμε το Σύνταγμα όπως το κρίνουμε και θα είμαστε απολύτως συνεπείς σε αυτή μας τη δέσμευση. Εφόσον ο ελληνικός λαός, λοιπόν, κύριε Ανδρουλάκη, μας εμπιστευθεί και έχουμε πλειοψηφία, θα γνωρίζει πάρα πολύ καλά ποιες είναι οι συνταγματικές αλλαγές οι οποίες θα επέλθουν. 
Δεν έχουμε κρύψει τίποτα από κανέναν. Θα ζητήσουμε λαϊκή νομιμοποίηση και για αυτές τις αλλαγές.
 Και ξέρετε, οι πολίτες ξέρουν γιατί ψηφίζουν τη Νέα Δημοκρατία. Το μεγάλο πρόβλημα είναι ότι κανείς δεν καταλαβαίνει γιατί πρέπει να ψηφίσει το ΠΑΣΟΚ. 
Σας ευχαριστώ πάρα πολύ. 
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Ιωάννης Πλακιωτάκης): Τον λόγο έχει ο Πρόεδρος του ΠΑΣΟΚ, ο κ. Ανδρουλάκης. 
ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής): Το να κάνει ο κ. Μητσοτάκης τέτοια λογοπαίγνια πενήντα δύο χρόνια μετά την αποκατάσταση της δημοκρατίας, νομίζω είναι φθηνός συνδικαλισμός. Τότε ήταν χούντα. Εμείς, το ΠΑΣΟΚ, ουδέποτε στο δημόσιο διάλογο έχει αναφερθεί με αυτόν τον τρόπο.
Κι είπαμε κάτι απλό, εκτροπή. Εκτροπή σε ένα δημοκρατικό πλαίσιο σημαίνει να μη σέβεσαι τους κανόνες. Δεν το καταλαβαίνετε; Τους σέβεστε τους κανόνες; Τους σέβεστε τους κανόνες; Πότε σεβαστήκατε τους κανόνες; Πότε; Στις υποκλοπές; Στα Τέμπη; Στον ΟΠΕΚΕΠΕ; Στις δικογραφίες; Πότε σεβαστήκατε τους κανόνες; Στις ανεξάρτητες αρχές; Πότε; Στις εξεταστικές; Πότε σεβαστήκατε τους κανόνες;
 Ξέρετε πάρα πολύ καλά τι σημαίνει η λέξη «εκτροπή». Αλλά δεν το ξέρετε μόνο εσείς. Το ξέρουν κι οι θεσμοί. Το γνωρίζουν πάρα πολύ καλά όσοι αποτυπώνουν μία χώρα που ψηφίζει νόμους, αλλά δεν εφαρμόζει τους νόμους. 
Και επαναλαμβάνω κάτι απλό. Είπατε πολλά και διάφορα. Έχουμε ένα νέο βαρύ σκάνδαλο που αφορά έναν κορυφαίο τομέα της οικονομίας της χώρας, την ανακύκλωση. Θα μας πείτε μία κουβέντα για αυτά που βρήκαν το φως της δημοσιότητας ή θα φύγετε χωρίς να πείτε τίποτα, όπως κάνατε πριν τρία χρόνια με τον ΟΠΕΚΕΠΕ. Έχουμε πάλι λίγες σκιές ή βαθύ σκοτάδι που θα το πληρώσει η τσέπη του Έλληνα φορολογούμενου, κύριε Μητσοτάκη;
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
ΠΡΟΕΔΡΕΥΩΝ (Ιωάννης Πλακιωτάκης): Τον λόγο έχει η Πρόεδρος της Πλεύσης Ελευθερίας, η κ. Ζωή Κωνσταντοπούλου.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Πού πάτε, κύριε Μητσοτάκη;
ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης): Εγώ δεν πρόκειται ποτέ να καθίσω να σας ακούσω με αυτή τη συμπεριφορά. Μπορείτε να μιλάτε μόνη σας…(Δεν ακούστηκε)
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Πού πάτε; Πού πάτε; 
Ξέρετε υπήρχε και ένας άλλος πρωθυπουργός που έφευγε, όταν ανέβαινα στο Βήμα ως Πρόεδρος της Βουλής. Λέγεται Αλέξης Τσίπρας. Συνεπώς, αυτή είναι η συμπεριφορά Πρωθυπουργού, ο οποίος προσήλθε στο Κοινοβούλιο σε μία από τις σπάνιες εμφανίσεις του για να καταγγείλει τον κ. Ανδρουλάκη ότι έκανε εκτροπή, ότι παραβίασε δηλαδή τη λαϊκή ετυμηγορία. Γιατί; Λόγω κατάρρευσης της ορισθείσης ως Αξιωματικής Αντιπολίτευσης, αναβιβάστηκε το ΠΑΣΟΚ σε Αξιωματική Αντιπολίτευση. Και σας κατηγορούσε, κύριε Ανδρουλάκη, ότι εσείς κάτι παραβιάζετε. 
Μα, γιατί δεν του απαντήσατε; Εκείνος δεν σας φώναξε στο Μαξίμου να σας υποδεχθεί ως Αρχηγό της Αξιωματικής Αντιπολίτευσης; Εκείνος δεν απαντάει μόνο σε εσάς σε επίκαιρες ερωτήσεις σας, ενώ εγώ του έχω υποβάλλει εκατόν εξήντα επίκαιρες ερωτήσεις και δεν προσέρχεται να απαντήσει ως Πρωθυπουργός, όπως οφείλει κατά τον Κανονισμό της Βουλής και το Σύνταγμα, να προσέρχεται δηλαδή στη Βουλή, στον κοινοβουλευτικό έλεγχο; Εκείνος δεν είναι που τώρα επέλεξε να διαλεχθεί μόνον μαζί σας, κύριε Ανδρουλάκη; Μόνο μαζί σας δεν διαλέγεται; Αλλά κι εσείς γιατί το επιτρέπετε; Διότι μόνον μαζί σας κάνει αυτό το πινγκ πονγκ. Και το ΠΑΣΟΚ δέχεται να συμμετέχει σε διακομματικά προεδρεία, όπως αυτό με πρόεδρο -ποιον;- τον φασίστα Βορίδη. Και αυτά που οδηγούν;
Μάλιστα ο Βουλευτής του ΣΥΡΙΖΑ διεκδίκησε και εύσημα από τον Πρωθυπουργό, γιατί ο κ. Μητσοτάκης ευχαρίστησε μόνο τον Βορίδη. Και πετάχτηκε ο Βουλευτής του ΣΥΡΙΖΑ Ξανθόπουλος και είπε «να ευχαριστήσετε το διακομματικό προεδρείο». Μα πώς τα δέχεστε αυτά;
 Οφείλατε -και περίμενα να το κάνετε- να πείτε κάτι για αυτήν την αισχρή συμπεριφορά Πρωθυπουργού, ο οποίος απευθυνόμενος στη μοναδική γυναίκα Αρχηγό, την επιτιμά ότι έχει οίστρο. Και μάλιστα κάνει πλάκα από τη θέση του Πρωθυπουργού και λέει «έχετε οίστρο γιατί είναι η επέτειος της Αποκατάστασης της Δημοκρατίας». Εγώ ζήτησα εξηγήσεις, τι σημαίνει αυτό και τι εννοεί ο κ. Μητσοτάκης όταν λέει, κύριε Γεραπετρίτη, ότι πρέπει εμένα ειδικά να με αντιμετωπίζουν όλοι οι Βουλευτές. Και χειροκρότησαν. Δεν είδα αν χειροκροτήσατε κι εσείς. Θα το δω, στη συνέχεια. Με ενδιαφέρει αν χειροκροτήσατε αυτήν την αισχρή αήθεια.
 Τι σημαίνει όταν ένας Πρωθυπουργός λέει αυτό για μία Αρχηγό της Αντιπολίτευσης και μάλιστα την πιο παρούσα Αρχηγό της Αντιπολίτευσης και μάλιστα εκείνη που του κάνει τον σκληρότερο έλεγχο και μάλιστα εκείνη στην οποία έχουν κάνει μηνύσεις και αναφορές Βουλευτές της Νέας Δημοκρατίας σωρηδόν και βροχηδόν για να τη σταματήσουν; Και έρχονται η μία μετά την άλλη οι προσκλήσεις στην Επιτροπή Κοινοβουλευτικής Δεοντολογίας κάθε εβδομάδα -άλλη πρόσκληση ήρθε πάλι σήμερα- για να με σταματήσετε. Δηλαδή, είμαι το πιο ενοχλητικό πρόσωπο και είμαι και γυναίκα, κυρία Σπυριδάκη. Είμαι και γυναίκα, κυρία Ρούσσου, κυρία Κοροβέση, που είστε νέα Βουλευτίνα και καλωσορίσατε.
Τι συμπεριφορά Πρωθυπουργού είναι αυτή; Και γιατί δεν αντιδράσατε, κύριε Ανδρουλάκη; Περιμένω να πάρετε τον λόγο και να το κάνετε. Γιατί δεν αντιδράσατε σε αυτό το αίσχος;
 Πώς τα λέει αυτά ένας Πρωθυπουργός σε Πολιτική Αρχηγό και απευθύνεται σε αυτή την αγέλη, που τελικώς χειροκροτά, κυρία Λυτρίβη; Πώς λέει ένας Πρωθυπουργός «την κ. Κωνσταντοπούλου να την αντιμετωπίζετε με κατανόηση» και χειροκροτάει η Κοινοβουλευτική σας Ομάδα; Δεν είναι αυτό ακραία δημόσια κακοποίηση; Δεν είναι αυτό ακραίος δημόσιος κακοποιητικός λόγος του άντρα, νταή Πρωθυπουργού που δεν θέλει να κάτσει και να ακούσει, γιατί μόνο με τα αγόρια μιλάει και λέει να την αντιμετωπίζουμε με κατανόηση; Και τον ρώτησα τρεις φορές «τι εννοείτε;».
 Λέει ο κ. Κακλαμάνης «δεν καταγράφονται στα Πρακτικά». Ο ίδιος ο κ. Κακλαμάνης έχει υπάρξει ως Βουλευτής θύμα κακοποιητικότατης συμπεριφοράς και θα έπρεπε να αντιδράσει αλλιώς σε αυτά τα οποία συμβαίνουν.
 Τι θα πει, λοιπόν, να την αντιμετωπίζετε με κατανόηση και το λέει ο Πρωθυπουργός στην κορυφαία συζήτηση, όπως ο ίδιος λέει, και χειροκροτάει η Κοινοβουλευτική του Ομάδα; 

Μα, θα πει ότι υπάρχει πρώτον, μια ακραία σεξιστική αντίληψη, που λέει ότι η γυναίκα, όταν αντιδρά, είναι τρελή, που λέει ότι όλοι καταλάβαμε…
Τον ρώτησα ότι «τι εννοείτε;» και λέει ότι «όλοι καταλάβαμε» και χειροκροτούσαν πάλι οι Νεοδημοκράτες. 
Ελπίζω ότι τα άλλα κόμματα, κύριε Ανδρουλάκη -και περιμένω την παρέμβασή σας,- θα πείτε ότι «αυτό καταλάβατε;». Και το συμμερίζεστε; Συμμερίζεστε αυτή τη μεταχείριση η οποία εκτυλίσσεται εδώ και εβδομάδες; Εδώ και εβδομάδες έχουν γίνει και καταγγελίες δικές μου για κλιμάκωση της βίαιης συμπεριφοράς και της κακοποιητικής συμπεριφοράς των Βουλευτών της Νέας Δημοκρατίας. 
Και θα μου επιτρέψετε να σας πω ότι αυτά δεν είναι αστεία ούτε εγώ θα τα αντιπαρέλθω, γιατί έχω την ευθύνη απέναντι σε όλες εκείνες τις γυναίκες που έτσι τις αντιμετωπίζουν στα εργασιακά τους περιβάλλοντα, στα σχολικά περιβάλλοντα, σε άλλου είδους περιβάλλοντα. 
Η γυναίκα, όταν μάχεται και αντιπαρατίθεται και διεκδικεί και μιλά και δεν το βουλώνει, δεν είναι τρελή, ασκεί τα δικαιώματα που έχουμε όλοι και όλες με βάση το Σύνταγμα. Και ένας Πρωθυπουργός που δεν μπορεί να συγκρατηθεί…
Δεν μπόρεσε να συγκρατηθεί ο κ. Μητσοτάκης, δεν μπόρεσε να συγκρατηθεί, και θέλησε να το μοιραστεί και να το διαφημίσει. Ε, αυτό προδίδει μια βαρύτατα αντιδημοκρατική αντίληψη -φεύγετε και εσείς, κύριε Ανδρουλάκη. Εντάξει-, που λέει ότι τελικά δεν είμαστε όλοι ίσοι, είναι κάποιοι που έχουν περισσότερα δικαιώματα από άλλους. Και αυτή είναι και η θεμελιώδης αφετηρία όλων των φασιστικών συστημάτων. 
Την ψυχιατρικοποίηση κατ’ εξοχήν ο Χίτλερ την εργαλειοποίησε. Και αυτό οφείλετε να το πείτε, ότι εκεί αναφέρεστε. Όπως βεβαίως είναι κατανοητό ότι υπάρχει μια επιλογή του κ. Μητσοτάκη πολιτικής και πολιτειακής διολίσθησης και αναβίβασης σε επιτελάρχη αυτού του καθεστώτος, ποιου; Του Βορίδη.
Θα ήθελα να θυμίσω ότι ο Βορίδης είναι εκείνος που διεκδίκησε και πέτυχε να μην ψηφίσει ούτε το νομοσχέδιο για την ισότητα, γιατί και οι διακρίσεις και η ομοφοβία και οι ρατσιστικές αντιλήψεις και εκδηλώσεις αποτελούν στοιχείο αυτής της φασιστικής συμπεριφοράς. 
Και βεβαίως, επειδή έχει ενοχλήσει όλες τις τελευταίες ημέρες η αναφορά μας στο ενδεχόμενο της προβοκάτσιας, θα ήθελα να θυμίσω τα γεγονότα του 1985, τότε που ο κ. Βορίδης πραγματοποίησε φασιστική επιδρομή…
Συγγνώμη, κύριε Μπιάγκη, αλλά πραγματικά ακούω περισσότερο τη δική σας φωνή. Και μιλώ ως Αρχηγός. Και προσπαθώ τόση ώρα να μην σας κάνω παρατήρηση, αλλά πραγματικά δεν είναι σωστό. 
ΔΗΜΗΤΡΙΟΣ ΜΠΙΑΓΚΗΣ: Σας ζητώ συγγνώμη. 
ΚΩΝΣΤΑΝΤΙΝΟΣ ΦΛΩΡΟΣ: …(δεν ακούστηκε)
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Δεν θα γίνει κάποια παρατήρηση, κύριε Καζαμία. Είναι σαφές. 
Εδώ, τον Πρωθυπουργό τον υπερασπιζόταν, και γινόταν αυτού του είδους η πελταστική συμπεριφορά, ο θιασώτης του Κασιδιάρη. Και προσπαθούσε να προβοκάρει τη δική μου παρουσία εδώ χάριν του Πρωθυπουργού πριν από λίγη ώρα. 
Ο κ. Βορίδης λοιπόν είναι εκείνος που ως επικεφαλής της ΕΠΕΝ και ως φοιτητής Νομικής διαγράφηκε από τον Σύλλογο Φοιτητών Νομικής για επιθέσεις με τσεκούρια και υπερασπίστηκε δημόσια τις επιθέσεις με τσεκούρια και τη μεγάλη προβοκάτσια που έκαναν, φορώντας κράνη και κρατώντας τσεκούρια, εναντίον πολιτών που διαδήλωναν κατά της ακραίας αστυνομικής βίας το 1985. 
Δεν τα θυμίζετε όμως αυτά. Προσφωνείτε τον Βορίδη «κύριο Πρόεδρο». Ο φασίστας είναι ο Βορίδης ο οποίος πήρε το χρίσμα από τον Λεπέν και συγκρότησε το «Ελληνικό Μέτωπο» ως παράρτημα του κόμματος του Λεπέν. Αυτός λοιπόν είναι η επιλογή του κ. Μητσοτάκη. 
Ενώ, την ώρα που μιλούσε ο κ. Μητσοτάκης στη Βουλή, δίπλα του είχε, κύριε Γεραπετρίτη, εσάς, που είστε παρακολουθούμενο πρόσωπο από τις υποκλοπές και δεν έχετε κάνει τίποτα για την παρακολούθησή σας, παραδίπλα του είχε τον Πλεύρη, που επίσης ήταν παρακολουθούμενο πρόσωπο από τις υποκλοπές και δεν έχει κάνει τίποτα για την παρακολούθησή του, παρά παραδίπλα του τον κ. Τσάφο, που επέχαιρε και αναγνώριζε την τουρκική κατοχή στην Κύπρο ως ένα δεδομένο που δεν χρειάζεται να αντιπαρατιθέμενα γι’ αυτό. Δοτός Υπουργός ο κ. Τσάφος και παραμένει εκεί! 
Και αυτός ο Πρωθυπουργός, με αυτή την πλαισίωση, με Αντιπροέδρους του δύο παρακολουθούμενα επίσης πρόσωπα, τον κ. Χατζηδάκη και τον κ. Γεωργιάδη, αρνητή του Ολοκαυτώματος και αρνητή των νεκρών του Πολυτεχνείου, έρχεται εδώ να μιλήσει για Σύνταγμα και για δημοκρατία. 
Η Πλεύση Ελευθερίας σε αυτά αντιστέκεται και βεβαίως αξιώνει και από τα κόμματα και από τους Βουλευτές της αντιπολίτευσης να μην νομιμοποιούν αυτή την κατάσταση από έναν πάρα πολύ κακώς νοούμενο «καλομαθητισμό». 
Μην κάνετε, κύριοι του ΠΑΣΟΚ, τον καλό μαθητή. Προτείνανε τον κόφτη, που γελοιοποιεί την κοινοβουλευτική διαδικασία -και είδατε ότι έπιασε δύο φορές τον Πρωθυπουργό και μία φορά τον Αρχηγό σας-, και σπεύσατε και εσείς να προτείνετε κι άλλον περιορισμό για την αντιπολίτευση, να έχει χρονικό όριο πότε θα κάνει ενστάσεις αντισυνταγματικότητας. Μπήκατε μαζί τους σε deals και συζητήσεις για τις ανεξάρτητες αρχές, την ώρα που παρακολουθούσαν τον Αρχηγό σας, ερήμην της αντιπολίτευσης. Συζητούσατε αλλαγή του Συνηγόρου του Πολίτη, Ανεξάρτητης Αρχής, ενώ τον έχουν στοχοποιήσει τον Συνήγορο του Πολίτη Ανδρέα Ποττάκη. Και οφείλουμε να τον υπερασπιστούμε, γιατί αυτός έκανε όλη την έρευνα για το ναυάγιο της Πύλου, που οδήγησε στις αποκαλύψεις των οικτρών ρατσιστικών ενεργειών αξιωματικών του Λιμενικού Σώματος, οι οποίοι ήδη διώκονται. 
Τι έχει κάνει αυτός ο Πρωθυπουργός; Έχει επιτεθεί στο Κοινοβούλιο και το έχει διαλύσει, με αρωγό του πλέον τον Τσίπρα, που μαζί επιτελούν την πλήρη αποσάθρωση της αντιπολίτευσης, τουλάχιστον του πεδίου που μπορούν να ελέγξουν. Γιατί εμάς δεν μπορούν να μας αποσαθρώσουν ούτε να μας σταματήσουν. 
Τι άλλο έχει πετύχει; Έχει πετύχει να ορίσει για πρώτη φορά μονοκομματικό Πρόεδρο Δημοκρατίας, έναν τύπο που απ’ αυτό το Βήμα είπε ότι δεν έχει σημασία αν είμαι χουντικός. Και θα πάτε το βράδυ να του κάνετε τεμενάδες. 
Εμείς, αντίθετα, όπως πέρυσι ήμασταν με την παλαιστινιακή κοινότητα και τους Παλαιστινίους διαδηλώνοντας για το Διεθνές Δίκαιο, απόψε το βράδυ θα είμαστε στα Προσφυγικά. Απόψε στις επτά θα είμαστε εκεί και μάλιστα στον ξενώνα κατά της έμφυλης βίας, που έχει δημιουργηθεί εκεί από τους κατοίκους. 
(Χειροκροτήματα από την πτέρυγα της Πλεύσης Ελευθερίας)

Εκεί θα είναι η Πλεύση Ελευθερίας και όχι να πίνει κοκτέιλ και σαμπάνια μ’ έναν Πρόεδρο Δημοκρατίας που ως Πρόεδρος Βουλής παραβίασε και τον Κανονισμό της Βουλής και το Σύνταγμα, έθαψε τις δικογραφίες των Τεμπών και ραδιούργησε για την αλλαγή σύνθεσης δύο Ανεξάρτητων Αρχών συνταγματικών, της Αρχής Διασφάλισης του Απορρήτου των Επικοινωνιών και του Εθνικού Συμβουλίου Ραδιοτηλεόρασης. 
Τι άλλο έχει πετύχει ο κ. Μητσοτάκης; Έχει πετύχει το Κοινοβούλιο να έχει πλήρως απενεργοποιηθεί και να νομοθετεί «βιομηχανικά» η Κυβέρνηση. 
Εμείς απέναντι σ’ αυτά είμαστε εδώ η δύναμη της αντίστασης, η δύναμη που δεν θα αφήσει αυτόν των επίορκο Πρωθυπουργό που θα ελεγχθεί κάποτε, όπως και σήμερα. 
Καταθέτω στα Πρακτικά. Υπάρχει η πρόταση του Εισαγγελέα του Αρείου Πάγου -και παρακαλώ να καταγραφεί- για παραπομπή του Τριαντόπουλου που τον χειροκροτάγατε, για παραπομπή του Χαρακόπουλου, του Γενικού Γραμματέα της Κοινοβουλευτικής Ομάδας της Νέας Δημοκρατίας, για παραπομπή, όπως και του Αγοραστού. Εννοούσα του Χαρακόπουλου, αδελφού του Γενικού Γραμματέα. Έχουμε πολύ επιμελείς Βουλευτές και μου κάνουν κι εμένα τις παρατηρήσεις τους και ευχαριστώ, γιατί εμείς αγαπάμε την ακρίβεια, όχι την ακρίβεια που μαστίζει τους πολίτες, αλλά την ακριβολογία, αγαπάμε και την ελληνική γλώσσα και δεν την κακοποιούμε, όπως αυτοί οι υποκριτές και πατριδοκάπηλοι που έρχονται και μιλάνε κορακίστικα. 
Τι είπε ο κ. Μητσοτάκης; «Ενθυμώμαι». Του φώναξα: «Ενθυμούμαι», αλλά θέλει κατά τα άλλα συνταγματική προστασία της ελληνικής γλώσσας, ακριβώς όπως οι πατριδοκάπηλοι μάς μιλάνε για την προστασία της σημαίας, την ώρα που τη σημαία και την πατρίδα όχι απλώς δεν την έχουν προστατεύσει, αλλά αντίθετα οι πραξικοπηματίες ήταν εκείνοι που πρόδωσαν την πατρίδα μας. 
Σε μέρες όπως η σημερινή της επετείου αποκατάστασης της δημοκρατίας, αλλά στην οποία θυμόμαστε και το πραξικόπημα και την τουρκική εισβολή και κατοχή, δεν μπορεί να μπερδεύουμε τον κόσμο υποκρινόμενοι ότι οι πατριδοκάπηλοι φασίστες είναι εκείνοι οι οποίοι θα προστατεύσουν δήθεν την πατρίδα, αυτοί με τους οποίους συγκυβερνάτε, κύριε Γεραπετρίτη.
Η Πλεύση Ελευθερίας έχει δημοσιοποιήσει 16 προτάσεις Αναθεώρησης του Συντάγματος όχι, αλλά Συντακτικής Συνέλευσης με νέες διαδικασίες και απευθυνόμαστε στην κοινωνία.
(Χειροκροτήματα από την πτέρυγα της Πλεύσης Ελευθερίας)
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε την κυρία Πρόεδρο.
Τον λόγο έχει ο κ. Διονύσιος Σταμενίτης και αμέσως μετά η Πρόεδρος της Κοινοβουλευτικής Ομάδας του ΣΥΡΙΖΑ κ. Δούρου.
Ορίστε, κύριε Σταμενίτη.
ΔΙΟΝΥΣΙΟΣ ΣΤΑΜΕΝΙΤΗΣ: Σας ευχαριστώ, κύριε Πρόεδρε.
Κυρίες και κύριοι συνάδελφοι, η συζήτηση για την Αναθεώρηση του Συντάγματος ίσως είναι η σημαντικότερη κοινοβουλευτική διαδικασία που μπορεί να αναλάβει μια Βουλή και αυτό γιατί πρόκειται για μια διεργασία που αφορά τον ίδιο τον θεσμικό χάρτη της χώρας, τους κανόνες που καθορίζουν τη λειτουργία της δημοκρατίας και τη σχέση κράτους και πολίτη για τις επόμενες δεκαετίες.
Πενήντα και πλέον χρόνια μετά τη θέσπιση του Συντάγματος του 1975, δεν μπορεί κανείς από εμάς μέσα στην Αίθουσα να ισχυριστεί ότι η χώρα μας δεν έχει αλλάξει. Η ελληνική κοινωνία, η οικονομία, η τεχνολογία, η διεθνής πραγματικότητα και οι προκλήσεις που αντιμετωπίζουμε σήμερα είναι διαφορετικές από εκείνες που είχαν οι συνταγματικοί νομοθέτες της Μεταπολίτευσης. Πρέπει να πούμε βέβαια ότι το ίδιο το Σύνταγμα απέδειξε διαχρονικά την αντοχή του, ενώ οι τέσσερις προηγούμενες Αναθεωρήσεις συνέβαλαν καθοριστικά στην εξέλιξή του. 
Ωστόσο, κυρίες και κύριοι συνάδελφοι, οι νέες συνθήκες, η εποχή που διανύουμε, αλλά και το μέλλον που έρχεται επιβάλλουν μια ουσιαστική Αναθεώρηση, ώστε το ανώτατο θεσμικό κείμενο της χώρας να ανταποκρίνεται και στο σήμερα και στο αύριο. 
Για τη Νέα Δημοκρατία που ανέλαβε την πρωτοβουλία, όπως ο ίδιος ο Πρωθυπουργός Κυριάκος Μητσοτάκης έχει πει, η πρότασή μας δεν περιορίζεται σε αποσπασματικές αλλαγές. Πρόκειται για ένα ολοκληρωμένο πλέγμα προτάσεων που έχουν ως στόχο να ενισχύσουν το κύρος του θεσμού και την εμπιστοσύνη των πολιτών σε αυτούς. Έχουμε ως στόχο την καλύτερη λειτουργία του πολιτεύματος και την ενσωμάτωση ρυθμίσεων για ζητήματα που μέχρι πριν από λίγα χρόνια δεν μπορούσαν να προβλεφθούν, όπως η τεχνητή νοημοσύνη ή η κλιματική κρίση.
Ιδιαίτερη σημασία έχει ότι για πρώτη φορά το Σύνταγμα καλείται να απαντήσει στα μεγάλα ερωτήματα της τεχνητής νοημοσύνης. Η τεχνολογία εξελίσσεται με πρωτοφανή ταχύτητα και είναι αναγκαίο να διασφαλιστεί ότι υπηρετεί τον άνθρωπο, την ελευθερία και την ευημερία της κοινωνίας, περιορίζοντας παράλληλα τους κινδύνους που μπορεί να προκαλέσει. 
Εξίσου σημαντική είναι και η ενσωμάτωση της κλιματικής διάστασης στο συνταγματικό μας πλαίσιο. Η κλιματική κρίση δεν αποτελεί πλέον ένα ενδεχόμενο του μέλλοντος, δεν είναι μια θεωρητική συζήτηση και εξέταση επιστημονικών προβλέψεων. Είναι μια πραγματικότητα που τη συναντούμε, τη βιώνουμε και την αντιμετωπίζουμε πια συνεχώς. Η προστασία των φυσικών πόρων, η αποτελεσματική διαχείριση των υδάτων, η διατήρηση του περιβαλλοντικού ισοζυγίου είναι απαραίτητο να αποκτήσουν συνταγματική κατοχύρωση, αποδεικνύοντας ότι η περιβαλλοντική προστασία αποτελεί πλέον θεμελιώδη κρατική υποχρέωση. 
Παράλληλα, η πρότασή μας για τη Συνταγματική Αναθεώρηση ενισχύει τον κοινωνικό χαρακτήρα του κράτους. Η πρόβλεψη για κρατική μέριμνα όσον αφορά την προσιτή στέγη αναγνωρίζει ότι οι δημόσιες πολιτικές οφείλουν να λαμβάνουν υπόψη τόσο τις ανάγκες της σημερινής κοινωνίας όσο και τα δικαιώματα των επόμενων γενεών με κομβικές προτάσεις που ενισχύουν τη διαφάνεια. 
Κυρίες και κύριοι συνάδελφοι, ιδιαίτερη βαρύτητα, όπως είπα, δίνεται στην ενίσχυση της ποιότητας της δημοκρατίας και της λειτουργίας των θεσμών. Η πρόταση προβλέπει την αναβάθμιση της ανεξαρτησίας της δικαιοσύνης μέσα από τη μεγαλύτερη συμμετοχή των ίδιων των δικαστικών λειτουργών στην επιλογή της ηγεσίας της, αλλά και σημαντικές αλλαγές στον τρόπο διερεύνησης της ποινικής ευθύνης των μελών της κυβέρνησης. 
Ταυτόχρονα, προτείνονται σημαντικές τομές για τη βελτίωση της νομοθέτησης με αναβάθμιση του κοινοβουλευτικού ρόλου του Βουλευτή και απρόσκοπτη άσκηση των αρμοδιοτήτων του, ενώ παράλληλα μ’ αυτόν τον τρόπο ενισχύεται η υποχρέωση της κυβέρνησης να ανταποκρίνεται αποτελεσματικά στον κοινοβουλευτικό έλεγχο. 
Σημαντικές επίσης είναι οι προβλέψεις για τη δημόσια διοίκηση, ώστε η αξιολόγηση των δημοσίων υπαλλήλων να αποκτήσει συνταγματική βάση, να συνδεθεί με την επαγγελματική ικανότητα, την αποδοτικότητα και την αξιοκρατία, την επιβράβευση, αλλά και τη λογοδοσία. Πρόκειται για την καθιέρωση μιας κουλτούρας συνεχούς βελτίωσης προς όφελος του πολίτη. 
Εξίσου ουσιαστικές είναι και οι προτάσεις για την ανάπτυξη της ελληνικής περιφέρειας, την περιφερειακή σύγκλιση και τη στήριξη του πρωτογενούς τομέα. Ιδιαίτερα για περιοχές όπως η περιφέρειά μου, ο Νομός Πέλλας, ο πρωτογενής τομέας αποτελεί βασικό πυλώνα της οικονομίας και βασικό κομμάτι της κοινωνικής συνοχής.
Τέλος, η πρότασή μας αναδεικνύει και μια βαθύτερη διάσταση, εκείνη των διαχρονικών αξιών του οικουμενικού Ελληνισμού, με πρόβλεψη για τη συνταγματική προστασία της ελληνικής σημαίας ως διαχρονικού συμβόλου του έθνους και την προστασία και προαγωγή της ελληνικής γλώσσας. 
Κυρίες και κύριοι συνάδελφοι, η πρόταση της Νέας Δημοκρατίας για τη Συνταγματική Αναθεώρηση εκφράζει μια συνολική αντίληψη για μια Ελλάδα πιο σύγχρονη, πιο ανθεκτική απέναντι στις προκλήσεις της εποχής, μ’ ένα Σύνταγμα που να ανταποκρίνεται στις απαιτήσεις του εικοστού πρώτου αιώνα. 
Η Συνταγματική Αναθεώρηση απαιτεί πάντοτε ευρύτητα σκέψης, θεσμική σοβαρότητα και διάθεση συνεννόησης, γι’ αυτό και οφείλουμε να προσεγγίσουμε αυτήν τη διαδικασία με υπευθυνότητα, με σεβασμό στις δημοκρατικές μας παραδόσεις, αλλά και με τόλμη και να κάνουμε και την αυτοκριτική μας ως πολιτικές δυνάμεις για όλες τις ευκαιρίες που χάθηκαν σε προηγούμενες αναθεωρήσεις, που ακόμα και σήμερα δυστυχώς προκαλούν αμηχανία, ίσως και διγλωσσία στο εσωτερικό ορισμένων κομμάτων. 
Είναι καιρός, κυρίες και κύριοι της Αντιπολίτευσης, να βγείτε από τα στενά κομματικά όρια και να σκεφτείτε για την Ελλάδα του μέλλοντος, αναλογιζόμενοι πόσα πέρασε η Ελλάδα του πρόσφατου παρελθόντος.
Η Νέα Δημοκρατία έχει αποδείξει ότι τολμά τις μεγάλες αλλαγές. Δεν φοβάται τις συναινέσεις, όταν πρόκειται για το συμφέρον του τόπου. 
Σε κάθε περίπτωση έχει συνδέσει τη διαδρομή της και την ταυτότητά της με ιστορικές αποφάσεις που πήγαν την Ελλάδα μπροστά. Αυτό πράττει και τώρα υπό τον Πρωθυπουργό και Πρόεδρο Κυριάκο Μητσοτάκη. Πενήντα δυο χρόνια μετά την αποκατάσταση της δημοκρατίας και την επιστροφή του Κωνσταντίνου Καραμανλή η σημερινή επέτειος ας αποτελέσει αφορμή να σκεφτούμε πόσα κατακτήσαμε αλλά πολύ περισσότερο να αισθανθούμε την ευθύνη που έχουμε απέναντι στις επόμενες γενιές. Να δώσουμε ένα Σύνταγμα που θα αποτελεί σταθερή πυξίδα για την πορεία της χώρας μας τις επόμενες δεκαετίες. 
Σας ευχαριστώ.
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Ιωάννης Πλακιωτάκης): Κι εμείς ευχαριστούμε τον κ. Σταμενίτη. 
 Τον λόγο έχει η κ. Ρένα Δούρου, Πρόεδρος της Κοινοβουλευτικής Ομάδας του ΣΥΡΙΖΑ-Προοδευτική Συμμαχία.
ΕΙΡΗΝΗ (ΡΕΝΑ) ΔΟΥΡΟΥ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία): Κύριε Πρόεδρε, επειδή πράγματι έχουμε ένα Ελληνικό Κοινοβούλιο που 52 χρόνια μετά την αποκατάστασή του αρχίζει και θεριεύει ο πατριαρχικός λόγος και οι φαλλοκρατικές συμπεριφορές, να μου επιτρέψετε έμπρακτα να αποδείξω την αλληλεγγύη μου στις γυναίκες αιρετές του Ελληνικού Κοινοβουλίου. Η κ. Σπυριδάκη πρέπει να πετάξει σε λίγα λεπτά, να της δώσω πρώτα τον λόγο, όπως πρέπει να δίνουμε οι μεγαλύτερες γυναίκες στις νεότερες. Να μην το εκμεταλλευτείτε. Μετά θα ακολουθήσω.
ΠΡΟΕΔΡΕΥΩΝ (Ιωάννης Πλακιωτάκης): Ωραία. Τον λόγο έχει η κ. Σπυριδάκη. 
Λασιθιώτικη αλληλεγγύη. 
ΜΑΡΙΑ ΣΥΡΕΓΓΕΛΑ: Γυναικεία αλληλεγγύη. 
ΠΡΟΕΔΡΕΥΩΝ (Ιωάννης Πλακιωτάκης): Και γυναικεία, βέβαια.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Λασιθιώτικη θα ήταν αν το είχατε κάνει εσείς. 
ΠΡΟΕΔΡΕΥΩΝ (Ιωάννης Πλακιωτάκης): Το αποδέχτηκα. 
ΑΙΚΑΤΕΡΙΝΗ (ΚΑΤΕΡΙΝΑ) ΣΠΥΡΙΔΑΚΗ: Να ευχαριστήσω κι εγώ την κ. Δούρου από το Βήμα και να της ευχηθώ καλή αρχή στα νέα της καθήκοντα και καλή επιτυχία σε ό,τι κάνει. 
Ευχαριστώ πολύ, κύριε Πρόεδρε.
Κυρίες και κύριοι συνάδελφοι, πριν ξεκινήσω με τα σημεία επί των οποίων θα τοποθετηθώ, δεν μπορώ να μην παρατηρήσω το εξής απευθυνόμενη στην Κυβέρνηση. Κυρίες και κύριοι της Νέας Δημοκρατίας, δεν βρήκατε σήμερα ένα κράτος που δυσλειτουργεί. Το διοικείτε επτά χρόνια. Επομένως, όταν μας μιλάτε για βαθύ κράτος μας οφείλετε πρώτα μια μικρή διευκρίνιση. Πόσο βαθιά φτάνει η δική σας ευθύνη σ’ αυτό το βαθύ κράτος. Όλα αυτά τα χρόνια, τα χρόνια της δικής σας διακυβέρνησης, η Βουλή έμαθε να παραλαμβάνει νόμους κελύφη με τις κρίσιμες επιλογές να κρύβονται σε υπουργικές αποφάσεις που θα εκδοθούν αργότερα. Να μην ξέρει, δηλαδή, κανείς τι καλείται να ψηφίσει. Έμαθε να παίρνει κείμενα εκατοντάδων ακόμα και χιλιάδων πεντακοσίων σελίδων λίγα εικοσιτετράωρα πριν τη δήθεν επεξεργασία ώστε να ασκήσει πλήρη και τεκμηριωμένο έλεγχο. Έμαθε να γίνεται καθημερινός θεατής της κοινοβουλευτικής υποκρισίας του κουκουλώματος, του ξεπουλήματος, του κοινοβουλευτικού θράσους. 
Με αυτή, λοιπόν, την εμπειρία φτάνουμε τώρα στη Συνταγματική Αναθεώρηση. Και εδώ η μνήμη δεν περισσεύει. Το Σύνταγμα άλλωστε δεν ορίζει ποιος θα έχει την πλειοψηφία στις επόμενες εκλογές. Ξεκαθαρίζει όμως τι επιτρέπεται να κάνει αυτός που θα έχει την πλειοψηφία. Γι’ αυτό και η μεσολάβηση ανάμεσα στις δύο Βουλές έχει ουσία. Ο πολίτης πρέπει να γνωρίζει τι ακριβώς προτείνει το κάθε κόμμα για το αυριανό Σύνταγμα. Εσείς ζητάτε από αυτή τη Βουλή να συγκεντρώσει 180 ψήφους και θέλετε στην επόμενη που θα γράψει το περιεχόμενο να το γράψει η πλειοψηφία των 151. Το δοκιμάσατε το 2019 και δέχομαι ότι σας άρεσε. Εμάς όμως τα αποτελέσματα δεν μας άρεσαν καθόλου. Το ΠΑΣΟΚ, όπως ανέπτυξε και ο εισηγητής μας, ο κ. Δουδωνής, κατέθεσε ολόκληρη την πρότασή του λέξη-λέξη και προτείνει 180 ψήφοι να απαιτούνται στη δεύτερη Αναθεωρητική Βουλή. Εκεί όπου θα κριθεί τι ακριβώς θα γράφει η κάθε διάταξη. 
Την ίδια βέβαια πολιτική νοοτροπία βλέπουμε και στο άρθρο 86 και 90. Δεν είναι Γιάννης, είναι Γιαννάκης. Η Κοινοβουλευτική Πλειοψηφία εξακολουθεί να αποφασίζει αν ο Υπουργός θα φτάσει στη δικαιοσύνη. Η ψηφοφορία θα είναι ονομαστική. Πολύ χρήσιμο πράγματι, έτσι ώστε να γνωρίζει το κομματικό επιτελείο ποιος τόλμησε να μη συμμορφωθεί. Και ως προς την ηγεσία της δικαιοσύνης, είναι συστατικό στοιχείο, ταυτοτικό στοιχείο του πολιτεύματός μας η διάκριση των εξουσιών και η μη παρέμβαση της μίας εξουσίας στην άλλη. Τάδε έφη Παύλος Μαρινάκης, Απρίλιος 2026. Και τώρα το ζήτημα της ηγεσίας της δικαιοσύνης περνά από επιτροπή που ελέγχεται από την ίδια κυβερνητική πλειοψηφία, δηλαδή η Κυβέρνηση βγαίνει από την αίθουσα ως πολιτικό συμβούλιο και επιστρέφει ως κοινοβουλευτική ομάδα. Εξαιρετική μεταμφίεση. Εντυπωσιακή θα έλεγα. Θεσμική απομάκρυνση πάντως σε καμία περίπτωση δεν τη λες. 
Η δική μας πρόταση αφαιρεί τη δίωξη των Υπουργών από τον κομματικό συσχετισμό και εισάγει πραγματικά αντίβαρα στην επιλογή της ηγεσίας της δικαιοσύνης. Εκεί φαίνεται αν μια μεταρρύθμιση αλλάζει τον τρόπο που κάνει έλεγχο η εξουσία ή το όνομα του οργάνου που την ασκεί απλά. 
Θέλουμε τώρα να πάμε στη δημόσια διοίκηση. Εδώ η κυβερνητική επιχειρηματολογία αποκτά σχεδόν σατιρικό χαρακτήρα. Από τη στιγμή, κυρίες και κύριοι συνάδελφοι, που μας ακούν οι πολίτες μπορούν πολύ ξεκάθαρα να καταλάβουν ποιες είναι οι δικές σας προτεραιότητες και ποιες οι δικές μας. Μας ακούν, κύριε Πλακιωτάκη, και οι συντοπίτες μας στο Λασίθι. Και τι λέμε σε αυτούς τους ανθρώπους; Τους λέμε ότι το πρόβλημα της Δημόσιας Διοίκησης είναι η μονιμότητα. Όχι, δεν είναι οι κενές οργανικές θέσεις. Δεν είναι οι άνθρωποι που μετρούν εφημερίες. Δεν είναι οι δήμοι που παρακαλούν για μηχανικό. Δεν είναι οι υπηρεσίες που έχουν λίγους ανθρώπους και δυσκολεύονται σε όρια εξάντλησης. Είναι ο υπάλληλος που απομένει. Έχουμε νόμους για αξιολόγηση; Έχουμε. Έχουμε πειθαρχικό δίκαιο δημοσίων υπαλλήλων; Έχουμε. Έχουμε τη δυνατότητα απομάκρυνσης επίορκων από τις υπηρεσίες; Βεβαίως και έχουμε. Πείτε μας, λοιπόν, τι ακριβώς σας εμπόδισε επτά χρόνια να τα εφαρμόσετε. Η μονιμότητα ή η δική σας ανικανότητα να διοικήσετε; Η μονιμότητα κατοχυρώθηκε συνταγματικά το 1911 για να σταματήσει η δημόσια διοίκηση να αλλάζει χέρια μαζί με τις κυβερνήσεις. Για να υπηρετεί ο υπάλληλος τον νόμο και τον πολίτη όχι τον κομματάρχη. Σήμερα έρχεστε και ανοίγετε ξανά μια πόρτα που η χώρα χρειάστηκε δεκαετίες πολιτικών συγκρούσεων για να κλείσει. 
Εδώ ακριβώς συναντιούνται το άρθρο 21 και 103. Μπορείτε να γράψετε στο Σύνταγμα το Εθνικό Σύστημα Υγείας, την ισότιμη πρόσβαση στην περίθαλψη, την προσιτή κατοικία. Και πολύ σωστά. Ποιος όμως θα τα κάνει πράξη; Ποιος θα βρίσκεται στο νοσοκομείο, στην κοινωνική υπηρεσία, στην τεχνική υπηρεσία του δήμου; Οι γιατροί, οι νοσηλευτές, οι μηχανικοί, οι δημόσιοι υπάλληλοι. Οι άνθρωποι της δημόσιας διοίκησης, δηλαδή εκείνοι που εσείς έχετε βάλει στο στόχαστρο. 
Στις τουριστικές και στις νησιωτικές περιοχές το πρόβλημα δεν σταματά στην προκήρυξη θέσης. Ο γιατρός διορίζεται και δεν βρίσκει σπίτι. Ο εκπαιδευτικός έρχεται αλλά ο μισθός δεν τον φτάνει για το ενοίκιο. Ο υπάλληλος μετακινείται λίγους μήνες και μετά ζητά να φύγει. Και όμως αναρωτιόμαστε γιατί οι υπηρεσίες είναι άδειες. Ναι, φταίει η μονιμότητα μάλλον. Μάλλον μετά από αυτή την αλλαγή θα λυθούν όλα στη Δημόσια Διοίκηση. Πριν, λοιπόν, δείξετε τη μονιμότητα ως υπεύθυνη για κάθε παθογένεια κοιτάξτε πρώτα τις κενές οργανικές θέσεις, τους μισθούς τη στεγαστική πραγματικότητα που εσείς διαμορφώσατε.
Πάμε στο άρθρο 24. Βεβαίως να κατοχυρώσουμε το νερό ως δημόσιο αγαθό ζωτικής σημασίας. Θέλω όμως παρεμπιπτόντως να πω το εξής που αφορά και εμάς στο Λασίθι αλλά και πολλές άλλες περιοχές. Πάρα πολλά έργα υποδομών είδαμε να εντάσσονται και να απεντάσσονται από το Ταμείο Ανάκαμψης. Έχουμε ένταξη, απένταξη, ένταξη σε άλλο χρηματοδοτικό εργαλείο και ύστερα παρουσιάζονται ξανά ως νέα. Και τελικά το νερό δεν φτάνει εκεί που χρειάζεται. Έχουμε ακούσει πάρα πολλές εξαγγελίες. Πιο πολλές ίσως και από τις βροχές που είδαμε φέτος, αλλά έργα δεν έχουμε δει. Ούτε την προστασία του νερού ως δημόσιο αγαθό έχουμε δει. Και με όλα αυτά τα τουριστικά ρεκόρ εγώ αναρωτιέμαι, με ποια υποδομή θα υποδεχθούμε στους προορισμούς μας -είναι εδώ η κυρία Υπουργός- το κάθε επόμενο ρεκόρ που θα έρθει. Η προστασία του νερού, των ακτών, της αντιμετώπισης της ενεργειακής φτώχειας, της δίκαιης ενεργειακής μετάβασης δεν είναι ζητήματα απλά. Χρειάζονται δήμους να μπορούν να σχεδιάσουν να εκτελέσουν έργα και να λογοδοτούν. 
Πάμε με αυτό τον τρόπο, λοιπόν, στο άρθρο 102. Η αποκέντρωση για σας είναι ένα ταξίδι μονής διαδρομής. Οι ευθύνες φεύγουν από την Αθήνα, οι πόροι δεν μετακινούνται και στέλνουμε στους δήμους αρμοδιότητα ενώ κρατάμε τον προϋπολογισμό και ύστερα τους ζητάμε εξηγήσεις γιατί καθυστέρησαν. Η δική μας παράταξη προτείνει τεκμήριο αρμοδιότητας υπέρ της αυτοδιοίκησης. Πόροι μαζί με κάθε ευθύνη. Κρατική εποπτεία να περιορίζεται στον έλεγχο της νομιμότητας. Ο δήμος οφείλει να λογοδοτεί για όσα είχε τη δύναμη να κάνει και όχι για όσα φορτώθηκε από το κεντρικό κράτος χωρίς προσωπικό, χωρίς χρήματα, χωρίς εργαλεία. 
Κυρίες και κύριοι συνάδελφοι, κάθε συνταγματική αναθεώρηση μάς δείχνει ότι κάποιος κερδίζει δύναμη και κάποιος κερδίζει προστασία. Στις προτάσεις της Νέας Δημοκρατίας η πλειοψηφία αλλάζει θέση αλλά κρατά το πάνω χέρι στο μηχανισμό, στους Υπουργούς, στη δικαιοσύνη, στη διοίκηση, στην αυτοδιοίκηση. Η δική μας πρόταση μετακινεί την ισορροπία προς τον πολίτη, προς τον δικαστή που δεν επιλέγεται από ένα κόμμα, προς τον δημόσιο υπάλληλο που μπορεί και έχει το δικαίωμα να αρνηθεί το ρουσφέτι -αυτό που πάτε τώρα να περάσετε στο Σύνταγμα- προς τον δήμο που διαθέτει πραγματικούς πόρους, προς την οικογένεια που χρειάζεται σπίτι και νοσοκομείο. Το θεμελιώδες αυτό κείμενο ανήκει σε κάθε πολίτη ξεχωριστά. Δεν είναι η βιτρίνα να οργιάζουν τα κέντρα εξουσίας και όσοι έχουν πρόσβαση σε αυτά. Και επειδή η επόμενη Βουλή είναι Αναθεωρητική, ο λαός πρέπει να γνωρίζει πώς επιλέγει ο καθένας να μοιραστεί την εξουσία και πως θέλει ο καθένας από τη διασφαλίσει. 
Εμείς τα καταθέσαμε σε λέξεις, εσείς τα έχετε καταθέσει με την επταετία σας και αυτή είναι η πιο αυστηρή Αιτιολογική Έκθεση των προτάσεών σας και δεν έχετε δικαίωμα να ζητάτε μολύβι και χαρτί για να σβήσετε τα πεπραγμένα.
Και κλείνω με αυτό: Η Αίθουσα «Ελευθέριος Βενιζέλος» φέτος είναι αφιερωμένη στο Σύνταγμα του ’75. Όταν πηγαίνω, λοιπόν, με τα παιδιά στις επισκέψεις τους, τελειώνουμε με το ακροτελεύτιο άρθρο του Συντάγματος, με έναν καθρέφτη που δείχνει στον καθένα μας ότι η ευθύνη για να υπερασπιστούμε το Σύνταγμα γυρίζει σε εμάς τους ίδιους. Ας το σεβαστούμε, ας το υπερασπιστούμε και ας το κάνουμε να υπηρετεί τους πολίτες. 
Σας ευχαριστώ πολύ. 
(Χειροκροτήματα)
ΠΡΟΕΔΡΕΥΩΝ (Ιωάννης Πλακιωτάκης): Και εμείς ευχαριστούμε την κυρία Σπυριδάκη.
Για την ενημέρωσή σας, η σημερινή συζήτηση θα ολοκληρωθεί με τον κ. Βρεττό, που είναι ο αριθμός 70. 
Τον λόγο έχει η κ. Ρένα Δούρου, Πρόεδρος της Κοινοβουλευτικής Ομάδας του ΣΥΡΙΖΑ-Προοδευτική Συμμαχία και επειδή είναι και η πρώτη της κοινοβουλευτική παρέμβαση, να της ευχηθούμε καλή επιτυχία και καλότυχη, βέβαια. 
(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)
ΕΙΡΗΝΗ (ΡΕΝΑ) ΔΟΥΡΟΥ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία): Ευχαριστώ, κύριε Πρόεδρε.
Πράγματι, δεν είστε ο μόνος που αθροίζεστε σήμερα στις πολλές ευχές που δέχτηκα -ο κ. Μητσοτάκης περιορίστηκε στο προσωπικό, για να με μαλώσει μετά- καθώς σήμερα στη δύναμη της Κοινοβουλευτικής μας Ομάδας αθροίζονται δύο σπουδαίοι άνθρωποι. 
Και για τους καλοπροαίρετους λέω, καλοδεχούμενες οι ευχές γιατί οι Κοινοβουλευτικές Ομάδες οφείλουν να υπηρετούν το κύρος του Κοινοβουλίου και των δημοκρατικών θεσμών. Και με αυτό το αίσθημα ευθύνης η δική μας ομάδα δεν συμμετέχει στη σημερινή δεξίωση. Η επέτειος της αποκατάστασης της Δημοκρατίας δεν μπορεί να συνυπάρχει με παρουσία νοσταλγών της χούντας, εκπροσώπων της ακροδεξιάς, αναθεωρητών της ιστορίας και πολλών φαλλοκρατών, όπως βλέπουμε μέρα τη μέρα, μήνα τον μήνα -και είδαμε και σήμερα. 
Είναι, επίσης, άρρηκτα συνδεδεμένη με τη τραγωδία της Κύπρου και απαιτεί αναστοχασμό, σεβασμό, σοβαρότητα και όχι χαριεντίσματα. Γι’ αυτό εμείς επιλέγουμε να τιμούμε τη δημοκρατία και τους ανθρώπους που αγωνίστηκαν και θυσιάστηκαν γι’ αυτήν και σήμερα ο ΣΥΡΙΖΑ έχει πολλούς και πολλές στις τάξεις του που μαρτύρησαν στην εφταετία. Εμείς τους τιμούμε στους τόπους μνήμης, όπως χθες στο ΕΑΤ-ΕΣΑ. Και να υπενθυμίσω στον κύριο Πρωθυπουργό ότι η υπεράσπιση της ιστορικής μνήμης απαιτεί και συνέπεια. Και εμείς ως διοίκηση στην Περιφέρεια Αττικής στηρίξαμε έμπρακτα και το ΕΑΤ-ΕΣΑ και το Μουσείο Δημοκρατίας στον Ωρωπό ως ζωντανούς τόπους μνήμης. 
Για να δούμε σήμερα, σε σχέση με αυτήν την κορυφαία διαδικασία της Αναθεώρησης του Συντάγματος, ποιο είναι το κλίμα -να το πω δημοσιογραφικά. Η σημερινή μας συζήτηση διεξάγεται στη σκιά δύο συν μίας αποκαλυπτικών εξελίξεων που φέρουν τη σφραγίδα της Νέας Δημοκρατίας. Πρόκειται για σφραγίδα σκανδάλων μιας Κυβέρνησης που, όπως βλέπετε, τώρα θέλει να κόψει και να ράψει κατά τα συμφέροντά της και το Σύνταγμα. 
Να ξεκινήσω από την πιο πρόσφατη προχθεσινή εξέλιξη. Είχαμε εδώ τις σοβαρές κατηγορίες του κ. Σαλμά κατά του Αντιπροέδρου της Νέας Δημοκρατίας για τη Novartis. Ξέρετε, εκείνο το παγκόσμιο σκάνδαλο, το σκάνδαλο στις Ηνωμένες Πολιτείες της Αμερικής, το σκάνδαλο στην Ευρωπαϊκή Ένωση, πλην όμως που στη χώρα μας η Δεξιά δεν το βάφτισε «σκάνδαλο», το βάφτισε «σκευωρία του ΣΥΡΙΖΑ».
Λοιπόν, ο κ. Σαλμάς προχθές μας δικαίωσε. Δικαίωσε τον ΣΥΡΙΖΑ, δικαίωσε ειδικότερα τον τομέα διαφάνειας και τον Παύλο Πολάκη όταν λέγαμε ότι το σκάνδαλο Novartis είναι το μεγαλύτερο σκάνδαλο της Μεταπολίτευσης. 
Και τι συζητήθηκε προχθές εντός της Ολομέλειας; Τι θυμηθήκαμε; Συζητήθηκε και ζητήθηκε να ανοίξει ξανά η απόφαση, να ακουστούν νέα στοιχεία, ότι υπήρξαν κατηγορίες για ενεργή εμπλοκή στελέχους σε εκφοβισμό προστατευόμενου μάρτυρα, ότι υπήρξε άσκηση πίεσης προς τον μάρτυρα, ότι υπήρχε νταραβέρι με τις φαρμακευτικές εταιρείες για χρηματοδότηση των μέσων μαζικής ενημέρωσης, άρα η αρχειοθέτηση -και κοιτάζω τους νομικούς της Κοινοβουλευτικής Ομάδας του ΣΥΡΙΖΑ- μάλλον δεν σημαίνει και αθώωση, σωστά; 
Η δεύτερη εξέλιξη αφορά στη μη αξιοποίηση, με αποκλειστική ευθύνη της Κυβέρνησης, των πόρων του Ταμείου Ανάκαμψης. Την ώρα που η Κυβέρνηση πανηγυρίζει για την πορεία του Ταμείου Ανάκαμψης, τα ίδια τα στοιχεία την εκθέτουν. Όπως καταδεικνύουμε, με κοινοβουλευτική ερώτηση που καταθέσαμε προς τους αρμόδιους Υπουργούς -και να δούμε πότε θα πάρουμε απάντηση- η Ελλάδα μας είναι, δυστυχώς, ουραγός στη χρήση των συνολικών πόρων του Ταμείου Ανάκαμψης, βρίσκεται, δυστυχώς, εικοστή τρίτη μεταξύ των είκοσι εφτά κρατών μελών, έχοντας αξιοποιήσει μόλις το 39% των κονδυλίων που της αναλογούν, όταν ο ευρωπαϊκός μέσος όρος ανέρχεται στο 53% -έργο της Κυβέρνησης και αυτό. 
Και τέλος, έχουμε το νομοσχέδιο του Υπουργείου Πολιτισμού, κύριε Γερουλάνο, που προωθείται με fast track διαδικασίες και που, ούτε λίγο ούτε πολύ, θέλει να παραδώσει τη διαχείριση των μνημείων και της ιστορίας στη λογική της αγοράς και του κέρδους. Γιατί τελικά, εδώ που τα λέμε, οι άνθρωποι είναι και ειλικρινείς. Η σχέση της Δεξιάς με τον πολιτισμό είναι ή ξεπούλημα ή μαγάρισμα, όταν παίρνουν πανοπλίες και βυζαντινές εικόνες και συμμετέχουν σε διαδηλώσεις μίσους. Άλλο δεν ξέρουνε. 
Και με την ίδια μεθοδολογία, με τις ίδιες fast track διαδικασίες -μικρότερες των δύο μηνών, όπως ξέρουμε- έρχονται και αντιμετωπίζουν και τη διαδικασία της Συνταγματικής Αναθεώρησης. Έχει ειπωθεί από όλα μας τα μέλη -και στην αρμόδια επιτροπή και στη διαβούλευση- ότι η Κυβέρνηση επέλεξε εξαρχής να υπονομεύσει αυτή την κορυφαία διαδικασία και αντί να ανταποκρίνεται στα επίπεδα της επιστήμης του συνταγματικού δικαίου, όπως τα έχουν ορίσει και σφραγίσει προσωπικότητες όπως ο Ηλίας Ηλιού, όπως ο Κωνσταντίνος Τσάτσος, όπως ο Αριστόβουλος Μάνεσης, ο Δημήτρης Τσάτσος, ο Γιώργος Παπαδημητρίου και άλλοι, αντί να προκαλέσει σοβαρό διάλογο για την αναβάθμιση της ποιότητας της δημοκρατίας μας και της λειτουργίας των θεσμών, για την ενίσχυση και την προστασία των κοινωνικών δικαιωμάτων, της δημοκρατικής λογοδοσίας, αντιμετωπίζει αυτήν τη συζήτηση -πώς άλλωστε; Επτά χρόνια τα έχουμε τα δείγματα γραφής- στο πλαίσιο μιας συγκυριακής πολιτικής σκοπιμότητας εν όψει εκλογών. 
Ευθύς εξαρχής λέμε ότι η πρόταση της Συνταγματικής Αναθεώρησης της Νέας Δημοκρατίας είναι συντηρητική, βαθιά αντιδραστική, βαθιά αναχρονιστική. Δεν απαντά σε υπαρκτά θεσμικά προβλήματα. Ασχολείται με τη συνταγματική κατοχύρωση της ελληνικής σημαίας, παραπέμποντας -με συγχωρείτε, χωρίς ίχνος υπερβολής- στη μετεμφυλιακή δεκαετία του 1950, παρά στον 21ο αιώνα, όπως θέλει να μας πείσει ο Πρωθυπουργός ή ο κ. Στυλιανίδης. 
Και επειδή γνωριζόμαστε και ξέρετε πάρα πολύ καλά ότι αποφεύγω τον στείρο κομματικό ανταγωνισμό, θα μου επιτρέψετε να αναφερθώ σε δύο έγκριτους συνταγματολόγους που δεν ανήκουν στις τάξεις του ΣΥΡΙΖΑ -για να με κατηγορήσετε για μεροληψία- και που έρχονται να επιβεβαιώσουν αυτό που φωνάζουμε τόσο καιρό. 
Γιώργος Σωτηρέλης -δεν έχει κάρτα μέλους ΣΥΡΙΖΑ: «Αναθεωρητική πρωτοβουλία καταδικασμένη στην ανυποληψία. Πλήρης αναξιοπιστία της συνταγματικής πολιτικής του κυβερνώντος κόμματος» και τονίζει «Οι προτάσεις της Νέας Δημοκρατίας εντάσσουν απροκάλυπτα την αναθεώρηση στις μικροπολιτικές και ήδη προεκλογικές δεσμεύσεις του κυβερνώντος κόμματος». 
Ακρίτας Καϊδατζής -αυτός κι αν δεν είναι ΣΥΡΙΖΑ-Προοδευτική Συμμαχία: Χαρακτηρίζει την πρωτοβουλία της Κυβέρνησης για αυτήν τη fast track συζήτηση των δύο μηνών «επικοινωνιακό αντιπερισπασμό». Και πώς είναι δυνατόν, δηλαδή, να μην το λέμε και να μην το λέει; Και πώς είναι δυνατόν κανείς να πιστεύει ότι θα βελτιώσει το Σύνταγμα μια Κυβέρνηση που ευθύνεται για βαρύτατες και κατ’ εξακολούθηση παρεμβάσεις και παραβιάσεις; Μιλάμε για μια Κυβέρνηση του εγκλήματος των Τεμπών, μια Κυβέρνηση του ΟΠΕΚΕΠΕ, των παρακολουθήσεων Υπουργών και δημοσιογράφων, των απευθείας αναθέσεων, της διασπάθισης δημοσίου χρήματος και σταματώ εδώ τη λίστα της ντροπής.
Την απάντηση, βέβαια, σε αυτό το ερώτημα που μόλις έθεσα, τη δίνουν οι συνεχιζόμενες αποκαλύψεις για το σκάνδαλο των παρακολουθήσεων, με τις επισυνδέσεις, με predator, με τις αποκαλύψεις του κ. Ντίλιαν -πάρα πολύ δύσκολο όνομα, δεν ξέρω αν το έχει μάθει ο κύριος Πρωθυπουργός, είναι πάρα πολύ δύσκολη λέξη- και την ίδια απάντηση στο ρητορικό μου ερώτημα τι δίνει και η διαρκής καταπάτηση της συνταγματικής απαγόρευσης των άσχετων εκπρόθεσμων τροπολογιών σε νομοθετήματα που βαφτίζετε, κύριε Μαρκόπουλε, επείγοντα. 
Αυτό είναι, όμως, άλλη μια πατέντα αντισυνταγματικής νομοθέτησης που, δυστυχώς, τη βιώνουμε και εδώ μέσα και ολόκληρη η χώρα επτά χρόνια και δεν ξεχνάμε εμείς ότι δεν έχετε φέρει, Υπουργέ, ούτε έναν εφαρμοστικό νόμο για την υλοποίηση της πρότασης του ΣΥΡΙΖΑ το 2018 για τη λαϊκή νομοθετική πρωτοβουλία, γιατί περιφρονείτε, προφανώς, οτιδήποτε έρχεται από τα κάτω. Φοβάστε την κοινωνία, φοβάστε οτιδήποτε δεν μπορείτε να ελέγξετε. 
Και επειδή είστε Κυβέρνηση της αποδυνάμωσης των θεσμικών εγγυήσεων και της περαιτέρω συγκέντρωσης εξουσίας σε αυτό το κατ’ ευφημισμόν επιτελικό, για να μην πω τίποτα βαρύτερο, αλλά σίγουρα διεφθαρμένο κράτος και της ενίσχυσης ενός πρωθυπουργοκεντρικού χαρακτήρα της εξουσίας, γι’ αυτό απαξιώσατε και το ανώτατο πολιτικό αξίωμα, αυτό της Προεδρίας της Δημοκρατίας. Να μου επιτρέψετε να πω, κάνατε Προέδρους μιας χρήσης, διότι η εκλογή του είναι για εξαετή θητεία, με τις ελάχιστες ψήφους, όπως προτείνεται στο άρθρο 30 και με αυτό τον τρόπο ούτε τον ενοποιητικό ρόλο του θεσμού ενισχύετε ούτε το κύρος του. Μιλάμε στην καλύτερη περίπτωση για μία Αναθεώρηση διανθισμένη με γενικόλογες εκθέσεις ιδεών. 
Τι να πω για την τεχνητή νοημοσύνη; Ακούσατε, αγαπητέ σύντροφε Θεόφιλε, να γίνεται σοβαρή κουβέντα για σειρά εγγυήσεων για την προστασία των πολιτών; Σας είπαν κάτι συγκεκριμένο στην Επιτροπή; Σας είπαν το δικαίωμα να γνωρίζουμε πότε μας αξιολογεί εκείνος ο αλγόριθμος; Το δικαίωμα επανεξέτασης αυτοματοποιημένων αποφάσεων; Συζητήσατε σοβαρά για την προστασία των εργαζομένων από συστήματα ψηφιακής επιτήρησης; Διότι, όταν δεν προστατεύονται οι πολίτες, όταν δεν προστατεύεται η κοινωνία από τον τρόπο που οι διάφοροι Έλον Μασκ και άλλοι κυρίαρχοι κύκλοι, πολυεθνικές εταιρείες και κράτη διαχειρίζονται αυτές τις τεχνολογίες που έχουν μπει στην καθημερινότητά μας, τότε, μέρα που είναι, το κόστος το πληρώνει η δημοκρατία όχι μόνο η οικονομία. 
Για το άρθρο 24; Για την αποτελεσματική διαχείριση των υδάτινων πόρων και των ανανεώσιμων πηγών ενέργειας; Διότι ο -κατά τα άλλα «μένουμε Ευρώπη»- φιλελεύθερος Πρωθυπουργός κλείνει τα αυτιά στις επιταγές του Οργανισμού Ηνωμένων Εθνών και σε άλλα ευρωπαϊκά κράτη-μέλη, που το δικαίωμα στο νερό είναι στο Σύνταγμα, είπατε κάτι ή γενικά και αόριστα στην Επιτροπή; Είπατε κάτι για την προστασία των ζώων ως έμβιων όντων; Γιατί, εντάξει, τον Πίνατ τον ξέρουμε, αλλά αν εξαιρέσετε τη σπουδαία δουλειά που έχει κάνει η Κοινοβουλευτική μας Ομάδα για τα δικαιώματα των ζώων, διά της συντρόφισσάς μας Έλενας Ακρίτα, εμείς ένα σκυλί βλέπουμε να το χαϊδεύουν τα Χριστούγεννα και το Πάσχα και πέραν τούτου, ουδέν! 
Ή μήπως, επειδή ακριβώς ο πυρήνας της Συνταγματική σας Αναθεώρησης είναι απολύτως ιδεολογικός, προχωράτε στην εμπορευματοποίηση της ανώτατης παιδείας με το άρθρο 16 και λυπάμαι πολύ για όσα διαβάζω -δεν είμαι σίγουρη, δεν είναι εδώ ο Κοινοβουλευτικός Εκπρόσωπος του ΠΑΣΟΚ να μας πει- αλλά διχάζουν το σοσιαλιστικό κόμμα, διχάζουν το νέο φορέα, την αριστερή συμπαράταξη. Ή δεν το μαρτυρά η συνταγματοποίηση της λιτότητας με το άρθρο 79; Ή δεν το μαρτυρά η κατάργηση της μονιμότητας των δημοσίων υπαλλήλων με το άρθρο 103; 
Τώρα για το άρθρο 86 έχουμε πει πολλά, να το συνοψίσω. Δευτέρα, Τετάρτη Παρασκευή το επικαλείστε, Τρίτη, Πέμπτη, Σάββατο, βάζετε τους Βουλευτές να ψηφίσουν επιστολικά από το κυλικείο και να μας λένε ότι θα καινοτομήσετε. 
Άρθρο 16, δημόσιος χαρακτήρας των ΑΕΙ. Το έχετε παραβιάσει ήδη, τη βοηθεία της γνωστής απόφασης του ΣτΕ, αποδεικνύοντας και τον ιδεολογικό σας δογματισμό, διότι, κύριοι της Κυβέρνησης, αντιμετωπίζετε τη δημόσια ανώτατη εκπαίδευση όχι ως κοινωνικό αγαθό, αλλά ως προϊόν επί πληρωμής. Δεν την αντιμετωπίζετε δε, ούτε ως δημοκρατικό μηχανισμό της κοινωνικής κινητικότητας. Έντιμοι είστε πάλι. Τι μας είπατε; Τα παιδιά από το Αιγάλεω και τα παιδιά από το Περιστέρι, ας γίνουν ψυκτικοί. Γιατί σας ενδιαφέρει αποκλειστικά η διευκόλυνση των ιδιωτών, των μεγάλων συμφερόντων. Καταργήσατε τη Νομική στην Πάτρα, για να έρθει τις προάλλες η Υπουργός και να λέει: «Επιτέλους, τα παιδιά θα μπορούν να έχουν και μια παραπάνω επιλογή στη Νομική.» 
Εμείς, λοιπόν, σας λέω με αίσθηση ευθύνης απέναντι και στους γονείς τους δικούς μας που μας σπούδασαν και στους γονείς που αγωνιούν για το πού θα σπουδάσουν τα παιδιά τους και για τα παιδιά, δεν αλλάζουμε θέση. Θα ανατρέψουμε τις άδικες πολιτικές, γιατί ούτε τις αποδεχόμαστε, αλλά με λύπη μου, -και το μήνυμα θα πάει εκεί που πρέπει- δεν τις διαχειριζόμαστε.  Δεν αποδεχόμαστε το status quo των ιδιωτικών πανεπιστημίων. Ζητάμε την κατάργηση του κ.  Πιερρακάκη. Ζητάμε τη στήριξη και τον εκσυγχρονισμό των δημοσίων πανεπιστημίων. Ζητάμε έρευνα και σύγχρονες υποδομές, γιατί η Αριστερά δεν αντιμετωπίζει τέτοιες αποφάσεις και τα τετελεσμένα της Δεξιάς, ως κάτι για το οποίο δεν μπορεί να κάνει τίποτα.  
Άρθρο 79. Νεοφιλελεύθερο τρίπτυχο μείωσης άμεσης φορολογίας, περιορισμός δημοσίων δαπανών, συρρίκνωση αναδιανεμητικών πολιτικών. Την ώρα που η Ευρωπαϊκή Ένωση προωθεί την οικονομία του πολέμου, την ώρα που έχουμε το Πρόγραμμα «ARIADNE Europe» για τον επανεξοπλισμό της Ευρωπαϊκής Ένωσης, επιλέγετε να θεωρήσετε ότι οι κοινωνικές πολιτικές, τα χρήματα που θα πρέπει να δοθούν στην έρευνα και την παιδεία, είναι πολυτέλεια.  
Άρθρο 103. Πρόκειται για την ακύρωση μιας κατάκτησης που αποτέλεσε ανάχωμα στην αυθαιρεσία της εκτελεστικής εξουσίας και η προϋπόθεση για τη συγκρότηση μιας επαγγελματικής, ουδέτερης και αποτελεσματικής δημόσιας διοίκησης. Και σήμερα τι κάνετε; Πάτε να την καταργήσετε.  Εμείς δεν ξεχνάμε, όμως, ότι αυτή η σπουδαία κληρονομιά προστατεύει τον υπάλληλο όσο και τον πολίτη και πάνω απ’ όλα προστατεύει το δημόσιο συμφέρον. Και τέλος πάντων, εμείς υπερασπιζόμαστε τη μονιμότητα για να έχουμε ένα σύγχρονο αποτελεσματικό δημόσιο.  Δεν είχαμε κανένα πατέρα πρωθυπουργό να βάζει έντεκα χιλιάδες εργαζομένους στη ΔΕΗ, από τα παράθυρα! Κάπου, δηλαδή, και η υποκρισία περισσεύει.  
Εμείς έχουμε ξεκάθαρη θέση. Έχουμε απόλυτο σεβασμό στο δημοκρατικό πολίτευμα.  Έχουμε απόλυτη πίστη ότι ο τόπος χρειάζεται ένα δημοκρατικό Σύνταγμα, που να εξασφαλίζει τα πλαίσια της απόλυτης ανάπτυξης όχι μόνο των ατομικών, αλλά και των κοινωνικών δικαιωμάτων.  Δημήτρης Τσάτσος, Γενικός Εισηγητής της Μειοψηφίας. Ακούστε ονόματα, κύριε Μάντζο. Μαύρος, Παπανδρέου, Ηλιού, επί του Συντάγματος κατά την Ε΄ Αναθεωρητική Βουλή.  
Εμείς, λοιπόν, δηλώνουμε ότι ως ριζοσπαστική προοδευτική Αριστερά, Συνταγματική Αναθεώρηση σημαίνει ισχυρό κράτος δικαίου, ενίσχυση της αποκέντρωσης και της αυτοδιοίκησης, αποτελεσματική προστασία του δημοσίου χαρακτήρα της παιδείας και του νερού και ευρύτερα των δημοσίων αγαθών, απόλυτος σεβασμός στα ανθρώπινα δικαιώματα και στα κοινωνικά, διασφάλιση του δικαιώματος των πολιτών στην ευημερία. Και επειδή τίποτα από αυτά δεν εκφράζει τη δική σας φιλοσοφία, επειδή τίποτα από αυτά, κύριε Υπουργέ, δεν προβλέπεται στη δική σας Αναθεώρηση των 34 άρθρων του Συντάγματος, επειδή αυτή -είναι άξιον Συνταγματικής Αναθεώρησης- μπορεί να προωθήσει μόνο μια προοδευτική διακυβέρνηση για ένα Σύνταγμα που πάνω απ’ όλα θα καταξιώνεται στη δημοκρατική συνείδηση του λαού μας, κυρίες και κύριοι της Κυβέρνησης, δεν σας έχουμε εμπιστοσύνη.  Και ξέρετε, δεν σας έχουν εμπιστοσύνη ούτε οι πολίτες.  Γι’ αυτό και η Αριστερά, που πάντα ήταν θεματοφύλακας του Συντάγματος, θα είναι απέναντί σας και θα μας βρείτε απέναντί σας! 
  (Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)
ΠΡΟΕΔΡΕΥΩΝ (Ιωάννης Πλακιωτάκης): Οι επόμενοι τέσσερις ομιλητές είναι κατά σειρά ο κ. Χνάρης, η Υπουργός η κ. Κεφαλογιάννη, ο κ. Λαμπρούλης και ο κ.  Χαρίτσης. 
Τον λόγο έχει ο κ. Χνάρης. 
ΕΜΜΑΝΟΥΗΛ ΧΝΑΡΗΣ: Κύριε Πρόεδρε, κυρίες και κύριοι συνάδελφοι, η συζήτηση για τη Συνταγματική Αναθεώρηση διεξάγεται σε μια πολιτική συγκυρία, όπου οι θεσμοί με ευθύνη της Κυβέρνησης έχουν απαξιωθεί και χάσει την αξιοπιστία τους στα μάτια της συντριπτικής πλειοψηφίας των πολιτών. 
 Κατά τη διάρκεια των τελευταίων ετών η Νέα Δημοκρατία παραβίασε το Σύνταγμα με τόσο προκλητικό τρόπο ο οποίος θα διδάσκεται και στα μαθήματα Συνταγματικής Ιστορίας ως παράδειγμα προς αποφυγή, πριν τέσσερα χρόνια από την αποκάλυψη της παρακολούθησης του Νίκου Ανδρουλάκη, της στρατιωτικής ηγεσίας, Υπουργών, δημοσιογράφων και επιχειρηματιών, χωρίς μέχρι σήμερα να έχει χυθεί άπλετο φως.  

Εν αντιθέσει με τα στελέχη σας, που είναι πρόθυμα να δεχτούν τη σφαίρα για να σώσουν το αφεντικό, ο Πρόεδρος του ΠΑΣΟΚ έκανε έναν τιτάνιο αγώνα για να λάμψει η αλήθεια. Αλλά μιας και σήμερα μιλάμε για το Σύνταγμα, οφείλετε να απαντήσετε σε μια βασική ερώτηση: Γιατί ο Πρωθυπουργός αρνείται να εφαρμόσει την απόφαση του Συμβουλίου της Επικρατείας; Γιατί δεν έχει ενημερώσει τον Πρόεδρο του ΠΑΣΟΚ για τους λόγους παρακολούθησής του; Είναι τουλάχιστον υποκριτικό να επικαλείσαι το Σύνταγμα, όταν την ίδια στιγμή ο ίδιος ο Πρωθυπουργός παραβιάζει την αρχή της διάκρισης των εξουσιών και το άρθρο 95 του Συντάγματος. 
Άλλο χαρακτηριστικό παράδειγμα είναι η φίμωση των Βουλευτών της Πλειοψηφίας μέσω της υποχρεωτικής επιστολικής ψήφου, προκειμένου να μπλοκαριστεί η σύσταση Προανακριτικής Επιτροπής και η έρευνα για το σκάνδαλο του ΟΠΕΚΕΠΕ.
Εκτός από τα παραπάνω, η συζήτηση για τη Συνταγματική Αναθεώρηση θα έπρεπε να ξεκινήσει σε ουδέτερο εκλογικά χρόνο και με τη μέγιστη δυνατή ενημέρωση των πολιτών. Η αναθεώρηση του Συντάγματος αποτελεί μια κορυφαία διαδικασία και δεν πρέπει να αναλώνεται σε προεκλογικούς και επικοινωνιακούς τακτικισμούς της εκάστοτε κυβέρνησης. 
Ενώ, λοιπόν, είχατε ενάμιση χρόνο να υποβάλετε τις προτάσεις σας και να ακολουθήσει ένας ουσιώδης διάλογος, εσείς ενεργήσατε την τελευταία στιγμή εν μέσω καλοκαιριού και με διαδικασίες fast track. 
Παρόλα αυτά, η παράταξή μας κατέθεσε μια συνολική και ουσιαστική δέσμη προτάσεων, την οποία παρουσιάσαμε τόσο στην αρμόδια επιτροπή όσο και στην Ολομέλεια της Βουλής. Και προσωπικά θα ήθελα να σταθώ στα εξής σημεία: 
Αρχικά, για το άρθρο 86 προτείναμε την αρμοδιότητα για την άσκηση της ποινικής δίωξης των Υπουργών να την έχει ειδικό δικαστικό συμβούλιο και ακολούθως, σε περίπτωση παραπομπής, η υπόθεση να εκδικάζεται από το Ανώτατο Ειδικό Δικαστήριο. Με αυτόν τον τρόπο, η εκάστοτε κυβερνητική πλειοψηφία δεν θα μπορεί να συγκαλύπτει τις ευθύνες των Υπουργών της και να παρεμποδίζει την έρευνα της δικαιοσύνης, όπως προσφάτως είδαμε σε διάφορες υποθέσεις. 
Επίσης, οφείλουμε ως πολιτεία να αποκαταστήσουμε άμεσα τη σχέση εμπιστοσύνης των πολιτών με τη δικαιοσύνη, η οποία σήμερα είναι σε πρωτοφανές χαμηλό επίπεδο, όπως φαίνεται από όλες τις έρευνες της κοινής γνώμης. Για να γίνει αυτό, πρέπει να αποσυνδεθεί πλήρως ο διορισμός της ηγεσίας της δικαιοσύνης από την εκάστοτε εκτελεστική εξουσία και κοινοβουλευτική πλειοψηφία. Στο πλαίσιο αυτό το ΠΑΣΟΚ προτείνει τη σύσταση μικτής επιτροπής, η οποία θα απαρτίζεται από μέλη της εθνικής αντιπροσωπείας, της δικαιοσύνης και της κοινωνίας των πολιτών, η οποία θα αποφασίζει με αμιγώς διαφανή και αξιοκρατικά κριτήρια για την προαγωγή των δικαστικών λειτουργών της χώρας.
Σχετικά με την παροχή πανεπιστημιακής εκπαίδευσης, είναι σαφές ότι η Νέα Δημοκρατία βάζει σε προτεραιότητα την ιδιωτική έναντι της ισχυρούς δωρεάν και δημόσιας εκπαίδευσης. Αντίθετα, το ΠΑΣΟΚ έχει ως πάγια θέση την ουσιώδη στήριξη του ελληνικού δημοσίου πανεπιστημίου και της ελληνικής οικογένειας που θέλει να σπουδάσει τα παιδιά της σε ένα περιβάλλον αξιοπρέπειας και όχι οικονομικής ανασφάλειας και ασφυξίας.
Σε αυτήν την κατεύθυνση κατοχυρώνουμε την πρωτοκαθεδρία του ελληνικού δημοσίου πανεπιστημίου και εναλλακτικά, μέσω της αναθεώρησης του άρθρου 16, προτείνουμε τη δυνατότητα δημιουργίας μη κρατικών και μη κερδοσκοπικών πανεπιστημίων, με αυστηρά ποιοτικά κριτήρια, όπως συμβαίνει σε άλλα ευρωπαϊκά κράτη. 
Με αυτόν τον τρόπο διασφαλίζουμε ότι κάθε παιδί, ανεξαρτήτως εισοδήματος και κοινωνικής προέλευσης, θα έχει ίσες ευκαιρίες πρόσβασης σε ποιοτική εκπαίδευση, που δεν θα είναι αντικείμενο κερδοφορίας και οικονομικής εκμετάλλευσης, αλλά θεμέλιο κοινωνικής κινητικότητας, συνοχής και προόδου. 
Αναφορικά με την ισχυροποίηση του κοινωνικού κράτους που πρώτο το ΠΑΣΟΚ θεμελίωσε στη χώρα, προβλέπουμε την κατοχύρωση του Εθνικού Συστήματος Υγείας ως συνταγματικού θεσμού. Το μέτρο αυτό έρχεται σε συνέχεια της δέσμευσης του Προέδρου μας Νίκου Ανδρουλάκη για την ανασύσταση του συστήματος δημόσιας υγείας απέναντι στην αυταπόδεικτη απαξίωση και υποβάθμιση που γνώρισε κατά τη διάρκεια της διακυβέρνησης σας. Επίσης, είναι γνωστό ότι η στεγαστική κρίση αποτελεί ένα από τα μεγαλύτερα προβλήματα της εποχής μας, ιδίως για τη νέα γενιά. Σε αυτήν την κατεύθυνση, με το άρθρο 21 κατοχυρώνουμε ρητά το δικαίωμα πρόσβασης κάθε Έλληνα και κάθε Ελληνίδας σε επαρκή και προσιτή κατοικία, ιδίως μέσω της ανάπτυξης προγραμμάτων κοινωνικής κατοικίας για όσους πραγματικά το έχουν ανάγκη. Παράλληλα, με το άρθρο 17 βάζουμε φρένο στο ξεπούλημα της ακίνητης περιουσίας από αλλοδαπά συμφέροντα σε παραμεθόριες και ευαίσθητες περιοχές της χώρας, θεσπίζοντας σχετικούς μηχανισμούς ελέγχου και απαγόρευσης συναλλαγών για λόγους εθνικής ασφαλείας. 
Κυρίες και κύριοι συνάδελφοι, το Σύνταγμα δεν είναι θεωρητικό κείμενο, αλλά ο καταστατικός χάρτης της χώρας και οφείλουμε όλοι να το υπηρετούμε. Ο αυστηρός του χαρακτήρας απαιτεί μια αναθεωρητική διαδικασία που θα βασίζεται στην ειλικρίνεια, τον σεβασμό και το όραμα για την επόμενη μέρα. Ο ελληνικός λαός σας έδωσε δύο φορές την ευκαιρία να αλλάξετε τη ζωή του προς το καλύτερο, αλλά εσείς αποτύχατε παταγωδώς. Και η εμπιστοσύνη είναι ένα πράγμα που δεν χαρίζεται, αλλά κερδίζεται με πράξεις και διαφάνεια. 
Σε αυτή την κρίσιμη συγκυρία, το ΠΑΣΟΚ στέκεται υπεύθυνα απέναντι στους πολίτες ως η μοναδική αξιόπιστη και εναλλακτική πρόταση διακυβέρνησης που έχει ανάγκη ο τόπος και η μεγάλη κοινωνική πλειοψηφία. Οι επόμενες εθνικές εκλογές είναι κοντά και είναι χρέος μας, μέσω της αναθεώρησης του Συντάγματος, να εγγυηθούμε μια κοινωνία δικαιότερη, μια δημοκρατία ισχυρότερη σε σχέση με αυτούς που την υπονόμευσαν και πολύ περισσότερο από αυτούς που τη φοβούνται. 
Σας ευχαριστώ. 
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
ΠΡΟΕΔΡΕΥΩΝ (Ιωάννης Πλακιωτάκης):  Και εμείς ευχαριστούμε τον κ. Χνάρη.
Τον λόγο έχει η Υπουργός Τουρισμού, η κυρία Όλγα Κεφαλογιάννη. 
ΟΛΓΑ ΚΕΦΑΛΟΓΙΑΝΝΗ (Υπουργός Τουρισμού): Κυρίες και κύριοι συνάδελφοι, ολοκληρώνεται η κορυφαία κοινοβουλευτική διαδικασία της παρούσας Βουλής ως προτείνουσας για την αναθεώρηση του Συντάγματος. Σκοπός μας η συνεχής κοινωνική και οικονομική πρόοδος, αλλά και η ενισχυμένη δημοκρατική και θεσμική σταθερότητα και κοινωνική ειρήνη απέναντι σε προκλήσεις για τις οποίες οφείλουμε να λάβουμε από τώρα μέριμνα, με διορατικότητα και πολιτική ευθύνη.
Συγκεκριμένα, με τις προτάσεις της Κοινοβουλευτικής Ομάδας της Νέας Δημοκρατίας, για αναθεώρηση του άρθρου 5 του Συντάγματος, χρειάζεται τώρα να δώσουμε την κατεύθυνση προστασίας από την επίδραση του νέου τεχνολογικού περιβάλλοντος στα ανθρώπινα δικαιώματα, τη δημοκρατία και το κράτος δικαίου. Η αλματώδης εξέλιξη της τεχνητής νοημοσύνης, της συνθετικής βιολογίας και της ρομποτικής, χρειάζεται να μας βρουν συνταγματικά θωρακισμένους, για να βρεθεί το σημείο ισορροπίας ανάμεσα στα πλεονεκτήματα και την υπεραξία από τη χρήση του ΑΙ, αλλά και από τους κινδύνους που προκύπτουν από την μη ανθρωποκεντρική χρήση του, τώρα και στο μέλλον. Είναι αυτή άλλωστε η αφετηρία ψήφισης του Ευρωπαϊκού Κανονισμού AI Act και δεν μπορούμε να αγνοήσουμε ότι η όποια αναθεωρητική πρωτοβουλία πρέπει να εναρμονίζει το Εθνικό Σύνταγμα με τη διεθνή και ευρωπαϊκή έννομη τάξη, διατηρώντας ταυτόχρονα τον αξιακό του πυρήνα. 
Γι’ αυτό ο σκοπός της δημιουργίας του νέου άρθρου 5Β στο Σύνταγμά μας, που θα συμπληρώνει το 5Α, είναι η προσαρμογή με κανόνες στο νέο τεχνολογικό τοπίο που θα λειτουργεί και ως γέφυρα με τη διεθνή και ευρωπαϊκή πρακτική. 
Αναφορικά τώρα με την πρόταση αναθεώρησης του άρθρου 16, υπογραμμίζω την εξαιρετικά αναγκαία συνταγματική προστασία της ελληνικής γλώσσας και την πρόβλεψη διεθνούς ανάδειξής της, καθώς αποτελεί τον πυρήνα της εθνικής μας ταυτότητας, αλλά και το εργαλείο συγκρότησης ολόκληρης της δυτικής σκέψης. 
Και περνάω στο κρίσιμο θέμα που αφορά στην ανώτατη εκπαίδευση. Μία από τις βασικές προϋποθέσεις που θέτει το Σύνταγμα του 1975 στο άρθρο 16 για την ίδρυση και τη λειτουργία των ΑΕΙ είναι η παιδεία να τελεί ως βασική αποστολή του κράτους και να παρέχεται αποκλειστικά από ιδρύματα που έχουν τη μορφή αυτοδιοίκητου νομικού προσώπου δημοσίου δικαίου και υπό την εποπτεία του κράτους. Γιατί; Ένας κύριος λόγος είναι διότι στη μεταπολιτευτική περίοδο έπρεπε πάση θυσία και σωστά να αποκατασταθεί ο διασυρμός και οι διωγμοί στα δημόσια πανεπιστήμια κατά τη θλιβερή επταετία. Και για να γίνει αυτό, ο συντακτικός νομοθέτης του ΄75 έπρεπε να παραχωρήσει ενισχυμένες εγγυήσεις κατοχύρωσης της ακαδημαϊκής ελευθερίας, της έρευνας και της σκέψης και βεβαίως το αυτοδιοίκητο. Από το 1975 μέχρι σήμερα όμως, η ιδεοληπτική αντίδραση πολλών πολιτικών δυνάμεων επέμενε να ερμηνεύει στενά τις συνταγματικές επιταγές. Το αποτέλεσμα; Για μισό αιώνα η ανώτατη εκπαίδευση αποτελεί κρατικό μονοπώλιο, ενώ εν μέσω μιας λανθασμένης και εμμονικής αντίληψης χάθηκαν οι ευκαιρίες συνταγματικής αλλαγής του άρθρου 16. Όλα αυτά βεβαίως σε ένα διεθνές περιβάλλον πλήρους απελευθέρωσης της εκπαιδευτικής αγοράς που έχει ξεκινήσει εδώ και δεκαετίες. Την ίδια στιγμή που, σύμφωνα με στοιχεία του ΟΟΣΑ, πάνω από 50 χιλιάδες νέοι εγκατέλειψαν τη χώρα για σπουδές στο εξωτερικό, ενώ άλλα παιδιά έχασαν την ευκαιρία για ανώτατες σπουδές, επειδή απέτυχαν στις πανελλαδικές εξετάσεις και δεν είχαν την οικονομική δυνατότητα να καταφύγουν στο εξωτερικό. 
Αλήθεια, πόσο δίκαιο είναι αυτό; Όταν μάλιστα η πρόσφατη νομολογία του Ευρωπαϊκού Δικαστηρίου Δικαιωμάτων του Ανθρώπου και του Δικαστηρίου της Ευρωπαϊκής Ένωσης αναγνωρίζουν εκτός των ακαδημαϊκών δικαιωμάτων όλα τα επαγγελματικά δικαιώματα στους αποφοίτους ιδιωτικών κολεγίων, που βρίσκονται σε σχέση δικαιόχρησης με ξένα πανεπιστήμια. 



Ο ν.5094/2024 για τη δημιουργία παραρτημάτων ξένων πανεπιστημίων στην Ελλάδα, ανατρέπει -προφανώς- τη μέχρι σήμερα στενή ερμηνεία του άρθρου 16, ενώ λαμβάνει υπόψη τα σύγχρονα ευρωπαϊκά περιβάλλοντα, μέσα στα οποία η ανώτατη εκπαίδευση πρέπει να λειτουργήσει. 
Η Ολομέλεια του Συμβουλίου της Επικρατείας έσβησε τις ανησυχίες σε όλους όσοι έσπευσαν να τοποθετηθούν ακραία για την δήθεν αντισυνταγματικότητα του νόμου. Όμως, αρκεί αυτή η νομοθετική πρωτοβουλία της Κυβέρνησης για να εξαλειφθούν οι χρόνιες στρεβλώσεις που προκάλεσε η εμμονή στο κρατικό μονοπώλιο; Η απάντηση είναι, «όχι». Απαιτείται και η αναθεώρηση του άρθρου 16. 
Για τους λόγους αυτούς, κυρίες και κύριοι συνάδελφοι, η Νέα Δημοκρατία προτείνει ένα μοντέλο συνύπαρξης δημοσίων και ιδιωτικών ημικρατικών, μη κερδοσκοπικών πανεπιστημίων, που θα ονομάζονται Νομικά Πρόσωπα Πανεπιστημιακής Εκπαίδευσης. 
Μιλώ και υπό το πρίσμα των προσωπικών μου επιλογών, που ήταν ξεκάθαρα το ελληνικό δημόσιο πανεπιστήμιο για τις προπτυχιακές σπουδές μου. Ως απόφοιτη της Νομικής Σχολής του Εθνικού Καποδιστριακού Πανεπιστημίου Αθηνών γνωρίζω καλά τα εφόδια που μου έδωσε, γι’ αυτό και είμαι υπέρμαχή του.
Υποστηρίζω, όμως, και ότι η ανώτατη δημόσια εκπαίδευση χρειάζεται να εκσυγχρονιστεί. Κανένας νόμος και κανένα σύστημα κανόνων δεν μπορεί να εξασφαλίσει την πρόοδο στην έρευνα και την επιστήμη μέσα σε ένα στενό πλαίσιο κρατικού μονοπωλίου. 
Προχωράω, τώρα, σε μια ακόμα κρίσιμης σημασίας πρωτοβουλία, αυτή της συνταγματικής αποτύπωσης της στεγαστικής μέριμνας. Στο άρθρο 21, παράγραφος 4, προβλέπεται η υποχρέωση του κράτους να λαμβάνει κατάλληλα μέτρα, ώστε να αποκτήσουν στέγη όσοι τη στερούνται ή στεγάζονται ανεπαρκώς. Για την αντιμετώπιση του στεγαστικού ζητήματος, η ελληνική πολιτεία έχει λάβει, βέβαια, ήδη μέτρα, τόσο με συναφή και στοχευμένα προγράμματα, όσο και διασταλτικά με σημαντικούς περιορισμούς, για παράδειγμα στη βραχυχρόνια μίσθωση ακινήτων. Απέναντι, όμως, σε ένα επίμονο κοινωνικό πρόβλημα, χρειάζεται τώρα συνταγματική ενίσχυση της στεγαστικής πολιτικής, με τη διεύρυνση της διάταξης του άρθρου 21, παράγραφος 4, έτσι ώστε να καλύπτεται συνταγματικά η μέριμνα του κράτους για προσιτή στέγη και να παίρνει, έτσι, την κατεύθυνση ο κοινός νομοθέτης για την αναγκαιότητα προσιτής στέγασης και μάλιστα οριζόντια, ανεξαρτήτως στενής αρμοδιότητας της νομοθετικής πρωτοβουλίας. 
Σημαντική πρόταση για το άρθρο 21, είναι επίσης η αποτύπωση της διαγενεακής δικαιοσύνης, που αναφέρεται στην ηθική και πολιτική υποχρέωση να κατανέμονται δίκαια οι ευκαιρίες, οι πόροι και τα βάρη μεταξύ των γενεών. Χρειάζεται, όμως, μια προσοχή στην εφαρμογή της πρόβλεψης σε δημοσιονομικό επίπεδο, να προνοήσουμε με βάση το παράδειγμα προβλημάτων που δημιουργήθηκαν σε άλλες ευρωπαϊκές χώρες, που έλαβαν ανάλογες πρωτοβουλίες.
Κυρίες και κύριοι συνάδελφοι, θα ήθελα, επίσης, να σταθώ στην ανάγκη συνταγματικής κατοχύρωσης των αρχών της καλής νομοθέτησης με την πρόταση παρέμβασης στο άρθρο 73. Αν κάναμε μια ιεράρχηση των παθογενειών της ελληνικής έννομης τάξης, σίγουρα, η κυριότερη θα λέγαμε ότι είναι η πολυνομία σε συνδυασμό πολλές φορές με την κακονομία. Το αποτέλεσμα είναι ο πολίτης, ο επενδυτής, ο επιχειρηματίας να μην έχουν ξεκάθαρη εικόνα για τα δικαιώματα και τις υποχρεώσεις τους. Η πρόταση δίνει μια συγκεκριμένη κατεύθυνση συνταγματικής κατοχύρωσης, προ νομοθετικής διαβούλευσης, αξιολόγησης της εφαρμογής του νόμου και μέτρων κωδικοποίησης της νομοθεσίας. Παρέχονται, δηλαδή, ενισχυμένα εχέγγυα ασφάλειας δικαίου. 
Και εδώ ερχόμαστε στο άρθρο 77. Η πρόταση της Νέας Δημοκρατίας εισάγει έναν οριοθετημένο μηχανισμό, προληπτικού ελέγχου της συνταγματικότητας των νόμων που ουδόλως, βεβαίως, έρχεται σε αντίθεση με την άσκηση παρεμπίπτοντος δικαστικού ελέγχου, αλλά αντίθετα λύνει πραγματικά και πολύ σοβαρά προβλήματα. Πόσες φορές δεν έχουμε δει να ψηφίζεται ένας νόμος, να τίθεται σε ισχύ, να παράγει έννομα αποτελέσματα και κάποια στιγμή να κρίνεται αντισυνταγματικός από τα αρμόδια δικαστήρια; 
Για τον λόγο αυτό, προτείνεται σε αυστηρά καθορισμένες περιπτώσεις να παρέχεται η δυνατότητα παραπομπής ψηφισμένου νομοσχεδίου στο Ανώτατο Ειδικό Δικαστήριο, πριν από τη δημοσίευσή του. Ενώ για τα νομοθετήματα που αφορούν στους κανόνες του εκλογικού συστήματος προβλέπεται υποχρεωτικός προληπτικός έλεγχος, αναγνωρίζοντας την ιδιαίτερη συνταγματική σημασία των κανόνων που διέπουν την ίδια τη δημοκρατική διαδικασία.
Κλείνοντας, κυρίες και κύριοι συνάδελφοι, με την πρόταση αναθεώρησης του άρθρου 86 του Συντάγματος, επιτρέψτε μου να πω ότι η προσέγγιση για το θέμα αυτό, είναι για όλους μας μέσα σε αυτήν την Αίθουσα, μια άσκηση πολιτικής ωριμότητας. Ζητούμενο, είναι η χρυσή τομή ανάμεσα σε φαινόμενα έλλειψης λογοδοσίας και ατιμωρησίας από τη μία και εξασφάλισης της ανεμπόδιστης λειτουργίας της εκτελεστικής εξουσίας από την άλλη. Γι’ αυτό λέμε «ναι» στην ενίσχυση του ελεγκτικού ρόλου της δικαστικής εξουσίας για υποθέσεις που ενεργοποιούν το άρθρο 86 του Συντάγματος, χωρίς, όμως, να εξαλείφεται πλήρως το φίλτρο του Κοινοβουλίου, διότι το εχέγγυο προστασίας της βούλησης του ελληνικού λαού, είναι αυτό που το εκλέγει σε Σώμα. 
Τώρα προχωράμε με την απάλειψη του όρου «αμελλητί» στη διαδικασία διαβίβασης των στοιχείων από την τακτική δικαιοσύνη στη Βουλή, που σημαίνει τη δικαστική αξιολόγηση των στοιχείων πριν διαβιβαστούν, τη διενέργεια προκαταρκτικής εξέτασης από τον Εισαγγελέα Εφετών, τη διενέργεια πρότασης άσκησης δίωξης από Εισαγγελέα Αρείου Πάγου και τέλος άσκηση δίωξης με απόφαση Βουλής με απόλυτη πλειοψηφία του όλου αριθμού των Βουλευτών και μάλιστα με ονομαστική ψηφοφορία, με ένα ισορροπημένο μείγμα αντιμετώπισης των υποθέσεων περί ευθύνης Υπουργών.
Κυρίες και κύριοι συνάδελφοι, η τελική πρόταση που διαμορφώθηκε από την Κοινοβουλευτική Ομάδα της Νέας Δημοκρατίας, ήταν αποτέλεσμα συγκερασμού ακόμα και διαφορετικών απόψεων. Χαρακτηριστικό παράδειγμα δημοκρατικής λειτουργίας της φιλελεύθερης κεντροδεξιάς παράταξης, ειδικά όταν στεκόμαστε μπροστά σε ιστορικές προκλήσεις. Με σύνεση αναζητήθηκαν πολιτικές εγκλήσεις σε όλη τη διάρκεια της κοινοβουλευτικής διαδικασίας της προτείνουσας Βουλής με σκοπό να εκσυγχρονίσουμε τη δημόσια ζωή και το πολιτικό σύστημα μέσα από το ισχυρά δημοκρατικό Σύνταγμα, που αποδείχθηκε πολύ πιο σύγχρονο από την εποχή του. Γι’ αυτό και είναι διαχρονικά ανθεκτικό σε πολλές και εξαιρετικά δύσκολες συγκυρίες που δοκιμάστηκε. Είναι το Σύνταγμα που παρέδωσε στους Έλληνες πολίτες ο Κωνσταντίνος Καραμανλής για να αποκαταστήσει τη δημοκρατία και να τους ενώσει και ο ελληνικός λαός τον ακολούθησε, με αποτέλεσμα σήμερα η Ελλάδα να στέκεται κυρίαρχο δημοκρατικό κράτος - μέλος της Ευρωπαϊκής Ένωσης με ισχυρή φωνή και πιο ισχυρούς συμμάχους. Θα εξακολουθήσουμε να εμπνεόμαστε από τις αρχές και τις αξίες του Συντάγματος του 1975, θα συνεχίσουμε αυτήν την πορεία ωριμότητας, συνέπειας και ευθύνης, μια πορεία που αποτυπώνεται και σε αυτήν την πρόταση Αναθεώρησης. 
Σε αυτή την πορεία, για μία ακόμα φορά, η απογοητευτική Αντιπολίτευση πέρασε κάτω από τον πήχη. Και δεν θα μείνω στην στείρα άρνηση συγκλήσεων από τα κόμματα που επιβιώνουν με ανέξοδη αντιπολίτευση, αλλά και στη στάση του ΠΑΣΟΚ που επέλεξε τον στρουθοκαμηλισμό, πίσω από το αμήχανο παρών για προτάσεις με τις οποίες επί της αρχής τουλάχιστον συμφωνούσαν με τη Νέα Δημοκρατία. 
Έστω και τώρα δεν είναι αργά να πετύχουμε ευρείες πλειοψηφίες με έναν κοινό σκοπό. Να ζουν τα παιδιά μας καλύτερα και πιο δίκαια, να μορφώνονται καλύτερα, να προοδεύουν περισσότερο. Αυτό επιδιώκει και πετυχαίνει διαχρονικά η Νέα Δημοκρατία με ισχυρά αντανακλαστικά για εκσυγχρονισμό, για ισχυρότερη δημοκρατία για κοινωνική δικαιοσύνη και πρόοδο. 
Ευχαριστώ. 
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε την κυρία Υπουργό. 
Τον λόγο έχει ο Αντιπρόεδρος της Βουλής, ο κ. Γεώργιος Λαμπρούλης.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Έχει αλλάξει η σειρά, κύριε Πρόεδρε; Εδώ βλέπω ότι επόμενοι ομιλητές είναι οι κ.κ. Φάμελλος, Χαρίτσης, Κουκουλόπουλος.
ΠΡΟΕΔΡΕΥΩΝ (Ιωάννης Πλακιωτάκης): Ναι, έχει αλλάξει.
Ορίστε, κύριε Λαμπρούλη, έχετε τον λόγο.
[bookmark: _Hlk224734532]ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής): Ευχαριστώ, κύριε Πρόεδρε.
Παρ’ όλες τις προσπάθειες που καταβάλλει η κυβερνητική Πλειοψηφία, προκειμένου να εμφανίσει, αλλά και να πείσει ότι οι προτεινόμενες αναθεωρητέες διατάξεις είναι για το καλό του λαού, δεν μπορεί να κρυφτεί η αντιλαϊκή αντιδραστική τους κατεύθυνση. 
Ποιος, όμως, ο στόχος τους; Η αναγκαία προσαρμογή του εχθρικού για τον λαό αστικού κράτους στις απαιτήσεις, ανάγκες του κεφαλαίου. Η θωράκισή του, ειδικά σήμερα, σε μια περίοδο πολεμικών συνθηκών και η ακόμα μεγαλύτερη προσαρμοστικότητά του και ευελιξία στην προώθηση στήριξης της καπιταλιστικής οικονομίας μπροστά στη διαφαινόμενη νέα καπιταλιστική κρίση, αλλά και των απαραίτητων αντιλαϊκών αντιδραστικών αναδιαρθρώσεων που πρέπει να προωθηθούν. Κατευθύνσεις που αποδέχονται όλα τα αστικά κόμματα, γεγονός που δικαιολογεί την προσπάθεια δημιουργίας συναινέσεων μεταξύ τους, ώστε να υπάρξει πολιτική σταθερότητα, που για τον λαό, όμως, σημαίνει αστάθεια και νέα δεινά. 
Οι αστικοί θεσμοί, όμως, οι προτεραιότητες, οι στόχοι, οι νόμοι και τα οικονομικά, αντίστοιχα οργανωτικά μέσα έχουν σαφή ταξικά χαρακτηριστικά. Και ακριβώς το αστικό κράτος για να ικανοποιήσει τις ανάγκες του λαού πρέπει να αρνηθεί τον ίδιο του τον εαυτό. Δηλαδή, να επιβάλλει βαριά φορολογία στους μεγάλους ομίλους και όχι να τους φοροαπαλλάσσει, να καταργήσει την τοπική φορολογία, τα οικονομικά και θεσμικά προνόμια που καταληστεύουν τους φυσικούς πόρους και το περιβάλλον, να σχεδιάζει κεντρικά, αξιοποιώντας την τεχνολογία και την επιστήμη, για να βελτιώνει την καθημερινότητα του λαού. 
Άραγε, ένα κράτος που δεν μπορεί και δεν θέλει να τα κάνει αυτά, τι κάνει; Φτιάχνει ένα πλαίσιο για να επιτρέψει να το κάνουν οι δήθεν αυτόνομες τοπικές και περιφερειακές αρχές που λειτουργούν ως κρατικές υπηρεσίες, αποτελούν βραχίονα και το μακρύ χέρι του αστικού κράτους, υλοποιούν εντολές και προωθούν τις κεντρικές πολιτικές όλων των κυβερνήσεων σε ένα κράτος, που εξυπηρετεί τα συμφέροντα των λίγων και σε βάρος της πλειοψηφίας του λαού. 
Έτσι, στο όνομα της λεγόμενης ενίσχυσης της αποτελεσματικότητας ή του εκσυγχρονισμού, της διαφάνειας, της δημοκρατίας, ακούσαμε σήμερα και περί αναγέννησης, όλα αυτά, όμως, για ποιο λόγο, σε ποια κατεύθυνση; Στην κατεύθυνση εφαρμογής απαρέγκλιτα της αντιλαϊκής πολιτικής των λεγόμενων αυτοδιοικητικών οργανισμών τοπικής διοίκησης και με τον πέλεκυ να επικρέμεται ως απειλή από τους αιρετούς.
Και τι κάνετε και εσείς, αλλά και οι προηγούμενοι που κυβέρνησαν και ο ΣΥΡΙΖΑ, δηλαδή, και το ΠΑΣΟΚ; Μονιμοποιείτε την υποχρηματοδότηση, που καλά κρατεί εδώ και πάρα πολλά χρόνια, από τους ΚΑΠ, τους Κεντρικούς Αυτοτελείς Πόρους, που δεν φτάνουν να καλύψουν, ειρήσθω εν παρόδω, ούτε τις μισθοδοσίες των δήμων. Συνεχίζετε και την τραγική υποστελέχωση που υπάρχει στις υπηρεσίες, ενισχύετε τις ελαστικές σχέσεις εργασίας με ημερομηνία λήξης, την ανταποδοτικότητα, τη φοροληστεία και την εμπορευματική λειτουργία των υπηρεσιών με τα δεκάδες χαράτσια, τέλη, παράβολα, πρόστιμα που υπάρχουν, αλλά και όσα νέα προωθήσατε και προωθείτε. 
Αντίστοιχα, προωθείτε τις εκχωρήσεις και τις ιδιωτικοποιήσεις αρμοδιοτήτων, συνεχίζοντας τον δρόμο αξιοποίησής τους για κερδοφορία των επιχειρηματικών ομίλων, με τον λαό να καλείται να βάλει όλο και βαθύτερα το χέρι στην τσέπη για υπηρεσίες που θα έπρεπε να απολαμβάνει σύμφωνα με τις ανάγκες του δωρεάν. Συγχρόνως, αξιοποιείτε την τοπική διοίκηση, δήμους και περιφέρειες δηλαδή, ως εργαλείο ενσωμάτωσης, χειραγώγησης και καταστολής του λαού στην εφαρμογή της αντιλαϊκής σας πολιτικής. 
Συνεπώς οι προτεινόμενες από την Κυβέρνηση της Νέας Δημοκρατίας ρυθμίσεις, αλλαγές του άρθρου 102, για παράδειγμα, που αφορούν την τοπική διοίκηση, έρχονται να συμπληρώσουν -να θυμίσουμε- τον πρόσφατα ψηφισθέντα αντιδραστικό κώδικα των ΟΤΑ, που αποτελεί ο ίδιος απόρροια όλων των προηγούμενων αντιδραστικών νομοθετημάτων και που όλοι σας όσοι κυβερνήσατε βάλατε το χεράκι σας. Ποιος είναι ο στόχος; Είναι η ενίσχυση και ο πιο ενεργός ρόλος της τοπικής διοίκησης, δήμων και περιφέρειας, στους σχεδιασμούς του κεφαλαίου ως φοροεισπρακτικού μηχανισμού επιβολής τοπικών και ειδικών φόρων, καθώς και βάρη οποιασδήποτε φύσης, ενισχύοντας περαιτέρω την κατεύθυνση και του νέο κώδικα των ΟΤΑ που αναφέρεται -να θυμίσουμε- στα δυνητικά τέλη που μπορούν να επιβάλλουν οι δήμοι και οι περιφέρειες. Να θυμίσουμε ότι πενήντα άρθρα αφορούσαν αυτή την κατεύθυνση.
Στην πρόταση της Νέας Δημοκρατίας, αυτό αναφέρεται με τον όρο «φορολογική αποκέντρωση». Τι σημαίνει αυτό αλήθεια, για τον λαό, για να το ακούει και για να το καταλαβαίνει; Σημαίνει την ακόμα μεγαλύτερη συμβολή των δήμων στο χαράτσωμα των εργαζομένων δημοτών και τη συγκέντρωση φορολογικών εσόδων.
Η δε διαβούλευση με τους κατοίκους που προτείνεται ως προϋπόθεση κατάρτισης του προϋπολογισμού μόνο ως κοροϊδία, εμπαιγμός και συγχρόνως ως φύλλο συκής εκλαμβάνεται, αφού ο προϋπολογισμός θα καταρτίζεται και θα ευθυγραμμίζεται με τις λεγόμενες αντοχές της οικονομίας, δηλαδή τα γνωστά κοστολογημένα μέτρα που σημαίνουν ούτε δεκάρα τσακιστή για τις ανάγκες των λαϊκών οικογενειών. Και αυτό πώς το βαφτίζετε; Το βαφτίζετε δημοσιονομική ισορροπία. 
Και για να εφαρμοστούν απαρέγκλιτα και αποτελεσματικά τα ανωτέρω προτείνετε μέτρα πιο ασφυκτικού ελέγχου και καταστολής, όπως πειθαρχικές διώξεις αιρετών και ποινές αργίας, έκπτωσης από το αξίωμά. Στόχος σας είναι να επιβάλλετε σιγή ιχθύος εκείνων των αιρετών που συγκρούονται και αντιδρούν όχι μόνο στις αντιλαϊκές σας κατευθύνσεις, αλλά ακόμη και στις πολιτικές αποφάσεις, όπως για παράδειγμα, τον Δήμαρχο -και αντίστοιχα δημοτικούς συμβούλους, αντιδημάρχους- στον Τύρναβο που σέρνεται στα δικαστήρια, διότι δεν επέτρεψαν, με φορείς του κινήματος, να μεταφερθεί πολεμικό υλικό από τον Τύρναβο, την ευρύτερη περιοχή από τις στρατιωτικές αποθήκες της περιοχής εκεί, στην Ουκρανία ή αντίστοιχα αιρετών που συμπαραστάθηκαν στο δίκαιο αγώνα των αγροτών, στα μπλόκα του αγώνα που έδιναν -και δίνουν- αγώνα επιβίωσης. 
Άρα, λοιπόν, το ΚΚΕ κατέθεσε συγκεκριμένες προτάσεις για την τοπική διοίκηση και στην υπό συζήτηση Αναθεώρηση του Συντάγματος, χωρίς αυταπάτες όμως ότι μπορεί να υπάρξει προοδευτικό και δημοκρατικό Σύνταγμα, πολύ περισσότερο, ότι αυτό θα οδηγήσει σε μια έντιμη ή ηθική διαχείριση της ανηθικότητας του εκμεταλλευτικού και σάπιου συστήματος. 
Αναφέρω συγκεκριμένα: συνταγματική κατοχύρωση εξασφάλισης από το κράτος των αναγκαίων οικονομικών πόρων στους ΟΤΑ μέσα από τον κρατικό προϋπολογισμό. Δεύτερον, καμία δίωξη αιρετού για την πολιτική του δράση. Τρίτον, απαγόρευση επιβολής πειθαρχικών ποινών. Τέταρτον, απαγόρευση του ελέγχου σκοπιμότητας. Έκτο, η επίλυση των διαφορών όταν αμφισβητείται η νομιμότητα να γίνεται από τη δικαιοσύνη.
Θεωρούμε, λοιπόν, πως υπάρχει πλέον μεγάλη πείρα που μπορεί να αξιοποιηθεί, προκειμένου να ανοίξει ολόπλευρα η συζήτηση για την ανάγκη ριζικών αλλαγών σε επίπεδο εξουσίας και οικονομίας με νέους λαογέννητους θεσμούς πραγματικής δημοκρατίας, με αιρετούς και ανακλητούς εκπροσώπους μέσα από τον εργαζόμενο λαό, για μία κοινωνία που θα έχει στο επίκεντρό της τον άνθρωπο, τις σύγχρονες ανάγκες του για τον σοσιαλισμό κομμουνισμό. 
Ευχαριστώ, κύριε Πρόεδρε. 


ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε τον κ. Λαμπρούλη. 
Τον λόγο έχει ο κ. Αλέξης Χαρίτσης και οι επόμενοι τρεις ομιλητές είναι ο κ. Φάμελλος, ο κ. Γερουλάνος και ο κ. Λιάκος. 
ΑΛΕΞΗΣ ΧΑΡΙΤΣΗΣ: Ευχαριστώ, κύριε Πρόεδρε. 
Θα επιχειρήσω, κατά τη σύντομη ομιλία που έχω στην διάθεσή μου, κυρίες και κύριοι συνάδελφοι, να ξεκαθαρίσω κάποια ζητήματα σε σχέση και με τη διαδικασία, αλλά και με το περιεχόμενο της συζήτησης, γιατί νομίζω, παρακολουθώντας νωρίτερα και τον Πρωθυπουργό, ότι η Κυβέρνηση επιχειρεί για μία ακόμα φορά, πολλοστή φορά, δυστυχώς, να φέρει τη συζήτηση στα μέτρα της και να συσκοτίσει την πραγματικότητα. 
Το Σύνταγμα, λοιπόν, κυρίες και κύριοι συνάδελφοι, αναθεωρείται, όταν η εμπειρία δείχνει ότι κάποιες από τις ρυθμίσεις του δεν ανταποκρίνονται πλέον στις ανάγκες της κοινωνίας, όχι όταν μια κυβέρνηση θέλει να συνταγματοποιήσει τις ίδιες τις πολιτικές της επιλογές. Το Σύνταγμα αναθεωρείται, όταν υπάρχουν θεσμικές δυσλειτουργίες και ανεπάρκειες, όχι όταν μια κυβέρνηση ενοχλείται από τη λειτουργία των θεσμών. Το Σύνταγμα αναθεωρείται, για να ενισχύσει, ακριβώς, τη δημοκρατία και το κράτος δικαίου, όχι για να διευκολύνει την ασυδοσία της εξουσίας. Γιατί -μην το ξεχνάμε αυτό- το Σύνταγμά μας δεν ρυθμίζει μόνο την οργάνωση της κρατικής εξουσίας, είναι πρωτίστως ο περιορισμός της ασυδοσίας της κρατικής εξουσίας. 
(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. ΓΕΩΡΓΙΟΣ ΓΕΩΡΓΑΝΤΑΣ)
Και τέλος, το πιο σημαντικό, κυρίες και κύριοι συνάδελφοι, κυρίες και κύριοι της Κυβέρνησης, το Σύνταγμα αναθεωρείται στη βάση μιας ευρείας πολιτικής και κοινωνικής συναίνεσης. Και εδώ, ακριβώς, αναδεικνύεται και το μεγάλο παράδοξο της Συνταγματικής Αναθεώρησης που προτείνει σήμερα η Νέα Δημοκρατία. Αποδείχτηκε το Σύνταγμά μας ανεπαρκές; Μα οι μεγαλύτερες αντιπαραθέσεις, οι μεγαλύτερες συγκρούσεις της τελευταίας επταετίας προέκυψαν, ακριβώς, επειδή υπήρχαν και υπάρχουν συνταγματικά όρια, συνταγματικοί περιορισμοί, όχι επειδή έλειπαν αυτοί. Στις υποκλοπές, στα Τέμπη, στον ΟΠΕΚΕΠΕ, στην προσπάθεια υπονόμευσης της λειτουργίας των Ανεξάρτητων Αρχών το πρόβλημα, λοιπόν, σε όλες αυτές τις υποθέσεις δεν ήταν ποτέ το Σύνταγμα. Ποτέ δεν ήταν το Σύνταγμα. 
Το πρόβλημα ήταν ο τρόπος με τον οποίο η Κυβέρνηση Μητσοτάκη επέλεξε να ασκήσει εξουσία. Επέλεξε να ασκήσει εξουσία με έναν τρόπο ασύδοτο. Μια αντίληψη εξουσίας που αντιμετωπίζει κάθε θεσμικό περιορισμό ως ένα εμπόδιο, ως ένα πρόσκομμα, αν θέλετε, που πρέπει να ξεπεραστεί και είδαμε που οδήγησε αυτό. Οδήγησε, δυστυχώς, και οδηγεί ακόμη και σήμερα, στη βαθύτερη κρίση εμπιστοσύνης των πολιτών προς τους δημοκρατικούς θεσμούς και με αυτό το αποτύπωμα, αυτή η συγκεκριμένη Κυβέρνηση προτείνει τώρα αναθεώρηση. Και σε ποια κατεύθυνση προτείνει αναθεώρηση; Να μετακινήσει τα όρια ακόμα πιο πέρα, όχι για να ενισχύσει τη δημοκρατία, αλλά για να θέσει όρια στις επόμενες κυβερνήσεις. Να ορίσει το γήπεδο της πολιτικής αντιπαράθεσης, κύριοι Υπουργοί, στα μέτρα της Δεξιάς. Προσπαθεί, να το πω με μια φράση, να συνταγματοποιήσει τη δεξιά πολιτική. Αυτό επιχειρεί να κάνει η Κυβέρνηση Μητσοτάκη και θα φέρω τρία παραδείγματα, όσο πιο συνοπτικά μπορώ. 
Πρώτο παράδειγμα, η πρόταση για τη συνταγματική κατοχύρωση των πρωτογενών πλεονασμάτων. Το ύψος του πλεονάσματος, κυρίες και κύριοι της Νέας Δημοκρατίας, δεν είναι συνταγματική αρχή, είναι πολιτική επιλογή. Είναι επιλογή ανάμεσα, για παράδειγμα, στη φορολόγηση του μεγάλου πλούτου ή στη συμπίεση των δημοσίων δαπανών. Είναι επιλογή ανάμεσα στην αναδιανομή υπέρ των πολλών ή στη διεύρυνση των ανισοτήτων. Είναι ζήτημα, λοιπόν, πολιτικής επιλογής, ανάμεσα σε διαφορετικές αντιλήψεις, για το ποιος πληρώνει τελικά το κόστος και ποιος απολαμβάνει τα οφέλη της ανάπτυξης. Και μπορεί η Κυβέρνηση της Νέας Δημοκρατίας, σήμερα, να επιλέγει το υπερπλεόνασμα των 2,6 δισ., να επιλέγει φοροαπαλλαγές για τα μεγάλα εισοδήματα ενώ τα νοσοκομεία καταρρέουν, ενώ όταν τα παιδιά συνωστίζονται σε τμήματα σχολικά των τριάντα παιδιών, ενώ ο σιδηρόδρομος, ο δημόσιος σιδηρόδρομος βρίσκεται σε χειρότερη θέση από ό,τι όταν έγινε το τραγικό δυστύχημα στα Τέμπη, είναι πολιτική της επιλογή να το κάνει αυτό και κρίνεται από τον ελληνικό λαό γι’ αυτό, δεν μπορεί, όμως, να συνταγματοποιήσει τον νεοφιλελευθερισμό, γιατί αυτό προσπαθεί να κάνει.
Δεύτερο παράδειγμα, άρθρο 103 Η Κυβέρνηση επιμένει να παρουσιάζει τη μονιμότητα ως εμπόδιο στην αποτελεσματικότητα του Δημοσίου. Η μονιμότητα, όμως, κυρίες και κύριοι της Πλειοψηφίας, δεν κατοχυρώθηκε για να προστατεύσει προνομιακά μια επαγγελματική ομάδα, κατοχυρώθηκε για να προστατεύσει το κράτος από την κομματικοποίηση. Αυτή η διάταξη, λοιπόν, σήμερα από την κυβέρνηση και την κοινοβουλευτική Πλειοψηφία αμφισβητείται και αμφισβητείται από εκείνη την Κυβέρνηση που επί επτά ολόκληρα χρόνια έχει μετατρέψει το κράτος σε φέουδό της ή επιχειρεί να μετατρέψει το κράτος σε φέουδό της. 
Το σκάνδαλο του ΟΠΕΚΕΠΕ, το σκάνδαλο των πολεοδομιών, τα ρουσφέτια, οι υπερμοριοδοτούμενες συνεντεύξεις που καταργούν επί της ουσίας το ΑΣΕΠ, όλα αυτά στην πράξη είναι, ακριβώς, η εικόνα της διοίκησης που θέλει η Δεξιά. Θέλει να νομιμοποιήσει το κράτος-λάφυρο, την πολιτική χειραγώγηση της διοικητικής της δράσης και την περαιτέρω ιδιωτικοποίηση δημοσίων υπηρεσιών. Και την ίδια στιγμή, βεβαίως,1,5 δισ. σε συμβάσεις εξωτερικών συμβούλων. Αυτό προτείνει η Νέα Δημοκρατία. Όχι ισχυρότερο Δημόσιο, πιο σύγχρονο, πιο αποτελεσματικό, αλλά ένα Δημόσιο ελεγχόμενο, εξαρτημένο, κομματικοποιημένο. Ένα Δημόσιο στα μέτρα του επιτελικού κράτους της Νέας Δημοκρατίας. 
Και το τρίτο παράδειγμα, βεβαίως, το εμβληματικό άρθρο 16 και τα ιδιωτικά πανεπιστήμια. Και επί πολλά χρόνια, βεβαίως, το γνωρίζουμε όλοι σε αυτή την Αίθουσα, το ζήτημα αυτό δημιούργησε πολύ έντονες, πολύ σκληρές ιδεολογικές και πολιτικές αντιπαραθέσεις. Πάντα, όμως, υπήρχε από όλους μια κοινή παραδοχή. Ποια ήταν αυτή η κοινή παραδοχή; Ότι για την ίδρυση ιδιωτικών πανεπιστημίων έπρεπε να αναθεωρηθεί το άρθρο 16. Αυτό το υποστήριζε ακόμα και ο κ. Μητσοτάκης, το υποστήριζε και η Νέα Δημοκρατία. Και τι έκαναν, τελικά, ως Κυβέρνηση; Δεν περίμεναν, βεβαίως, την αναθεώρηση του «απαγορεύεται η σύσταση σχολών από ιδιώτες», όπως ορίζει ρητά και σαφώς το άρθρο 16 του Συντάγματος μας, το αναθεώρησαν από μόνοι τους. Πώς το αναθεώρησαν από μόνοι τους; Με έναν νόμο, με τον γνωστό νόμο του κ. Πιερρακάκη. Και τι έρχονται τώρα και ζητάνε με την πρόταση για την αναθεώρηση; Να κατοχυρωθεί στο Σύνταγμα ο αντισυνταγματικός νόμος τους. Πραγματικά, είναι απίστευτο αυτό το οποίο κάνουν. 
Και εδώ θέλω να το πω, η στάση όλων των δυνάμεων που αναφέρονται στην Αριστερά και στον προοδευτικό χώρο εν γένει, πρέπει να είναι ξεκάθαρη για την κατάργηση του αντισυνταγματικού νόμου Μητσοτάκη-Πιερρακάκη και για την υπεράσπιση του άρθρου 16 του Συντάγματος ως προς το γράμμα του, αλλά και ως προς το πνεύμα του. Έτσι μετριέται η δική μας πολιτική υπευθυνότητα, κυρίες και κύριοι συνάδελφοι. 
Είναι πάρα πολλά τα παραδείγματα. Θα μπορούσα να αναφερθώ και σε πάρα πολλές άλλες διατάξεις, δυστυχώς, δεν έχω τον χρόνο. Θα ήθελα, όμως, να πω το εξής. Αυτό το οποίο επιχειρεί η Κυβέρνηση είναι να συνταγματοποιήσει ένα συνεκτικό πολιτικό σχέδιο, γιατί υπάρχει πολιτικό σχέδιο από πίσω. Να αποκτήσει, δηλαδή, αυξημένη συνταγματική προστασία ένα συγκεκριμένο οικονομικό μοντέλο, το μοντέλο της λιτότητας, το μοντέλο της στήριξης του μεγάλου πλούτου και του κεφαλαίου, το μοντέλο της δημοσιονομικής πειθάρχησης, πέρα και πάνω από τη δημοκρατική δυνατότητα μιας ολόκληρης κοινωνίας να επιλέγει εν τέλει μια διαφορετική πορεία. 
Και δυστυχώς, σήμερα, πενήντα δύο χρόνια ακριβώς από την επέτειο Αποκατάσταση της Δημοκρατίας, έχουμε μια Κυβέρνηση η οποία φέρει τη βαρύτερη πολιτική κληρονομά της διάλυσης των δημοκρατικών θεσμών. Δεν είναι τα σκάνδαλα, είναι η κανονικοποίηση αυτής της θεσμικής σήψης. Και πρώτιστο καθήκον της ίδιας της ελληνικής κοινωνίας, όπως έλεγε και το ακροτελεύτιο άρθρο 114, είναι τελικά η υπεράσπιση του Συντάγματος. Αυτή είναι η Αναθεώρηση την οποία χρειαζόμαστε.
Ευχαριστώ.
(Χειροκροτήματα)
ΠΡΟΕΔΡΕΥΩΝ (Γεώργιος Γεωργαντάς): Ευχαριστούμε τον κ. Χαρίτση. 
Τον λόγο τώρα έχει ο ανεξάρτητος Βουλευτής κ. Σωκράτης Φάμελλος. Παρακαλώ. 
ΣΩΚΡΑΤΗΣ ΦΑΜΕΛΛΟΣ: Ευχαριστώ, κύριε Πρόεδρε. 
Κυρίες και κύριοι Βουλευτές, κύριοι Υπουργοί, η σημερινή ημέρα αποκατάστασης της Δημοκρατίας δεν είναι γιορτή. Είναι μια ημέρα ευθύνης και τιμής, τιμής στους αγωνιστές και τις αγωνίστριες που έδωσαν και τη ζωή τους για την πτώση της χούντας. Γιατί η Δημοκρατία κερδήθηκε με αντίσταση, με αγώνα, αλλά και με διώξεις, φυλακίσεις, εξορίες, με πίστη στην ελευθερία και τα δημοκρατικά δικαιώματα. Και η Αριστερά ήταν εκεί, μαζί με τους δημοκράτες Έλληνες και Ελληνίδες πολίτες που αντιστάθηκαν και δεν χαρίζουμε σε κανέναν τις θυσίες και τους αγώνες, γιατί υπάρχουν πολλοί που θέλουν και να αλλοιώσουν και να καπηλευτούν αυτή τη θυσία. 
Κυρίες και κύριοι Βουλευτές, ο αγώνας αυτός όμως αποτελεί και μία ζωντανή υπενθύμιση ότι η δημοκρατία κατακτιέται και υπερασπίζεται καθημερινά και η σημερινή Επέτειος βρίσκει τη χώρα μας αντιμέτωπη με σοβαρές απειλές και κινδύνους υποβάθμισης της δημοκρατίας μας. 
Δυστυχώς, έχουμε κραυγαλέες παραβιάσεις του Συντάγματος με ευθύνη του κ. Μητσοτάκη, ελλείμματα διαφάνειας και λογοδοσίας, ευθεία επίθεση και προσβολή των θεσμών, υποβάθμιση του κράτους δικαίου. Όλα αυτά θέτουν ερωτήματα για τη δημοκρατία μας, μας απομακρύνουν από το ευρωπαϊκό κεκτημένο. 
Ακόμα και η κορυφαία κοινοβουλευτική στιγμή της Αναθεώρησης του Συντάγματος υποβαθμίστηκε από την Κυβέρνηση, εργαλειοποιήθηκε κομματικά. Δεν έγινε υπόθεση της κοινωνίας, δεν αναβάθμισε την εμπιστοσύνη προς τη δημοκρατία, προς τους θεσμούς της, προς την πολιτική που ήταν το ζητούμενο. Ακόμα και σήμερα, επέλεξε η Κυβέρνηση να συζητηθούν, παράλληλα με την αναθεώρηση, τρία νομοσχέδια, με αποτέλεσμα η Αίθουσα να είναι άδεια. Τρία νομοσχέδια, τρεις επιτροπές παράλληλα! 
Όμως, το θέμα είναι ότι μιλάτε για το Σύνταγμα του 1975, το οποίο όμως Σύνταγμα του 1975 σήμερα έχει γίνει κουρελόχαρτο. Σήμερα το μείζον ζήτημα για την κοινωνία δεν είναι η αναθεώρηση του Συντάγματος, αλλά είναι η παραβίαση του Συντάγματος και αυτό είναι το βασικό θέμα που θα έπρεπε να συζητήσουμε: μια απροκάλυπτη και πολλαπλή παραβίαση του Συντάγματος. 
Θέλετε να δούμε τι έγινε στις υποκλοπές; Πώς διαχειριστήκατε το θέμα, που επιβεβαιώθηκε τώρα, του μπαζώματος στο έγκλημα των Τεμπών; Τι έγινε με τα μεγάλα ζητήματα του ΟΠΕΚΕΠΕ και την ασυλία που επιφυλάξατε για τους Υπουργούς εδώ με το άρθρο 86; Τι γίνεται με τη διαφθορά από την κατάρτιση μέχρι την ανακύκλωση; Τι γίνεται με την παραβίαση κανόνων δικαίου, με τη συγκάλυψη ευθυνών, με την προσβολή και επίθεση σε ανεξάρτητες αρχές, με τη χειραγώγηση της ηγεσίας της δικαιοσύνης, με την κομματική ποδηγέτηση θεσμών, με την κάλυψη Υπουργών της Κυβέρνησης, με τη διασπάθιση δημοσίου χρήματος; Αυτά δεν είναι συνταγματικά ζητήματα που θα έπρεπε να συζητήσουμε; 
Ο πολίτης, η οικονομία πού βρίσκονται; Εγκαταλειμμένοι απέναντι στη διαφθορά και τη διαπλοκή, απέναντι σε ένα γραφειοκρατικό και αυταρχικό κράτος, το οποίο έχει λύσεις μόνο για τους κολλητούς. Αυτό ξέρει πλέον η κοινωνία και η αγορά, ότι αν δεν έχεις κολλητό Υπουργό της Νέας Δημοκρατίας ή Βουλευτή, δεν πας πουθενά!
Είστε χαρούμενοι με αυτή την κατάσταση. Χαίρεστε που έχετε φτάσει την ελληνική δημοκρατία σε αυτό το σημείο; Αυτή η κατάσταση πληγώνει τη δημοκρατία μας και δίνει χώρο στην αντιπολιτική. Και είστε υπεύθυνοι γιατί ανοίγετε την πόρτα στην αντιπολιτική, μετά την απολιτικοποίηση. Απομακρύνετε εσείς τους πολίτες από τα κοινά. Προσβάλλετε τη δημοκρατία με τη στάση σας. Διώχνετε έτσι τους νέους από την Ελλάδα. Δεν μπορούν να έχουν δίκαιο και τίμιο μέλλον εδώ. 
Κυρίες και κύριοι Βουλευτές της Συμπολίτευσης, η πρόταση της Νέας Δημοκρατίας για την Αναθεώρηση του Συντάγματος, δυστυχώς, στοχεύει στο να συντηρητικοποιήσει την πολιτική. Θέλετε να συνταγματοποιήσετε άδικες πολιτικές εις βάρος της κοινωνίας; Την ώρα δηλαδή που ο κόσμος βοά έξω, η κοινωνία βοά με τις μεθοδεύεις που κάνατε με το άρθρο 86 για να καλύψετε Υπουργούς σας, όταν κάνατε ακόμα και κοινοβουλευτικό πραξικόπημα για να μην ψηφίσουν οι Βουλευτές της Νέας Δημοκρατίας τον έλεγχο των Βορίδη-Αυγενάκη για το σκάνδαλο του ΟΠΕΚΕΠΕ, όταν υπήρχε δικογραφία από την Ευρωπαϊκή Εισαγγελία, όταν η κοινωνία λέει να ελέγχονται δίκαια και οι Υπουργοί για τις ευθύνες τους, εσείς φέρνετε μια πρόταση τώρα που να εξαρτάται πάλι ο έλεγχος Υπουργών από την κοινοβουλευτική πλειοψηφία, ακριβώς το αντίθετο από αυτό που ζητάει η κοινωνία; Άρα να μην υπάρχει καμία αξία στη δικαστική έρευνα και η εκάστοτε κυβέρνηση να προστατεύει τους Υπουργούς της! Δεν το θέλει αυτό η κοινωνία. Το αντίθετο έχει αποδειχθεί. 
Παράλληλα, με την πρότασή σας επενδύετε στον εκφοβισμό των δημοσίων υπαλλήλων. Γιατί; Για να σας κάνουν τα ρουσφέτια, Για να κάνουν τα σκάνδαλα της κατάρτισης και της ανακύκλωσης; Γι’ αυτό τους θέλετε να φοβούνται για τη μονιμότητά τους; Γιατί αυτό επιδιώκετε ουσιαστικά, να μας γυρίσετε χρόνια πίσω. Γιατί; Γιατί εσείς είστε αυτοί οι οποίοι εκπροσωπείτε, εκθρέφετε, εσείς είστε το βαθύ κράτος και όχι οι δημόσιοι υπάλληλοι, τους οποίους στοχοποιείτε με έναν κοινωνικό αυτοματισμό. Γιατί οι δημόσιοι υπάλληλοι και ελέγχονται και αξιολογούνται. 
Ως προς το άρθρο 16 θέλω να ξεκαθαρίσω κάτι απολύτως σημαντικό για μένα και κυρίαρχο. Οφείλουμε να είμαστε περήφανοι που η χώρα μας έχει συνταγματική πρόβλεψη που λέει ότι όλοι οι νέοι και οι νέες, χωρίς διακρίσεις, χωρίς αποκλεισμούς, με βάση το πορτοφόλι, έχουν δικαίωμα στην πανεπιστημιακή μόρφωση σε δημόσια πανεπιστήμια. Αυτό οφείλουμε να το διασφαλίσουμε, χωρίς μισόλογα. Όλα τα παιδιά να μπορούν να μορφώνονται με βάση τις δικές τους δεξιότητες και όχι με βάση το πορτοφόλι της οικογένειας. Γιατί εσείς έχετε κάνει τη μόρφωση εμπόρευμα και πελάτες τους φοιτητές και τις φοιτήτριες. Όχι! Αυτό πρέπει να σταματήσει. Σε αυτό το Σύνταγμά μάς είναι σημαντικό και πρέπει να το υπερασπιστούμε και να εφαρμόζεται. 
Με αυτή την Κυβέρνηση, δυστυχώς, η Συνταγματική Αναθεώρηση έγινε μία ναρκοθετημένη διαδικασία. Από το 2019 το κάνετε αυτό, τότε που εκμεταλλευτήκατε τη συναίνεση που εμείς είχαμε διαμορφώσει, για να βγάλετε μονοκομματικό Πρόεδρο της Δημοκρατίας. Αλήθεια; Θέλετε έναν Υφυπουργό παρά τω Πρωθυπουργώ σαν Πρόεδρο της Δημοκρατίας; 
Καταπατήσατε έτσι εσείς το πνεύμα του Συντάγματος και γι’ αυτό το σημερινό εγχείρημά σας έχει ήδη αποδομηθεί και δεν θα πάρετε 180 ψήφους σε καμία από τις προτάσεις σας. Εξάλλου εσείς αναγκαστήκατε, δηλαδή ο κ. Μητσοτάκης να αποσύρει διατάξεις επειδή δεν είχατε ούτε μέσα στο κόμμα σας συμφωνία για αλλοπρόσαλλες και πρόχειρες επιφανειακές προτάσεις. 
Κυρίες και κύριοι Βουλευτές, είναι γεγονός, αυτή η συζήτηση θα πρέπει να συνδυαστεί με μία προσανατολισμένη, στοχευμένη πολιτική συζήτηση, αλλά ουσιαστική, όχι αυτή που κάνετε εσείς, στο πώς θα ενδυναμώσουμε τη δημοκρατία μας, αλλά και το πώς θα αλλάξει η πολιτική στη χώρα μας.
Και εδώ οφείλω να το πω. Η αλλαγή πολιτικής επιβάλλει και αλλαγή κυβέρνησης. Δεν μπορείτε ούτε να στηρίξετε συνταγματική συζήτηση ούτε να συζητήσουμε μαζί σας για δημοκρατικά ζητήματα, όταν καταπατείται το Σύνταγμα, ούτε να δώσετε προοπτική. Αυτό είναι το πολύ μεγάλο ζήτημα. 
Οι πολίτες σήμερα τι Σύνταγμα χρειάζονται; Χρειάζονται ένα Σύνταγμα που να μπορεί να τους προστατεύει, να τους εξασφαλίζει η ισχυρή δημοκρατία, ανεξάρτητους θεσμούς, να έχουμε κράτος δικαίου και ανεξάρτητη δικαιοσύνη και όχι να διορίζονται ξεκάθαρα με συζήτηση με το Μαξίμου η ηγεσία της Δικαιοσύνης και να εξυπηρετεί η ηγεσία της Δικαιοσύνης το καθεστώς του κ. Μητσοτάκη. Χρειάζονται να έχουν δικαίωμα στην ευημερία, να μπορούν να προκόψουν, να μπορούν να δουλέψουν, να μπορούν να βγάλουν άδειες, να πάρουν χρηματοδοτήσεις, να κάνουν επαγγέλματα -δεν τους το εξασφαλίζετε- και να έχουν και πρόσβαση στα βασικά αγαθά της ζωής: στην υγεία, στην παιδεία, στην πρόνοια. Δεν τα εξασφαλίζετε. 
Όμως, ένα τέτοιο Σύνταγμα χρειάζεται η χώρα μας. Χρειάζεται αξιοπρεπείς συνθήκες εργασίας, με ασφάλεια στην εργασία. Δεν είναι δυνατόν να τρέμουν για την υγεία τους και τη ζωή τους οι εργαζόμενοι στην Ελλάδα του κ. Μητσοτάκη. Και χρειαζόμαστε ενίσχυση της αποκέντρωσης, της αυτοδιοίκησης. Δεν υπάρχουν αυτά στη λογική σας. Σήμερα φτάσατε στο σημείο να αποκλείσετε τους δήμους της Κεντρικής Μακεδονίας από την πρόσκληση φορέων για το ότι θα συγχωνεύσετε τις ΔΕΥΑ. Δεν ντρέπεστε καθόλου; Αυτή είναι πολιτική κυβέρνησης;
Όμως, εμείς χρειαζόμαστε αυτό το Σύνταγμα. Ένα τέτοιο κράτος, μια τέτοια δημοκρατία δεν μπορεί να την προσφέρει μια κυβέρνηση της Δεξιάς, που έχει μέσα Υπουργούς του ΛΑΟΣ! Είναι απαράδεκτο αυτό το οποίο έχετε κάνει στην ελληνική δημοκρατία. 
Μόνο μια προοδευτική κυβέρνηση μπορεί να εξασφαλίσει και να ολοκληρώσει μια συνταγματική αναθεώρηση που θα έχει ευρεία συναίνεση. Αυτός είναι και ο στόχος και η πρότασή μας. Μια προοδευτική κυβέρνηση να έχει συναινέσεις για μια συνταγματική αναθεώρηση που θα στηρίξει πρώτα απ’ όλα ένα κράτος που σέβεται τη δημοκρατία, τους πολίτες και τους θεσμούς και μια κυβέρνηση που θα βάλει μπροστά το όφελος της χώρας και των πολιτών και όχι την οικογενειοκρατία, το καθεστώς δηλαδή και την καρέκλα της εξουσίας. 
Και εδώ ο προοδευτικός χώρος πρέπει να ηγηθεί μιας κοινωνικής συμμαχίας με υπερβάσεις, χωρίς διχασμούς, με στέρεη προγραμματική βάση, αναγνωρίζοντας τη σημασία του Κοινοβουλίου και η Αριστερά να δημιουργήσει πεδία σύγκλισης και ενότητας. Γιατί εδώ το ερώτημα είναι το Σύνταγμα και η Δημοκρατία και πρέπει να απευθυνθούμε σε όλους τους δημοκράτες, σε όλους τους προοδευτικούς πολίτες για την αναγέννηση της πατρίδας μας. 
Σας ευχαριστώ. 
ΠΡΟΕΔΡΕΥΩΝ (Γεώργιος Γεωργαντάς): Ευχαριστούμε πολύ, κύριε συνάδελφε. 
Τον λόγο τώρα έχει από τη Νέα Δημοκρατία ο κ. Λιάκος Ευάγγελος. Παρακαλώ. 
ΕΥΑΓΓΕΛΟΣ ΛΙΑΚΟΣ: Ευχαριστώ, κύριε Πρόεδρε.
Κυρίες και κύριοι συνάδελφοι, η Συνταγματική Αναθεώρηση είναι από τις λίγες φορές που η Βουλή καλείται να κοιτάξει πέρα από τον πολιτικό χρόνο, πέρα από τη διάρκεια μιας κυβερνητικής θητείας ή μιας κοινοβουλευτικής περιόδου και να λαμβάνει αποφάσεις με ορίζοντα τις επόμενες δεκαετίες. 
Γι’ αυτό, κάθε αναθεώρηση απαιτεί μέτρο, θεσμική σοβαρότητα και πάνω από όλα, επίγνωση ότι στο τέλος της ημέρας δεν υπηρετούμε ούτε την Πλειοψηφία ούτε την Αντιπολίτευση. Υπηρετούμε τη δημοκρατία.
Το Σύνταγμά μας απέδειξε διαχρονικά την ανθεκτικότητά του. Στήριξε τη Μεταπολίτευση, διασφάλισε τη δημοκρατική ομαλότητα, προστάτευσε τα δικαιώματα των πολιτών και συνόδευσε τη χώρα σε περιόδους μεγάλων προκλήσεων. Ακριβώς αυτή η ανθεκτικότητα εξηγεί γιατί η ιστορία των συνταγματικών αναθεωρήσεων έχει αποδείξει ότι κάθε γενιά καλείται να προσθέσει τον δικό της κρίκο στην αλυσίδα της θεσμικής εξέλιξης.
Σήμερα οι συνθήκες είναι διαφορετικές από εκείνες που αντιμετώπισαν οι προηγούμενες αναθεωρητικές διαδικασίες. Η ψηφιακή επανάσταση, η τεχνητή νοημοσύνη, η ταχύτητα διάδοσης της πληροφορίας, αλλά και οι νέες γεωπολιτικές και κοινωνικές προκλήσεις δημιουργούν ερωτήματα στα οποία η πολιτεία οφείλει να δώσει θεσμικές απαντήσεις.
Σκοπός, άλλωστε, κάθε συνταγματικής αναθεώρησης είναι να ενισχύει την εμπιστοσύνη των πολιτών στους δημοκρατικούς θεσμούς. Γι’ αυτόν τον λόγο θα σταθώ σε ορισμένες από τις προτεινόμενες διατάξεις προς αναθεώρηση που αποτυπώνουν την ανάγκη το Σύνταγμά μας να εξελίσσεται μαζί με την εποχή του.
Χαρακτηριστικό παράδειγμα αποτελεί η πρόταση για το νέο άρθρο 5Β, η οποία κατά τη γνώμη μου συνιστά μία από τις σημαντικότερες καινοτομίες της παρούσας αναθεωρητικής διαδικασίας. Το 2001 με την καθιέρωση του άρθρου 5Α του Σύνταγμά μας αναγνώρισε έγκαιρα το δικαίωμα συμμετοχής στην κοινωνία της πληροφορίας. Σήμερα, όμως, η πρόκληση δεν αφορά μόνο την πρόσβαση στην τεχνολογία. Αφορά και τον τρόπο με τον οποίο αυτή χρησιμοποιείται. Η τεχνητή νοημοσύνη δημιουργεί αδιαμφισβήτητα νέες δυνατότητες αλλά και νέες ευθύνες. Γι’ αυτό η πρόταση για το άρθρο 5Β έρχεται να θέσει τις συνταγματικές βάσεις για μια ανθρωποκεντρική αξιοποίησή της, με σεβασμό στα θεμελιώδη δικαιώματα, στη δημοκρατία, αλλά και στο κράτος δικαίου. Καμία εθνική συνταγματική διάταξη, βέβαια, δεν μπορεί από μόνη της να ρυθμίσει ένα φαινόμενο παγκόσμιας εμβέλειας. Μπορεί, όμως, να χαράξει μια σαφή θεσμική κατεύθυνση. Η Ελλάδα έχει σήμερα την ευκαιρία να βρεθεί στην πρωτοπορία, ανοίγοντας τον δρόμο για τη συνταγματική κατοχύρωση των αρχών του ψηφιακού συνταγματισμού.
Κυρίες και κύριοι συνάδελφοι, εξίσου σημαντική θεωρώ και την προτεινόμενη αναθεώρηση του άρθρου 16. Δεν είναι η πρώτη φορά που παίρνω θέση για το συγκεκριμένο ζήτημα. Το έκανα ήδη από τα χρόνια που ήμουν φοιτητής μέσα από τη ΔΑΠ-ΝΔΦΚ και την ΟΝΝΕΔ. Το έκανα και το 2019, όπου είχα επισημάνει από αυτό εδώ το Βήμα ότι είναι παράδοξο μία χώρα όπως η Ελλάδα με τη μακραίωνη ακαδημαϊκή της παράδοση, το υψηλού επιπέδου επιστημονικό δυναμικό και τα σημαντικά γεωπολιτικά της πλεονεκτήματα να μην μπορεί να εξελιχθεί σε διεθνές κέντρο εκπαίδευσης και έρευνας. Σήμερα έχουμε την ευθύνη να αξιοποιήσουμε αυτήν την ευκαιρία. Η προτεινόμενη αναθεώρηση του άρθρου 16 δίνει αδιαμφισβήτητα τη δυνατότητα δημιουργίας μη κρατικών πανεπιστημίων. Αυτό, όμως, δεν σημαίνει ότι υποβαθμίζει το δημόσιο πανεπιστήμιο. Αντίθετα, αποτελεί μια ευκαιρία ώστε το δημόσιο πανεπιστήμιο να γίνει ισχυρότερο, πιο εξωστρεφές και πιο ανταγωνιστικό. Η Ελλάδα διαθέτει εξαιρετικά πανεπιστήμια, διακεκριμένους επιστήμονες και ένα μοναδικό πολιτιστικό αποτύπωμα. Διαθέτει όλες τις προϋποθέσεις για να προσελκύσει φοιτητές, ερευνητές και ακαδημαϊκές συνεργασίες από ολόκληρο τον κόσμο, μετατρέποντας την παιδεία σε μοχλό ανάπτυξης, εξωστρέφειας και διεθνούς παρουσίας. Η συνύπαρξη, λοιπόν, δημόσιων και μη κρατικών πανεπιστημίων μπορεί να δημιουργήσει ένα περιβάλλον όπου η γνώση, η έρευνα και η καινοτομία θα αναπτύσσονται προς όφελος της κοινωνίας και πρωτίστως της νέας γενιάς.
Θα ήθελα να σταθώ σε τρεις ακόμα προτεινόμενες αναθεωρήσεις, αυτές των άρθρων 17, 21 και 24.
Η διεύρυνση της συνταγματικής προστασίας από την έννοια της ιδιοκτησίας στην ευρύτερη έννοια της περιουσίας ανταποκρίνεται στην πραγματικότητα της σύγχρονης οικονομικής ζωής. Την ίδια στιγμή η συνταγματική μέριμνα για την προσιτή κατοικία αποκτά ιδιαίτερη σημασία σε μία περίοδο κατά την οποία το στεγαστικό αποτελεί μία από τις μεγαλύτερες προκλήσεις για τους νέους ανθρώπους και τις νέες οικογένειες.
Παράλληλα, η ενίσχυση της προστασίας του περιβάλλοντος και η καθιέρωση της αρχής της διαγενεακής δικαιοσύνης αναδεικνύουν ότι η ευθύνη της πολιτείας δεν περιορίζεται στο σήμερα, αλλά εκτείνεται και στις γενιές που θα ακολουθήσουν.
Τέλος, θα ήθελα να σταθώ στο άρθρο 86, μία από τις σημαντικότερες θεσμικές παρεμβάσεις της προτεινόμενης αναθεώρησης. Η συζήτηση αυτή δεν είναι καινούργια. Ήδη πριν από τρεις δεκαετίες ο Κωνσταντίνος Μητσοτάκης είχε επισημάνει ότι οι Υπουργοί δεν πρέπει να απολαμβάνουν δικαστικά προνόμια, αλλά να υπάρχει και μία θεσμική ισορροπία. Το 2019 έγινε το πρώτο αποφασιστικό βήμα με την κατάργηση της ειδικής αποσβεστικής προθεσμίας για τα αδικήματα των Υπουργών.
Σήμερα προτείνουμε ένα ακόμα βήμα, ενισχύοντας τον ρόλο της δικαιοσύνης από το πρώτο στάδιο της ποινικής διερεύνησης. Η προτεινόμενη αναθεώρηση αποσαφηνίζει τους θεσμικούς ρόλους. Η δικαιοσύνη αναλαμβάνει να κάνει αυτό που της αναλογεί και η Βουλή διατηρεί τις αρμοδιότητες που της αναγνωρίζει το Σύνταγμα. Πρόκειται για μία πιο καθαρή θεσμική αρχιτεκτονική που υπηρετεί αποτελεσματικότερα τις αρχές του κράτους δικαίου. Σε μία ώριμη δημοκρατία η λογοδοσία πρέπει να είναι ουσιαστική. Όποιος παρανομεί οφείλει να λογοδοτεί. Όποιος, όμως, ασκεί με εντιμότητα τα καθήκοντά του πρέπει να μπορεί να λαμβάνει αποφάσεις χωρίς τον φόβο ότι κάθε πολιτική επιλογή θα μετατρέπεται αυτομάτως σε ποινική υπόθεση. Αυτή, λοιπόν, είναι η θεσμική ισορροπία που επιδιώκει η πρόταση για την αναθεώρηση του άρθρου 86.
Κυρίες και κύριοι συνάδελφοι, σήμερα, ημέρα επετείου της αποκατάστασης της δημοκρατίας, μας προσδίδει έναν ιδιαίτερο συμβολισμό σε αυτήν τη συζήτηση. Πέρα από την αποκατάσταση της δημοκρατικής ομαλότητας, μία από τις σημαντικότερες παρακαταθήκες του Κωνσταντίνου Καραμανλή ήταν η θεμελίωση ενός ισχυρού συνταγματικού πλαισίου που επέτρεψε στη χώρα να διανύσει τη μακροβιότερη περίοδο δημοκρατικής σταθερότητας στην ιστορία της. Δική μας ευθύνη σήμερα είναι να διατηρήσουμε αυτή την παρακαταθήκη ζωντανή, να αναθεωρήσουμε το Σύνταγμα, όταν οι ανάγκες της εποχής το απαιτούν, χωρίς να αλλοιώνουμε τις θεμελιώδεις αρχές του, γιατί οι δημοκρατίες αντέχουν όταν οι πολίτες εμπιστεύονται τους θεσμούς τους και αυτή είναι τελικά η μεγαλύτερη ευθύνη όλων μας.
Σας ευχαριστώ.
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Γεώργιος Γεωργαντάς): Ευχαριστούμε πολύ, κύριε συνάδελφε.
Προς ενημέρωση όλων των Κοινοβουλευτικών Ομάδων, η σημερινή συνεδρίαση θα ολοκληρωθεί με τις ομιλίες τριών ακόμη συναδέλφων, του κ. Δημοσχάκη, του κ. Βρεττάκου και του κ. Βρεττού και της Υπουργού, της κ. Ζαχαράκη. Η συζήτηση θα συνεχιστεί τη Δευτέρα στις 11.00΄ η ώρα το πρωί, έτσι ώστε να μπορέσουμε στις 6.00΄ η ώρα το απόγευμα να πραγματοποιήσουμε την ονομαστική ψηφοφορία.
Κύριε Δημοσχάκη, παρακαλώ, έχετε τον λόγο.
ΑΝΑΣΤΑΣΙΟΣ (ΤΑΣΟΣ) ΔΗΜΟΣΧΑΚΗΣ: Ευχαριστώ, κύριε Πρόεδρε.
Κυρίες και κύριοι συνάδελφοι, η νομοθετική διαδικασία που ξεκίνησε στην Ολομέλεια είναι ιστορικής σημασίας για τον κοινοβουλευτισμό, αλλά και κορυφαία στιγμή εθνικής ευθύνης. Το Σύνταγμα του 1975 αποδείχτηκε αξιοσημείωτα διορατικό και ανθεκτικό, με την υπογραφή του αείμνηστου Κωνσταντίνου Καραμανλή και του ακαδημαϊκού και μετέπειτα Προέδρου της Ελληνικής Δημοκρατίας Κωνσταντίνου Τσάτσου, ενσωματώνοντας στο κείμενο προτάγματα του σύγχρονου ευρωπαϊκού συνταγματισμού.
Ωστόσο, μετά από πενήντα και πλέον χρόνια ο κόσμος αλλάζει, προοδεύει και μεταβάλλεται. Νέες προκλήσεις που έχουν κάνει την εμφάνισή τους, καθώς και η διαρκώς αυξανόμενη αλληλεπίδραση με τη διεθνή και την ενωσιακή έννομη τάξη επιτάσσουν τη συνταγματική αναθεώρηση και την προσαρμογή στα νέα κοινωνικά δεδομένα.
Η Νέα Δημοκρατία με αίσθημα ευθύνης και στοχοπροσήλωση μέσα από μία συλλογική προσπάθεια συνέταξε έναν οδικό χάρτη, επιδιώκοντας τον εκσυγχρονισμό της δημόσιας ζωής και του πολιτικού συστήματος, αντιμετωπίζοντας επιπλέον χρόνιες παθογένειες του παρελθόντος.
Οι προτάσεις είναι τολμηρές και καινοτόμες σε όλα τα επίπεδα. Εκκινώντας από τους θεσμούς και το πολιτικό σύστημα, προτείνεται η αλλαγή του άρθρου ως προς τη διαδικασία διερεύνησης της ποινικής ευθύνης των μελών της Κυβέρνησης και των Υφυπουργών, προκειμένου να ενισχυθούν τα εχέγγυα αμερόληπτης κρίσης μέσω της διευρυμένης συμμετοχής της δικαστικής λειτουργίας.
Εμβληματική είναι, επίσης, η πρόταση περί της καθολικής καθιέρωσης και αξιολόγησης στο Δημόσιο και ο λειτουργικός επανακαθορισμός της έννοιας της μονιμότητας των δημοσίων υπαλλήλων, για την επιβράβευση της αξίας και της αποδοτικότητας στο Δημόσιο.
Επιπρόσθετα, θωρακίζεται η χώρα μόνιμα από τον κίνδυνο των δημοσιονομικών εκτροπών και προστατεύεται ο πολίτης από την επιβολή ετεροχρονισμένων φόρων.
Επιδιώκεται, παράλληλα, μια ουσιαστική επανεκκίνηση στον χώρο της τοπικής αυτοδιοίκησης, προβλέποντας ρυθμίσεις ώριμες στην κοινωνία, όπως η δυνατότητα ίδρυσης και ιδιωτικών πανεπιστημίων, καθώς και η επέκταση της επιστολικής ψήφου σε όλους τους εκλογείς.
Δεν θα ξεχάσω τον Πρόεδρο της Κυπριακής Δημοκρατίας -επισκεπτόμενος, ως νεοεπιλεγείς Αρχηγός, την Κύπρο- και τον ομόλογό μου εκεί της Κυπριακής Αστυνομίας. Ρωτώντας τον τότε Πρόεδρο ποιο είναι το όραμά του, μου δήλωσε ότι θέλει να μετεξελίξει την Κύπρο σε ένα απέραντο πανεπιστήμιο. Και σήμερα, έχει η Κύπρος πέραν των εκατό χιλιάδων σπουδαστών που προέρχονται από άλλες χώρες, μη εξαιρουμένης και της πατρίδας μας εδώ, της Ελλάδος.
Παράλληλα, προβλέπονται ρυθμίσεις με σημαντική συμβολή σε επίπεδο αξιών του οικουμενικού ελληνισμού, με την αναγνώριση της ελληνικής σημαίας ως διαχρονικού συμβόλου του έθνους και με την καθιέρωση ιδιαίτερης μέριμνας για την προστασία και προαγωγή της ελληνικής γλώσσας ως φορέα του ελληνικού πολιτισμού και της εθνικής κληρονομιάς, αλλά και ως ζωντανό δεσμό με τον οικουμενικό ελληνισμό.
Κυρίες και κύριοι συνάδελφοι, ανταποκρινόμενος στην έγγραφη πρόσκληση του Πρωθυπουργού και Προέδρου μας Κυριάκου Μητσοτάκη, από την απαρχή της διαδικασίας διαβούλευσης και εν συνεχεία, στο πλαίσιο της συζήτησης στην Κοινοβουλευτική Ομάδα περί της Συνταγματικής Αναθεώρησης, πρότεινα και προτείνω τρεις συγκεκριμένες, τεκμηριωμένες προτάσεις, υπηρετώντας πάντα με συνέπεια τους Εβρίτες, τους Έλληνες και τον ελληνικό κοινοβουλευτισμό. Είναι χρέος μου, αλλά και ευθύνη να τις αναδείξω στο πλαίσιο της σημερινής διαδικασίας.
Η πρώτη πρόταση αφορά στην αλλαγή του ποσοστού που απαιτείται για ένα πολιτικό κόμμα προκειμένου να εκπροσωπηθεί στη Βουλή των Ελλήνων. Σύμφωνα με τον ισχύοντα εκλογικό νόμο, το εκλογικό «κατώφλι» -σε εισαγωγικά η λέξη- είναι το 3% των έγκυρων ψήφων σε πανελλαδικό επίπεδο. Πρότεινα και προτείνω την αύξησή του και σε 6%, με συνταγματική πρόβλεψη πλέον. Πρόκειται για σημαντική θεσμική μεταβολή, η οποία θα επηρεάσει άμεσα τη λειτουργία του πολιτικού συστήματος. Με τον καθορισμό ενός υψηλότερου απαιτούμενου ποσοστού εισόδου αναμένεται να εξασφαλιστεί μεγαλύτερη πολιτική σταθερότητα και συνεννόηση, να θωρακιστεί η δημοκρατία μας και να προστατευθεί έτι περισσότερο η πατρίδα μας  -κάτι το οποίο και υπογραμμίζω- μειώνοντας τον κίνδυνο τυχόν εύθραυστων πολυκομματικών συνεργασιών. Επιπλέον, η ύπαρξη πολλών μικρών κομματικών παρατάξεων συχνά οδηγεί σε αστάθεια και δυσκολία λήψης αποφάσεων.
Παράλληλα, το ποσοστό του 6% θα λειτουργούσε αποτρεπτικά για τον σχηματισμό ευκαιριακών ή προσωποκεντρικών πολιτικών σχηματισμών και όχι μόνον.
Η δεύτερη πρότασή μου αφορά στο άρθρο 29 παράγραφος 2 του Συντάγματος, σύμφωνα με το οποίο τα πολιτικά κόμματα δικαιούνται κρατικής οικονομικής ενίσχυσης κατά την εκλογική και λειτουργική δραστηριότητα.
Πρότεινα και προτείνω την κατάργηση της εν λόγω κρατικής επιχορήγησης και τα κόμματα να χρηματοδοτούνται από τις συνδρομές των μελών, μικροδωρεές, ιδιωτικές εισφορές, ακόμη και δάνεια, μάλιστα δε και κρατήσεις από τους Βουλευτές. Ως γνωστόν, καταβάλλουμε ένα ποσοστό της βουλευτικής αποζημίωσης που θα μπορούσε να διπλασιαστεί. Κατ’ αυτόν τον τρόπο, θα εξασφαλιστεί μείωση δημόσιας δαπάνης, αποσύνδεση των κομμάτων από το κράτος και μεγαλύτερη λογοδοσία προς τα κομματικά μέλη.
Η Βουλή έζησε πρόσφατα απεριορίστου κάλλους συμπεριφορές από κόμμα το οποίο είναι γνωστό για την ανακατανομή του κρατικού χρήματος. Χαρακτηριστικά, θα ήθελα να υπογραμμίσω και να υπενθυμίσω ότι στην Αμερική, στη Μεγάλη Βρετανία και σε μερικές χώρες της Ευρωπαϊκής Ένωσης, τα κόμματα δεν λαμβάνουν γενική ετήσια κρατική επιχορήγηση, όπως ισχύει στην πατρίδα μας, αλλά βασίζονται περισσότερο σε ιδιωτικές δωρεές και συνδρομές.
Τέλος, πρότεινα και προτείνω οραματικά να θεσμοθετηθεί η Ανώτατη Υγειονομική Επιτροπή του κράτους με σπουδαίους επιστήμονες των πανεπιστημιακών μας όλης της χώρας για όλους τους εν δυνάμει Βουλευτές και Ευρωβουλευτές που επρόκειτο να θέσουν για πρώτη φορά υποψηφιότητα, ως προαπαιτούμενο για την εκλογή και την είσοδό τους στη Βουλή των Ελλήνων. Σκοπός είναι να διασφαλιστεί ότι όσοι λαμβάνουν νομοθετική εξουσία να διαθέτουν απαιτούμενη ψυχική σταθερότητα και ικανότητα κρίσης και αυτοελέγχου και ταυτόχρονα, να είναι πρότυπα των πολιτών της χώρας.
Μια τέτοια αλλαγή θα καλλιεργούσε στους πολίτες αίσθημα θεσμικής ασφάλειας, ενισχύοντας την εικόνα της σοβαρότητας, της υπομονής και της ψυχραιμίας που απαιτείται από το πολιτικό σύστημα και τη δημοκρατία μας.
Κυρίες και κύριοι, μέσα από τη Συνταγματική Αναθεώρηση επιδιώκεται το Σύνταγμα να απεμπλακεί από αναχρονιστικές διατάξεις, δημιουργώντας έναν καταστατικό χάρτη που θα καταστεί πυξίδα για το μέλλον, οδηγώντας τη χώρα στο ξέφωτο της ανάπτυξης και της πολύπλευρης θωράκισης.
Σας ευχαριστώ για την προσοχή σας!
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Γεώργιος Γεωργαντάς): Και εμείς ευχαριστούμε για την ακρίβεια, κύριε συνάδελφε.
Τον λόγο έχει τώρα από τη Νέα Δημοκρατία ο κ. Βρεττάκος.
Απλώς, στους ομιλητές που ανέφερα πριν να προσθέσω και τον κ. Μπούμπα, τον Κοινοβουλευτικό Εκπρόσωπο της Ελληνικής Λύσης, που θα μιλήσει και αυτός για το εξάλεπτο που δικαιούται.
Κύριε Βρεττάκο, έχετε τον λόγο, παρακαλώ.
ΓΕΩΡΓΙΟΣ ΒΡΕΤΤΑΚΟΣ: Ευχαριστώ πολύ, κύριε Πρόεδρε.
Κυρίες και κύριοι συνάδελφοι, βρισκόμαστε σήμερα ενώπιον μιας ίσως κορυφαίας κοινοβουλευτικής διαδικασίας. Η Αναθεώρηση του Συντάγματος δεν είναι απλώς άλλη μια νομοθετική άσκηση από το Κοινοβούλιο. Είναι η στιγμή που δοκιμάζεται η ωριμότητα ολόκληρου του πολιτικού μας συστήματος.
Το Σύνταγμα του 1975, όπως διαμορφώθηκε με τις Αναθεωρήσεις που ακολούθησαν, αποδείχθηκε ότι ήταν ένα ανθεκτικό Σύνταγμα, που μπόρεσε να ανταποκριθεί στις ανάγκες. Όμως, οι σύγχρονες προκλήσεις που έχουμε μπροστά μας και οι αλλαγές που έρχονται σίγουρα θα είναι πολύ διαφορετικές. Γι’ αυτό, πρέπει να οδηγηθούμε σε ένα νέο Σύνταγμα στην επόμενη Βουλή που θα μπορέσει να καλύψει όλες αυτές τις ανάγκες, να διαμορφώσουμε με σοβαρότητα τον θεσμικό χάρτη της χώρας για τα επόμενα χρόνια.
Είναι, λοιπόν, μια πολύ σημαντική περίσταση αυτή, στης οποίας το ύψος πρέπει να σταθούμε όλοι, γιατί, πέρα από τις οποιεσδήποτε διαμάχες ή πολιτικές διαφωνίες μπορούμε να έχουμε μέσα σε αυτή την Αίθουσα, εδώ πρέπει να καταλάβουμε τη σημαντικότητα αυτής της συζήτησης. Θα βάλουμε τα θεμέλια για τη χώρα για τα επόμενα χρόνια, για το ποιο θα είναι το Σύνταγμά μας και ποιες θα είναι οι δυνατότητες που θα δίνει.
Και δυστυχώς, από τα κόμματα της Αντιπολίτευσης είδαμε ότι για άλλη μια φορά δεν στάθηκαν στο ύψος των περιστάσεων, αλλά είδαν την Αναθεώρηση αυτή ως άλλη μια ευκαιρία για να επιδοθούν σε στείρα κριτική και στείρα άρνηση, με αποκορύφωμα την Αξιωματική Αντιπολίτευση του ΠΑΣΟΚ, η οποία ουσιαστικά ήρθε και δεν ψήφισε ούτε τα άρθρα που η ίδια πρότεινε. Ό,τι πιο λαϊκίστικο μπορείς να δεις σε μια τόσο σημαντική περίσταση.
Προσεγγίζουμε, λοιπόν, εμείς με ιστορική ευθύνη αυτή την αλλαγή, αυτή την αναθεωρητική διαδικασία με το βλέμμα στην Ελλάδα του 2030, την οποία θέλουμε να ζήσουμε.
Η πρότασή μας συνιστά μια βαθιά θεσμική τομή και σκοπός της είναι η εδραίωση μιας σύγχρονης και λειτουργικής δημοκρατίας με μεγαλύτερη λογοδοσία που θα εμπεδώνει την εμπιστοσύνη των πολιτών, γιατί εάν υπάρχει κρίση της εμπιστοσύνης των πολιτών στους θεσμούς, όλο το πολιτικό σύστημα οφείλει να δώσει απαντήσεις. 
Θα αναφερθώ σε κάποιες από τις αλλαγές τις οποίες προτείνουμε και τις οποίες θεωρώ πολύ σημαντικές. 
Πρώτον, ξεκινάω από το άρθρο 86, ένα άρθρο που συμφωνούμε όλοι ότι έχει συμβάλει πάρα πολύ στο να μην εμπιστεύονται οι πολίτες τους θεσμούς, γιατί παραδοσιακά θεωρούν ότι η εκάστοτε Πλειοψηφία αξιοποιεί την πλειοψηφία που έχει εντός του Κοινοβουλίου για να αθωώνει ουσιαστικά τους δικούς της, ενώ από την άλλη οι Βουλευτές κάνουν τους εισαγγελείς με βάση τη διαδικασία που υπάρχει τώρα, κάτι το οποίο νομίζω ότι δεν είναι δουλειά τους να το κάνουν. Άρα, λοιπόν, λέμε με θάρρος ότι αυτό θα πρέπει να αλλάξει, να μπει η διαδικασία της δικαιοσύνης, να κρίνουν τα δικαστήρια ποιος είναι αθώος και ποιος είναι ένοχος και να υπάρχει ένα θεσμικό φίλτρο για πολύ έκτακτες συνθήκες μέσα από τη Βουλή, μέσα από την Πλειοψηφία. Άρα, λοιπόν, επαναλαμβάνω πως λέμε με θάρρος ότι αυτό το άρθρο πρέπει να αλλάξει και πραγματικά απορώ γιατί δεν το ψηφίζουν όλοι αυτοί που κόπτονται ότι πρέπει να αλλάξει.
Ένα άλλο το οποίο έχουμε πολεμήσει εδώ και πάρα πολλά χρόνια -άκουσα και τον συνάδελφο κ. Λιάκο, ειδικά όσοι έχουμε περάσει από τη ΔΑΠ και την ΟΝΝΕΔ στα πανεπιστήμια- είναι η αναθεώρηση του άρθρου 16. Και εδώ πάλι θα θυμηθούμε το ΠΑΣΟΚ το οποίο ενώ θα το ψήφιζε τότε, κάνοντας ουσιαστικά μια κωλοτούμπα δεν το ψήφισε, με αποτέλεσμα να χάσουμε πάρα πολλά χρόνια.
Το άρθρο 16, λοιπόν, πρέπει να αλλάξει και επιτέλους η χώρα μας να έρθει στην κανονικότητα, εκεί δηλαδή που είναι όλος ο υπόλοιπος κόσμος. Μάλιστα, ήδη με τα παραρτήματα των ξένων πανεπιστημίων έχουμε ξεκινήσει να έχουμε μη κρατικά πανεπιστήμια στη χώρα μας και έχουμε φύγει από αυτό το αδιέξοδο που υπήρχε τόσα χρόνια. Ελπίζω ότι στην επόμενη Βουλή και αφού δεν μπορεί πλέον να γίνει με εκατόν πενήντα μία ψήφους, να μπορέσει να βρεθεί η πλειοψηφία των εκατόν ογδόντα, γιατί δεν είναι σίγουρο ότι θα βρεθεί. Και εδώ θα έχει και πάλι την ευθύνη το ΠΑΣΟΚ που δεν ψηφίζει ένα άρθρο με το οποίο συμφωνεί με βάση αυτά που λέει, ώστε να φύγει αυτή η απαράδεκτη δέσμευση, γιατί όλα τα υπόλοιπα κόμματα έχουν πει ότι δεν συμφωνούν. Άρα, λοιπόν, εάν το ΠΑΣΟΚ, το οποίο φαίνεται ότι θα είναι τρίτο στις δημοσκοπήσεις, δεν έχει τις απαραίτητες ψήφους μαζί με τη Νέα Δημοκρατία, ώστε να φτάσουμε στις εκατόν ογδόντα ψήφους, τότε εκείνο θα έχει πάλι την ευθύνη που θα μείνει η χώρα μας πίσω τόσα χρόνια σε αυτόν τον τομέα. 
Ένα άλλο πολύ σημαντικό που θεωρώ ότι γίνεται με αυτή τη Συνταγματική Αναθεώρηση είναι ότι θωρακίζουμε πλέον την οικονομία μας. Θα μπουν, δηλαδή, φίλτρα, ούτως ώστε καμία κυβέρνηση να μην μπορεί να παίξει με τις επόμενες γενιές. Και προφανώς αυτό είναι κάτι πολύ θετικό, γιατί πρέπει να διασφαλίσουμε μέσα από τη θεσμική θωράκιση του Συντάγματος ότι αυτά που έζησε η δική μου γενιά στην οικονομική κρίση, κατά την οποία έφυγαν πάνω από πεντακόσιες χιλιάδες άνθρωποι στο εξωτερικό, γιατί οι παλαιότερες γενιές δεν ήταν όσο υπεύθυνες θα έπρεπε και δεν διαχειρίστηκαν τα οικονομικά της χώρας βλέποντας και τις επόμενες γενιές, δεν θα τα ξαναζήσει καμία γενιά στο μέλλον και κανείς δεν θα μπορέσει να το πράξει ξανά. 
Επιπλέον, γίνεται μια πρόταση για την αξιολόγηση και τη σύνδεσή της με τη μονιμότητα στο δημόσιο. Κάποια πράγματα που είναι αυτονόητα θα πρέπει πλέον να μην είναι ταμπού, να τα πούμε στην ελληνική κοινωνία και να τα κάνουμε. Δεν μπορεί έναν άνθρωπο που δεν μπορεί να ανταποκριθεί στις ανάγκες της υπηρεσίας του, τον οποίο επανεκπαιδεύουμε και μετακινούμε αλλεπάλληλες φορές και συνεχίζει να μην είναι παραγωγικός, να συνεχίζουν όλοι οι Έλληνες  φορολογούμενοι να τον πληρώνουν απλά επειδή υπάρχει μια μονιμότητα. Όπως αξιολογούμαστε όλοι στις δουλειές μας, όπως κι εμείς οι πολιτικοί από τους πολίτες, πρέπει να αξιολογούνται και οι δημόσιοι υπάλληλοι. Και προφανώς δεν μιλάμε για μια γενικευμένη άρση της μονιμότητας που θα πάει σε ένα άλλο επίπεδο, αλλά θα πρέπει να είναι συνδεδεμένη και με την αξιολόγηση και με την παραγωγικότητα, κάτι που νομίζω ότι είναι προς τη σωστή κατεύθυνση. 
Ένα άλλο άρθρο που χρήζει μεγάλης συζήτησης είναι το άρθρο 24 που έχει να κάνει με την προστασία του περιβάλλοντος. Και ως μηχανικός, αν θέλετε, έχω την άποψη ότι πρέπει να μπορεί η κάθε κυβέρνηση να έχει την πρωτοβουλία των κινήσεων. Βεβαίως υπάρχει το θεσμικό φίλτρο του Συμβουλίου της Επικρατείας, αλλά πολλές φορές έχουμε φτάσει στο άλλο επίπεδο, όπου ουσιαστικά νομοθετεί το Συμβούλιο της Επικρατείας και όχι η κυβέρνηση, διότι βλέπουμε πολλοί νόμοι να βγαίνουν αντισυνταγματικοί. Θυμάστε τι έγινε με το μπόνους στις οικοδομικές άδειες. Ο ΝΟΚ είχε περάσει το 2012 και το 2024 βγήκε αντισυνταγματικός μετά από τόσα χρόνια δημιουργώντας μια μεγάλη ανασφάλεια δικαίου. Άρα, νομίζω ότι και σε αυτό το άρθρο θα πρέπει να δούμε πώς θα μπορεί η εκάστοτε κυβέρνηση να νομοθετεί και να μην «πέφτουν» στη συνέχεια στο ΣτΕ αυτά που νομοθέτησε.
Άρα, λοιπόν, αυτές είναι κάποιες από τις αλλαγές τις οποίες θεωρώ πάρα πολύ σημαντικές. Όπως είπα και στην αρχή, δυστυχώς για τη χώρα έχουμε μια Αντιπολίτευση πολύ κατώτερη των περιστάσεων, η οποία βλέποντας τα αδιέξοδα που έχει, βάζει πάντα μπροστά το πώς θα αποκομίσει κομματικό όφελος. Θεωρούν ότι με το να λένε «όχι» σε όλα θα προσεγγίσουν ένα κοινό το οποίο πραγματικά θεωρώ ότι δεν τους ακούει πια. Εννοείται ότι δεν μιλάω και για τα κόμματα διαμαρτυρίας τα οποία καταγγέλλουν τα πάντα, γιατί ούτως ή άλλως, αυτός είναι ο ρόλος τους. Εγώ μιλάω για τα κόμματα που λένε ότι διεκδικούν να κυβερνήσουν αύριο. 
Θεωρώ, λοιπόν, ότι σε εμάς, στην παράταξη της Νέας Δημοκρατίας, πέφτει πάλι ο κλήρος να έχουμε την υπεύθυνη στάση που πρέπει να έχουμε μπροστά σε μία τόσο μεγάλη θεσμική αλλαγή και προφανώς δεν είμαστε με παρωπίδες. Η απόσυρση της πρότασης για το ασυμβίβαστο Υπουργού-Βουλευτή δείχνει ότι έγινε μια ουσιαστική διαβούλευση και με θάρρος εντός της Κοινοβουλευτικής Ομάδας, κάτι που είχε ως αποτέλεσμα να αποσύρουμε μία πρόταση η οποία φαίνεται ότι δεν ταίριαζε στο δικό μας πολιτικό σύστημα, προκειμένου να προχωρήσουμε σε αυτά που είχαμε πολύ περισσότερο ανάγκη. 
Άρα, λοιπόν, η αναθεώρηση δεν έπρεπε να προσφέρεται για μικροκομματικά παιχνίδια. Εμείς αναλάβαμε την ευθύνη που μας αναλογεί και καλούμε την Αντιπολίτευση έστω και τώρα, έστω και την τελευταία στιγμή, να εγκαταλείψει τη μικροπολιτική. Είναι ώρα να αποφασίσουμε για την Ελλάδα του αύριο και αυτό θα κάνουμε.
Ευχαριστώ πολύ. 
(Χειροκροτήματα από την πτέρυγα της Νέας Δημοκρατίας)
 ΠΡΟΕΔΡΕΥΩΝ (Γεώργιος Γεωργαντάς): Ευχαριστούμε, κύριε συνάδελφε. 
Ο ανεξάρτητος Βουλευτής κ. Βρεττός θα ολοκληρώσει τον κύκλο των Βουλευτών. Στη συνέχεια, τον λόγο θα πάρει ο κ. Μπούμπας και θα κλείσουμε με την Υπουργό κ. Ζαχαράκη. 
Παρακαλώ, κύριε Βρεττέ, έχετε τον λόγο. 
ΝΙΚΟΛΑΟΣ ΒΡΕΤΤΟΣ: Κυρίες και κύριοι συνάδελφοι, προβληματίστηκα σοβαρά αν θα εγγραφόμουν ως ομιλητής στη σημαντικότερη νομοθετική διαδικασία της παρούσας προτείνουσας Βουλής, γιατί είναι βέβαιο πως δεν ευαισθητοποιεί ούτε κατ’ ελάχιστον καμία από τις ακαδημαϊκές, επιστημονικές, εκπαιδευτικές κοινωνικές και παραγωγικές κοινότητες της χώρας. Δυστυχώς, δεν ενδιαφέρει τους πολίτες, αφού δεν συμβάλλει στη βελτίωση της ζωής τους, γιατί η προτεινόμενη Συνταγματική Αναθεώρηση αποτελεί μια τυπική, προσχηματική, πρόχειρη συνταγή πολιτικάντικης διαχείρισης. Υποβαθμίσατε αυτή την κορυφαία διαδικασία χρησιμοποιώντάς την ως ένα ακόμα εργαλείο διαχείρισης της πολιτικής παρακμής. Καταντήσατε την ευκαιρία ανασύνταξης, ελπίδας, ανάκαμψης, προοπτικής, αλλά και ενότητας αυτού του γένους σε έναν ακόμα στείρο πολιτικό τακτικισμό. 
Σύμφωνα με τον Ιωάννη Καποδίστρια, στις δημοκρατίες συζητάμε πολύ, παίρνουμε αποφάσεις με δυσκολία και ενεργούμε με μεγάλη βραδύτητα. Και αυτό ως θετική παρατήρηση, κάτι που δεν πράξατε σε αυτή την αναθεωρητική πρότασή σας, κυρίες και κύριοι της Κυβέρνησης.
Η διαδικασία που επιλέξατε εργαλειοποιεί τη Συνταγματική Αναθεώρηση επιβεβαιώνοντας απολύτως τις δημοσκοπήσεις που καταγράφουν με σαφήνεια τη φωνή του λαού που φωνάζει δυνατά και απαξιωτικά για τους θεσμούς που έχουν καταρρεύσει παταγωδώς. Τα κόμματα, ο πυρήνας του δημοκρατικού πολιτεύματος, η τοπική αυτοδιοίκηση, η Βουλή, η δικαιοσύνη, η Εκκλησία, οι ανεξάρτητες αρχές και οι λοιποί κρατικοί φορείς είναι εντελώς αναξιόπιστοι θεσμοί στη συνείδηση του λαού. Ο λαός αυτούς τους θεμελιώδεις θεσμούς, ίσως πλην του στρατού ακόμα, δεν τους εμπιστεύεται. Κι εσείς πώς αντιδράτε σε αυτή τη θλιβερή παρακμιακή πραγματικότητα; Αρχίζετε  την κοπτοραπτική στον καταστατικό χάρτη της πατρίδας μας χρησιμοποιώντας τεχνητή νοημοσύνη σε ένα νέο φαντασιακό πρόγραμμα εικονικής ανάπτυξης και ψευδοπροόδου, για να καλύψετε τη γύμνια της δικής σας εξουσίας. 
Και επειδή είστε και original πατριώτες και ορθόδοξα πιστοί, βάζετε και λίγη γαρνιτούρα από προστασία της σημαίας, της γλώσσας και της ελληνορθόδοξης εκπαίδευσης. Πιο υποκριτική στάση, πιο ξεκάθαρη πατριδοκαπηλία δεν υπάρχει! 

Κυρίες και κύριοι κυβερνητικοί Βουλευτές, η σημαία δεν προστατεύεται αλλά υψώνεται, η Ορθοδοξία δεν εξαγοράζεται αλλά βιώνεται. Η γλώσσα δεν είναι μουσειακό απολίθωμα για να εκτίθεται, αλλά για να διδάσκεται στα ελληνικά σχολεία. 
Κυρίες και κύριοι συνάδελφοι, σε ένα Σύνταγμα που το προοίμιο του, στο όνομα της Αγίου και Αδιαιρέτου και Ομοουσίου Τριάδας, κάποιοι το θεωρούν εμπόδιο, αυτοί οι ουδετερόθρησκοι και εθνικά αδιάφοροι, η κυβερνητική ελίτ, είναι προφανές πως η Συνταγματική Αναθεώρηση δεν θωρακίζει το εθνικό συμφέρον. Είναι κατανοητό πως λειτουργεί ως σημαία ευκαιρίας, είναι σαφές πως χρησιμοποιείται ως εργαλείο κυβερνητικής επιβίωσης. 
Όμως, το Σύνταγμα δεν φτιάχτηκε για να διασφαλίζει τη βιωσιμότητα των κυβερνήσεων. Φτιάχτηκε για έναν και μόνο λόγο, την αέναη διατήρηση και την ευημερία του ελληνικού γένους. Αυτοί που το συνέταξαν αρχικά, το έγραψαν με το αίμα τους, το πρόσφεραν στις επόμενες γενιές για να είναι ελεύθερες. Προσφέρθηκαν ψυχή τε και σώματι σε όλους τους απελευθερωτικούς αγώνες, για να ενώσουν ολόκληρο τον Ελληνισμό, για να μεγαλώσει η Ελλάδα του φωτός και όχι για να γιγαντώνονται οι προσωπικές φιλοδοξίες και οι λογαριασμοί, μικραίνοντας την πατρίδα.
Δεν θα αναφερθώ στα προτεινόμενα προς αναθεώρηση άρθρα, θα δοθεί η δυνατότητα στην επόμενη Αναθεωρητική Βουλή να το προσπαθήσει. Επιθυμώ, όμως, να αντιλογήσω σε επιχειρήματα που ακούστηκαν από κυβερνητικούς Βουλευτές για την ανθεκτικότητα, τη σταθερότητα, τη χωρητικότητα του Συντάγματος στη Μεταπολίτευση. Κατανοητή η επιχειρηματολογία των συναδέλφων, αλλά πραγματικά και οι ίδιοι ενδόμυχα τουλάχιστον αμφιβάλλουν αν δεν υποκρίνονται. Γιατί αποδείχθηκε στα πενήντα plus χρόνια της Μεταπολίτευσης, πως τα χαρακτηριστικά της ανθεκτικότητας, της σταθερότητας και της χωρητικότητας, τα καρπώθηκε μία ελίτ του πολιτικού, τραπεζικού και κρατικοδίαιτου επιχειρηματικού κατεστημένου. 
Αλλά αυτά τα χαρακτηριστικά ελάχιστα συνέβαλαν στην ανάπτυξη, στην πρόοδο, στην ευημερία, στην ασφάλεια, στην κοινωνική συνοχή, στο κράτος δικαίου του ελληνικού λαού. Δεν απέτρεψαν αυτά τα χαρακτηριστικά τη δημογραφική κατάρρευση, τη γενικευμένη διαφθορά, την αναπαραγωγική συρρίκνωση, την κυβερνητική ασυδοσία, την υπουργική ανευθυνότητα, την ατιμωρησία, την ανασφάλεια, την ανεξέλεγκτη κυβερνητική παρακολούθηση των πάντων, τη διπλωματική ανυποληψία, τη φτωχοποίηση, τη διεύρυνση των ανισοτήτων, την επιτελική συγκάλυψη των εγκλημάτων στο Μάτι και στα Τέμπη, τη χρεοκοπία και τη σκληρότατη για τα επόμενα εκατό χρόνια δουλική ομηρία.
Από αυτές τις τραγικές, ανεπανόρθωτες καταστάσεις για τον λαό μας, αποδεικνύεται πως το Σύνταγμα δεν ήταν ατελές, ανίσχυρο ή αναχρονιστικό. Απλά κακοποιήθηκε βάναυσα από την εκτελεστική εξουσία, σε συνεργασία με τη νομοθετική πλειοψηφία και την έγκριση ή ανοχή της δικαστικής εξουσίας. Επομένως, με τις όποιες διορθώσεις, συμπληρώσεις ή προβλέψεις και αν καταθέσει η απομονωμένη πολιτικά Κυβέρνηση, η συνταγματική αναθεωρητική πρότασή της, δεν αυξάνει τη χωρητικότητα του Συντάγματος. Δεν θωρακίζει τη σταθερότητα του δημοκρατικού κεκτημένου. Δεν ισχυροποιεί την κοινωνική συνεκτικότητα. Δεν διασφαλίζει την πολιτειακή βιωσιμότητα. Δεν σφυρηλατεί την εθνική ενότητα, αλλά επιχειρεί να παραπλανήσει προεκλογικά, προσδίδοντάς της χαρακτηριστικά νομικίστικου κειμένου με απεριόριστη ελαστικότητα. 
Αυτό που χρειαζόμαστε, όμως, είναι κάτι πολύ βαθύτερο. Χρειαζόμαστε αναγέννηση, χρειαζόμαστε έναν οραματικό στόχο. Χρειαζόμαστε ένα νέο εθνοσυντακτικό χάρτη που θα σέβεται το προοίμιο, το κράτος δικαίου, την εθνική κυριαρχία και την ιστορική συνέχεια του Ελληνισμού. Και αυτή η κολοβή Βουλή των διακοσίων ενενήντα επτά, με πάνω από πενήντα ανεξάρτητους Βουλευτές, με τις νομοθετημένες αντισυνταγματικές διατάξεις νομοσχεδίων που βαπτίζονται -ελέω μιας τεχνητής κυβερνητικής Πλειοψηφίας- συνταγματικές, δεν έχει ηθική νομιμοποίηση να προτείνει αναθεωρητικές διατάξεις.
Κυρίες και κύριοι συνάδελφοι, ο λαός δεν μας εμπιστεύεται και εσείς εξακολουθείτε να του σερβίρετε μια ψεύτικη αναμόρφωση, μια ουτοπική ανάπτυξη, έναν επιτελικό ανεδαφικό εκσυγχρονισμό με ευκαιριακές και δικαιωματίστικες τακτικές, που δεν του διασφαλίζει τα δικαιώματά του, την ισονομία, την αναγέννηση και την πραγματική ανεξαρτησία. 
Ολοκληρώνοντας, συμπερασματικά, η πρόταση που καταθέτετε δεν είναι έργο του λαού, αλλά μιας ευκαιριακής κυβερνητικής κάστας και όπως σε μια επιστολή του έγραψε ο Ιωάννης Καποδίστριας, μετά τη σημαντική του συμβολή στη συνταγματική διαδικασία της Ελβετίας: «Η αναγέννηση και η πραγματική ανεξαρτησία ενός λαού δεν μπορούν παρά να είναι έργο του ιδίου». 
Ευχαριστώ. 
ΠΡΟΕΔΡΕΥΩΝ (Γεώργιος Γεωργαντάς): Ευχαριστούμε κύριε συνάδελφε.
Τον λόγο τώρα έχει ο Κοινοβουλευτικός Εκπρόσωπος της Ελληνικής Λύσης, ο κ. Μπούμπας. Κύριε Μπούμπα, έχετε τον λόγο για έξι λεπτά, παρακαλώ. 
ΚΩΝΣΤΑΝΤΙΝΟΣ ΜΠΟΥΜΠΑΣ: Κύριοι του Υπουργείου, κυρίες και κύριοι συνάδελφοι, πάμε σε μία Αναθεώρηση του Συντάγματος και σε λίγες ώρες πρόκειται να γίνει κάτι αντισυνταγματικό. Εμείς, στην Ελληνική Λύση, το ψάξαμε και είναι αυτό το νομοσχέδιο που φέρνετε για το περιβάλλον και το οποίο θα αυξήσει τα πάγια στο νερό. Τα έχουμε ψάξει. Θα έχουμε την ευκαιρία να σας πούμε και για το νομοσχέδιο, για να ενημερωθεί ο ελληνικός λαός ακριβώς τι θα γίνει με αυτές τις δύο επιχειρήσεις που θα είναι διαχειριστικές Α.Ε. και θα γίνει προϊόν Χρηματιστηρίου το νερό. Σας είχαμε προειδοποιήσει γι’ αυτό εδώ και πάρα πολλούς μήνες και έρχεται με νομοσχέδιο. 
Και προσέξτε τώρα γιατί λέμε για αντισυνταγματικότητα. Πριν από λίγες ημέρες στον Κώδικα Τοπικής Αυτοδιοίκησης λέγατε ότι θα υπάρχει οικειοθελής συγχώνευση των δημοτικών επιχειρήσεων και τώρα υποχρεώνετε τις δύο μεγάλες επιχειρήσεις, δηλαδή την ΕΥΔΑΠ και την ΕΥΑΘ. Από Αθήνα θα πάρει και άλλους δήμους, θα πάρει Βοιωτία, θα πάρει Φωκίδα, θα πάρει Κηφισιά και από Θεσσαλονίκη θα πάρει το καλύτερο κομμάτι της Κεντρικής Μακεδονίας, τη Χαλκιδική, για να κάνετε τις λεγόμενες μεγάλες εταιρείες. 
Και ενώ μιλάμε για το «εκ» και «καλώ», δηλαδή για την Εκκλησία του Δήμου, κι εμείς στις προτάσεις μας ως Ελληνική Λύση μιλάμε και για δημοψηφίσματα στις τοπικές κοινωνίες, για να έχουν λόγο και άποψη οι πολίτες εκ του σύνεγγυς στις δικές τους μικρές τοπικές κοινωνίες, εσείς έρχεστε και παίρνετε και άλλες αρμοδιότητες από την τοπική αυτοδιοίκηση και την υποβαθμίζετε. Και ενώ υπάρχουν ουκ ολίγες επιστολές δημάρχων και από την ίδια την Εθνική Διαχειριστική Αρχή Αποβλήτων και Ύδρευσης, τους γράφετε κανονικά, πετάτε στο καλάθι των αχρήστων όλα αυτά που σας λέει η τοπική αυτοδιοίκηση. Για ποιο Σύνταγμα να μιλάμε, όταν οι τοπικές κοινωνίες υποβαθμίζονται, δεν θα μπορούν να διαχειριστούν το νερό του τόπου τους; Και το νερό -προσέξτε τώρα- δεν είναι μόνο η ύδρευση και η αποχέτευση, είναι και η άρδευση και τα στοιχεία λένε ότι η άρδευση καταλαμβάνει το 85%. 
Και ερχόμαστε τώρα και στο θέμα το αγροτοκτηνοτροφικό στον πρωτογενή τομέα, που πρέπει το Σύνταγμα να προβλέψει την κατοχύρωση βεβαίως και στον πρωτογενή τομέα που είναι ακρογωνιαίος λίθος για την ανάπτυξη του τόπου παραδοσιακά. «Συντάσσω»: η ετυμολογία της λέξης «σύνταγμα». Τα βάζει όλα σε μία σειρά, αυτό σημαίνει η ετυμολογία αυτής της λέξης, που ο ύψιστος νόμος, ο νόμος των νόμων, ο θεματοφύλακας και θύλακας της ατομικής ελευθερίας και προσωπικότητας του ατόμου. 
Και τι να κάνουμε τώρα εμείς; Να βάλουμε στη σειρά τα σκάνδαλα της Κυβέρνησης σας; Πάμε, λοιπόν, στο Εθνικό Μητρώο Δημοσίων Συμβάσεων. Μπείτε μέσα και δείτε. Την τελευταία πενταετία έγιναν οκτακόσιες δώδεκα χιλιάδες απευθείας αναθέσεις. Το έλλειμμα -προσέξτε το νούμερο- είναι 12 δισεκατομμύρια ευρώ! Να τα χρήματα.  Και φωνάζει εδώ και ο επικεφαλής, ο Κυριάκος Βελόπουλος: Πού θα βρεθούν τα χρήματα για συντάξεις; 
Πάμε παρακάτω. Η εταιρεία ΤΕΧΑΝ. Εδώ μιλάμε με ονόματα. Δεν ήταν ο κ. Μητσοτάκης μαζί με την ENVIPCO, την εταιρεία την αμερικάνικη, που πήγαν μετά βαΐων και κλάδων στην Παλλήνη να την εγκαινιάσουν το 2019; 
Το δεύτερο σκάνδαλο κατά σειρά, τα σπιτάκια. Ο Έλληνας δεν έχει σπίτι, τα ενοίκια έχουν πάρει την ανιούσα, έχουν πάει σε νούμερα δυσθεώρητα και τα σπιτάκια που έπρεπε να πωλούνται 60.000 ευρώ, κύριοι, τα πουλάτε 300.000 ευρώ! Και ο κ. Μητσοτάκης το έκανε γαργάρα σήμερα, δεν αναφέρθηκε καθόλου. 
Να πάμε στα τιμολόγια για τα υδρόμετρα; Να το Σύνταγμα, το «συν» και «τάσσω», να βάλω στη σειρά αριθμό σκανδάλων. 
Άλλο σκάνδαλο. Να πάμε στα Κέντρα Διά Βίου Μάθησης, όπου είναι αρμόδιος ο κ. Βλάσης, μια και έχουμε εκπροσώπους εδώ από το Υπουργείο Παιδείας; Από τα χίλια εκατόν ογδόντα Κέντρα Διά Βίου Μάθησης, τα 2/3 είναι έκνομα και κανείς δεν μιλάει! Μόνο έξι σε Αττική, Ηράκλειο και Γιάννενα έκαναν φοροδιαφυγή 3,9 εκατομμύρια ευρώ.

[bookmark: _Hlk234436186]Πού να πάμε τώρα; Πάμε στο μπάζωμα των Τεμπών; Στο έγκλημα αυτό για το οποίο μιλούσε η Ελληνική Λύση ακόμη και από το 2023; Μπήκαμε και ζητήσαμε, αμέσως με την επανεκλογή και την είσοδο εκ νέου της Ελληνικής Λύσης στο Ελληνικό Κοινοβούλιο, να προχωρήσουμε για το έγκλημα των Τεμπών, για κάτι βίντεο που εξαφανίζονταν. Και να θυμίσω τον κ. Τριαντόπουλο, ο οποίος παραδέχτηκε τότε το μπάζωμα και σε ερώτηση που έκανε ο Πρόεδρος της Ελληνικής Λύσης και σε επίκαιρη που είχα καταθέσει εγώ προσωπικά.
Πάμε παρακάτω. Έχουμε το σκάνδαλο του ΟΠΕΚΕΠΕ το οποίο ξεπερνάει κάθε προηγούμενο. Όταν εμείς μιλούσαμε για ΟΠΕΚΕΠΕ από το 2021 -δείτε τις ερωτήσεις- όλοι λέγανε τι είναι ΟΠΕΚΕΠΕ. Και για να σταματήσει αυτό το παραμυθάκι με τον ΟΠΕΚΕΠΕ στον Πρωθυπουργό, ακούστε λίγο. Θα το ζητήσουμε εγγράφως ως Ελληνική Λύση. Η Υπηρεσία Ενωσιακών Υποθέσεων, το ξέρει ο κ. Γεωργαντάς, ανήκει στο Υπουργείο Αγροτικής Ανάπτυξης. Προσέξτε τώρα. Η προϊσταμένη είναι ex officio και Πρόεδρος του Νομικού Συμβουλίου. Να μας φέρει τώρα η υπηρεσία αυτή, διά της προϊσταμένης, όλα τα διαχειριστικά έγγραφα που έχει διαβιβάσει στον ΟΠΕΚΕΠΕ. Και γιατί το λέμε αυτό; Για να μη μας λέτε ότι δεν ήσασταν ενήμεροι για την κατάσταση του οργανισμού όλα αυτά τα χρόνια. Δανειακές συμβάσεις, διαχειριστικά εσωτερικά υπηρεσιακά έγγραφα, θα τα ζητήσουμε επισήμως, για να σταματήσει αυτό το ότι «εμείς δεν ξέραμε, δεν είδαμε». Να σταματήσει κι αυτό το παραμυθάκι για ΟΠΕΚΕΠΕ.
 Έτσι, λοιπόν, όταν μιλάμε για μία σειρά σκανδάλων θα επικαλεστώ τη ρήση του Θουκιδίδη που έλεγε: «Το εναντιούμενον τω δυναστεύοντι δήμος ωνόμασται». Τι σημαίνει αυτό λοιπόν; Αυτός που θα πάει κόντρα στον δυνάστη είναι ο δήμος, δηλαδή ο λαός. Και ο λαός είναι θυμωμένος. Ένα Σύνταγμα που πρέπει να γίνει εκ βάθρων. Δεν είναι απλά μια αναθεώρηση του Συντάγματος για να λέμε ότι μπαίνουμε στην τέταρτη περίοδο της Δημοκρατίας στη χώρα. 
Εμείς ως Ελληνική Λύση τι λέμε; Όπως έγιναν οι εθνικές εθνοσυνελεύσεις, να γίνει αυτή τη στιγμή ένα Σύνταγμα το οποίο θα υπηρετεί τον πολίτη, όχι να καταστρατηγούνται τα δικαιώματά του. 
Θα επανέλθω για το θέμα του νερού να σας πω ότι το 2016, που έχει μερίδιο ευθύνης και ο ΣΥΡΙΖΑ και οι τότε κυβερνήσεις, οι μετοχές της ΕΥΔΑΠ και της ΕΥΑΘ θα περνούσαν στο Υπερταμείο. Και προσέφυγαν στο Συμβούλιο της Επικρατείας, όπου το ΣτΕ έκρινε ότι επειδή το Υπερταμείο είναι με ιδιωτικοοικονομικά κριτήρια, δεν προστατεύεται το άρθρο 24, το οποίο με το δικό σας έμβλημα εδώ, Νέα Δημοκρατία, λέει ότι πρέπει να στηριχθεί το ύψιστο δημόσιο αγαθό που είναι η αποτελεσματική διαχείριση των υδάτινων πόρων. 
Άρα, λοιπόν, γιατί το λέμε αυτό; Το ΣτΕ τότε έκρινε αντισυνταγματική τη μεταβίβαση των μετοχών στο Υπερταμείο. Κι όπως ενημερώθηκα από τον κ. Βιλιάρδο, μετά πληρώσαμε και 400 εκατομμύρια για να πάρουμε αυτά που μας ανήκαν. Και τώρα λένε οι δήμοι ότι αφού δεν εισακουγόμαστε και με αυτό το νομοσχέδιο που φέρνετε την επόμενη εβδομάδα προς ψήφιση στο Κοινοβούλιο θα προσφύγουμε δικαστικά, διότι είναι αντισυνταγματικό. 
Κι ερχόμαστε, λοιπόν, τώρα και μιλάμε εμείς για ένα Σύνταγμα όπου ήδη, ενώ πριν από λίγο καιρό μιλούσατε για οικειοθελείς συνενώσεις τώρα υποχρεώνετε αυτές τις μεγάλες συνενώσεις να υπάρχουν.
Σας ευχαριστώ. 
(Χειροκροτήματα από την πτέρυγα της Ελληνικής Λύσης)
 ΠΡΟΕΔΡΕΥΩΝ (Γεώργιος Γεωργαντάς): Ευχαριστούμε, κύριε συνάδελφε. 
Ο κ. Καιρίδης, Κοινοβουλευτικός Εκπρόσωπος της Νέας Δημοκρατίας,  θέλει τον λόγο για μια τρίλεπτη παρέμβαση.
ΔΗΜΗΤΡΙΟΣ ΚΑΙΡΙΔΗΣ: Πόσο χρόνο θα μου δώσετε, κύριε Πρόεδρε; 
ΠΡΟΕΔΡΕΥΩΝ (Γεώργιος Γεωργαντάς): Τρία λεπτά.
ΔΗΜΗΤΡΙΟΣ ΚΑΙΡΙΔΗΣ: Τρία ή έξι; Δεν έχω πάρει καμία παρέμβαση.
ΠΡΟΕΔΡΕΥΩΝ (Γεώργιος Γεωργαντάς): Τρία λεπτά, κύριε Καιρίδη.
ΔΗΜΗΤΡΙΟΣ ΚΑΙΡΙΔΗΣ: Τέλος πάντων. Τρία λεπτά. Θα προλάβω.
Κυρίες και κύριοι συνάδελφοι, έχω επιφυλαχτεί να μιλήσω συνολικά για την πρόταση αναθεώρησης της Πλειοψηφίας προς το τέλος της συζήτησης τη Δευτέρα, αφού ακούσω όλους τους ομιλητές και της Συμπολίτευσης και της Αντιπολίτευσης. 
Ωστόσο, τώρα, σήμερα, στο κλείσιμο της δεύτερης μέρας της συζήτησης, δεν μπορώ να αντισταθώ στον πειρασμό και να μην κάνω ένα σχόλιο με βάση αυτά που ακούσαμε από τους εκπροσώπους της Αντιπολίτευσης. Τώρα ήταν και ο Κοινοβουλευτικός Εκπρόσωπος της Ελληνικής Λύσης. Μας κατηγορεί η Αντιπολίτευση ότι η πρότασή μας είναι προσχηματική, ότι δεν έγινε γιατί θέλουμε να αλλάξουμε πραγματικά το Σύνταγμα, αλλά να κερδίσουμε πολιτικούς πόντους στην αντιπαράθεσή μας. Εάν αυτός είναι ο στόχος, νομίζω έχει επιτευχθεί. Διότι αν κάτι βγήκε από τη διήμερη μέχρι τώρα συζήτηση στην Ολομέλεια, είναι πραγματικά η ένδεια των επιχειρημάτων της Αντιπολίτευσης, η αδυναμία της να έχει συγκεκριμένο λόγο επί της Συνταγματικής Αναθεώρησης, η απεραντολογία, θα σας έλεγα ακόμα και η υποκρισία, διότι πάρα πολλοί στην Αντιπολίτευση υποκρίνονται πράγματα που δεν είναι. Είναι πράγματι ένας τραγέλαφος που δεν τιμά τον κοινοβουλευτισμό.
Ξεκινάω από τη θέση του Κομμουνιστικού Κόμματος, τη βασική κριτική ότι είχαμε μια fast track διαδικασία. Αναρωτιέμαι αν το ΚΚΕ, το οποίο έχει δηλώσει εκ των προτέρων ότι δεν θα συμμετάσχει, ότι δεν θα καταθέσει προτάσεις, καταγγέλλει το αστικό κατεστημένο για άλλη μια αναθεώρηση του αστικού Συντάγματος, της αστικής δημοκρατίας των πλουτοκρατών, τι θα έκανε τον επιπλέον χρόνο από τη στιγμή που δεν συμμετέχει. Νομίζω είναι τελείως έωλη αυτή η κριτική που μας κάνει, ιδίως μιας και δεν συμμετέχει. 
Η Ζωή Κωνσταντοπούλου και οι εκπρόσωποι της Πλεύσης Ελευθερίας ήρθαν εδώ σήμερα με αφορμή και την επέτειο αποκατάστασης της Δημοκρατίας να εμφανιστούν ψευδεπίγραφα, επιτρέψτε μου να πω, για μία ακόμα φορά ως πασιονάρια, η ίδια, της Δημοκρατίας. Το έχω πει κι άλλη φορά και θέλω να είμαι απολύτως ξεκάθαρος. Κόμμα και πολιτικός, το οποίο δεν καταδικάζει τη βία, την τρομοκρατία, χωρίς αστερίσκους, χωρίς προϋποθέσεις, δεν μπορεί να ανήκει στο δημοκρατικό τόξο. Είχαμε το ανήκουστο, πρόσφατα, την κ. Κωνσταντοπούλου να θεωρεί τη Θεσσαλονίκη προβοκάτσια και την Marfin σίγουρη προβοκάτσια. Αυτό και μόνο την τοποθετεί έξω από το δημοκρατικό τόξο, πέραν της αντικοινοβουλευτικής συμπεριφοράς της και τη φασίζουσα πραγματικά ρητορική, την οποία χρησιμοποιεί κατ’ επανάληψη και εδώ και στις Επιτροπές. 
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)
Είχαμε τον Κυριάκο Βελόπουλο, ο οποίος υποτίθεται ότι είναι εθνικιστής και εθνικόφρων, να καταψηφίζει, να μας λέει ότι θα καταψηφίσει τα άρθρα και τις προτάσεις μας για τη σημαία και τη γλώσσα. 
Είχαμε πολλούς Ανεξάρτητους Βουλευτές, οι οποίοι συνταγματολόγησαν περί του Συνταγματικού Δικαστηρίου και της ανάγκης Συνταγματικού Δικαστηρίου. Δεν είμαι βέβαιος ότι κατανοούν τη συζήτηση ή γνωρίζουν τη διεθνή βιβλιογραφία γύρω από τον θεσμό του Συνταγματικού Δικαστηρίου. 
Σε κάθε περίπτωση, η Ελλάδα έχει υιοθετήσει το αμερικανικό μοντέλο. Άλλωστε, η Αμερική ήταν η πρώτη χώρα που εισήγαγε τον δικαστικό έλεγχο της συνταγματικότητας των νόμων. Και μέχρι τώρα αυτός ο διάχυτος παρεμπίπτων έλεγχος της συνταγματικότητας έχει λειτουργήσει, σύμφωνα τουλάχιστον με τους ειδικούς συνταγματολόγους και όχι τους τσαλαβουτούντες ανεξάρτητους… 
ΠΡΟΕΔΡΕΥΩΝ (Γεώργιος Γεωργαντάς): Το έκανα χωρίς τη θέλησή μου.
Η αλήθεια είναι ότι δεν έχετε δυνατότητα άλλης παρέμβασης. Έχετε τη δυνατότητα της ομιλίας σας και της δευτερολογίας σας, αν την επιλέξετε.
ΔΗΜΗΤΡΙΟΣ ΚΑΙΡΙΔΗΣ: Δεν μίλησα για το ΠΑΣΟΚ.
ΠΡΟΕΔΡΕΥΩΝ (Γεώργιος Γεωργαντάς): Αν απαντούσε κάποιος, μπορούσατε να κάνετε κι άλλη παρέμβαση, αλλά δεν παίρνουν τον λόγο για να μην κάνετε κι άλλη παρέμβαση. Καταλάβατε; 
Οπότε, ολοκληρώνουμε τη σημερινή συνεδρίαση με την ομιλία της Υπουργού Παιδείας, Θρησκευμάτων και Αθλητισμού της κ. Σοφίας Ζαχαράκη. 
ΑΘΑΝΑΣΙΟΣ ΠΑΦΙΛΗΣ: Κύριε Πρόεδρε, θα ήθελα να κάνω μια παρέμβαση.
ΠΡΟΕΔΡΕΥΩΝ (Γεώργιος Γεωργαντάς): Κύριε Παφίλη, τι ήθελα και το είπα; Το είπα όμως. Άρα, ο κ. Παφίλης δικαιούται παρέμβαση και μετά δικαιούστε κι εσείς αν θέλετε. 
Κύριε Παφίλη, έχετε τον λόγο για μια τρίλεπτη παρέμβαση.
ΑΘΑΝΑΣΙΟΣ ΠΑΦΙΛΗΣ: Πρώτα απ’ όλα να δώσω στον κ. Καιρίδη την έκθεση της Επιτροπής Αναθεώρησης του Συντάγματος, που δεν την έχει ανοίξει καν, για να δει αν έχουμε καταθέσει προτάσεις ή όχι. Για να μην λέει ανακρίβειες. Οι διαφορές μας είναι ριζικές και είναι φυσικό. Εσείς τι θέλετε τώρα; Θα τα πω και τη Δευτέρα. Γιατί κάνετε αυτή την αναθεώρηση του Συντάγματος; Για να θωρακίσετε αυτή τη βαρβαρότητα που ζει ολόκληρη η ανθρωπότητα και η Ελλάδα. 
Είναι μια βαρβαρότητα, που γεννάει τον Μασκ -αυτή είναι η δική σας κοινωνία-, μια βαρβαρότητα ενός συστήματος που έχει ιστορικά ξεπεραστεί, αρκεί να αποφασίσει ο κόσμος για να το αλλάξει.
Θα πω ένα μόνο παράδειγμα. Το 1921 κατοχυρώνεται το οκτάωρο παγκόσμια. Το 2025 θεσπίζεται το 13ωρο. Και μόνο αυτό δείχνει, όχι απλώς τη βαρβαρότητα του συστήματος, αλλά δείχνει ότι έχει ξεπεραστεί ιστορικά, ότι μπαίνει εμπόδιο πλέον στην εξέλιξη της ανθρωπότητας. 
Αυτά λέμε εμείς και αυτά αποδεικνύονται από τις ίδιες τις εξελίξεις. Επομένως, εάν θέλετε να κάνουμε συζήτηση, να την κάνουμε ευθέως. Να πείτε τις απόψεις σας, πως αυτό το σύστημα που υπηρετείτε είναι το καλύτερο και να πούμε και εμείς ότι είναι εκμεταλλευτικό, είναι βάρβαρο, ότι είναι βαμμένο στο αίμα κάθε ημέρα όλο και περισσότερο της ανθρωπότητας.
Τι στηρίζετε; Τι θέλετε να κάνετε με το Σύνταγμα; Όμως, δεν θα τα καταφέρετε, θα αρχίσει η αντίστροφη μέτρηση πολύ γρήγορα. Θέλετε λοιπόν να συνταγματοποιήσετε, παραδείγματος χάριν, στον οικονομικό τομέα τα «ματωμένα» πλεονάσματα. Αυτά απευθύνονται προς τους εργαζόμενους με τη μείωση των κοινωνικών κονδυλίων, η οποία υπάρχει. 
(Στο σημείο αυτό κτυπάει το προειδοποιητικό κουδούνι λήξεως του χρόνου ομιλίας του κυρίου Βουλευτή)
 Θέλετε, επίσης, να εξασφαλίσετε το χρήμα. Δίνετε τώρα 4,5 δισεκατομμύρια ευρώ για τον θόλο, που τελικά αποδείχθηκε ότι είναι τρύπιος από όλες τις εξελίξεις και μάλιστα όχι με σύγχρονα όπλα αλλά με άλλα. 
Θέλετε, λοιπόν, να διασφαλίσετε αυτά. Φέρνετε τέτοιες αντιδραστικές διατάξεις τώρα, οι οποίες γυρίζουν πίσω ακόμη και από αυτές τις κατακτήσεις που έγιναν στην αστική δημοκρατία. Είναι ένα αστικό Σύνταγμα, αυτό το έχουμε πει πάρα πολλές φορές. Τι σημαίνει αστικό Σύνταγμα; Σημαίνει ότι εκφράζει τα συμφέροντα της τάξης που έχει την εξουσία. Και αυτή η τάξη δεν είναι η εργατική τάξη, είναι η αστική τάξη. Εκφράζει αυτά τα συμφέροντα ακριβώς τώρα που δυσκολεύουν τα πράγματα γενικότερα, που περιμένετε και περιμένουν -το λένε και αστοί οικονομολόγοι και άλλοι επιστήμονες- καπιταλιστική κρίση. 
Δεύτερον, θυμίζει η κατάσταση παραμονές νέου παγκόσμιου πολέμου. Άρα σημαίνει πολεμική βιομηχανία και πολιτική υποταγμένη. Για τον λαό δεν έχετε και εκεί δίνετε δισεκατομμύρια. Αυτά πάτε να περάσετε μέσα στο Σύνταγμα. Επίσης, πάτε να περάσετε…
(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)
Πέρασαν τα τρία λεπτά. Δεν πειράζει, θα συνεχίσουμε και μετά. 
Πάτε να περάσετε και άλλες διατάξεις, ακριβώς για να θωρακίσετε αυτό που ζούμε σήμερα, αυτό που ζει η ανθρωπότητα και η Ελλάδα η ίδια. Δεν θα τα καταφέρετε, να το ξέρετε, γιατί υπάρχει αντικειμενική ανάγκη να ανατραπεί αυτό το σύστημα. 
Σας είπε κάτι καταπληκτικό -και με αυτό θα σταματήσω- χθες η Αφροδίτη Κτενά. Μάλλον είναι καλύτερα να το πω μετά…
ΔΗΜΗΤΡΙΟΣ ΚΑΙΡΙΔΗΣ: Κύριε Πρόεδρε, ζητώ τον λόγο.
ΠΡΟΕΔΡΕΥΩΝ (Γεώργιος Γεωργαντάς): Θέλετε να εξαντλήσουμε όλες τις παρεμβάσεις; 
Ο κ. Καιρίδης έχει τον λόγο για τη δική του τρίλεπτη παρέμβαση.
ΔΗΜΗΤΡΙΟΣ ΚΑΙΡΙΔΗΣ: Κύριε Πρόεδρε, ο συμπαθής κ. Παφίλης με παρεξήγησε. Εγώ δεν είπα ότι το ΚΚΕ δεν έχει θέσεις. Το πρόβλημα είναι ότι είναι ίδιες και αναλλοίωτες εδώ και δεκαετίες, ό,τι κι αν γίνει, όσο και αν αλλάξει ο κόσμος. Ο ίδιος επιμένει να υπερασπίζεται -δικαίωμά του, προφανώς- τη μεγαλύτερη ιστορική απάτη της ανθρωπότητας, που ήταν ο σοβιετικός κομμουνισμός -έτσι δεν είναι;- και τη μεγαλύτερη καταστροφή, υπό μία έννοια, για τους λαούς της Σοβιετικής Ένωσης και σήμερα τον δυστυχή κουβανικό λαό. Αυτά, όμως, είναι δικά του δικαιώματα. 
Είμαι βέβαιος ότι αυτές οι θέσεις είναι οι ίδιες, τις οποίες καταθέσατε και στην Αναθεώρηση του 2019 και στην Αναθεώρηση του 2008 και στην Αναθεώρηση του 2001. Αυτό, όμως, δεν σας κάνει συμμέτοχους στη διαδικασία. Το να καταγγέλλετε τη διαδικασία καταθέτοντας κάποιες προτάσεις και στη συνέχεια να λέτε «δεν συμμετέχω στη διαβούλευση ή στην όσμωση, η οποία είναι μέρος αυτής της κακής αστικής κοινοβουλευτικής δημοκρατίας», δεν σας κάνει απαραίτητα συμμέτοχους. 
Υπό αυτή την έννοια, δεν καταλαβαίνω γιατί χρειάζεστε περισσότερο χρόνο. Σε αυτό εγώ εστίασα την κριτική μου. Γιατί λέτε ότι ήταν fast track διαδικασία; Χρειαζόσασταν περισσότερο χρόνο γι’ αυτές τις θέσεις; Ποιος ήταν ο λόγος, για τον οποίο μας κατακρίνετε ότι αυτοί οι δυο μήνες -και έχουμε ακόμη έναν μήνα μέχρι τα τέλη Αυγούστου- δεν σας αρκούσαν;
[bookmark: _Hlk235806695]Όμως, μιας που έχω τον χρόνο, να ολοκληρώσω αυτό που έλεγα προηγουμένως. Καλά, για τον ΣΥΡΙΖΑ έχω μια δυσκολία τώρα για το ποιος είναι ΣΥΡΙΖΑ, ποιος απέμεινε από τον ΣΥΡΙΖΑ και όλα τα κομμάτια του. Θα πω μόνο τούτο, ότι έχουμε ένα νέο κόμμα, το οποίο εμφανίζεται δημοσκοπικά ως Αξιωματική Αντιπολίτευση, αυτό του Αλέξη Τσίπρα, το οποίο και αυτό εμφανίζεται ως αριστερό, κόμμα απολύτως ΙΧ, απολύτως αρχηγικό, που υποτιμά τους Βουλευτές και τον κοινοβουλευτισμό κατά συνέπεια και επιχειρεί να τους αντικαταστήσει με υπαλλήλους, προσωπικά υπόλογους στον ίδιο τον μέγα αρχηγό. 
(Στο σημείο αυτό κτυπάει το προειδοποιητικό κουδούνι λήξεως του χρόνου ομιλίας του κυρίου Βουλευτή)
 Εάν αυτό τώρα συνάδει με τις πολιτικές παραδόσεις περί συλλογικότητας και συλλογικής οργάνωσης, στις οποίες ομνύει η Αριστερά, είναι και αυτό μέρος των παραδοξοτήτων του καιρού μας.
Κλείνω με το πιο σημαντικό, γιατί όλα αυτά είναι δευτερεύοντα τώρα, και η Ζωή Κωνσταντοπούλου και ο Κυριάκος Βελόπουλος και οι ανεξάρτητοι και -επιτρέψτε μου να πω- τα απομεινάρια του ΣΥΡΙΖΑ. Το ζήτημα, όμως, της Αξιωματικής Αντιπολίτευσης είναι και σοβαρό και καίριο. Και όπως ακούστηκε και από τον κ. Γεραπετρίτη και από τον κύριο Πρωθυπουργό, είναι κρίσιμο για την επιτυχία αυτού του αναθεωρητικού εγχειρήματος. 
Εδώ είμαστε τώρα αντιμέτωποι με μια μεγάλη αποτυχία, την αδυναμία μας ακόμα και στα άρθρα, στα οποία συμφωνούμε, να εξασφαλίσουμε τους 180, που θα εξασφαλίσουν την Αναθεώρηση στη δεύτερη φάση, στην Αναθεωρητική Βουλή μετά τις εκλογές. Και γι’ αυτό δεν μπορεί παρά να έχετε την ευθύνη και θα σας έλεγα, την αποκλειστική ευθύνη, όπως έχει εξηγηθεί και ξαναεξηγηθεί. 
Δεν είναι σοβαρό, δεν συνάδει με την παράδοση του ΠΑΣΟΚ ως κόμματος κυβερνητικής ευθύνης έστω και ως ανάμνησης -γλυκιάς και νοσταλγικής ανάμνησης-, η κατάθεση προτάσεων, τις οποίες στη συνέχεια δεν ψηφίζετε. Πηγαίνετε ενάντια σε μια παράδοση, όπως σας εξηγήσαμε, διότι η Νέα Δημοκρατία το 1998 είχε υπερψηφίσει τις προτάσεις της πλειοψηφίας τότε του Κώστα Σημίτη, εσείς είχατε υπερψηφίσει το 2006 τις δικές μας προτάσεις για την Αναθεώρηση του 2008, επί Καραμανλή. Εμείς είχαμε υπερψηφίσει τις προτάσεις του ΣΥΡΙΖΑ, κάποιες από αυτές που πήγαν για Αναθεώρηση το 2018 και ολοκληρώθηκε η Αναθεώρηση το 2019. Είσαστε οι πρώτοι που σπάτε μια παράδοση. Υπό μία έννοια, επιστρέφετε στο αμαρτωλό παρελθόν. Στην πρώτη...
ΔΗΜΗΤΡΙΟΣ ΜΑΝΤΖΟΣ: Κύριε Πρόεδρε, ζητώ τον λόγο.
ΠΡΟΕΔΡΕΥΩΝ (Γεώργιος Γεωργαντάς): Επιτρέψτε μου να πω προς τους αγαπητούς Κοινοβουλευτικούς Εκπροσώπους το εξής: Μου ζητούν όλοι τον λόγο για μία παρέμβαση. Βεβαίως και έχετε το δικαίωμα. Οφείλω, όμως, να θυμίσω το εξής, ότι το σύνολο των παρεμβάσεων είναι για το σύνολο της συζήτησης. Άρα οι παρεμβάσεις που κάνετε σήμερα μπορεί να σας είναι χρήσιμες για τη Δευτέρα. Εσείς αξιολογείτε πότε θέλετε να κάνετε χρήση. Οι παρεμβάσεις είναι, λοιπόν, για το σύνολο της συζήτησης.
ΔΗΜΗΤΡΙΟΣ ΜΑΝΤΖΟΣ: Κύριε Πρόεδρε, υπάρχει και το δικαίωμα της δευτερολογίας.
ΠΡΟΕΔΡΕΥΩΝ (Γεώργιος Γεωργαντάς): Βεβαίως, και αυτό υπάρχει.
Θα δώσω τώρα τον λόγο στον κ. Παφίλη, που μου έχει ζητήσει, μετά στον κ. Μάντζο και μετά στον κ. Μπούμπα.
Κύριε Παφίλη, έχετε τον λόγο για τη δεύτερη παρέμβασή σας.
ΑΘΑΝΑΣΙΟΣ ΠΑΦΙΛΗΣ: Θα ξεκινήσω από το βασικό, κύριε Καιρίδη. Τα ίδια λέμε εμείς, αλλά και εσείς λέτε τα ίδια εδώ δυο αιώνες! Εμείς λέμε κοινωνική ιδιοκτησία στα μέσα παραγωγής. Εμείς λέμε αυτοί που παράγουν τον πλούτο να τον καρπώνονται κιόλας. Εσείς λέτε ατομική ιδιοκτησία στα μέσα παραγωγής και δισεκατομμυριούχοι από τη μία πλευρά και να πεθαίνουν από την πείνα, από την άλλη. Αυτές είναι οι διαφορές μας, για να το πω απλά και να καταλαβαίνει ο κόσμος που μας ακούει. 
Δεύτερο σημείο. Επειδή είπατε για τη Σοβιετική Ένωση, τη δεκαετία του ’50 στη Σοβιετική Ένωση υπήρχε πενθήμερο και επτάωρο. Το ξέρετε αυτό; 
Να μιλήσουμε για την υγεία; Να μιλήσουμε για την παιδεία; 
ΔΗΜΗΤΡΙΟΣ ΚΑΙΡΙΔΗΣ: Και γκουλάγκ υπήρχαν.
ΑΘΑΝΑΣΙΟΣ ΠΑΦΙΛΗΣ: Γκουλάγκ έχετε εσείς πολύ περισσότερα. Έχει σφαχτεί κόσμος, έχει δολοφονηθεί από το δικό σας το σύστημα σε ολόκληρη την ανθρωπότητα. Είναι τα εκατομμύρια των νεκρών, των τραυματισμένων. Είκοσι χιλιάδες παιδιά σκότωσε το σύστημά σας, Παλαιστίνιους και μιλάτε κιόλας; Εδώ βομβάρδισαν το σχολείο με τις μαθήτριες! Στη Γιουγκοσλαβία βομβάρδισαν τα πάντα! Τέτοια βαρβαρότητα! Αυτό είναι το σύστημά σας, αυτούς βγάζει. 
Επομένως, όταν λέτε, είχε κατακτήσεις τέτοιες, θα σας φέρω, εάν θέλετε και σας ενδιαφέρει -γιατί είστε και καθηγητής πανεπιστημίου, εάν δεν κάνω λάθος-, εκθέσεις του ΟΗΕ για τις κατακτήσεις της Σοβιετικής Ένωσης, που δεν τις έγραψαν κομμουνιστές. 

ΔΗΜΗΤΡΙΟΣ ΚΑΙΡΙΔΗΣ: Τα διαβάζετε ακόμα αυτά;
ΑΘΑΝΑΣΙΟΣ ΠΑΦΙΛΗΣ: Όποιος δεν διαβάζει την Ιστορία, ξέρετε τι παθαίνει. 
ΔΗΜΗΤΡΙΟΣ ΚΑΙΡΙΔΗΣ: Κάνετε σεμινάρια;
ΑΘΑΝΑΣΙΟΣ ΠΑΦΙΛΗΣ: Δεν τη γλιτώνετε τώρα. Μη φοβάστε, λάθη δεν ξανακάνουμε. Αφού μου τα λέτε έτσι και με προκαλείτε, δεν ξανακάνουμε λάθη.  Λάθη έγιναν, παραβιάστηκαν πράγματα, υπήρχε πόλεμος από όλο το ιμπεριαλιστικό στρατόπεδο, αλλά έδωσε πράγματα που ο καπιταλισμός δεν μπορεί να τα δώσει. Και μιλάμε για εβδομήντα χρόνια πριν.
 Τρίτο θέμα: Σας πιάνω πάλι αδιάβαστο. Εμείς όταν θέσαμε το θέμα ότι είναι fast track η διαδικασία, δεν το θέσαμε για εμάς, ότι δεν προλαβαίνουμε. 
ΔΗΜΗΤΡΙΟΣ ΚΑΙΡΙΔΗΣ: Αλλά;
ΑΘΑΝΑΣΙΟΣ ΠΑΦΙΛΗΣ: Θα με αφήσετε να σας το πω; Να παρακολουθείτε και λίγο τη συζήτηση. Όχι να κρατάτε μόνο αυτά που έχετε στο κεφάλι σας ή αυτά που σας λέει ο κ. Στυλιανίδης. 
Εμείς είπαμε λοιπόν, ότι δεν δίνεται η δυνατότητα και λόγω εποχής, αλλά κυρίως λόγω χρόνου, ο κόσμος  να πάρει χαμπάρι τι γίνεται με αυτό το Σύνταγμα. Γιατί ζούμε μέσα στον κόσμο, δεν ζούμε στα σαλόνια, ούτε στις μεγάλες εταιρείες κ.λπ.. Διότι, ο κόσμος σου λέει «Σύνταγμα, εντάξει, είναι για κάποιους ειδικούς». Πρέπει να αντιληφθεί ότι είναι για τη ζωή του.
Δεύτερον, το φέρνετε καλοκαίρι, ντάλα καλοκαίρι. Αυτό είναι που κάνετε μόνιμα όλα τα κόμματα και ο ΣΥΡΙΖΑ ακόμα. Μας δούλευε και ψιλό γαζί ο κ. Γαβρόγλου, που τον έχουν πρώτη μούρη τώρα και μας είχε φέρει το Πάσχα τις ανατροπές τις μεγάλες στην παιδεία, που ήταν κλειστά τα πανεπιστήμια και τα γυμνάσια και όλα. 
Τον Αύγουστο έφερε η κ. Κεραμέως; Δεν θυμάμαι τώρα. Είναι τόσα πολλά, που τα φέρνετε εντελώς «τυχαία» ή Χριστούγεννα ή Πάσχα  ή καλοκαίρι. Πάντα! Εσείς τώρα το παραξηλώσατε. Φέρνετε τέτοιες μεγάλες αλλαγές, όπως τη μονιμότητα των δημοσίων υπαλλήλων και το άρθρο 16. Είναι πάρα πολλά που αφορούν τον κόσμο. Τα φέρνετε γρήγορα για να ξεμπερδέψετε. Δεν θα γλιτώσετε, θα γίνουν κινητοποιήσεις μεγάλες. Πάντως, αυτός ήταν ο κύριος λόγος, ο βασικός λόγος που εμείς ήμασταν αντίθετοι με τη fast track διαδικασία.
Τέλος, να σας πω κάτι ακόμα. Προλαβαίνω;
ΠΡΟΕΔΡΕΥΩΝ (Γεώργιος Γεωργαντάς): Έχεις μια τρίτη παρέμβαση, αλλά δεν θα στη δώσω την τρίτη. 
ΑΘΑΝΑΣΙΟΣ ΠΑΦΙΛΗΣ: Δεν θα ξαναμιλήσουμε;
ΠΡΟΕΔΡΕΥΩΝ (Γεώργιος Γεωργαντάς): Σε προστατεύω για να σου αφήσω μια παρέμβαση για τη Δευτέρα;
ΑΘΑΝΑΣΙΟΣ ΠΑΦΙΛΗΣ: Έχω την κανονική μου ομιλία τη Δευτέρα. 
ΠΡΟΕΔΡΕΥΩΝ (Γεώργιος Γεωργαντάς): Σωστό κι αυτό. Ολοκληρώσατε, κύριε Παφίλη. Ευχαριστώ. Δεν καταγράφεται πια. 
Ο κ. Μάντζος έχει ζητήσει τον λόγο και θα δούμε μετά. Ο κ. Μάντζος έχει ζητήσει τον λόγο για να κάνει τη δεύτερη παρέμβασή του. Εγώ υπενθυμίζω τις παρεμβάσεις.
Παρακαλώ, κύριε Μάντζο, έχετε τον λόγο. 
ΔΗΜΗΤΡΙΟΣ ΜΑΝΤΖΟΣ: Κύριε Πρόεδρε είναι η δεύτερη από τις τρεις και εκκρεμεί η δευτερολογία μου. Σας ευχαριστώ, κύριε Πρόεδρε.
Δεν θα έκανα χρήση της δεύτερης παρέμβασής μου αν ο κύριος  Κοινοβουλευτικός Εκπρόσωπος της Νέας Δημοκρατίας, δεν επέλεγε να το κάνει αυτό στο τέλος αυτής της δεύτερης ημέρας, αποπειρώμενος -απ’ ό,τι καταλαβαίνω- να συμπληρώσει τον κύριο Πρωθυπουργό, ο οποίος εμφανίστηκε πολύ κατώτερος των περιστάσεων για μια διαδικασία Συνταγματικής Αναθεώρησης και μάλιστα την ημέρα Αποκατάστασης της Δημοκρατίας, πενήντα δύο χρόνια μετά τη Μεταπολίτευση. 
Και λυπάμαι, κύριε Καιρίδη, είστε και εσείς στο ίδιο ακριβώς ύφος και στο ίδιο ακριβώς ύψος, εντελώς ακατάλληλο της περίστασης. Γιατί; Γιατί και εσείς, όπως και ο κύριος Πρωθυπουργός, προσπαθήσατε απλώς να μηδενίσετε την Αντιπολίτευση και μάλιστα την Αξιωματική Αντιπολίτευση. Ο κύριος Πρωθυπουργός χρειάστηκε δέκα λεπτά για να μπει στην ουσία της υπόθεσης, στην ουσία της εισήγησής του και του κόμματός σας για την Αναθεώρηση του Συντάγματος. 
Στα πρώτα δέκα λεπτά έσπευσε να μας πει ότι εμείς δεν κάναμε τη δουλειά μας καθόλου και ότι δεν σεβαστήκαμε τη Συνταγματική Αναθεώρηση. Ποιοι; Και εγώ, όπως και ο κ. Παφίλης το ίδιο θα έκανα. Θα σας ενεχείριζα και εγώ την έκθεση για το Σύνταγμα, για να δείτε ποιοι είναι οι μόνοι οι οποίοι έκαναν διατυπώσεις συγκεκριμένες, με τελεία, κόμμα, παράγραφο, εδάφιο, παράγραφο, δηλαδή ακριβώς νομοτεχνική δουλειά. Ποιοι είναι οι μόνοι που έκαναν διατυπώσεις; Ρωτήστε τον κ. Στυλιανίδη, ποιοι είναι οι μόνοι που έκαναν διατυπώσεις συγκεκριμένες.
Κάναμε διατάξεις για την τεχνητή νοημοσύνη. Εμείς, που μας έλεγε ο κύριος Πρωθυπουργός ότι δεν άκουσε κανέναν άλλον. Το ΚΚΕ μιλάει χρόνια για τεχνητή νοημοσύνη, για να είμαστε δίκαιοι. Είπε επίσης ότι θέλει να τα κάνει όλα μόνος του. Το είπε ότι στην επόμενη Βουλή -του διέφυγε- θα τα κάνει όλα μόνος του. 
Ο κύριος Πρωθυπουργός επιτέθηκε στην Αξιωματική Αντιπολίτευση και στο ΠΑΣΟΚ λέγοντας ότι παραβίασε την εντολή του λαού επειδή έγινε Αξιωματική Αντιπολίτευση. Αυτό είναι πολύ βαρύ. Επίσης, ο κύριος Πρωθυπουργός σε αυτήν την κορυφαία πολιτειακή συζήτησή μας είπε ότι παραβιάζουμε το πνεύμα και το γράμμα του Συντάγματος με τις προτάσεις μας και τη συμπεριφορά μας. Ποιοι; Αυτοί που κάναμε προτάσεις τεκμηριωμένες και εξειδικευμένες, αυτοί που δουλέψαμε για τη συναίνεση στην επόμενη Βουλή. 
Αντιλαμβάνεται ο κύριος Πρωθυπουργός και εσείς τι είπε από του Βήματος της Βουλής;  Ότι παραβήκαμε την εντολή του λαού και ότι παραβιάσαμε το γράμμα και το πνεύμα του Συντάγματος; Και αν εν τέλει εμείς το κάναμε αυτό, σας καλώ τώρα που θα πάτε στο Προεδρικό Μέγαρο να πάτε να πείτε στον Πρόεδρο της Δημοκρατίας -γενικό εισηγητή το 2019- ότι η πρότασή του, η πρότασή σας για εκατόν πενήντα μία ψήφους στην πρώτη Βουλή και εκατόν ογδόντα στη δεύτερη, παραβιάζει το γράμμα και το πνεύμα του Συντάγματος. Και να πείτε του κ. Τασούλα ότι και αυτός δεν είναι σοβαρός. Αν δεν είμαστε σοβαροί εμείς το 2026, δεν ήταν και εκείνος σοβαρός και όλοι εσείς το 2019. 
Και κλείνω. Επειδή εδώ θα μιλήσει και θα κλείσει τη συνεδρίαση η Υπουργός Παιδείας. Ένα παράδειγμα των συναινέσεων είναι το άρθρο 16. Εγώ καλώ την κυρία Υπουργό Παιδείας τώρα που θα πάρει τον λόγο να δεσμευτεί ότι η αναθεώρηση του άρθρου 16 αφορά σε μη κρατικά, μη κερδοσκοπικά πανεπιστήμια. 
ΔΗΜΗΤΡΙΟΣ ΚΑΙΡΙΔΗΣ: Το είπαμε αυτό. 
ΔΗΜΗΤΡΙΟΣ ΜΑΝΤΖΟΣ: Όχι, κύριε Καιρίδη. 
ΔΗΜΗΤΡΙΟΣ ΚΑΙΡΙΔΗΣ: Το είπαμε και στην Επιτροπή. 
ΔΗΜΗΤΡΙΟΣ ΜΑΝΤΖΟΣ: Κανένας Υπουργός Παιδείας από τον κ. Πιερρακάκη έως τις μέρες μας δεν δεσμεύεται γι’ αυτό. Στην πρότασή σας τον Μάιο αναφέρετε τα μη κερδοσκοπικά και μετά τον Ιούνιο το αφαιρέσατε. Και τώρα μιλάτε για ιδιωτικά πανεπιστήμια. 
ΔΗΜΗΤΡΙΟΣ ΚΑΙΡΙΔΗΣ: Θα το ψηφίσετε;
ΔΗΜΗΤΡΙΟΣ ΜΑΝΤΖΟΣ: Η κυρία Υπουργός Παιδείας λοιπόν, θα μιλήσει τώρα και θα δεσμευτεί ότι στην επόμενη Βουλή, μετά τις εκλογές, αφού έχει αποτυπωθεί αυθεντικά η βούληση των πολιτών, θα φέρει αναθεώρηση -η επόμενη πλειοψηφία, αν είναι η Νέα Δημοκρατία, όποια κι αν είναι- για μη κερδοσκοπικά πανεπιστήμια. 
ΔΗΜΗΤΡΙΟΣ ΚΑΙΡΙΔΗΣ: Τις εκατόν ογδόντα τώρα…
ΔΗΜΗΤΡΙΟΣ ΜΑΝΤΖΟΣ: Και κάτι ακόμα: Είστε υποχρεωμένοι στο Υπουργείο Παιδείας να φέρετε επιτέλους, κυρία Υπουργέ, στη Βουλή, όπως έχουμε ζητήσει εδώ και πάρα πολύ καιρό, όλα τα δικαιολογητικά, παράβολα και εγγυητικές επιστολές που αποδεικνύουν αν υπάρχει οποιαδήποτε σχέση ανάμεσα στα ανωτατοποιημένα κολέγια και τα μητρικά πανεπιστήμια του εξωτερικού. Ειδάλλως, υπάρχει παραβίαση  του νόμου Πιερρακάκη και παραβίαση του πνεύματος και του γράμματος της απόφασης του Συμβουλίου της Επικρατείας. 
Σας ευχαριστώ. 
ΠΡΟΕΔΡΕΥΩΝ (Γεώργιος Γεωργαντάς): Ευχαριστούμε. 
Ο κ. Μπούμπας έχει τον λόγο για τη δική του παρέμβαση.
Παρακαλώ, κύριε Μπούμπα. 
ΚΩΝΣΤΑΝΤΙΝΟΣ ΜΠΟΥΜΠΑΣ: Κατ’ αρχάς, σας ευχαριστώ, κύριε Πρόεδρε. 
Θα αναφερθώ στον Κοινοβουλευτικό Εκπρόσωπο της Νέας Δημοκρατίας, τον κύριο Καιρίδη. Αποκάλεσε ότι είμαστε ένα κόμμα εθνικιστικό. Η λέξη «εθνικιστής» έχει διφυές νόημα κατ’ αρχάς. Δεν το δεχόμαστε ως σοβινιστικό.  Το δεχόμαστε ως συνυφασμένο με τον διαφωτισμό -μιας και είστε και καθηγητής- ότι είμαστε υπέρ των εθνών πρώτα απ’ όλα για τα δικά τους συμφέροντα. Δεν έχουμε ξενοφοβικές τάσεις ούτε εχθρικές συμπεριφορές προς άλλους λαούς. Απλώς, βάζουμε πρώτα την Ελλάδα, πρώτα τον Έλληνα, για να μπορέσει ο Έλληνας να επιβιώσει με αξιοπρέπεια. 
Σχετικά με το δεύτερο κομμάτι που λέτε για τη σημαία, να θυμίσω από την ιστορία τις τρεις Εθνοσυνελεύσεις: Η πρώτη ήταν το 1822 στην Επίδαυρο. Η δεύτερη ήταν ένα χρόνο μετά στο Άστρος Κυνουρίας. Και τέλος, στην Τροιζήνα, που έκλεισε το 1827, ήταν το καλύτερο Σύνταγμα πιλοτικά για να φύγουμε από τη φεουδαρχία στην αστυφιλία και να πάμε μετά το 1844 στην συνταγματική μοναρχία για να την περιορίσουμε. Ακούστε όμως, αυτό προέκυψε μέσα από Εθνοσυνέλευση. Ήταν το Σύνταγμα που αποτέλεσε τον πιλότο, πραγματικά αναίμακτα, που κατοχύρωνε ανθρώπινα δικαιώματα, που καταργούσε τα βασανιστήρια και τη δουλεία και έδινε ίσες ευκαιρίες σε όλους. 
Γιατί το λέμε αυτό, κύριε Καιρίδη; Για δύο λόγους το λέμε. Πρώτον, ζητάμε εκ βάθρων αυτή τη στιγμή να αλλάξει το Σύνταγμα. Κάνετε τρίπλες τεχνικά και λέτε για τη σημαία. Εμείς είμαστε και υπέρ της σημαίας και υπέρμαχοι της ελληνικής γλώσσας και του αρχαίου ελληνικού πνεύματος. Όμως, καταργήστε πρώτα το άρθρο 86 που μιλάει για πολιτικές ασυλίες και αφήστε τα τώρα αυτά για να ευαισθητοποιήσετε το πατριωτικό δεξιό ακροατήριο. Εμείς είμαστε υπέρ της σημαίας,  υπέρ των εθνικών συμβόλων, υπέρ της ελληνικής γλώσσας, αλλά καταργήστε πρώτα το άρθρο 86, ώστε να χαίρουν όλοι ισονομίας και ισοπολιτείας, να είναι ίσοι απέναντι στον νόμο και να πηγαίνουν οι Υπουργοί που είναι βουτηγμένοι στα σκάνδαλα, σε ατασθαλίες και διαφθορά απευθείας στο δικαστήριο και μετά το συζητάμε.  Μιλάμε για ριζική αλλαγή, όπως έγινε με την Εθνοσυνέλευση στο καλύτερο Σύνταγμα, αυτό του 1827. 
Ο Κοινοβουλευτικός Εκπρόσωπος, ο κ. Παφίλης, μου θύμισε αυτό το δεκατριάωρο, το οποίο είναι έγκλημα, είναι απάνθρωπο, δεν είναι απλά αντισυνταγματικό. Μου θύμισε το αίμα που χύθηκε στα καπνομάγαζα της Δράμας, από όπου κατάγεστε, κύριε Καιρίδη. Από εκεί ξεκίνησε επί Οθωμανικής Αυτοκρατορίας και μετά πήγε στα καπνομάγαζα της Θεσσαλονίκης. 
Ξέρετε πόσες ώρες δούλευαν τότε; Δώδεκα, ούτε καν δεκατρείς και το πήγαν στο οκτάωρο. Και έρχεστε σήμερα μέσω της κ. Κεραμέως να θεσπίσετε  αυτό το δεκατριάωρο και αυτό είναι ποιότητα ζωής; 

Τι θα πεις στη μάνα σήμερα; Πότε θα μπορέσει να δει τα παιδιά της; Κι αν θα κάνει παιδιά, κι έχουμε κι ένα δημογραφικό! Και μιλάμε για Σύνταγμα σήμερα; Λέμε ότι αυτό το Σύνταγμα προασπίζεται τα δίκαια των πολιτών; 
Και επειδή τα λέμε και πρέπει να τα πούμε στον λίγο χρόνο, σας προετοιμάζουμε και σας προειδοποιούμε ότι έρχεται νέο καρτέλ στο νερό. Δύο ισχυροί παίκτες θα είναι. Η ΕΥΔΑΠ παίρνει και απορροφά σαράντα τρεις παρόχους, επτά ΔΕΥΑ, οκτώ ΤΟΕΒ. Η ΕΥΑΘ απορροφά είκοσι πέντε παρόχους, οκτώ ΔΕΥΑ και έντεκα Τοπικούς Οργανισμούς Εγγείων Βελτιώσεων. 
Τώρα προσέξτε, έχουμε καρτέλ στην κινητή τηλεφωνία; Βεβαίως και έχουμε. Έχουμε καρτέλ στο ηλεκτρικό ρεύμα; Βεβαίως και έχουμε. Μια συγκεκριμένη κάστα ανθρώπων είναι, που διαμορφώνει τα τιμολόγια. Θα δημιουργήσουμε κάστα και στο νερό; Βεβαίως. Πάνε τα δημόσια αγαθά. Ποια είναι; Νερό, ρεύμα και επικοινωνίες. Γι’ αυτά που έρχονται προετοιμάζουμε και προειδοποιούμε. 
ΠΡΟΕΔΡΕΥΩΝ (Γεώργιος Γεωργαντάς): Η αλήθεια είναι και πρέπει να σημειωθεί ότι ο Κοινοβουλευτικός Εκπρόσωπος της πλειοψηφίας είναι πάντα σε δυσχερέστερη θέση με βάση τον Κανονισμό, γιατί έχει να απαντήσει σε όλους τους άλλους. Παρά ταύτα αυτή τη στιγμή με αυτόν τον Κανονισμό προχωράμε. Έχετε την τρίτη σας παρέμβαση, κύριε Καιρίδη, και μετά να κλείσουμε.
ΔΗΜΗΤΡΙΟΣ ΚΑΙΡΙΔΗΣ: Τελευταία, κύριε Πρόεδρε, δεν θα σας κουράσω άλλο ό,τι κι αν ακολουθήσει. 
Παρά τη μεγάλη δυσκολία που έχω να παρακολουθήσω τον λογικό ειρμό, τον όποιο λογικό ειρμό, κάποιων από τους προλαλήσαντες, επιτρέψτε μου να επιμείνω στο κύριο σχόλιό μου, ότι η συζήτηση για τη Συνταγματική Αναθεώρηση είναι αποκαλυπτική για την πολιτική ζωή του τόπου μας και γι’ αυτό χρήσιμη. 
Αποκαλυπτική, γιατί έχουμε πολιτικούς και κόμματα που άλλο είναι και άλλο παριστάνουν ότι είναι. Και νομίζω αυτό φάνηκε και από αυτή την από αυτόν τον διάλογο. Εγώ έχω πει κατ’ επανάληψη -και απευθύνομαι στον Κοινοβουλευτικό Εκπρόσωπο της Ελληνικής Λύσης- ότι δεν σας θεωρώ ούτε ελληνική ούτε λύση. Το έχω πει και το έχω ξαναπεί αυτό. 
Δεν θεωρώ ότι εξυπηρετείτε το εθνικό συμφέρον και ότι έχετε το εθνικό συμφέρον στο μυαλό σας. Ψηφουλάκια έχετε στο μυαλό σας και εξυπηρετήσεις αλλότριων συμφερόντων. Και αν θέλετε να επεκταθώ, μπορούμε να το κάνουμε σε άλλη συζήτηση. 
Φαίνονται δε οι αντινομίες και οι παραδοξότητες από το γεγονός ότι και αυτό ακόμα που λέτε για το άρθρο 86 δεν έρχεστε να το ψηφίσετε. Το άρθρο 86 για να αλλάξει πρέπει να γίνει αναωθωρητέο. Ελάτε λοιπόν να το ψηφίσουμε μαζί και στην επόμενη Βουλή να το αλλάξουμε. 
Καλά το ιστορικό τώρα του κ. Παφίλη είναι έτσι ένα γλυκό τραγούδι, για να ‘χαμε να λέγαμε. 
Θα επιμείνω, όμως, σε αυτό που είπε ο κ. Μάντζος ως Αξιωματική Αντιπολίτευση. Πρώτον, κάνετε μια λαθροχειρία, κύριε Μάντζο. Με όλο τον σεβασμό, κακώς απευθύνεστε στην Υπουργό Παιδείας. Η συζήτηση για τη Συνταγματική Αναθεώρηση είναι κοινοβουλευτική. Την πρωτοβουλία την έχει η κοινοβουλευτική πλειοψηφία. Εδώ είμαστε εμείς ως Βουλευτές. 
Είχαμε αυτόν τον διάλογο στην Επιτροπή και επιτρέψτε μου να σας πω ως εκπρόσωπος της πλειοψηφίας -έτσι δεν είναι; Φαντάζομαι δεν μου το αμφισβητείτε αυτό, ως κοινοβουλευτικό εκπρόσωπο- ότι εμείς είμαστε έτοιμοι τώρα, εδώ, να ψηφίσουμε μαζί την αναθεώρηση του άρθρου 16 στη βάση των μη κρατικών, μη κερδοσκοπικών. Είστε; Ή κοροϊδεύετε; 
Ελάτε λοιπόν αν το θέλετε πράγματι, σας το είπαμε και στην Επιτροπή, σας το είπε και ο κ. Στυλιανίδης, σας το είπε ο κ. Βορίδης, σας το είπα εγώ, που ήμασταν εκεί, για να μην κοροϊδεύουμε τον ελληνικό λαό, δεσμευτείτε ότι τώρα με 180 αλλάζουμε το άρθρο 16 στη βάση. 
Εμείς δεχόμαστε, κάνουμε υποχώρηση. Κάνουμε υποχώρηση στο πλαίσιο της συναίνεσης, της συνεννόησης. Κατανοούμε ότι η συνταγματική διαδικασία αναθεώρησης χρήζει συναινέσεων, χρήζει συμβιβασμών, χρήζει να ανταμωθούμε στη μέση του δρόμου. Εσείς δεν ξέρετε τι είστε και τι θέλετε. 
ΔΗΜΗΤΡΙΟΣ ΜΑΝΤΖΟΣ: Οι συναινέσεις είναι επί των διατυπώσεων. Το είπα και το 2019.
ΔΗΜΗΤΡΙΟΣ ΚΑΙΡΙΔΗΣ: Λοιπόν θέλετε το μη κερδοσκοπικό, μη κρατικό; Ελάτε να το ψηφίσουμε μαζί, και τώρα και στην επόμενη Βουλή, ει δυνατόν, για να μπορέσουμε να το κάνουμε. Άρα ποιον κοροϊδεύετε; 
Και γιατί απευθύνεστε στην Υπουργό, την ώρα που έχετε τον εκπρόσωπο της πλειοψηφίας, όλης της πλειοψηφίας, και των 155 Βουλευτών, ο οποίος δεσμεύεται και σας λέει «Ελάτε να το ψηφίσουμε μαζί». Μπορείτε; Δεσμεύεστε εσείς ως εκπρόσωπος της δικής σας Κοινοβουλευτικής Ομάδας; 
ΔΗΜΗΤΡΙΟΣ ΜΑΝΤΖΟΣ: Στην επόμενη Βουλή.
ΔΗΜΗΤΡΙΟΣ ΚΑΙΡΙΔΗΣ: Α, στην επόμενη Βουλή. Είναι το γνωστό αυτό. 
ΔΗΜΗΤΡΙΟΣ ΜΑΝΤΖΟΣ: Γιατί πρέπει οι συναινέσεις να είναι επί των διατυπώσεων.
ΔΗΜΗΤΡΙΟΣ ΚΑΙΡΙΔΗΣ: Όπως εργαλειοποιήσατε την πρώτη αναθεώρηση του 1985, προσχηματικά, για να ανατρέψετε τον Κωνσταντίνο Καραμανλή, μας φέρατε την τελευταία στιγμή τις υπεραρμοδιότητες, υποτίθεται, του Προέδρου της Δημοκρατίας και πήγατε -σας τα είπε το πρωί- με μία συζήτηση, ούτε καν δεύτερη συζήτηση, σε εκλογές, έτσι τώρα ξαναγυρνάτε στον κακό σας εαυτό. 
Ε, λοιπόν όλοι κρινόμαστε και γι’ αυτό είσαστε στα μονοψήφια φοβάμαι. 
ΑΘΑΝΑΣΙΟΣ ΠΑΦΙΛΗΣ: Κύριε Πρόεδρε, θα ήθελα κι εγώ παρέμβαση.
ΠΡΟΕΔΡΕΥΩΝ (Γεώργιος Γεωργαντάς): Εγώ οφείλω να σημειώσω το εξής, κύριε Παφίλη, με όλο τον σεβασμό επίσης. Τυπικά βεβαίως δικαιούστε την τρίτη σας παρέμβαση. Ο κοινοβουλευτικός εθιμικός κανόνας είναι ότι τελευταίος μιλάει ο Κοινοβουλευτικός Εκπρόσωπος της πλειοψηφίας, ο οποίος όμως αποχωρεί. Λοιπόν εγώ υποχρεούμαι να δώσω στον κ. Παφίλη την τρίτη του παρέμβαση αφού τη ζητάει. Εσείς θα κρίνετε και θα αξιολογήσετε. Λοιπόν, σας δίνω την τρίτη σας παρέμβαση, κύριε Παφίλη. 
ΑΘΑΝΑΣΙΟΣ ΠΑΦΙΛΗΣ: Δεν λέω τώρα, τα «να ‘χαμε να λέγαμε» κι αυτά τώρα,  εντάξει. Ας πάει να διαβάσει λίγο. Τουλάχιστον να διαβάζει και με τα δύο μάτια, όχι μόνο με το δεξί, τα βιβλία που θα διαβάζει ο κ. Καιρίδης. 
Αλλά θέλω να πω το εξής. Παράδειγμα, μια και τώρα μας προκάλεσε, αλλά θα το πω. Παράδειγμα λέμε, πρώτον, κατάργηση της παραγράφου 1 του άρθρου 27Σ, που επιτρέπει τη μεταβολή στα όρια του ελληνικού κράτους. 
Συμφωνείτε; Για να ακούσω. Συμφωνεί η Νέα Δημοκρατία; Συμφωνεί το ΠΑΣΟΚ; Οι άλλοι δεν είναι. Άμα συμφωνεί, ορίστε, να το καταργήσουμε. Πέστε, το δεχόμαστε; Σε τι δεν συμφωνείτε; 
Εμείς δεν έχουμε αυταπάτη ότι θα συμφωνήσετε με αυτό, αλλά το φέρνουμε εδώ και θα αναμετρηθεί ο καθένας, τι άποψη έχει. 
Να πάμε παρακάτω: Απαγόρευση διέλευσης από τη χώρα μας και της στάθμισης αυτήν ξένων στρατιωτικών δυνάμεων. Απαγόρευση παραχώρησης βάσεων και άλλων διευκολύνσεων. 
Τα πρόσφατα γεγονότα με τον πόλεμο Ηνωμένων Πολιτειών, την επίθεση στο Ιράν, σας βάζουν και μπροστά σε καινούργια πράγματα. Και αυτά έχουν δηλώσει και το Ιράν και η Ρωσία ότι σε περίπτωση γενικευμένης θα χτυπήσουν όλες τις αμερικανικές βάσεις. Αυτό το κάνουν, αλλά είναι η Σούδα και είδατε τι έγινε και στην Κύπρο; 
Συμφωνείτε; Που την έχετε κάνει την Ελλάδα, τι να πω; Δεκατρείς βάσεις αμερικανικές σε 133 χιλιάδες τετραγωνικά χιλιόμετρα; Τι είναι; Και λέτε ότι είναι και ειρήνης και ασφάλειας, ασφαλής χώρα; Τι ασφαλής; Άμα γίνει κανένα γενικό μπουρλότο, θα δείτε τι θα γίνει, θα σκοτώνεται ο κόσμος. Και για ποια συμφέροντα; Άλλα. 
Παραδείγματος χάριν, λέμε: εξασφάλιση του απορρήτου της προσωπικής ζωής από τη συλλογή και επεξεργασία προσωπικών πληροφοριών και πλήρης απαγόρευση της συλλογής και επεξεργασίας στοιχείων που αφορούν τη συνδικαλιστική και πολιτική δράση. Απαγόρευση της εμπορίας διακίνησης και χρήσης λογισμικού προγράμματος που επιτρέπει την παρακολούθηση των επικοινωνιών. Άρθρο 9, 9Α του Συντάγματος. 
Το δέχεστε; Εάν το ψηφίζετε, να μας πείτε ότι συμφωνείτε. Έστω τυπικά -και το λέω γενικά- για να μην μας κάνετε εδώ τώρα τον καμπόσο και δεν είμαστε και βλάκες, ούτε τα έχετε διαβάσει οι περισσότεροι. Οι περισσότεροι, η συντριπτική πλειοψηφία, ούτε έχει ρίξει ματιά να δει τι λέει αυτό το ΚΚΕ τελοσπάντων, που μας λέει ο Καιρίδης διάφορους χαρακτηρισμούς. 
Θέλω να πω ότι έχουμε μια ριζικά διαφορετική ιδεολογία και αντίληψη. Η ζωή σάς απορρίπτει και οι εξελίξεις. Λυσσάξατε για τη Σοβιετική Ένωση και το σοσιαλιστικό στρατόπεδο. Τι κόσμος προέκυψε; Καλύτερος; Που λέγατε όλοι «Μπαίνουμε στον κόσμο της ειρήνης και της ευημερίας»; Και με το που το είπατε πλακώνει η Γιουγκοσλαβία, Ιράκ και δεν συμμαζεύεται, παντού. Σε όλο τον κόσμο πόλεμοι και όλο αυτό που ζουν, που παίρνονται πίσω όλες οι κατακτήσεις.
Επομένως λοιπόν να σας πούμε πως ό,τι και να κάνετε η ανατροπή του καπιταλισμού είναι αναγκαία κοινωνικά και ιστορικά και δεν είναι επειδή εμείς το λέμε αυτό. Είναι γιατί δεν μπορεί πια να φέρει την πρόοδο. Το αντίθετο, την εμποδίζει. Η διαλεκτική είναι καλή πάντα, να σκέφτεσαι και να ξέρεις και την ιστορία.  κ. Καιρίδης πρέπει να τα φρεσκάρει, μιας και είναι και καθηγητής πανεπιστημίου. Τι έγινε, η βιομηχανική επανάσταση τι έφερε; Ένα πιο προοδευτικό σύστημα.
Έφερε τη νέα εποχή, που είναι η εποχή με την τεχνητή νοημοσύνη, να το ξέρετε. Θα σφραγίσει τον σοσιαλισμό, που θα είναι αυτό το σύστημα που θα πάει μπροστά την ανθρωπότητα.
Θυμηθείτε το και γράψτε το! Γιατί όσα φέρνει η ώρα, δεν τα φέρνει ο χρόνος!
Ευχαριστώ.
ΠΡΟΕΔΡΕΥΩΝ (Γεώργιος Γεωργαντάς): Ευχαριστούμε, κύριε Παφίλη.
Εγώ οφείλω να πω ότι μετά από αυτή την πολύ ενδιαφέρουσα συζήτηση και ανταλλαγή θέσεων, απόψεων και επιχειρημάτων που έγινε, πρέπει να δώσουμε τώρα και να ζητήσω συγγνώμη στην κυρία Υπουργό, την κ. Ζαχαράκη, τον λόγο για να κλείσει η συνεδρίασή μας. 
Κυρία Υπουργέ, έχετε τον λόγο. 
ΑΘΑΝΑΣΙΟΣ ΠΑΦΙΛΗΣ: Και εγώ την ευχαριστώ, είμαστε και κοντοπατριώτες!
ΣΟΦΙΑ ΖΑΧΑΡΑΚΗ (Υπουργός Παιδείας, Θρησκευμάτων και Αθλητισμού): Ναι, είμαστε κοντοπατριώτες και υποχρέωσή μου κιόλας.
Καλησπέρα και ευχαριστώ πάρα πολύ για την πραγματικά εργώδη προσπάθεια που έγινε στην Επιτροπή και ευχαριστώ τον εισηγητή μας τον κ.  Στυλιανίδη και όλα τα μέλη της Επιτροπής που κατέθεσαν τις απόψεις για να μπορούμε σήμερα να έχουμε την ευκαιρία να καταγράψουμε απόψεις, αντιδράσεις την ουσία των παραινέσεων ή εισηγήσεων από κάθε κόμμα και αν θέλετε και το ραντεβού με την ιστορία που δεν πρέπει και πάλι να χαθεί. 
Έχω την αίσθηση ότι ειδικά στο θέμα που σήμερα θα αναφερθώ, στο άρθρο 16, έχουμε μια μοναδική ευκαιρία που θα ήταν λάθος για τις γενιές τις τωρινές και τις επόμενες να τη χάσουν. Γιατί το ερώτημα είναι  -και είναι νομίζω πάρα πολύ αγωνιώδες και ειλικρινές όχι μόνο από ένα κόμμα, θεωρώ ότι αυτό ξεπερνά τις κομματικές διαιρέσεις- το εξής: Πόσους ακόμη νέους ανθρώπους είμαστε διατεθειμένοι να βλέπουμε να φεύγουν από την Ελλάδα για να βρουν τις σπουδές που επιθυμούν; Και πόσες ακόμα οικογένειες -και το ξέρετε ότι αυτές είναι πολλές- θα αναλαμβάνουν ένα μεγάλο οικονομικό βάρος για σπουδές στο εξωτερικό, ενώ αντίστοιχες πρωτοβουλίες και δυνατότητες θα μπορούσαν να υπάρχουν εδώ με κανόνες, με έλεγχο και ακαδημαϊκές εγγυήσεις; Και πόσους ακόμα Έλληνες και Ελληνίδες καθηγήτριες και καθηγητές, ερευνήτριες και ερευνητές θα βλέπουμε να διακρίνονται σε πανεπιστήμια του κόσμου -και χαιρόμαστε ιδιαίτερα και είμαστε περήφανες και περήφανοι γι’ αυτούς- χωρίς να δημιουργούμε περισσότερους δρόμους για να επιστρέψουν;
Η δική μας, λοιπόν, απάντηση είναι σαφής. Δεν θέλουμε μια Ελλάδα που να εξάγει μόνο ή κατά μεγάλη πλειοψηφία φοιτήτριες και φοιτητές και να φυλλοροεί. Θέλουμε μια Ελλάδα που δημιουργεί ευκαιρίες, επιλογές, προσελκύει τη γνώση και φέρνει ανθρώπους πίσω. Και αναφέρομαι και στον Υφυπουργό μου και τον ευχαριστώ για την πολύ σημαντική συνεργασία που έχουμε. Σήμερα ένας νέος και μία νέα μπορεί να φύγει από την Ελλάδα, να σπουδάσει σε ένα μη κρατικό πανεπιστήμιο του εξωτερικού και να επιστρέψει με έναν τίτλο που η χώρα μας ήδη τον αναγνωρίζει.
Εδώ και λίγα χρόνια -το ξέρετε καλά- λειτουργούν στην Ελλάδα εκπαιδευτικοί φορείς που συνεργάζονται με πανεπιστήμια του εξωτερικού και οι τίτλοι που απονέμονται τα τελευταία χρόνια, παράγουν επαγγελματικά δικαιώματα βάσει του Ευρωπαϊκού Δικαίου. Μάλιστα στο Υπουργείο έχουμε τους καλούς συναδέλφους, στο αντίστοιχο Τμήμα που ήμουν και εγώ υπάλληλος, το παλιό ΣΑΕΠ και τωρινό ΑΤΕΕΝ, που κάνει αυτήν ακριβώς τη δουλειά με πολλούς φακέλους που πρέπει οι άνθρωποι εβδομαδιαία να χειρίζονται. 
Εδώ, όμως, έχουμε μια μεγάλη διαφορά. Από το 2024 η χώρα μας διαθέτει ένα θεσμικό πλαίσιο στέρεο για την εγκατάσταση και λειτουργία μη κρατικών παραρτημάτων αλλοδαπών πανεπιστημίων με τη μορφή νομικών προσώπων πανεπιστημιακής εκπαίδευσης, το οποίο μάλιστα κρίθηκε συμβατό με το Σύνταγμα και το Ενωσιακό Δίκαιο. 
Η απόφαση αυτή, όμως, τι κάνει; Αναδεικνύει με σαφήνεια το επόμενο θεσμικό βήμα. Αυτό που εξακολουθεί να λείπει είναι μια ρητή, γενική και διαχρονική συνταγματική βάση η οποία θα επιτρέπει στην ελληνική πολιτεία να οργανώνει συνολικά τη μη κρατική ανώτατη εκπαίδευση. Ναι, με ενιαίους κανόνες, με αυστηρή πιστοποίηση, με ακαδημαϊκή αυτοδιοίκηση, με διαφάνεια, με δημόσια λογοδοσία και ουσιαστική προστασία φοιτητριών και φοιτητών.
Αυτή είναι μια αντίφαση που καλούμαστε να αντιμετωπίσουμε με την αναθεώρηση του άρθρου 16. Η προτείνουσα Βουλή -το ξέρουμε καλά- δεν αποφασίζει σήμερα το τελικό περιεχόμενο της αλλαγής. Αποφασίζει ποιες διατάξεις πρέπει να αναθεωρηθούν. Το τελικό περιεχόμενο θα καθοριστεί από την επόμενη Αναθεωρητική Βουλή.
Η ευθύνη μας, λοιπόν, είναι να δούμε πέρα από τη συγκυρία. Το είπε και ο Πρωθυπουργός Κυριάκος Μητσοτάκης ότι στόχος είναι το 2030, διακόσια χρόνια από την επίσημη συγκρότηση του ελληνικού κράτους, να έχουμε ως χώρα, ως Ελλάδα μας, ένα σύγχρονο καταστατικό χάρτη. 
Η πρότασή μας, λοιπόν, η πρόταση η οποία έχει υποστηριχθεί από την Επιτροπή για το άρθρο 16, περιλαμβάνει και δύο διατάξεις με ιδιαίτερο συμβολικό βάρος. Έγινε αρκετή αναφορά κατά την παρουσία σήμερα στη Βουλή για την προστασία της ελληνικής σημαίας ως συμβόλου της εθνικής ενότητας και της ιστορικής συνέχειας της χώρας, αλλά και τη μέριμνα της Πολιτείας για την προστασία, καλλιέργεια και διάδοση της ελληνικής γλώσσας ως ένας ζωντανός φορέας παιδείας, πολιτισμού και συλλογικής μνήμης. 
Το άρθρο 16, όμως, δεν αφορά μόνο όσα μας συνδέουν με την ιστορική και πολιτιστική μας συνέχεια. Αφορά και το πώς οργανώνουμε το μέλλον της ανώτατης εκπαίδευσης. Είναι ένα πράγματι καθυστερημένο βήμα. Γι’ αυτό πρέπει να γίνει και πολύ προσεκτικά, όχι ως ένα σύνθημα εναντίον του δημόσιου πανεπιστημίου ούτε καν ως μία υποχώρηση της ευθύνης της Πολιτείας, αλλά ως μια θεσμική επιλογή υπέρ της ποιότητας, της ελευθερίας των επιλογών και της δημόσιας λογοδοσίας. Με μία φράση, περισσότερες δυνατότητες, περισσότερες εγγυήσεις. 
Η εκπαίδευση είναι και θα παραμείνει ένα δημόσιο αγαθό. Ένα δημόσιο αγαθό, όμως, δεν σημαίνει ότι μπορεί να παρέχεται μόνο από κρατικούς φορείς. Σημαίνει όμως -και πολύ καθαρά και με διαύγεια- δημόσια ευθύνη, σαφείς κανόνες, αποτελεσματικό κρατικό έλεγχο και ισχυρές ακαδημαϊκές εγγυήσεις για κάθε πανεπιστήμιο, ανεξάρτητα από τη νομική του μορφή. 
Η συνταγματική απαγόρευση δεν εξαφάνισε τη μη κρατική ανώτατη εκπαίδευση. Την άφησε έξω από την Ελλάδα σε ένα θεσμικά ασαφές πεδίο στη χώρα. Η Αναθεώρηση, λοιπόν, έρχεται ακριβώς να αντικαταστήσει αυτή την ασάφεια με ακαδημαϊκά κριτήρια, διαφάνεια και ουσιαστική κρατική εποπτεία. 
Και θέλω να είμαι απολύτως σαφής. Δεν συζητούμε την κατάργηση του άρθρου 16. Το άρθρο 16 περιέχει θεμελιώδεις εγγυήσεις για την παιδεία, την ακαδημαϊκή ελευθερία και την αποστολή του δημόσιου πανεπιστημίου. Αυτές τις εγγυήσεις θέλουμε και πρέπει να τις προστατεύσουμε. Αναθεωρούμε τη συγκεκριμένη απαγόρευση που δεν επιτρέπει την ίδρυση μη κρατικών πανεπιστημίων ακόμα και όταν αυτά πληρούν πολύ υψηλές και αυστηρές ακαδημαϊκές προϋποθέσεις. 
Με αυτόν τον τρόπο αίρουμε τις ερμηνευτικές αμφισβητήσεις και εξασφαλίζουμε τη θεσμική καθαρότητα και την ασφάλεια δικαίου. Και αυτή η ασφάλεια δικαίου προστατεύει πρώτα από όλα τα παιδιά μας, αυτά τα οποία χθες έλαβαν τις βάσεις και τα συγχαίρουμε πραγματικά για την επιτυχία τους, τα παιδιά τα οποία θα αναζητήσουν από εδώ και πέρα ίσως την έξοδο στην επαγγελματική εκπαίδευση και κατάρτιση, θα δουν τις επιλογές που έχει η Ελλάδα μας. Αυτά τα παιδιά και τις οικογένειες προστατεύουμε. Πριν επιλέξουν, πρέπει να ξέρουν ποιος απονέμει τον τίτλο, με ποια ακαδημαϊκά κριτήρια αξιολογείται και ποιο πλαίσιο διέπει την ακαδημαϊκή και επαγγελματική αναγνώρισή του.
Η Αναθεώρηση, όμως, δεν πρέπει να περιοριστεί στην αφαίρεση της απαγόρευσης, πρέπει να κατοχυρώσει και τις εγγυήσεις της επόμενης μέρας: την ακαδημαϊκή ελευθερία, την ενότητα της έρευνας και της διδασκαλίας, τη διαφανή αξιολόγηση του επιστημονικού προσωπικού και την ουσιαστική ακαδημαϊκή εποπτεία. Προστατεύει, όμως, και κάθε αξιόπιστο πανεπιστημιακό ίδρυμα που επιλέγει να έχει παρουσία στην Ελλάδα.
Οι επενδύσεις -ακόμα και με αυτήν τη θεώρηση της οικονομικής επένδυσης πέραν της ακαδημαϊκής, ερευνητικής, πολύ ουσιαστικής και πρωτευούσης σημασίας επένδυση- θέλουν και αυτές καθαρούς κανόνες, θέλουν σταθερότητα και θέλουν λογοδοσία και όχι θεσμικές γκρίζες ζώνες. 
Δημιουργεί, όμως, και κάτι άλλο. Δημιουργεί αυτό το οποίο ανέφερα ακροθιγώς πριν, αυτούς τους δρόμους επιστροφής για τα παιδιά τα οποία έφυγαν κατά τη διάρκεια της κρίσης από εδώ -καθηγήτριες και καθηγητές, ερευνήτριες και ερευνητές όπως ανέφερα- αυτό που συνήθως το λέμε ως brain drain, τη διαρροή του πολύ υψηλού και υψηλά καταρτισμένου ακαδημαϊκού προσωπικού. Είναι όλοι αυτοί που θέλουν να γυρίσουν και να συνεχίσουν εδώ τη διεθνή πορεία. Είναι η ερευνήτρια που θέλει εδώ να δημιουργήσει την ομάδα της. Είναι οι άνθρωποι που εδώ απέκτησαν τη γνώση και την εμπειρία, πήγαν στο εξωτερικό και θα ήθελαν να έρθουν εδώ να την αφιερώσουν και να τη δώσουν στη χώρα τους. 
Η Αναθεώρηση δεν περιορίζεται στην αφαίρεση της απαγόρευσης. Είναι και κατοχύρωση ακριβώς όπως είπα.  
Η διεθνής εμπειρία μας έχει δείξει και κάτι άλλο πολύ σημαντικό, θεωρώ. Η διεύρυνση των επιλογών μπορεί να αυξήσει την πρόσβαση στην ανώτατη εκπαίδευση. Όμως, χωρίς ισχυρή πιστοποίηση μπορεί να οδηγήσει και σε άνιση ποιότητα, σε κοινωνικούς διαχωρισμούς και ευκαιριακή ανάπτυξη προγραμμάτων.
Εδώ έχουμε την Εθνική Αρχή Ανώτατης Εκπαίδευσης που έχει ακριβώς αυτή την αποστολή να αξιολογεί με ακαδημαϊκά και όχι πολιτικά και εμπορικά κριτήρια, να ελέγχει, να θέτει όρους, να απορρίπτει αιτήσεις οι οποίες δεν ανταποκρίνονται στις απαιτήσεις.
Κυρίες και κύριοι συνάδελφοι, ακούγεται πολλές φορές ότι πίσω από την Αναθεώρηση -το άκουσα- κρύβεται η πρόθεση να εγκαταλειφθεί το δημόσιο πανεπιστήμιο. Όμως, η πραγματικότητα δείχνει ακριβώς το αντίθετο και είμαι εδώ να καταθέσω κάποια στοιχεία για την αξιολόγησή τους. 
Στηρίζουμε το δημόσιο πανεπιστήμιο, ενισχύουμε και αυξάνουμε χρόνο με χρόνο τη δημόσια επιχορήγηση -και την τακτική και τις έκτακτες, ενισχύουμε τη διεθνοποίησή του, αυξάνουμε χρόνο με τον χρόνο τα μέλη ΔΕΠ, τα οποία διορίζονται, βελτιώνουμε την φοιτητική μέριμνα και όχι με διακηρύξεις, αλλά με πράξεις. 
Θέλω εδώ να αναγνωρίσω και το πολύ σημαντικό έργο που έγινε από τις προηγούμενες πολιτικές ηγεσίες του Υπουργείου Παιδείας, από τη Νίκη Κεραμέως, από τον Κυριάκο Πιερρακάκη. Με τον ν.5094 έγινε ένα σημαντικό αποφασιστικό θεσμικό βήμα. Τέθηκαν, όμως, σε κίνηση σημαντικές δράσεις χρηματοδότησης, διεθνοποίησης και εξωστρέφειας των ελληνικών πανεπιστημίων. 
Οι μεγάλες αλλαγές ξέρουμε καλά στην παιδεία ότι δεν ολοκληρώνονται με μία υπουργική θητεία. Και το ξέρω καλά και για τη δική μας παρούσα πολιτική ηγεσία μαζί με τον Νίκο. Απαιτούν συνέχεια, συνέπεια και συλλογική προσπάθεια.

Αυτό αποτυπώνεται με επενδύσεις από το Ταμείο Ανάκαμψης. Ξεπερνούν, ξέρετε, τα 327 εκατομμύρια αυτά τα οποία δόθηκαν και απορροφώνται για το κομμάτι των ερευνητικών ακαδημαϊκών υποδομών, την αριστεία, τη διεθνοποίηση των δημόσιων πανεπιστημίων. Και βέβαια, στο πλαίσιο του Τομεακού Προγράμματος Ανάπτυξης για τη νέα περίοδο έχουμε ήδη διαθέσει και εντάξει πάνω από 118,5 εκατομμύρια για αναβάθμιση υποδομών και συντήρηση. Γιατί είναι αλήθεια, τα κτίρια μας -μέσα από την πολυετή πλέον χρήση- είναι ταλαιπωρημένα και χρειάζονται αυτήν την απαραίτητη φρεσκάδα και την ασφάλεια πρώτα απ’ όλα για τους ανθρώπους που λειτουργούν εκεί και, βέβαια, καλύτερη καθημερινότητα για τη φοιτήτρια και τον φοιτητή, η φοιτητική ζωή. 
Θέλω να σας πω ότι μέσα από τις συμπράξεις δημοσίου και ιδιωτικού τομέα, από το ΠΔΕ και το ΕΠΑ, από το Κοινωνικό Κλιματικό Ταμείο κατευθύνονται και κινητοποιούνται, ήρθε τώρα και ο ιδιωτικός τομέας, οι τράπεζες, να δώσουν ένα κομμάτι και από αυτό, αλλά είχε ούτως ή άλλως ήδη προηγηθεί η μεγάλη δημόσια επένδυση 1,1 δισεκατομμύριο ευρώ για τις φοιτητικές εστίες. Ήδη να ξέρετε ότι από την καινούργια χρονιά ένας καινούργιος διαγωνισμός θα τρέξει για το Κοινωνικό Κλιματικό Ταμείο. Δεκαεπτά κτίρια φοιτητικών εστιών εντάσσονται σ’ αυτό. Δεν είναι αυτονόητο. Δεν ήταν κάτι το οποίο απαραίτητα θα μπορούσαμε να το προβλέψουμε κι όμως, υπάρχει. 
Ήμουν πριν από λίγο ο καιρό στο Ηράκλειο, στο οποίο σιγά-σιγά αρχίζει και δημιουργείται ένα σύνολο εστιών μέσα από το πρόγραμμα ΣΔΙΤ, όπως και στο Ρέθυμνο. Πάρα πολλές πόλεις θα αποκτήσουν, αν δεν είχαν, φοιτητικές εστίες και το χαιρόμαστε ιδιαίτερα. Και πρώτα από όλα το Πανεπιστήμιο είναι οι άνθρωποι του. Η αύξηση, όπως σας είπα, των μελών ΔΕΠ. Μόνιμοι διορισμοί. Και πρέπει να γίνει και μεγαλύτερη προσπάθεια και στο διοικητικό προσωπικό. Όμως, ξέρετε, ακούμε για προγράμματα διεθνοποίησης που τα έφεραν εις πέρας οι άνθρωποι αυτοί. Το ΕΚΠΑ συνεργάζεται ήδη με το Yale, το Αριστοτέλειο με το Harvard, το Πανεπιστήμιο Θεσσαλίας με το Columbia, το Οικονομικό Πανεπιστήμιο Αθηνών με το New York University από τα κοινά και τα δίπλα μεταπτυχιακά. Δεν ταξιδεύουν μόνο οι φοιτητές μας για να συναντήσουν τα μεγάλα πανεπιστήμια του κόσμου. Μεγάλα πανεπιστήμια επιλέγουν να κάνουν συμπράξεις με το Ελληνικό Δημόσιο Πανεπιστήμιο. 
Δεν υποστηρίζω, βέβαια,  και δεν θα ήμουν εγώ που θα υποστήριζα ότι έχουν λυθεί όλα τα προβλήματα. Τα βλέπουμε καθημερινά. Ξέρουμε ότι πραγματικά τα παιδιά δυσκολεύονται για να βρουν προσιτή στέγη. Χαίρομαι που έχει διπλασιαστεί από το 2020 το φοιτητικό επίδομα στέγασης. Δίναμε 50 εκατομμύρια και φέτος θα δοθούν πάνω από 90. Δεν ήταν αυτονόητο. Τώρα 2.500 και 2.500 μπορούν να πάρουν δύο φοιτητές-φοιτήτριες που συγκατοικούν σε ένα περιφερειακό πανεπιστήμιο και συνεχίζουμε τη μεγάλη προσπάθεια. 
Μεγάλη, επίσης, έμφαση δίνουμε στην ασφάλεια. Πρέπει να υπάρχει ένα ασφαλές περιβάλλον για την καθηγήτρια, τον καθηγητή, για τη φοιτήτρια, τον φοιτητή, έτσι ώστε και οι τελευταίες εστίες όπου υπάρξει κατάληψη -που δεν υπάρχει σε ακαδημαϊκό χώρο, αλλά σε χώρο που μπορεί να είναι συμπληρωματικός- να αποδοθούν στην κανονική χρήση. Η εικόνα του δημόσιου πανεπιστημίου που εγκαταλείπεται, δεν ανταποκρίνεται στην πραγματικότητα. Υπάρχει, όμως, ένα φαινομενικό παράδοξο. Η άρση του κρατικού μονοπωλίου δεν αποδυναμώνει το δημόσιο πανεπιστήμιο και είμαι ακριβώς εδώ σήμερα, με τα στοιχεία να αναδείξουμε ακόμα περισσότερο τον αναντικατάστατο ρόλο του. 
Με αυτή, λοιπόν, τη σκέψη, με περισσότερες επιλογές, με αυστηρές απαιτήσεις λογοδοσίας, με μεγαλύτερη εξωστρέφεια, με δημόσια λογοδοσία, με νέες δυνατότητες για ένα νέο δημόσιο πανεπιστήμιο, εγώ σας καλώ να στηρίξουμε αυτήν την προτεινόμενη αναθεώρηση του άρθρου 16. Για χρόνια το λέμε: Είναι ευκαιρία να μη χαθούν και άλλα χρονιά για τα παιδιά και για τις νέες γενιές της χώρας μας.

